
SACUL FERMECAT SAU POVESTEA 
CU JUDER PESCARUL 


(continuare) 


Dar când fu cea de a patru sute optzecea noapte 
Spuse: 


Când ajunse la Mecca, Juder alergă să se bage şi el în 
alaiul dimprejurul sfintei Kaaba, ca să facă cele şapte sfinte 
ocoluri”; şi iată că tocmai acolo, în mijlocul hagiilor din 
alai, dădu ochii cu prietenul lui, şeicul Abd Al-Samad, 
moghrabinul, care şi el îşi împlinea cele şapte ocoluri. Şi 
moghrabinul îl văzu la rându-i, şi îi închină un salamalec 
frățesc şi îl întrebă ce mai face. Atunci Juder începu să 
plângă. Pe urmă povesti toate câte le păţise. Şi moghrabi- 
nul îl luă de mână şi îl duse în casa unde trăsese, se purtă 
cu multă dărnicie faţă de el, îl îmbrăcă cu o minunată 
mantie fără de pereche şi-i spuse: 

— Necazul s-a depărtat acuma de tine, o, Juder! 

Pe urmă îşi scoase horoscopul, citi în el tot ce păţiseră 
fraţii lui Juder şi-i spuse: 

— Află, o, Juder, că fraţii tăi au pășit cutare şi cutare 
lucru, şi se află la ceasul de-acuma închişi în temniţa de la 
Egipt. Ci tu fii binevenit în casa mea, unde ai să rămâi 
până ce-ai să-ți îndeplineşti toate sfintele datini! Şi ai să 
vezi că de-acuma înainte totul are să fie bine! 

Juder răspunse: 


! Ocolirea de şapte ori a Kaabei: unul din ritualurile de bază ale peleri- 
najului la Mecca. 

— Îngăduie-mi, o, stăpâne al meu, să mă duc până la 
neguţătorul cu care am venit, ca să-i cer slobozire şi să-mi 
iau bun-rămas de la el! Şi mă întorc numaidecât la tine! 

Celălalt îl întrebă: 

— Îi datorezi bani? 

El răspunse: 

- Nu! 

Celălalt spuse: 

— Du-te, dar, să-i ceri slobozire şi să-ţi iei rămas-bun de 
la el, fără de zăbavă; căci, dreptu-i, pâinea ce ţi s-a dat de 
mâncare este o îndatorire de netăgăduit când eşti om cinstit! 

Şi Juder se duse la stăpânul său, neguțătorul din Jedda, 
îi ceru slobozire şi-i spuse: 

— M-am întâlnit cu un prieten al meu, care-mi este mai 
scump ca un frate! 

EI răspunse: 

— Du-te şi cheamă-l, să dăm un ospăț în cinstea lui! 

Juder spuse: 

— Pe Allah! nu duce lipsă de niciun ospăț! E unul din- 
tre fiii belşugului şi are o grămadă de slujitori! 

Atunci neguțătorul îi dărui douăzeci de dinari, spu- 
nându-i: 

— Ia-i, şi slobozeşte-mi cugetul şi răspunderea! 

Juder răspunse: 

— Allah să-ţi întoarcă tot ce mi-ai dat! 

Şi se despărţi de el şi plecă la prietenul său, moghrabi- 
nul. Ci întâlni pe cale un sărman pe care îl milui cu cei 
douăzeci de dinari: pe urmă ajunse la moghrabin, şi locui 
la el până sfârşi de împlinit toate sfintele datini şi îndato- 
riri ale hagialâcului: 

Atunci moghrabinul veni la el şi, scoțându-și de pe 
deget inelul cu pecete pe care i-l adusese odinioară Juder 
din comoara lui Şamardal, i-l dărui spunându-i: 

— Ia inelul acesta cu pecete, o Juder, care are să-ți îm- 
plinească toate dorinţele. Află, dar, că pecetea are în slujba 

ei un ginn, numit Irăsnet- lrăsnitor, care va sta la porun- 
cile tale pentru orice ai să ceri. Nu ai decât să freci neste- 
mata din pecete, şi numaidecât are să se ivească Trăsnet- 
Trăsnitor, care are să ia asupra-şi împlinirea tuturor vreri- 
lor tale şi are să-ţi aducă, dacă ai să-i ceri, tot ce ţi-ai dori 
din bunurile de pe lume! 

Şi, ca să-i arate cum să se folosească de pecete, o frecă 
dinaintea lui cu degetul cel gros. Pe dată efritul Trăsnet- 
Trăsnitor se ivi şi, ploconindu-se dinaintea moghrabinu- 
lui, spuse: 

— Iacătă-mă, ya sidi! Porunceşte şi vei fi ascultat! Cere 
şi vei căpăta! Vrei să zideşti la loc o cetate prăbuşită, ori 
mai degrabă să pustieşti o cetate în floare? Vrei să omori 
şi să descăpățânezi? Vrei să spulberi sufletul unui sultan 
ori numai să-i zvânturi oştile? Porunceşte! 

Moghrabinul răspunse: 

— O, Trăsnetule, iată-l pe cel care îţi va fi stăpân de aci 
înainte! Ţi-l încredinţez stăruitor! Slujeşte-l cu sârg! 

Pe urmă, îi dete slobozie şi, întorcându-se către Juder, 
îi spuse: 

— Să nu uiţi, o, Juder, că vei putea, cu ajutorul acestei 
peceţi, să-i înfrângi pe toţi vrăjmaşii tăi şi să te răzbuni pe 
ei! Şi nu cumva să te îndoieşti de marea lui putere! 

Juder spuse: 

— Dacă-i aşa, o, stăpâne al meu, tare aş vrea să mă întorc 
în ţara mea şi la casa mea! 

El răspunse: 

— Freacă pecetea şi, când efritul Trăsnet ţi se va arăta 
şi-ţi va spune: „Lacătă-mă! Cere şi vei căpăta!“ tu să-i răs- 
punzi: „Vreau să mă iei în spinarea ta! Du-mă chiar acum 
în ţara mea!“ Şi el are să ţi se supună! 

Atunci Juder îşi luă rămas-bun de la Abd Al-Samad 
moghrabinul şi frecă pecetea. Şi pe dată se ivi Trăsnet- 
Trăsnitor care îi spuse: 

— lacătă-mă! Cere şi vei căpăta! 

Şi Juder răspunse: 

— Du-mă la Cairo astăzi chiar! 

El spuse: 

— E lesne! 

Şi îndoindu-se, îl luă în cârcă şi porni cu el în zbor! Şi 
călătoria ţinu de la prânz până la miez de noapte; şi efri- 
tul îl lăsă jos pe Juder, chiar în casa mamei sale, şi pieri. 

Când maică-sa îl zări pe Juder, se ridică şi începu să 
plângă, urându-i bună pace. Pe urmă îi povesti ce-au pă- 
şit fraţii lui, şi cum i-a ciomăgit sultanul, şi cum le-a luat 
sacul cel năzdrăvan şi sacul cu aur şi cu nestemate! Și 
Juder, dacă auzi toate astea, nu putu să rămână nepăsător 
de soarta fraților lui, și spuse mamei sale: 

— Nu te mai amări! Pe dată am să-ţi arăt ce sunt în stare 
să fac, şi am să ţi-i aduc pe fraţii mei! 

Şi totodată frecă gemma pecetei; şi numaidecât se ivi 
slujitorul care spuse: 

— lacătă-mă! Cere şi vei căpăta! 

Juder spuse: 

— Îşi poruncesc să te duci să-i ridici din temnița sulta- 
nului pe fraţii mei pe care să mi-i aduci aici! 

Şi ginnul pieri, ducându-se să îndeplinească porunca. 

Or, Salem și Salim zăceau în chilia lor, pradă durerilor 
cumplite şi unor gânduri şi căinți tare negre, din pricina 
caznelor şi a lipsurilor îndurate, de-şi doreau moartea ca 
pe o alinare şi ca pe un sfârşit al necazurilor. Şi tocmai îşi 
împărtăşeau cu mare amărăciune asemenea gânduri, che- 
mându-şi moartea, când văzură deodată pământul cum 
se întredeschide sub picioarele lor şi cum se iveşte Trăsnet- 
Trăsnitor care, fără a le da răgaz să se privească mai bine, 
îi înşfăcă pe amândoi şi pieri cu ei în adâncul pământu- 
lui, pe când ei îşi pierduseră sinea de spaimă în braţele lui, 
ca să nu-şi mai vină în simțţire decât în casa mamei lor şi 
să se vadă întinşi pe chilim între fratele lor Juder şi mama 

lor care îi îngrijea cu luare-aminte. Şi Juder, când îi văzu 
că deschid ochii, le spuse: 

— Toate salamalecurile fie asupra voastră, o, fraţii mei! 
Ori nu mă mai cunoaşteţi şi m-aţi uitat? 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a patru sute optzeci şi una noapte 
Spuse: 


— Toate salamalecurile fie asupra voastră, o, fraţii mei! 
Ori nu mă mai cunoaşteţi şi m-aţi uitat? 

Ei lăsară capu-n jos şi începură să plângă în tăcere. 
Atunci el le spuse: 

— Nu plângeţi! Căci numai diavolul şi nesaţul v-au îm- 
pins să faceţi ce-aţi făcut! Ci cum de v-aţi putut hotărî voi 
să mă vindeţi? Da nu mai plângeţi! Căci cu adevărat mi-e 
ca o mângâiere să socot că în aceasta mă asemuiesc lui 
Iosif, fiul lui Iacob, când a fost vândut de frații lui! La 
urma urmei, fraţii lui Iosif s-au purtat încă şi mai rău față 
de el, decât voi față de mine; întrucât ei, pe deasupra, l-au 
mai aruncat şi în fundul unui puț! Cereţi numai iertare lui 
Allah, cu mare căință, şi el are să vă ierte — întrucât el este 
Îndurătorul-cel-fără-de- -margini şi Atoateiertătorul — aşa 
cum şi eu vă iert! Fiţi, dar, binecuvântați! Şi fiţi de aci 
înainte fără de nicio sfială şi fără de nicio stânjeneală! 

Şi-i mângâie aşa mai departe şi îi linişti, până ce-şi sim- 
ţiră inimile întremate; pe urmă începu să le povestească 
toate păţaniile şi toate patimile câte le îndurase până ce l-a 
întâlnit la Mecca pe şeicul Abd Ali-Samad. Şi le arătă şi lor 
pecetea vrăjită. 

Ei atunci îi răspunseră: 

— O, fratele nostru, iartă-ne de data aceasta! Dacă om mai 
face vreodată ce-am făcut, să ne pedepseşti cum ai să socoți tu! 

El răspunse: 

— Să nu mai aveţi nicio grijă şi niciun amar! Şi nu pre- 
getaţi să-mi povestiţi şi voi ce v-a făcut sultanul! 

Ei spuseră: 

— A poruncit să fim bătuţi bine cu vergile, şi ne-a spe- 
riat că are să ne fie şi mai rău; pe urmă ne-a luat cei doi saci! 

EI spuse: 

— Atunci, are să vadă el! 

Şi frecă nestemata pecetei; şi numaidecât se ivi efritul 
Trăsnet- Irăsnitor. 

Când îl văzură, cei doi frați se înfricoşară amarnic şi so- 
cotiră în inima lor că Juder nu-i adusese acolo decât ca să-i 
dea morţii. Şi se înghesuiră la pieptul mamei lor, strigând: 

- O, maică bună, ne punem sub ocrotirea ta cea du- 
ioasă! O, maică bună, stăruie tu întru apărarea noastră! 

Ea le răspunse: 

— O, copiii mei, nu vă fie frică! 

Estimp, Juder îi şi spusese lui Trăsnet: 

— Îşi poruncesc să-mi aduci toate giuvaierurile şi toate 
lucrurile de preț care se află acuma în sipeturile sultanului 
fără a-i mai lăsa nimica, şi să-mi aduci totodată sacul cel 
fermecat, precum şi sacul cu nestemate, care au fost luaţi 
cu sila de la fraţii mei! 

Şi ginnul pecerei răspunse: 

— Ascult şi mă supun! 

Şi pe dată plecă să îndeplinească porunca și se întoarse 
punând în mâinile lui Juder cei doi saci, neatinşi ca din- 
tru început, şi toate comorile sultanului, spunând: 

— Ya sidi, n-am mai lăsat prin sipeturi nimica! 

Juder atunci dădu mamei sale sacul cu nestemate, pre- 
cum şi comorile sultanului, sfătuind-o să le păstreze cu 
grijă, şi puse dinaintea lui sacul cel fermecat. Pe urmă 
spuse ginnului pecetei: 

— Îţi poruncesc să-mi ridici chiar în noaptea aceasta un 
palat înalt şi strălucitor, să-l împodobeşti cu aur şi să-l 
umpli cu chilimuri şi cu tot ce e mai îmbelşugat pe lume. 
Şi doresc ca totul să fie gata până-n ziuă! 

Şi ginnul pecetei, Trăsnet-Trăsnitor, răspunse: 

— Vrerea îţi va fi îndeplinită! 

Şi pieri în adâncul pământului, pe când Juder scotea 
din sacul fermecat nişte bucate minunate, pe care le mân- 
că împreună cu mama şi cu frații săi, peste poate de mul- 
tumit, ca pe urmă să doarmă până dimineaţa. 

Estimp, ginnul pecetei se duse numaidecât să-şi adune 
soții, efriții cei de sub pământ, alegând dintre ei pe cei mai 
iscusiţi în meseria de zidari; şi toți îşi începură munca. Se 
apucară unii să taie pietrele, alții să le clădească, alții să le 
zugrăvească, alții să le cioplească şi să le scrie, şi alţii într-un 
sfârşit să întindă chilimuri şi să umple cu lucruri de preţ 
sălile, aşa de spornic încât până-n zori de zi palatul era 
isprăvit şi împodobit întru totul! Atunci ginnul pecetei se 
înfățişă dinaintea lui Juder, de îndată ce acesta se deşteptă, 
şi-i spuse: 

— Ya sidi, palatul este gata şi împodobirea lui s-a ispră- 
vit. Dacă vrei, să vii să-l vezi şi să-l cercetezi. 

Juder atunci se sculă şi chemă pe mama şi pe fraţii săi; 
şi cu toţii împreună cercetară palatul şi găsiră că nu-şi avea 
perechea, aşa de tare uluia minţile cu frumusețea liniilor şi 
cu uimitoarea lui înfăţişare. Şi Juder fu mulţumit privind 
fața cu adevărat măreaţă a palatului, şi se minună gândind 
Că toate acestea nu-l costaseră nimic. Şi se întoarse către 
maică-sa şi-o întrebă: 

— Vrei să locuieşti în palatul acesta? 

Ea răspunse: 

— "Tare-aş vrea! 

Şi se închină lui Allah pentru Juder, fiul ei, şi chemă 
binecuvântările Atotputernicului asupra capului lui. 

Juder atunci frecă pecetea talismanică şi spuse ginnu- 
lui care numaidecât se şi ivise: 

— Îşi poruncesc să-mi aduci pe dată patruzeci de tinere 
roabe albe, frumoase coz, patruzeci de tinere arăpoaice, 
bine clădite, patruzeci de flăcăi şi patruzeci de arapi! 

EI răspunse: 

— Vei avea totul! 

Şi-şi luă zborul, cu patruzeci de soţi de-ai lui, către țările 
Indului, ale Sindului! şi ale Persiei; şi cu toții începură să 
ridice toate fetele care li se păreau îndeajuns de frumoase 
şi toți flăcăii îndeajuns de frumoşi. Şi, în felul acesta, strân- 
seră câte patruzeci din fiecare fel. După care aleseră patru- 
zeci de arăpoaice frumoase şi patruzeci de arapi frumoși, şi 
duseră pe sus toată mulțimea aceea la palatul lui Juder. Şi 
efritul Trăsnet îi puse să treacă, unul câte unul, pe dinain- 
tea lui Juder, care găsi că toți sunt pe placul lui şi spuse: 

— Acuma trebuie să li se dea la fiecare haine, tot ce-i 
mai frumos. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi doua noapte 
Spuse: 


— Acuma trebuie să li se dea la fiecare haine, tot ce-i 
mai frumos. 

EI răspunse: 

— lacătă! 

Juder spuse: 

— Mai trebuie să aduci o rochie pentru mama mea şi 
un caftan pentru mine! 

Iar Trăsnet aduse totul, şi el însuşi îmbrăcă tinerele 
roabe albe şi negre, spunându-le: 

— Acuma, duceți-vă de sărutaţi mâna stăpânei voastre, 
mama stăpânului vostru! Și să urmaţi cu credinţă porun- 
cile pe care are să vi le dea, şi s-o urmați ca pe ochii voştri, 
o, albelor şi negrelor! 


! Tara Indului — India ; țara Sindului — regiunea din jurul cursului in- 
ferior al Indului. 

Pe urmă ginnul Trăsnet se duse să-i îmbrace tot aşa şi 
pe flăcăi şi pe arapi, şi-i trimise să sărute mâna lui Juder. 
După care îi îmbrăcă şi pe Salem şi pe Salim, cu multă 
luare-aminte. Şi, după ce toată lumea fu îmbrăcată, Juder 
păru cu adevărat asemenea unui sultan, iar fraţii săi ca 
nişte viziri. 

Şi, cum palatul era foarte mare, Juder îl puse pe fratele 
său Salem să locuiască într-o latură, dimpreună cu sluji- 
torii şi cu femeile lui, iar în cealaltă latură pe fratele său 
Salim, dimpreună cu slujitorii şi cu femeile lui. Iar el şi cu 
maică-sa se aşezară în odăile de la mijloc ale palatului. Şi 
fiecare domnea la locul lui întocmai ca un sultan. Şi-atâta 
cu ei! 

Însă în ce-l priveşte pe sultan, iacătă! Când vistiernicul 
cel mare veni de dimineaţă să ia din lada vistieriei nişte 
odoare de care avea Măria Sa trebuință, deschise şi nu găsi 
nimic! Şi chiar că la acea ladă se puteau potrivi zisele poe- 
tului: 


Acest trunchi de copac bătrân 

Ce mândru şi ce-mbelțugat 

A fost cât timp în el a stat 
Zumzăitorul roi stăpân, 

Cât timp sclipise aurie 

În pieptu-i mierea — vrajă vie! 
Dar când albinele-au pierit, 
Ori s-au mutat în altă parte, 
Când s-a-ncuibat tăcuta moarte 
În tot ştiubeiul părăsit — 

Întreg copacu-acesta cândva viu 
O scorbură e — plină de pustiu. 


Şi vistiernicul, la priveliştea aceea, scoase un răcnet 
mare şi se prăbuşi fără de simţire. lar când îşi veni iarăşi în 
sine, se năpusti, cu mâinile ridicate, afară din sala vistieriei 
şi alergă la sultanul $ams Al-Daula, ca să-i spună: 

— O, emire al drept-credincioşilor, vin să te înştiințez 
Că toată vistieria a fost golită astă-noaptre! 

Şi sultanul strigă: 

— O, ticăloase! ce-ai făcut cu bogăţiile închise în vistie- 
ria mea? 

El răspunse: 

— Pe Allah! eu n-am făcut nimic! Şi habar n-am nici ce 
s-a făcut cu ele, nici cum a fost golită vistieria! Aseară, du- 
pă năravul meu, am cercetat vistieria şi-am văzut-o plină: 
şi-n dimineaţa aceasta, când m-am dus acolo, am găsit-o 
goală, fără nimic în ea! Ci uşile n-au fost deschise în 
niciun fel, le-am găsit încuiate, fără nicio urmă de des- 
cuiere ori de spargere, cu lacătele neatinse şi cu zăvoarele 
la locul lor! Încât acela care a golit vistieria nu este un hoț! 

Sultanul întrebă: 

— Au pierit şi sacii? 

El răspunse: 

— Da! 

La cuvintele acestea, minţile sultanului îşi luară zborul 
din căpăţâna lui; şi el se ridică în picioare şi zbieră la vis- 
tiernicul cel mare: 

— la-o înaintea mea! 

Şi vistiernicul porni către vistierie; iar sultanul venea pe 
urmele lui; şi ajunse la vistieria pe care o văzu, într-adevăr, 
goală cu totul pe dinlăuntru şi neatinsă pe dinafară; şi ră- 
mase descumpănit şi nedumerit, şi zise: 

— Ia uite că mi s-a jefuit vistieria, fără teamă de puterea 
şi de mânia mea! 

Şi fu cuprins ca de o turbare amarnică şi se duse pe 
dată să adune divanul; şi emirii şi mai-marii de la curte ve- 
niră la divan şi fiecare se întreba cu spaimă de nu cumva 
era el pricina mâniei sultanului! Ci sultanul le spuse: 

— O, voi toți, aflaţi că vistieria mea a fost prădată în 
noaptea aceasta; şi nu ştiu cine-i acela care a săvârşit fapta, 

făcându-mi atâta ocară şi umilindu-mă cu asemenea umi- 
linţă, fără a se sfii de mânia mea! 

Şi toţi întrebară: 

— Da cum aşa? 

Sultanul răspunse: 

— N-aveţi decât să-l întrebaţi pe vistiernicul cel mare, 
care-i aci de faţă! 

Şi ei îl întrebară, iar el le spuse: 

— Aseară vistieria era plină, iar astăzi, când m-am dus 
acolo, am găsit-o goală, fără nimica în ea, iar pe dinafară 
fără nicio urmă de descuiere ori de spargere a uşii! 

Şi toți rămaseră uluiţi, şi, neștiind ce să răspundă, îşi 
lăsară capetele în pământ dinaintea privirilor scăpărânde 
ale sultanului, şi şezură în tăcere. 

Ci tot atunci intră şi arcașul care-i pârâse odinioară pe 
Salem şi Salim, şi spuse: 

— O, doamne al vremilor, toată noaptea acesta mi-am 
trecut-o stând de veghe, căci lucruri tare nemaipomenite 
mi-a fost dat să văd! 

Şi sultanul întrebă: 

— Şi ce-ai văzut? 

El spuse: 

— Află, o, doamne al vremilor, că mi-am trecut noap- 
tea petrecând şi veselindu-mă la vederea unor zidari care 
zoreau cu zidăritul şi cu mânuitul ciocanelor, al mistriilor 
şi al tuturor sculelor lor. Şi, în zorii zilei, am văzut pe locul 
acela un palat măreț, gata pe de-a-ntregul, şi care nu are 
seamăn pe lume. Eu atunci m-am dus. să capăt desluşiri 
şi iată ce desluşiri am căpătat: „Juder, fiul lui Omar, s-a în- 
tors din călătorie şi a zidit palatul acela! Şi a adus cu el o 
grămadă de robi şi sumedenie de flăcăi! Şi-i muiat în 
bogății şi coperit de bunuri! Şi i-a scos pe fraţii lui din 
temniță! Şi-acuma şade-n palatul lui ca un sultan!“ 

La vorbele acestea ale cavasului, sultanul spuse: 

— Vedeţi numaidecât ce-i la temniță! 

Şi careva dete fuga la temniţă şi se întoarse să-l vesteas- 
că pe sultan că Salem şi Salim nu mai sunt acolo! Atunci 
sultanul strigă: 

— Am aflat hoțul! Acela care i-a scos din temniţă pe 
Salem şi Salim, tot acela a furat şi vistieria mea! 

Şi vizirul cel mare întrebă: 

— Cine-i dară? 

El răspunse: 

— Juder, fratele lor! Şi tot el a furat şi sacii! Dar, o, vizi- 
re al meu, ai să trimiţi pe dată asupra lor un emir cu cinci- 
zeci de oşteni să-i ridice, şi emirul, după ce are să pună 
peceţile de zebereală pe toate bunurile lor, să mi-i aducă 
aici ca să-i spânzur... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi treia noapte 
Spuse: 


„.. să mi-i aducă aici ca să-i spânzur. 

Şi, tot sporindu-şi mânia, ţipă: 

— Aşa! şi să dea fuga degrabă să mi-i ridice! căci vreau 
să-i ucid! 

Vizirul cel mare răspunse: 

— O, Măria Ta, fii milos şi îngăduitor, întrucât şi Allah 
este milos şi nu se pripeşte să-l pedepsească pe robul care 
a greşit şi s-a răzvrătit! Şi-apoi acela care a putut să ridice 
un palat numai într-o noapte nu-i un om care să aibă a se 
teme cu adevărat de cineva pe lume! Iar mie tare mi-e frică 
pentru emirul trimis şi tare mă tem pentru el de supăra- 
rea lui Juder! Rabdă, dar, până ce am să găsesc pentru tine 
mijlocul cel mai bun de a ajunge să aflăm care-i adevărul 
în treaba aceasta; şi numai atunci ai să poți împlini, fără 
neajunsuri, ce ai hotărât să împlineşti! 

Şi sultanul răspunse: 

— Atunci, o, vizire al meu, ia spune-mi tu ce am de făcut! 

El spuse: 

— Trimite un emir care să-l poftească la palat. Iar eu 
atunci am să văd cum să-l luăm, am să-i arăt multă prie- 
tenie şi am să-l iscodesc cu dibăcie despre tot ce face şi 
despre tot ce nu face! Şi-atunci avem să vedem! Dacă pu- 
terea lui este cu adevărat mare, avem să-l luăm cu viclenie; 
iar dacă puterea îi este slabă, îl luăm cu sila; și ţi-l dăm pe 
mână! Şi-ai să faci cu el ce ţi-o plăcea! 

Sultanul spuse: 

— Pofriţi-l! 

Şi vizirul îi porunci unui emir, pe nume emirul Otman, 
să se ducă la Juder şi să-l poftească, spunându-i: „Sultanul do- 
reşte să te vadă astăzi la el, printre oaspeţii lui!“ Şi sultanul 
însuşi adăugă: 

— Şi mai cu seamă să nu te întorci fără el! 

Or, acest emir Otman era un prostălău, un îngâmfat şi 
un înfumurat, plin de sine. Şi, când ajunse dinaintea por- 
ţii palatului, văzu un hadâmb care sta în prag, într-un 
scaun frumos de bambus. Şi se duse drept la el; ci hadâm- 
bul nici nu se ridică în cinstea lui şi nici nu se clinti în 
vreun chip, de parcă nici nu l-ar fi văzut, măcar că emirul 
Otman era cât se poate de limpede de văzut, şi-avea cu el 
cincizeci de oameni tare lesne de văzut şi ei! Se apropie, 
aşadar, şi întrebă: 

- Hei, robule, unde ţi-e stăpânul? 

El răspunse: 

— În palar! 

Şi nici măcar nu întoarse capul, ori să-şi fi scuturat 
nepăsarea de pe chip şi să-şi fi schimbat cumva înfăţişarea 
senină. Atunci emirul Otman, cuprins de o mânie mare, 
strigă: 

— A, mă afurisit hadâmb de păcură! Au nu ţi-i ruşine 
ţie ca, în vreme ce vorbesc cu tine, tu să stai întins aşa 
într-un peş, ca un băietan dezmăţat? 

Hadâmbul răspunse: 

— Cară-te! Şi să nu mai rosteşti o vorbă! 

La cuvintele acestea, emirul Otman fu cuprins peste 
măsură de supărare şi, vânturându-şi buzduganul, vru să-l 
lovească pe eunuc. Or, emirul habar n-avea că hadâmbul 
acela nu era altul decât efritul pecetei, Trăsnet-Trăsnitor, 
care fusese pus de Juder să ție locul de portar al palatului, 
încât atunci când presupusul hadâmb zări mişcarea emi- 
rului Otman, se ridică şi-l privi numai cu un ochi, în 
vreme ce ochiul celălalt îl ținea închis, îi suflă o dată în nas 
şi, din suflarea aceea, îl prăvăli la pământ. Pe urmă îi luă 
din mână buzduganul şi îi arse cu el patru lovituri, nici 
mai mult, nici mai puţin! 

Dacă văzură aşa, cei cincizeci de oşteni ai emirului, 
făcuţi foc şi neputând îndura ocara mai-marelui lor, tra- 
seră spadele şi se năpustiră la hadâmb să-l căsăpească. Ci 
hadâmbul zâmbi a râde cu domolul şi le zise: 

— A, trageţi spadele, o, câinilor! la-n staţi oleacă! 

Şi-i înşfăcă pe vreo câţiva şi-i împunse în pântece chiar 
cu săbiile lor, şi-i înecă în chiar sângele lor. Şi-i dumică aşa 
unul câte unul, până când ceilalți, cuprinşi de spaimă, o 
luară la fugă şi nu se mai opriră, cu emirul lor în frunte, 
decât dinaintea sultanului, în vreme ce Trăsnet-Trăsnitor, 
liniştit, se aşeza la loc în scaunul lui. 

Când află de la emirul Otman tot ce se petrecuse, sulta- 
nul, peste poate de mânios, spuse: 

— O sută de viteji să pornească asupra acelui hadâmb! 

Şi cei o sută de viteji, când ajunseră la poarta palatu- 
lui, fură întâmpinați cu loviturile de buzdugan ale hadâm- 
bului, şi cotonogiţi bine, şi puşi pe fugă cât ai clipi. 

lar ei se întoarseră să-i spună sultanului: 

— Ne-a spulberat şi ne-a prăpădir! 

Şi sultanul spuse: 

— Două sute să tabere asupra lui! 

Şi cei două sute tăbărâră, şi hadâmbul îi hărtăni în 
bucățele. 

Atunci sultanul ţipă la vizirul lui cel mare: 

— Acuma ai să taberi chiar tu pe el, cu cinci sute de vi- 
teji, şi ai să-l târăşti pe dată dinaintea mea! Şi tot aşa să mi-i 
aduci şi pe stăpânu-său Juder, cu cei doi frați ai lui! 

Ci vizirul răspunse: 

— O, doamne al vremilor, eu mai degrabă n-aş lua cu 
mine niciun oștean şi m-aş duce singur-singurel, fără de 
nicio armie! 

Sultanul spuse: 

— Du-te! Şi fă ce ţi s-o părea de cuviinţă! 

Atunci vizirul îşi lepădă armele departe de el şi se îm- 
brăcă într-o mantie lungă şi albă; pe urmă luă în mână 
un şirag lung de mătănii şi porni încetişor către poarta 
palatului lui Juder, numărându-şi mătăniile. Şi îl zări pe 
hadâmbul cu pricina şezând în scaunul lui, se apropie de 
el cu un zâmbet pe buze, şezu jos dinaintea lui, cu multă 
bunăcuviinţă, şi-i spuse: 

— Pacea lui Allah fie asupra domniei voastre! 

El răspunse: 

— Şi-asupra ta fie pacea lui Allah, o, făptură omeneas- 
că! Ce vrei? 

Când vizirul auzi vorba aceea de „făptură omenească“, 
pricepu că hadâmbul era un ginn, şi se înfioră de spaimă. 
Pe urmă, întrebă ugilit: 

— Stăpânul tău, domnia sa Juder, o fi aici? 

El răspunse: 

— Da, este în palat! 

El urmă: 

— Ya sidi, te-aş ruga să mergi la el și să-i spui: „Ya sidi, 
sultanul Şams Al-Daula te pofteşte să-i fii oaspete, întru- 
cât dă un ospăț în cinstea ta. Şi-ţi trimite din parte-i sala- 
malecul său şi te roagă să-i cinsteşti casa, primind a-i fi 
oaspete!“ 

Trăsnet- lrăsnitor răspunse: 
— Aşteaptă până mă duc să-l întreb dacă binevoieşte! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi patra noapte 
Urmă: 


— Aşteaptă până mă duc să-l întreb dacă binevoieşte! 

Şi marele vizir aşteptă, stând cât mai cuviincios, în 
vreme ce maredul se duse la Juder şi-i spuse: 

— Află, ya sidi, că sultanul ţi-a trimis întâi un emir tare 
puternic, pe care l-am bătut; şi avea cu el cincizeci de vi- 
teji, pe care i-am înfrânt! Pe urmă a trimis împotriva mea 
o sută de viteji, pe care i-am bătut; pe urmă, două sute, pe 
care i-am înfrânt şi i-am pus pe fugă. Atunci, l-a trimis pe 
vizirul lui cel mare, fără de nicio armă şi îmbrăcat în alb, 
ca să te poftească să mănânci bucatele ospeţiei lui! Ce zici 
de asta? 

El răspunse: 

— Du-te şi adu-l încoace pe marele vizir! 

Şi Trăsnet-Trăsnitor coborî la poartă şi-i spuse: 

— O, vizirule, hai să vorbeşti cu stăpânul meu! 

El răspunse: 

— Pe capul meu! 

Şi sui în palat, şi intră în sala de primire, unde îl văzu 
pe Juder, mai mândru ca sultanii, stând într-un jeţ cum 
niciun împărat n-ar fi putut să aibă unul asemenea, şi 
având întins sub picioarele lui un covor cu totul şi cu totul 
minunat. Şi vizirul, înmărmurit, rămase năuc, cu gura 
căscată şi cu ochii bulbucați de frumuseţea palatului, de 
podoabele, de zugrăvelile, de sculpturile şi de toate lucru- 
rile de acolo; şi se văzu, între acele străluciri, mai prăpădit 
ca un cerşetor față de atâtea frumuseți şi faţă de stăpânul 

acelor lucruri, încât se plecă şi sărută pământul dintre 
mâinile lui şi-i ură tihnă şi bucurie. Şi Juder îl întrebă: 

— Ce vrei să-mi ceri, o, vizirule? 

El răspunse: 

— O, doamne al meu, prietenul tău, sultanul Şams Al- 
Daula, îţi trimite salamalecul! Şi doreşte fierbinte să-şi bu- 
cure ochii cu chipul tău; şi, drept aceea, dă un ospăț în 
cinstea ta! Vei binevoi, aşadar, să primeşti a-i face bucuria? 

Juder răspunse: 

— De vreme ce îmi este prieten, du-i salamalecul meu 
şi spune-i că mai degrabă să vină el la mine! 

Vizirul spuse: 

— Pe capul meu! 

Atunci Juder frecă gema pecetei; şi, când Trăsnet- 
Trăsnitor se ivi dinaintea lui, îi spuse: 

— Adu-mi un caftan, cât se poate mai frumos! 

Şi când Trăsnet-Irăsnitor aduse caftanul, Juder spuse 
vizirului: _ 

— Acesta-i pentru tine, o vizirule! Îmbracă-l! 

Şi când vizirul îmbrăcă acel caftan, Juder îi spuse: 

— Du-te şi spune-i sultanului tot ce-ai auzit şi ai văzut! 

Şi vizirul cobori, îmbrăcat cu acel caftan cum nimeni 
pe lume nu mai îmbrăcase altul asemenea, şi se duse la 
sultan, îi arătă cum e treaba cu Juder, îi zugrăvi cu prisos 
de laude palatul şi toate câte se aflau în el, şi-i spuse: 

— Juder te pofteşte! 

Sultanul spuse: 

— Haideţi, o, ostașilor! 

Şi toți săriră în picioare; iar el le spuse: 

— Încălecaţi pe cai! Şi aduceţi-mi bidiviul de luptă, ca 
să merg să-l văd pe Juder! 

Pe urmă încălecă pe cal şi, cu toți străjerii şi cu toţi os- 
tașii după el, se îndreptă către palatul lui Juder. 

Când Juder văzu de departe cum venea sultanul cu 
liota lui, îi spuse efritului pecetei: 


22 O mie şi una de nopti 


— Vreau să mi-i aduci aici pe soții tăi efriţi aşa ca, luând 
chipuri de ființe omeneşti, să se rânduiască în şir în curtea 
cea mare a palatului, când are să treacă sultanul. Iar sulta- 
nul, văzând numărul şi vânjoşia lor, are să rămână uluit şi 
înfricoşat, şi are să i se înfioare inima. Şi atunci are să ştie 
că puterea mea este mai mare decât a lui; şi are să-şi vadă 
de treabă! 

Şi pe dată efritul Trăsnet-Trăsnitor chemă şi scoase la 
iveală două sute de efriţi ce arătau ca nişte străjeri înar- 
mați şi îmbrăcați în zale grele, şi tare amarnici şi năpras- 
nici ca statură. 

Şi sultanul intră în curte şi trecu printre cele două şi- 
ruri de ostaşi; şi când văzu înfăţişarea lor cumplită, îşi 
simţi inima cutremurându-se. Pe urmă urcă în palat şi in- 
tră în sala în care se afla Juder; şi îl găsi pe Juder stând în 
jeţ, cu o înfăţişare şi cu o privire pe care chiar că nu le-au 
avut vreodată nici vreun împărat, nici vreun sultan! Şi îi 
aruncă salamalecul şi se temeni dinaintea lui Judeţ şi îşi în- 
gână urările, fără ca Juder să se ridice în cinstea lui, ori 
să-i arate vreo luare-aminte, ori să-l poftească sa şadă. Ba 
dimpotrivă! îl lăsă în picioare, anume ca să se arate şi mai 
fălos, până ce sultanul îşi pierdu toată stăpânirea de sine 
şi nu mai ştiu dacă era bine să mai stea acolo ori să plece. 
Iar Juder, după un răstimp, îi spuse într-un sfârşit: 

— Într-adevăr, oare-i un chip frumos de a te purta, aşa 
cum ai făcut tu, asuprind oamenii fără de apărare şi je- 
fuindu-le bunurile? 

El răspunse: 

— O, doamne al meu, binevoieşte de mă iartă! Numai 
din pârdălnicie și din ciudă am fost ispitit să mă port așa, 
şi încă pentru că aşa mi-a fost ursita! Şi-apoi, de n-ar fi 
greşeala, n-ar mai fi nici iertarea! 

Şi îşi ceru iertare aşa mai departe de toate câte putuse 
săvârşi în trecut şi îl rugă de îngăduință şi de îndurare; ba, 
pe lângă multe altele, îi prociti şi aceste stihuri: 

O, tu, preabunule, o, tu, 
Născutule din neam ales, 

Din mari strămoşi de fală şi 
Cum astăzi alții nu mai ies — 


Nu mă certa şi pedepsi 
Pentru ceea ce am făcut 
Şi pentru mare vina mea 
Faţă de tine, din trecut! 


Aşa cum şi noi am dori, 
De-am fi avut cândva pricină, 
Dacă ne-ai fi greșit cumva, 

Să te iertăm de orice vină — 


Asemenea fă, dar, şi tu, 

Și dă pustiei neagra ceartă! 
Iar dacă suntem vinovaţi, 
Închide ochii şi ne iartă! 


Şi nu mai conteni să se umilească aşa dinaintea lui 
Juder, până ce Juder îi spuse: 

— Allah să te ierte! 

Şi îi îngădui să şadă. Şi el şezu. 

Atunci Juder îi dărui un caftan ca semn de împăcă- 
ciune, şi dete poruncă fraţilor săi să aştearnă masa şi să 
aducă bucatele cele mai nemaipomenite şi cât mai multe. 
Şi, după ce mâncară, dărui haine frumoase tuturor oame- 
nilor din alaiul domnesc şi îi omeni şi-i cinsti din belşug. 
Numai atunci sultanul îşi luă rămas-bun de la Juder şi 
plecă din palat; ci numai spre a se întoarce în fiecare zi ca 
să-şi petreacă vremea cu Juder; ba încă tot la Juder îşi 
aduna divanul şi tot acolo diriguia şi treburile împărăției. 
Iar prietenia şi tovărăşia dintre ei doi sporea și se întărea. 
Şi aşa trăiră o bună bucată de vreme. 

Ci, într-o zi, sultanul, aflându-se singur cu marele vizir 
al lui, îi spuse: 

— O, vizirule, mie tare mi-i teamă să nu mă omoare 
Juder şi să-mi ia scaunul de domnie. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi cincea noapte 
Spuse: 


— O, vizirule, mie tare mi-i teamă să nu mă omoare 
Juder şi să-mi ia scaunul de domnie. 

Vizirul răspunse: 

— O, doamne al vremilor, în ce priveşte scaunul tău de 
domnie n-ai de ce te teme că ţi l-ar lua Juder! Întrucât pu- 
terea şi bogăţia lui Juder sunt cu mult mai mari decât ale 
oricărui împărat! Ce vrei atunci să facă el cu scaunul tău 
de domnie? Şi-apoi, scaunul tău de domnie n-ar fi pentru 
el decât un semn de cădere, în starea în care se află! Da-n 
ce priveşte că te-ar omori, dacă într-adevăr ţi-e frică de 
asta, ai o fată! N-ai avea decât să i-o dai de soție şi, în felul 
acesta, ai împărţi cu el toată puterea; şi amândoi v-aţi afla 
la fel de tari! 

El răspunse: 

— O, vizirule, fii tu mijlocitorul dintre noi! 

El spuse: 

— Pentru aceasta nu ai decât să-l pofteşti la tine; şi noi 
avem să ne petrecem seara în sala palatului. Tu, atunci, 
să-i porunceşti fetei tale să se împodobească cu podoabele 
ei cele mai frumoase şi să treacă pe dinaintea uşii de la 
sală, ca un fulger. Iar Juder are s-o zărească; şi, cum ispita 
are să-l pişte şi minţile au să-l abată către domnia în- 
trezărită, are să se îndrăgostească de ea cu înfocare; şi are 
să mă întrebe cine-i fata. Eu atunci am să mă aplec tainic 
către el şi am să-i spun: „Este fata sultanului!“ Şi am să 
încep să tăinuiesc cu el despre ea şi am să iau şi am să arunc 

anume vorbe, şi am să mă bag şi am să ies cu el la nişte vor- 
be, fără ca el să ştie că Măria Ta ştii totul, până ce am să-l 
hotărăsc să vină să ţi-o ceară pe fată de soţie! Şi, după ce 
ai să-l însori aşa cu fata, legăturile dintre voi de-aci înainte 
au să fie neclătinate; iar la moartea lui, ai să moşteneşti 
aproape tot ce are! 

Şi sultanul spuse: 

— Aşa-i cum spui tu, o, vizirule! 

Şi porunci ospăţul, şi-l pofti pe Juder, care se duse la 
palat şi şezu în sala cea mare, în mijlocul voioşiei şi al bu- 
nei primii, până la amurgitul zilei. 

Or, sultanul trimisese vorbă soţiei sale s-o gătească pe 
fată cu cele mai alese găteli şi s-o împodobească cu cele mai 
frumoase podoabe, şi s-o pună să treacă pe dinaintea uşii de 
la sala de ospețe. Şi mama fetei făcu așa cum i se poruncise 
să facă. Încât, atunci când fata trecu ca o fulgerare pe la uşa 
sălii de ospăț, frumoasă, şi gătită, şi strălucită, şi minunată, 
Juder o zări şi scoase un strigăt de minunare şi un oftat 
adânc, şi făcu: „Ah!“, picioarele şi mâinile i se înmuiară, şi 
se îngălbeni de tot la față! Şi dragostea, şi patima, şi dorul, 
şi pojarul intrară în sufletul lui şi puseră stăpânire pe el. 

Atunci vizirul îi grăi: 

— Ferească-te Allah de tot necazul şi de toată sila, doamne 
al meu! Pentru ce te văd schimbat așa dintr-o dată, şi su- 
ferind, şi zaif? 

EI răspunse: 

— O), vizirule, fata aceea! A cui fată o fi? M-a subjugat 
şi mi-a luat minţile! 

El răspunse: 

— Este fata prietenului tău sultanul! Dacă îţi place cu 
adevărat, am să vorbesc cu Măria Sa să ţi-o dea de soţie! 

EI spuse: 

— O, vizirule, vorbeşte! Iar eu, pe viaţa mea, am să-ţi dă- 
ruiesc orice mi-ai cere! Și am să-i dau sultanului orice mi-o 
cere ca zestre pentru fata lui! Şi-avem să fim prieteni şi rude! 

Vizirul răspunse: 

— Am să mă slujesc de toată trecerea mea ca să-ţi do- 
bândesc ceea ce doreşti! 

Şi şezu de vorbă cu Măria Sa în taină şi-i spuse: 

— O, Măria Ta Şams Al-Daula, iată că prietenul Măriei 
Tale, Juder, vrea să se încuscrească cu Măria Ta! Şi mi s-a 
încredințat, să vorbesc cu Măria Ta ca să-i dai de soţie pe 
fiica ta El-Sett Asia! Nu mă făcea de ocară şi primeşte vo- 
tria mea! Şi orice ai să ceri ca zestre pentru fiica Măriei 
Tale, Juder are să-ţi plătească! 

Sultanul răspunse: 

— Zestrea a şi fost toată plătită şi primită! lar fata-i o 
roabă în slujba lui! I-o dau de soţie; şi, primindu-l de gi- 
nere, îmi face cea mai aleasă cinstire! 

Şi îşi petrecură noaptea aceea fără a hotărî nimica mai 
mult. 

Ci a doua zi de dimineaţă, sultanul strînse divanul şi 
chemă acolo şi pe cei mari şi pe cei mici, şi pe stăpâni şi pe 
slugi; şi porunci să vină şi şeicul al-Islam’ după datină. Şi 
Juder rosti cererea lui de căsătorie, iar sultanul o primi şi 
zise: | 

— In ce priveşte zestrea, am şi primit-o! 

Şi fu scris senetul. 

Juder atunci trimise să i se aducă sacul cu giuvaieruri 
şi nestemate, şi i-l dărui sultanului ca zestre pentru fata 
Măriei Sale. Şi numaidecât zvoniră ţimbalele şi tambure- 
le, şi răsunară triştele şi clanaretele, şi petrecerea şi nunta 
se porniră din plin, pe când Juder intra în odaia de nuntă 
ca să-şi petreacă noaptea cu tânăra fată. 

Şi Juder şi sultanul trăiră laolaltă strâns legați, multe şi 
fericite zile. După care sultanul se săvârşi. 


! Seic al-Islam (îndrumătorul întru Islam) — titlu de cinstire dat inițial 
mufiiului (judecătorului) suprem. Începînd din secolul al XVI-lea, acest 
titlu s-a atribuit numai muftiului de la Constantinopole, care deținea au- 
toritatea cea mai înaltă religioasă şi juridică asupra supuşilor din toate 
țările turceşti. 

Atunci oștile începură să-l ceară pe Juder de sultan şi, 
întrucât el nu vroia să primească, toţi stăruiră a-l cere, 
până ce primi. Şi îl ridicară sultan. 

Or, cea dintâi faptă a lui Juder, ca sultan, fu să clădeas- 
că o geamie pe mormântul sultanului Șams Ali-Daula; şi 
adăugă la ea danii îmbelşugare; şi alese, ca aşezare pentru 
geamia aceea, mahalaua Bundukaniya, pe când palatul lui 
se afla în mahalaua Yamaniya!. Şi, de atunci, geamia şi 
mahalaua cu geamia luară numele de Juderiya. 

Sultanul Juder nu zăbovi pe urmă să-i căftănească vi- 
ziri pe cei doi fraţi ai săi, Salem ca vizir de-a Dreapta, şi 
Salim ca vizir de-a Stânga. Şi trăiră aşa, în pace, numai un 
an, nici mai mult, nici mai puţin. 

După ce trecu anul, Salem îi spuse lui Salim: 

— O, fratele meu, da până când oare... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute optzeci şi şasea noapte 
Spuse: 


... da până când oare avem să stăm noi în starea aceas- 
ta? Doar n-avem să ne trecem toată viaţa ca slugi ale lui 
Juder, fără a ne bucura la rându-ne, cât o trăi el, de putere 
şi de fericire? 

Salim răspunse: 

— Cum am putea face să-l ucidem şi să punem mâna 
pe pecete şi pe sac? Numai tu ai şti să urzeşti vreun tertip 
de a-l ucide, căci tu eşti mai iscusit şi mai deştept decât 
mine! 

Salem zise: 


! În oraşele musulmane medievale, locuitorii se aşezau după originea lor 
tribală, din pricina urii dintre neamurile de obârşii diferite. 


28 O mie şi una de nopți 


— Dacă aş dibaci eu vreun tertip pentru moartea lui, tu 
ai primi ca eu să ajung sultan, cu tine vizir de-a Dreapta 
mea? Şi pecetea şi sacul să rămână la mine? 

El spuse: 

— Primesc! 

Şi se învoiră să-l piardă pe Juder, ca să ajungă la pute- 
rea cea mare şi să se bucure ca nişte domni de bunurile 
acestei lumi. 

După ce urziră vânzarea, se duseră la Juder şi-i spuseră: 

— O, frate al nostru, tare am vrea să primeşti a veni în 
seara aceasta să ne faci bucuria de a gusta din bucatele 
noastre, după atâta vreme de când nu te-am mai văzut 
trecând pragul ospeţiei noastre! 

El spuse: 

— Nu vă mai mohorâţi! La care dintre voi trebuie să 
vin ca oaspe? 

Salem răspunse: 

— La mine mai întâi! Şi, după ce ai să guşti din bucatele 
ospeţiei mele, ai să te duci ca oaspe şi la fratele meu! 

El răspunse: 

— Nimica nu stă împotrivă! 

Şi se duse cu Salem în latura palatului unde locuia acesta. 

Or, el habar n-avea ce-l aştepta! Încât, de cum înghiți 
prima îmbucătură la acel ospăț, se şi prăbuşi făcut bucăți- 
bucățele cu totul, carnea într-o parte şi oasele în cealaltă! 
Otrava îl şi isprăvise. 

Atunci Salem se ridică şi vru să-i scoată inelul de pe 
deget; ci, întrucât inelul nu vroia nicicum să iasă, reteză 
degetul cu un cuțit. Luă atunci inelul şi frecă nestemata. 
Numaidecât se ivi efritul Trăsnet- Irăsnitor, slujitorul pe- 
cetei, care spuse: 

— Lacătă-mă! Cere şi vei căpăta! 

Salem îi zise: 

— Îşi poruncesc să-l înşfaci pe fratele meu Salim și să-l 
ucizi. Pe urmă să-l ridici, şi totodată să-l ridici şi pe Juder, 
care zace colea fără de viaţă, şi să te duci să arunci amândouă 

leşurile, şi pe cel otrăvit şi pe cel sugrumat, dinaintea căpe- 
teniilor cele mari ale oștilor! 

Şi numaidecât efritul Trăsnet- Irăsnitor, care se supu- 
nea la orice poruncă ce i-ar fi dat oricine eră stăpânul pe- 
cetei, se duse de-l luă pe Salim şi-l omorî; pe urmă, luă 
leşurile şi se duse de le aruncă dinaintea căpeteniilor oşti- 
lor, care tocmai se aflau strânse la masă, în sala de mese! 

Când căpeteniile oştilor văzură leşurile lui Juder şi Salim, 
se opriră din mâncat şi ridicară miinile către cer, înfrico- 
şați şi înfioraţi, şi îl întrebară pe mared: 

— Cine a săvârşit fapta aceasta asupra trupurilor sulta- 
nului şi Vizirului? 

El răspunse: 

— Fratele lor Salem! 

Şi, tot atunci, intră şi Salem şi le spuse: 

— O, căpetenii ale oștilor mele, şi voi toți, ostaşi ai mei, 
mâncaţi şi staţi cuminte! Am ajuns stăpân pe inelul acesta 
pe care i l-am luat fratelui meu Juder. Și maredul ăsta, aci 
de faţă, este maredul Irăsnet-Irăsnitor, slujitorul pecerei. 
Şi eu i-am poruncit să-l dea morţii pe fratele meu Salim, 
ca să nu mai fie niciun râvnitor la scaunul de domnie! De 
altminteri, era un mişel şi tare mi-era teamă să nu mă 
vândă! Şi-apoi, întrucât Juder este mort, eu rămân singur 
sultan! Vreţi, dar, să mă primiţi de stăpân, ori vreţi mai 
degrabă să frec pecetea şi să-l pun pe efrit să vă omoare pe 
toţi, şi pe cei mari, şi pe cei mici, până la unul? 

La vorbele acestea, căpeteniile oştilor, cuprinse de o spai- 
mă mare, nu cutezară să se pună împotrivă şi răspunseră: 

— Te primim de stăpân şi de sultan! 

Atunci Salem porunci să se pregătească înmormântă- 
rile fraților lui. Pe urmă, strânse divanul şi, când toată lu- 
mea se întoarse de la înmormântare, se așeză în jeţul 
domnesc; şi primi, ca sultan, închinăciunile supuşilor lui. 
După care spuse: 

— Acuma vreau să scriu senetul meu de căsătorie cu 
soția fratelui meu! 

Divanul răspunse: 

— Nimica nu stă împotrivă. Ci trebuie să aştepţi să se 
scurgă cele patru luni şi zece zile de văduvie. 

H răspunse: 

— Eu nu vroi să ştiu de zăbovelile astea şi nici de altele 
asemenea! Pe viața capului meu, vroi să intru numaidecât, 
chiar în noaptea aceasta, la soția fratelui meu! 

Atunci trebuiră să scrie senetul de căsătorie și se duseră 
s-o vestească pe soția lui Juder, El-Sett Asia, care răspunse: 

— Să poftească! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi şaptea noapte 
Urmă: 


.. şi se duseră s-o vestească pe soţia lui Juder, El-Sett 
Asia, care răspunse: 

— Să poftească! 

Şi ei tă la căderea nopţii, intră peste soţia lui Juder, 
care îl primi cu cele mai calde semne A bucurie şi cu urări 
de bun venit. Şi îl pofti să bea, ca să se răcorească, o ceaş- 
că de sorbet, pe care el o bău, dar numai pentru ca numai- 
decât să se şi prăbușească făcut fărâme, trup fără duh. 
Şi-aşa muri şi el. 

Atunci, El-Sett Asia luă pecetea cea vrăjită şi o zdrobi 
bucăti-bucăţele, aşa ca nimenea de-acolo înainte să nu se 
mai folosească de ea pentru fărădelegi, şi sfâşie în două şi 
sacul cel fermecat, rupând în felul acesta vraja pe care o avea. 


După care trimise să-l vestească pe şeicul al-Islam despre 
toate câte se întâmplaseră, şi să dea de ştire mai-marilor 
din apa ție să aleagă alt sultan, spunându-le: 

— Alegeţi-vă, ca să vă cârmuiască, alt sultan! 


Şi-asta-i, urmă Şeherezada, tot ce ştiu despre istoria lui Juder, 
a fraţilor lui, şi a sacului, şi a pecetei fermecate! Ci tot aşa mai ştiu, 
o, norocitule sultan, o istorie nemaipomenită, care se numeşte... 


POVESTEA CU ABU-KIR 
ŞI CU ABU-SIR 


Şeherezada începu: 


[i s-a povestit, o, norocitule sultan, că au fost odată 
b- azi în cetatea Iskandaria doi inşi, unul dintre ei boian- 
giu, pe nume Abu-Kir, iar celălalt bărbier, pe nume Abu- 
Sir. Şi amândoi erau vecini în suk, cu prăvăliile uşă în uşă. 

Or, boiangiul Abu-Kir era un pungaş sadea, un minci- 
nos din cap până-n picioare, o secătură! Aşa! Şi de bună 
seamă că tâmplele lui or fi fost cioplite din cine ştie ce bo- 
lovan vârtos, iar căpăţâna i-o fi fost şlefuiră cu pietrele de 
pe la treptele vreunei capişti, fără de nicio îndoială! Alt- 
minteri, de unde ar fi avut atâta îndrăzneală neruşinată, în 
toate răutățile şi ticăloşiile? Avea năravul, printre multe 
alte pungăşii de-ale lui, să le ceară muşteriilor să-i plă- 
tească dinainte, pe motiv că îi trebuiau banii ca să cum- 
pere vopselile, şi nu mai da niciodată îndărăr hainele care-i 
erau aduse la boit, ba dimpotrivă! Nu numai că cheltuia 
banii pe care pusese gabja dintru-ntâi, mâncând şi bând 
nesinchisit de nimic, da mai şi vindea pe furiş hainele lä- 
sate la el, şi în felul acesta îşi plătea tot soiul de chefuri şi 
de pofte dintre cele mai năzuroase. Şi, când muşterii ve- 
neau să-şi ceară îndărăt lucrurile, el găsea tertipuri cum 
să-i amăgească şi să-i facă să aştepte la nesfârşit, ba pentru 
o pricină, ba pentru alta. Aşa, de pildă, spunea: „Pe Allah! 
o, stăpâne al meu, mi-a născut nevasta ieri şi a trebuit să 
fac tot soiul de alergături, ba la dreapta, ba la stânga, toată 
ziua“. Sau, mai adesea, spunea: „Am avut ieri nişte oaspeți 

şi am fost ţinut toată vremea de îndatoririle mele de gazdă 
față de ei; dar, dacă vii peste două zile, ai să-ți găseşti hai- 
nele gata cu totul încă de cu zori“. Şi tot lungea aşa poves- 
tea, până ce, scos din răbdări, vreunul striga: „Ajunge! mai 
bine spune-mi care-i adevărul cu hainele mele! Dă-mi-le 
îndărăt! Nu mai vreau să le vopsesc!“ Atunci el răspun- 
dea: „Pe Allah! sunt nenorocit!“ Şi-şi ridica mâinile către 
cer, făcând tot soiul de jurăminte că are să spună adevărul. 
Şi, văicărindu-se şi bătându-şi mâinile una de alta, striga: 
„Inchipuieşte-ţi, o, stăpâne al meu, că, odată hainele vop- 
site, le-am pus la uscat, întinse frumos pe frânghiile din 
faţa prăvăliei; şi am lipsit şi eu numai o clipită, ca omul; 
şi când m-am întors, pieriseră; le-a furat cine ştie ce pun- 
gaş din suk, poate chiar vecinul meu, afurisitul ăsta de 
bărbier!“ La asemenea vorbe, dacă muşteriul era om cum- 
secade şi liniştit, se mulțumea să răspundă: „Allah are să 
mă despăgubească“ şi pleca. Dar dacă muşteriul era vreun 
ins repezit, se înfuria şi-l coperea pe boiangiu cu în- 
jurături, şi ajungea cu el la lovituri şi la încăierare pe uliţă, 
de față cu toată lumea strânsă grămadă. Şi, cu tot tărăbo- 
iul, şi în ciuda poruncilor cadiului, nu mai izbutea să-şi 
capete îndărăt lucrurile, întrucât nici dovezi nu avea şi, 
pe de altă parte, nici în prăvălia boiangiului nu se afla 
nimic care să se poată lua şi vinde. Şi negustoria asta izbuti 
atâta de straşnic şi dăinui atâta de mult, încât fu vreme 
destulă ca toți negutătorii din suk şi toți locuitorii din ma- 
hala să fie păcăliți unul după altul. Şi boiangiul Abu-Kir 
îşi văzu atunci toată lefteria mâncată pe deplin şi negus- 
toria lui sfârşită, când pricepu că nu mai era nimeni care 
să mai poată fi jefuit. Ajunse de râsul lumii, şi era pome- 
nit în zicători atunci când cineva vroia să vorbească despre 
pungăşiile oamenilor de rea-credință. 

Când boiangiul Abu-Kir se văzu ajuns în starea aceea 
de ticăloşie, se duse şi şezu dinaintea prăvăliei vecinului 
său, bărbierul Abu-Sir, îi zugrăvi ce rău îi merg treburile 

şi-i spuse că nu-i mai rămânea alta decât să moară de foa- 
me. Atunci bărbierului Abu-Sir, care era un om ce umbla 
numai pe căile lui Allah, şi care, măcar că sărac, era har- 
nic şi cinstit, i se făcu milă de amarurile unuia mai sărac 
decât el, şi răspunse: 

— Vecinul este dator să-şi ajute vecinul! Rămâi aici, şi 
mănâncă, şi bea, și foloseşte-te de ce ne dă Allah, până la 
zile mai senine! 

Şi-l primi cu bunăvoință şi-l ajută la toate necazurile, 
o bucată de vreme. 

Or, într-o zi, bărbierul Abu-Sir i se plânse boiangiului 
Abu-Kir de asprimea vremilor şi-i spuse: 

— lată, măi frate! Eu nu sunt nicidecum un bărbier ne- 
priceput, şi-mi cunosc meseria, iar mâna mea-i uşoară pe 
faţa muşteriilor. Ci întrucât prăvălia mea este săracă, şi în- 
trucât şi eu sunt sărac, nimenea nu vine să se bărbierească 
la mine! Şi numai în câte-o dimineaţă, la hammam, vine 
la mine vreun hamal ori vreun fochist ca să-l rad la sub- 
ţiori sau ca să-i curăţ cu aluatul meu părul de pe burtă! Şi, 
cu puţinii bănuţi de aramă pe care acei săraci îi dau săra- 
cului de mine, ajung să mă hrănesc şi eu, să te hrănesc şi 
pe tine, şi să fac față nevoilor alor mei pe care îi am în spi- 
nare! Ci Allah este mare şi darnic! 

Boiangiul Abu-Kir răspunse: 

— Tu chiar că eşti cam sărac cu duhul, măi frate, de în- 
duri atâta de răbdător prăpădul şi răutatea vremilor, când 
ai avea putinţă să te îmbogățeşti şi să trăieşti nestrâmtorat. 
Tu eşti scârbit de meseria ta, care nu-ţi aduce nimic; iar eu 
nu pot să mi-o fac pe-a mea, în ţara aceasta plină de oa- 
meni răuvoitori. Nu ne mai rămâne aşadar decât să pără- 
sim ţara aceasta amarnică şi să ne luăm poteca de-aici, în 
căutarea vreunei cetăți unde să ne putem îndeplini meş- 
teşugul cu folos şi cu mângâiere. Altmintrelea, ştii şi tu 
câte foloase poţi să tragi de pe urma călătoriilor! Să călă- 
toreşti înseamnă să te bucuri, să răsufli un aer curat, să te 

odihneşti de grijile vieţii, să vezi ţări noi şi pământuri noi, 
să-ți îmbogăţeşti mintea şi, când ai în mână o meserie aşa 
de cinstită şi de minunată cum e a mea şi a ta, şi mai cu 
seamă aşa de bine privită în toate locurile, şi la noroadele 
cele mai osebite, înseamnă s-o faci cu cele mai mari câş- 
tiguri, vrednicii şi huzururi. Şi, pe deasupra, ştii şi tu ce-a 
spus poetul despre călătorie: 


Din țara ta departe 

Spre alte locuri pleacă, 
De vrei s-ajungi vreodată 
La fapte mari pe lume! 
Larg sufletul ți-avântă 
La drum — şi-are să-ți placă! 
Pământuri noi te-așteaptă 
Şi praguri fără nume, 

Cu prietenii alese 

Şi (MIERDA 

Iar dacă ți s-ar spune: 
„Ce valuri ai să-nduri, 
De griji şi de necazuri, 
De mari primejdii grele, 
Pe-ndepărtate locuri!“ 

Tu poți răspunde: „Jur: 
Mai bună este moartea, 
Decât să zaci sub rele, 
Pe-acelaşi loc de-a pururi, 
Supus spurcatei uri, 

Şi negrelor zavistii, 

Şi frânt în temenele. “ 


Aşa că, măi frate, n-avem nimica mai bun de făcut 
decât să ne închidem prăvăliile şi să ne călătorim amândoi 
către o soartă mai acătării! 

Şi vorbi aşa înainte, cu vorbe atât de ispitite încât, băr- 
bierul Abu-Sir fu încredinţat de grabnica nevoie a plecării, 
şi nu mai zăbovi să se gătească de drum, adică să-şi înfă- 
şoare într-o cârpă zdrenţuită lighenașul, bricele, foarfecele, 


A patru sute optzeci şi opta noapte 35 


cureaua de tras bricele şi alte câteva scule mărunte, pe urmă 
să se ducă să-şi ia bun-rămas de la ai lui şi să se întoarcă 
la prăvălie unde îl aştepta Abu-Kir. 

Şi boiangiul îi zise: 

— Nu ne mai rămâne decât să rostim fatihaua de înce- 
put din Coran, ca să ne mărturisim că de-acuma înainte 
suntem frați şi să ne legăm amândoi că avem să punem 
laolaltă într-o cutie tot ce-om agonisi, şi că avem să împăr- 
țim între noi câştigul, întru totul, atunci când ne-om în- 
toarce la Iskandaria. Tot aşa trebuie să ne legăm că acela 
dintre noi care are să găsească de lucru este dator să-l ţină 
pe seama lui pe acela care n-are să poată câştiga nimic! 

Bărbierul Abu-Sir nu avu nimica împotrivă şi mărtu- 
risi că toate aceste învoieli erau îndreptățite; şi amândoi 
atunci, ca să pecetluiască învoiala, rostiră fatihaua de în- 
ceput din Coran. După care, cinstitul Abu-Sir îşi închise 
prăvălia... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi opta noapte 
Urmă: 


... După care, cinstitul Abu-Sir îşi închise prăvălia şi 
dădu stăpânului casei cheia, și plăti tot ce avea să plăteas- 
că; pe urmă luară amândoi calea spre port şi se îmbarcară, 
fără nimica de mâncare la ei, pe o corabie care tocmai îşi 
înălța pânzele. 

Soarta le fu prielnică de-a lungul călătoriei şi le veni 
în ajutor prin mijlocirea unuia dintre ei. Căci, dintre toți 
călătorii şi dintre toţi corăbierii al căror număr se ridica la 
o sută patruzeci de oameni, afară de căpitan, nu se mai afla 
niciun alt bărbier decât Abu-Sir; şi, prin urmare, numai el 
putea să-i radă cum se cuvine pe cei ce aveau nevoie să fie 

raşi. Încâr, de cum corabia îşi ridică pânzele, bărbierul 
spuse tovarăşului său: 

— Fratele meu, suntem aici în largul mării şi trebuie 
numaidecât să facem rost de mâncare şi de băutură. Aşa 
că am să încerc să-i îmbiu cu meşteşugul meu pe călători 
şi pe năieri, cu nădejdea că vreunul are să-mi spună: „Hai, 
o, bărbierule, rade-mă pe cap!“ Şi eu o să-l rad pe cap, căpă- 
tând o pâine, ori ceva bănuțţi, ori un gât de apă, cu care să 
putem, eu şi cu tine, să ne ţinem zilele! 

Boiangiul Abu-Kir răspunse: 

- Nu am nimica împotrivă! 

Şi se întinse pe punte, îşi aşeză capul cât putu mai bine 
şi începu să tragă la aghioase, pe când bărbierul se pregă- 
vea să caute de lucru. 

Pentru aceasta, Abu-Sir îşi luă sculele şi un tas cu apă, 
îşi aruncă pe umăr o cârpă, drept ştergar, fiind sărac, şi 
începu să se preumble printre călători. Atunci unul din- 
tre ei îi zise: 

— la vino, meştere, de mă rade! 

Şi bărbierul îl rase pe cap. Şi, după ce isprăvi, cum călă- 
torul îi întindea câţiva bănuți, Abu-Sir îi spuse: 

— O, frate al meu, ce-aş putea să fac aici cu banii aceş- 
tia? Dacă ai binevoi să-mi dai mai degrabă o turtă de pâine, 
aceea mi-ar prinde mai bine şi mi-ar părea mai binecuvântată 
aici pe mare; întrucât am cu mine şi un tovarăş de drum, 
iar merindea noastră nu-i prea mare lucru! 

Atunci călătorul îi întinse o turtă de pâine, încă şi o 
bucată de brânză, şi-i umplu cu apă tasul. Şi Abu-Sir luă 
totul, se întoarse la Abu-Kir şi-i spuse: 

— Na bucata aceasta de pâine şi bucata aceasta de 
brânză, şi mănâncă; şi bea apă din tasul acesta! 

Şi Abu-Kir le luă şi mâncă şi bău totul. 

Atunci bărbierul Abu-Sir îşi luă iarăși sculele, îşi arun- 
că pe umăr ştergarul, luă tasul gol în mână şi porni să stră- 
bată corabia, printre şirurile de călători, unii stând ciuciţi, 

ciți, alți culcați, şi îl rase pe unul pentru două turte de 
pâine, pe altul pentru o bucată de brânză, ori pentru un 
castravete, ori pentru o felie de lubeniţă, ori pentru vreun 
ban; şi făcu o treabă aşa de frumoasă, încât la sfârşitul zilei 
strânsese treizeci ele turte, treizeci de jumătăţi de drahmă 
şi o grămadă de brânză, şi măsline, şi castraveți, şi câteva 
turtiţe de lapţi uscați de Egipt, din aceia de care se scot din 
peştii cei minunaţi de la Damietta. Şi, pe deasupra, se pri- 
cepuse atât de bine să dobândească prietenia călătorilor, 
de-ar fi putut să le ceară orice şi ar fi căpătat. Ba ajunse 
atâta de îndrăgit, încât vestea despre dibăcia lui ajunse şi 
la urechile căpitanului, care dori şi el să fie ras pe cap; şi 
Abu-Sir îl rase şi pe căpitan pe cap, şi nu pregetă să i se 
plângă de asprimile soartei şi de lipsurile în care se afla şi 
de puţinătatea merindelor pe care le avea. Şi-i spuse şi că 
mai avea cu el un tovarăș de călătorie. Atunci căpitanul, 
care era un om cu mână largă, şi care mai fu şi încântat de 
felul frumos de a se purta şi de mâna uşoară a bărbieru- 
lui, răspunse: 

— Fii binevenit! Doresc ca în fiecare seară să vii dim- 
preună cu tovarășul tău să luați masa cu mine. Şi să nu 
mai aveţi niciunul dintre voi nicio grijă de nimica, atâta 
cât are să țină călătoria voastră cu noi! 

Bărbierul se duse dar la boiangiu, care, după năravul 
lui, dormea-nainte, şi care, odată deşteptat, când văzu la 
capul său tot belşugul acela de turte, de brânză, de lube- 
niţe, de măsline, de castraveți şi de lapți uscați, strigă ului: 

— De unde roate astea? 

Abu-Sir răspunse: 

— De la mila lui Allah (preamărit fie El!). 

Atunci boiangiul se repezi la toată merindea deodată, 
de parcă ar fi vrut s-o îndese dintr-o îmbucătură în scum- 
pul lui pântec; ci bărbierul îi spuse: 

— Nu mânca nimica din lucrurile acestea, fratele meu, 
căci poate ne vor fi de folos la vreun ceas de nevoie; şi 


38 O mie şi una de nopti 


ascultă la mine. Află, dar, că l-am ras pe căpitan; şi m-am 
plâns lui de lipsa noastră de merinde; şi el mi-a răspuns: 
„Fii binevenit, şi să pofteşti în fiecare seară dimpreună cu 
tovarășul tău să luaţi masa cu mine!“ Or, chiar în seara 
aceasta avem să mâncăm cea dintâi masă cu el! 

Ci Abu-Kir răspunse: 

— N-am nicio treabă cu căpitanul tău! Mi-e rău din 
pricina mării şi nu pot să mă scol de-aici. Lasă-mă dar 
să-mi potolesc foamea cu merindele astea, şi du-te de mă- 
nâncă singur cu căpitanul! 

Şi bărbierul spuse: 

— Nu este nimica împotrivă! 

Şi, în aşteptarea ceasului mesei, începu să-l privească pe 
tovarășul său cum mânca. 

Or, boiangiul se apucă să rupă şi să sfâşie bucatele, ca 
un tăietor de piatră care sparge bucăţile de stâncă dintr-o 
pietrărie, şi să înfulece cu zarva pe care o face un elefant 
nemâncat de zile şi zile în şir, şi care înghite clefăind şi 
hăpăind; şi înfulecărurile veneau să ajute înfulecăturile, 
împingându-le pe strunga gârlejului; şi îmbucătura intra 
până ce îmbucătura de mai înainte să fi coborât în pân- 
tece; şi ochii boiangiului se bulbucau la fiecare bucată, ca 
ochii unui ghul, şi o topeau cu strălucirile lor arzătoare; şi 
icnea şi gâfâia ca un bou care icneşte dinaintea tainului 
de uruială şi de fân. 

Estimp, se ivi un corăbier care-i spuse bărbierului: 

— O, meştere bărbier, căpitanul îţi trimite vorbă: „la-ţi 
tovarășul şi vino la cină!“ 

Atunci Abu-Sir îl întrebă pe Abu-Kir: 

— Tot nu te hotărăşti să mă însoțeşti? 

El răspunse: 

— N-am putere să umblu! 

Şi bărbierul se duse singur, şi-l văzu pe căpitan stând 
jos dinaintea unei mese mari, pe care se aflau douăzeci de 
bucate felurite, de nu mai multe; şi nu aştepta decât sosirea 

lui ca să înceapă ospăţul, la care mai erau poftiți şi alți inşi 
de pe corabie. Şi, văzându-l... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute optzeci şi noua noapte 
Spuse: 


„«. Şi, văzându-l singur, căpitanul îl întrebă: 

— Unde îţi este tovarășul? 

EI răspunse: 

— O, stăpâne al meu, îi e rău din pricina mării şi e 
năucit de tot! 

Căpitanul spuse: 

— Asta nu e o boală grea. Ameţeala aceasta are să-i trea- 
că! Ia loc colea jos lângă mine, în numele lui Allah! 

Şi luă o farfurie şi o umplu cu toate felurile de bucate, 
atâta de mărinimos, încât fiecare porţie ar fi putut să ajun- 
gă din plin pentru zece inşi. Şi, după ce bărbierul sfârşi de 
mâncat, căpitanul îi întinse altă farfurie, spunându-i: 

- Du-i farfuria aceasta prietenului tău! 

Şi Abu-Sir dădu fuga să-i ducă farfuria plină lui Abu- 
Kir, pe care îl găsi gata să înceapă iar a măcina cu colții Şi 
a mesteca din fălci ca o cămilă, în vreme ce bucăţoaiele se 
perindau mai departe pe beregăţile lui, una după alta, la 
iuţeală. 

Şi Abu-Sir îi zise: 

— Nu ţi-am spus să nu-ţi strici foamea cu merindele 
alea? Priveşte! Ia uite ce lucruri minunate îţi trimite căpi- 
tanul. Ce zici de bucăţelele astea de chebap de miel, care 
vin de la masa căpitanului nostru? 

Abu-Kir grohăi: 


— Dă-ncoa! 

Şi se repezi la farfuria pe care i-o întindea bărbierul, şi 
începu să înşface totul cu mâinile amândouă, lacom ca 
un lup, ori furios ca un leu, ori crud ca un vultur când se 
repede pe un porumbel, ori năprasnic ca un flămând care 
fusese gata să moară de foame şi nu mai face nazuri când 
e să se îndoape pe săturate. Şi, în câteva clipite, o linse şi 
o lustrui, aruncând-o goală-goluță. Atunci bărbierul luă 
farfuria şi o dădu oamenilor de la bucătărie; pe urmă se 
duse să bea cu căpitanul, după care se întoarse să-şi pe- 
treacă noaptea lângă Abu-Kir, care şi începuse să sforăie 
din toate găurile lui, făcând o zarvă tot atât de mare ca şi 
apa ce se izbea de corabie. 

În dimineaţa şi în ziua următoare, bărbierul Abu-Sir îi 
rase mai departe pe călători şi corăbieri, dobândi merinde 
şi zaherea destulă, seara cină iarăși cu căpitanul şi își ospătă 
cu toată mărinimia tovarăşul, care, în ce-l privea, se mul- 
țumea să doarmă şi să nu se trezească decât ca să mănânce 
ori să-şi facă nevoile, şi-aşa vreme de douăzeci de zile de 
călătorie pe apă, până ce, în cea de a douăzeci şi una di- 
mineaţă, corabia intră în portul unui oraş necunoscut. 

Atunci Abu-Kir şi Abu-Sir coborâră pe uscat şi se duseră 
să închirieze la han un adăpost, unde bărbierul rostui nu- 
maidecât o rogojină, cumpărată din sukul rogojinarilor, şi 
două pături de lână. Pe urmă bărbierul, după ce răspunse 
la toate nevoile boiangiului, care se tot plângea de amețeli, 
îl lăsă să doarmă la han, iar el plecă în cetate, încărcat cu tot 
tacâmul lui, ca să-şi facă meseria pe la colţurile ulițelor, în 
drum, şi să radă ba vreun hamal, ba vreun măgărar, ba 
vreun măturător, ba vreun bocceagiu, ba chiar şi vreun ne- 
guţător mai de seamă, ispitit de priceperea lui. Şi se întoarse 
seara să înşiruie bucatele dinaintea tovarăşului său, pe care-l 
găsi adormit şi pe care nu izbuti să-l trezească decât dându-i 
să adulmece mirosul de frigărui de miel. 

Şi starea aceasta ținu tot așa, Abu-Kir plângându-se în- 
truna de o rămăşiţă de rău de mare, vreme de patruzeci de 

zile bătute; şi în fiecare zi, o dată la amiază şi o dată la asfin- 
ţitul soarelui, bărbierul se întorcea la han ca să-l slujească 
şi să-l îndoape pe boiangiu, după agonisita cu care îl dă- 
ruia norocul din acea zi şi meseria lui; şi boiangiul înfu- 
leca azimele, castraveți, ceapa verde şi bucățelele de chebap, 
fără de nicio osteneală pentru pântecele lui cel scump; şi 
degeaba îi lăuda bărbierul frumuseţile fără pereche din ce- 
tatea aceea necunoscută, şi îl poftea să-l însoţească la o 
plimbare prin sukuri şi prin grădini, că Abu-Kir răspun- 
dea mereu: 

— Îmi vuieşte capul de ameţeala de pe mare! 

Şi, după ce râgâia un şir de râgâieli şi vântura un şir de 
vântuituri de tot felul, se cufunda iarăşi în somnul lui 
adânc. Şi bunul şi vrednicul bărbier Abu-Sir se ferea cu 
mare grijă să nu-i aducă nici cea mai mică dojana ticălo- 
sului său de tovarăș, ori să-l supere cu vreun necaz ori cu 
vreo vorbă. 

Ci, după acele patruzeci de zile, bărbierul, săracul, căzu 
bolnav şi, nemaiputând ieşi ca să-şi vadă de meseria lui, îl 
rugă pe portarul hanului să aibă grijă de tovarăşul său 
Abu-Kir şi să-i cumpere tot ce-o avea trebuinţă. Ci după 
câteva zile starea bărbierului se înrăutăţi așa de tare, încât 
sărmanul îşi pierdu orice simţire şi rămase nemișcat şi 
aproape ca mort. Încât Abu-Sir nu mai era în stare să-l 
îndoape pe boiangiu ori să trimită să i se cumpere cele de 
trebuință, acesta până la urmă începu să simtă cum îl arde 
foamea amarnic şi fu nevoit să se scoale și să caute şi la 
dreapta şi la stânga ceva de luat în gură. Da de mult zvân- 
tase tot din casă şi nu mai găsi de mâncare nimic-nimi- 
cuța; atunci, scotoci hainele tovarăşului său care zăcea pe 
jos nemișcat, găsi o pungă în care se afla agoniseala sărma- 
nului, strânsă bănuţ cu bănuţ în vremea cât călătoriseră pe 
mare şi în cele patruzeci de zile de muncă în cetate, și-o 
puse la brâu şi, fără să-i pese cât de cât de tovarășul său bol- 
nav, de parcă nici n-ar fi fost acolo, plecă încuind cu zăvorul 

în urma lui uşa de la locuinţa lor. Şi, întrucât portarul ha- 
nului era plecat în clipa aceea, nimenea nu-l văzu pe Abu- 
Kir când plecă şi nimenea nu-l întrebă unde se duce. 

Or, cea dintâi grijă a lui Abu-Kir fu să dea fuga la un 
plăcintar unde îşi plăti o tavă plină cu chenafă şi o tavă 
plină cu plăcintă de foi uscate; şi bău şi-o cană cu sorbet 
cu mosc şi alta cu ambră şi cu gingifar. După care... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzecea noapte 
Spuse: 


... După care, se duse în sukul negustorilor şi îşi cum- 
pără nişte haine şi alte lucruri frumoase şi, gătit falnic, în- 
cepu să se plimbe cu pas domol pe ulițe, şi să se bucure şi 
să se veselească de lucrurile cele noi ce i se dezvăluiau la 
fiecare pas în cetatea aceea care i se părea fără de seamăn 
pe lume. Ci, printre alte multe, un fapt ciudat îl tulbură 
cu deosebire. Băgă de seamă că toţi locuitorii, fără de nicio 
abatere, erau îmbrăcaţi la fel, în haine aidoma în ce pri- 
veşte culoarea: nu se vedea decât albastru şi alb, nimic alt- 
ceva. Până şi în prăvăliile negustorilor nu erau decât stofe 
albe şi stofe albastre, nicio altă culoare mai mult; ba până 
şi kohlul era vădit albastru. La neguţătorii de sorbeturi nu 
vedeai în carafe decât sorbeturi albe şi niciun sorbet roşu, 
ori trandafiriu, ori vineţiu. Şi faptul acesta îl uimi peste 
măsură. Ci nedumerirea lui ajunse peste poate la uşa unui 
boiangiu: în căzile boiangiului nu văzu, într-adevăr, decât 
boia albastră-vineţie, nimic altceva. 

Atunci, nemaiputându-şi stăpâni înciudarea şi uimi- 
rea, Abu-Kir intră în prăvălie şi scoase din buzunar o bas- 
ma albă, pe care i-o întinse boiangiului, spunându-i: 

— Cât îmi iei, o, meştere boiangiu, ca să-mi vopseşti 
basmaua aceasta? Şi ce culoare poţi să-i dai? 

Meşterul boiangiu răspunse: 

— Nu ţi-aş lua, ca să-ţi vopsesc basmaua, decât două- 
zeci de drahme! În ce priveşte culoarea, are să fie albas- 
tră-vineţie, fără de nicio îndoială! 

Abu-Kir, sugrumat de o cerere atâta de uluitoare, strigă: 

— Ce? Vrei douăzeci de drahme ca să-mi vopseşti o bas- 
ma, şi încă și în albastru? Păi în ţara mea aşa ceva nu costă 
decât o jumătate de drahmă! 

Meşterul boiangiu răspunse: 

— Dacă-i aşa, apoi întoarce-te şi vopseşte-o în ţara ta, 
măi neiculiță! Aici nu putem decât pe douăzeci de drah- 
me, niciun bănuţ de aramă mai puţin! 

Abu-Kir spuse iar: 

— Fie! Da nu vreau s-o vopsesc în albastru. Vreau s-o 
vopsesc în roşu! 

Celălalt întrebă: 

— Ce limbă vorbeşti tu? Şi ce înţelegi tu cu vorba asta: 
roşu? Unde ai văzut tu vopsea roşie? 

Abu-Kir, năucit, spuse: 

— Atunci vopseşte-o în verde! 

El întrebă: 

— Ce-i aceea vopsea verde? 

El spuse: 

— Atunci în galben! 

El răspunse: 

— Nu cunosc vopseaua asta! 

Şi Abu-Kir îi înşiră mai departe feluritele culori de 
vopsele, fără ca meşterul boiangiu să poată pricepe despre 
ce este vorba. Şi, când Abu-Kir îl întrebă dacă şi ceilalți 
boiangii erau la fel de nepricepuţi ca şi el, boiangiul răs- 
punse: 

— Suntem în cetatea aceasta patruzeci de boiangii, care 
alcătuim o breaslă închisă pentru toţi ceilalți locuitori; iar 

meseria noastră se moşteneşte din tată în fiu, numai la 
moartea vreunuia dintre noi. Iar a folosi altă vopsea afară 
de albastru, aşa ceva nu s-a mai pomenit la noi! 

La cuvintele acestea ale boiangiului, Abu-Kir spuse: 

— Află, o, meştere boiangiu, că şi eu sunt boiangiu şi 
ştiu să vopsesc nu numai în albastru, ci într-o sumedenie 
de culori care ţie nici nu-ţi trec prin minte. la-mă, dar, în 
slujba ta, plăteşte-mi leafă, şi eu am să te învăţ toate tai- 
nele meşteşugului meu, iar tu atunci ai să poţi să te bucuri 
de toată slava ştiinţei tale dinaintea întregii breasle a bo- 
iangiilor! 

El răspunse: 

— Nu putem primi nicicum vreun străin în breasla şi în 
meseria noastră! 

Abu-Kir întrebă: 

— Şi dacă aş deschide pe seama mea o prăvălie de bo- 
iangiu? 

Celălalt răspunse: 

— Nici asta n-ai să poți niciodată! 

Atunci Abu-Kir nu stărui mai mult, ieşi din prăvălie şi 
se duse la alt boiangiu, pe urmă la al treilea, şi la al patru- 
lea, şi la toți ceilalți boiangii din cetate; şi toți îl întâmpi- 
nară la fel şi îi răspunseră la fel, fără a-l primi nici ca 
meşter, nici ca ucenic. Şi se duse să-şi povestească necazul 
şeicului staroste al breaslei, care îi răspunse: 

— Nu pot să fac nimic. Datinile şi obiceiurile noastre 
nu ne îngăduie să primim un străin printre noi. 

Faţă de o primire rea ca aceea din partea tuturor boian- 
giilor, Abu-Kir îşi simţi inima clocotind de mânie şi se 
duse la palat şi se înfățişă dinaintea sultanului cetății şi-i 
spuse: 

— O, doamne al vremilor, sunt un străin şi, de meserie, 
sunt boiangiu, şi ştiu să vopsesc hainele în patruzeci de 
feluri de culori... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi una noapte 
Spuse: 


... şi ştiu să vopsesc hainele în patruzeci de feluri de 
culori... 

Şi iacătă că mi s-a întâmplat cutare şi cutare lucru cu 
boiangii din cetatea aceasta, care nu ştiu să vopsească 
decât în albastru. Eu ştiu să dau unei ţesături culoarea cea 
mai ispititoare: roşie, cu feluritele-i trepte, de pildă roşie 
ca trandafirul, ori roşie ca finapul; verde, cu feluritele-i 
trepte, de pildă verde ca iarba, verde-fistic, verde-măsli- 
niu, ori verde-papagal; neagră, cu feluritele-i trepte, de 
pildă neagră-cărbune, neagră-catran, neagră-kohl; gal- 
benă, cu feluritele-i trepte, de pildă galbenă-de-chitră, gal- 
benă-de-narazmă, galbenă-de-lămâie şi galbenă-de-aur; şi 
alte multe culori minunate! Şi-aşa! Şi iacătă că boiangiii 
nu m-au primit nici ca meşter, nici ca ucenic cu simbrie! 

Auzind vorbele acestea ale lui Abu-Kir şi înşiruirea 
aceea minunată de vopseli despre care nu mai auzise po- 
menindu-se vreodată, sultanul fu ca fermecat şi se înfioră 
de mulţumire şi strigă: 

— Ya Allah! asta-i de minunare! 

Pe urmă îi zise lui Abu-Kir: 

— Dacă spui adevărul, o, boiangiule, şi dacă chiar poţi 
cu meşteşugul tău să ne bucuri ochii cu atâtea culori mi- 
nunate, nu-ți rămâne decât să alungi de la tine toată grija 
şi să-ţi linişteşti sufletul. Am să-ţi deschid chiar eu o bo- 
iangerie, şi am să-ţi dau toți banii de care ai trebuinţă. Şi 
nu ai a te teme de nimic din partea breslaşilor; căci dacă 
pe vreunul dintre ei l-ar ispiti păcatul să te necăjească, am 
să poruncesc să fie spânzurâtr la uşa prăvăliei lui! 

Şi numaidecât îi chemă pe meşterii zidari ai palatului 
şi le spuse: 

— Duceţi-vă cu meşterul acesta minunat, străbateţi îm- 
preună cu el toată cetatea şi, când are să găsească un loc 
pe gustul lui, fie vreo prăvălie, fie vreun han, fie vreo casă 
ori grădină, alungaţi-l îndată pe stăpânul acelui loc şi zi- 
diţi acolo fără de zăbavă o boiangerie mare, cu patruzeci 
de căzi mari şi cu alte patruzeci de căzi mai mici. Şi tot ce 
faceţi să faceţi aşa cum are să vă arate acest mare meşter 
boiangiu; să-i urmaţi întocmai poruncile şi să luaţi seama 
să nu care cumva să strâmbaţi din nas la nimica! 

Pe urmă sultanul îi dărui lui Abu-Kir un caftan fru- 
mos de fală și o pungă cu o mie de dinari, spunându-i: 

— Cheltuieşte banii aceştia pentru chefurile tale, până 
ce are să fie gata boiangeria! 

Şi, pe deasupra, îi mai dărui şi doi flăcăiaşi care să-l 
slujească, şi un cal minunat, împodobit cu o şa frumoasă 
de catifea albastră şi cu harşea de mătase tot albastră. Şi-i 
mai puse la îndemână, ca să locuiască, o casă mare, 
îmbrăcată bogat pe cheltuiala Măriei Sale şi slujiră de o 
ceată de robi. 

Incât Abu-Kir, muiat acuma în atlaz şi călare pe calul 
lui cel frumos, părea strălucitor şi măreț ca un emir, fecior 
de emiri! Iar a doua zi nu pregetă să plece, tot călare pe cal 
şi împreună cu doi meşteri zidari şi cu doi tineri ce mer- 
geau înainte-i dând la o parte lumea din calea lui, şi să 
străbată ulițele şi sukurile, în căutarea unui loc unde să-şi 
ridice boiangeria. Şi, până la urmă, puse ochii pe o 
prăvălie mare şi cu boltă, aşezată chiar în mijlocul suku- 
lui, şi zise: 

— Locul acesta este minunat! 

Numaidecât, meşterii zidari şi robii îl izgoniră pe stă- 
pânul prăvălii şi începură îndată să dărâme într-o parte 
şi să zidească în cealaltă, și puseră atâta de mult sârg, să-şi 
îndeplinească sarcina, sub poruncile lui Abu-Kir călare, 

care le spunea: „Faceţi aici cutare şi cutare lucru, iar din- 
coace cutare şi cutare alt lucru încât, într-o nimica-vreme, 
isprăviră zidirea unei boiangerii fără de seamăn nicăierea 
pe pământ. 

Atunci sultanul îl chemă la el şi-i spuse: 

— Acuma nu mai trebuie decât să faci boiangeria să 
meargă; ci fără de bani nimica nu poate să meargă. lată, 
dar, pentru început, cinci mii de dinari de aur, drept chea- 
gul de bani dintâi. Şi iară-mă plin de nerăbdare să văd 
rodul meşteşugului tău de boiangiu! 

Şi Abu-Kir luă cei cinci mii de dinari, pe care-i duse 
frumuşel la el acasă, şi, cu câteva drahme, aşa de ieftine 
erau prafurile de care avea el trebuinţă şi care şedeau ne- 
vândute, cumpără de la un neguțător de prafuri toate vop- 
selile grămădite în saci rămași neatinşi, şi puse să fie duse 
la boiangeria lui, unde le pregăti şi le topi în căzile cele 
mari şi în căzile cele mici... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patra sute nouăzeci şi doua noapte 
Spuse: 


... şi le topi în căzile cele mari şi în căzile cele mici. 

Estimp, sultanul îi trimise cinci sute de bucăți de pân- 
zeturi albe, de mătase, de lână şi de in, ca să le vopsească 
după priceperea lui. Şi Abu-Kir le vopsi în osebite chi- 
puri, dându-le fie culori sadea, neamestecate cu nimic, fie 
culori amestecate, aşa fel ca niciuna dintre acele pânze- 
turi să nu se asemuie cu alta; pe urmă, ca să le usuce, le 
puse pe frângbhiile ce se întindeau dinaintea prăvăliei lui, de 
la un capăt al uliței până la celălalt; şi pânzeturile vopsite, 
pe măsură ce se zvântau, căpătau o înviorare minunată şi 
iscau sub strălucirea soarelui o privelişte vrăjită. 

Când locuitorii cetăţii văzură lucrul acesta atâta de nou 
pentru ei, rămaseră cu gurile căscate; iar neguțătorii îşi în- 
chiseră prăvăliile, ca să dea fuga să vadă minunea, iar fe- 
meile şi copiii scoteau strigăte de minunare, iar şi unii şi 
alții îl întrebau pe Abu-Kir: 

— O, meştere boiangiu, cum se cheamă culoarea ceea? 

Şi el le răspundea: 

— Aceea-i roşu-granat! Cealaltă-i verde-uleios! ceastă- 
laltă-i galben-chitros! 

Şi le spunea numele tuturor culorilor, în toiul strigă- 
telor de minunare şi al brațelor ridicate întru mărturisirea 
unei preamăriri fără de margini. 

Ci deodată sultanul, care fusese înștiințat că pânzetu- 
rile erau gata, năvăli călare pe cal în mijlocul sukului, pe 
urma călăraşilor lui, care dădeau la o parte lumea din cale, 
şi însoţit de paza lui de fală. Şi, la vederea pânzeturilor 
care unduiau de culori în adierea ce le făcea să se legene 
sub văzduhul aprins, fu fermecat peste poate şi rămase ne- 
mişcat multă vreme, fără de răsuflet, cu ochii albiţi întru 
totul de atâta holbare. Şi până şi caii, departe de-a se spe- 
ria de acea privelişte neobişnuită, se arătară tulburaţi de 
culorile cele frumoase şi, întocmai cum se îmburdează la 
zvoana de ţitere şi de goarne, începură să dănţuie costiş, 
îmbătaţi de toată slava aceea care învâlvora văzduhul şi 
fremăta în vânt. 

lar sultanul, neştiind cum să-l mai cinstească pe bo- 
iangiu, porunci vizirului său cel mare să descalece de pe 
cal şi îl sui pe Abu-Kir în locul lui, punându-l de-a dreapta 
sa şi, când toate pânzeturile fură strânse, luă drumul 
îndărăt către palat, unde îl potopi pe Abu-Kir cu aur, cu 
daruri şi cu huzmeturi. Pe urmă puse să se croiască din 
pânzeturile vopsite haine pentru el, pentru soțiile lui şi 
pentru mai-marii de la palat; şi-i dădu lui Abu-Kir încă o 
mie de viguri ca să le vopsească tot aşa de minunat; încât, 
nu peste multă vreme, toți emirii mai întâi, pe urmă toţi 

slujbaşii avură haine colorare. Şi cererile curgeau atâta de 
multe la Abu-Kir, numit boiangiu al sultanului, încât aces- 
ta ajunse în curând omul cel mai bogat din cetate; iar cei- 
lalți boiangii, cu şeicul breaslei în cap, veniră la el să-şi 
ceară iertare pentru felul cum se purtaseră în trecut, şi-l 
rugară să-i primească la el ca ucenici, fără de nicio leafă. 
Ci el nu le primi cererea de iertare şi-i alungă cu mare 
scârbă. Şi nu se mai vedeau, pe toate ulițele şi prin toate 
sukurile, decât oameni îmbrăcaţi în haine falnice, de toate 
culorile, vopsite de Abu-Kir, boiangiul sultanului. Şi-aşa 
cu el! În ce-l priveşte însă pe Abu-Sir... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi treia noapte 
Spuse: 


În ce-l priveşte însă pe Abu-Sir, iacătă! 

Odată ce fu prădat şi părăsit de boiangiu, care plecase 
după ce îl încuiase în odaie, zăcu întins ca mort vreme de 
trei zile, până ce portarul hanului începu să se mire că nu 
mai vedea ieşind pe niciunul dintre ei; şi îşi zise: „Or fi 
plecat fără să-mi plătească preţul de chirie al odăii. Or fi, 
poate, morţi! Sau poate-o fi altceva, nu ştiu!“ Şi porni că- 
tre odaia lor, şi găsi cheia de lemn în broasca încuiată cu 
amândouă zăvoarele; şi parcă auzi dinăuntru un geamăt 
slab. Atunci descuie ușa şi intră şi-l văzu pe bărbier întins 
pe rogojină, galben şi de necunoscut; şi-l întrebă: 

— Ce ai, frate al meu, de te-aud gemând așa? Şi unde-i 
tovarășul tău? 

Bietul bărbier, cu glasul topit de tot, răspunse: 

— Numai Allah ştie! De-abia acum izbutii să deschid 
ochii. Habar n-am de când mă aflu așa! Ci tare mi-e sete 

şi mă rog ţie, o, fratele meu, să iei punga pe care o am le- 
gară la chimir şi să-mi cumperi ceva de-ale gurii. 

Portarul răsuci chimirul în roate felurile; ci, negăsind 
niciun ban, pricepu că tovarășul îl furase, şi-i spuse bărbi- 
erului: 

— Nu te îngrija de nimica, o, sărmanule! Allah are să-i 
plătească fiecăruia după faptele lui! Am să caut eu de tine 
şi am să te îngrijesc ca pe ochii mei! 

Şi nu mai zăbovi să plece să-i gătească o ciorbă, umplu 
o strachină cu ciorba aceea şi i-o aduse. Şi îl ajută s-o soar- 
bă, şi îl învălui cu o pătură de lână, şi îl lăsă să asude. 

Şi aşa făcu el vreme de două luni, luând în seama lui 
toate cheltuielile, încât iacără că după acele două luni 
Allah se milui să-l zviduiască pe bărbier prin mijlocirea 
portarului. Şi Abu-Sir putu atunci să se scoale şi îi spuse 
bunului portar: 

— Dacă Cel Preainalt are să-mi mai dea îndărăt vreo- 
dată puterea, am să ştiu să te despăgubesc pentru tot ce-ai 
cheltuit cu mine, şi-am să-ți fiu mulțumitor pentru în- 
grijirile şi bunătatea ta. Ci singur Allah ar fi în stare să te 
plătească după dreaptă preţuire, o, om ales! 

Bătrânul portar al hanului îi răspunse: 

— Slavă lui Allah pentru tămăduirea ta, frate al meu! Eu 
nu m-am purtat aşa față de tine decât numai din dorinţa 
de a fi după chipul lui Allah cel plin de milă! 

Pe urmă bărbierul vru să-i sărute mâna; ci portarul 
nu-l lăsă; şi se despărțiră, chemând unul asupra celuilalt 
toate binecuvântările lui Allah. 

Şi bărbierul ieşi de la han, încărcat cu calabalâcul lui, 
şi începu să colinde sukurile. Or, norocul îl aştepta în ziua 
aceea şi îl mână tocmai dinaintea boiangerei lui Abu-Kir, 
unde văzu o mulțime mare de lume care privea pânzele 
vopsite şi întinse pe frânghii în faţa prăvăliei şi se minuna 
cu mare zarva. Şi îl întrebă pe unul dintre privitori: 

— A cui este boiangeria aceasta? Şi pentru ce s-a adu- 
nat aici atâta lume? 

Omul întrebat răspunse: 

— Este prăvălia jupânului Abu-Kir, boiangiul sulta- 
nului! Vopseşte pânzele în tot felul de culori minunate, 
iacătă, prin nişte mijloace nemaipomenite! Este un mare 
învăţat în meşteşugul boiangerici! 

Când auzi vorbele acestea, Abu-Sir se bucură în sufle- 
tul lui pentru izbânda fostului său tovarăş, şi gândi: „Mă- 
rire lui Allah, carele i-a deschis uşile bogăției! Ai păcătuit, 
ya Abu-Sir, când l-ai gândit de rău pe fostul tău tovarăș! 
Dacă te-a părăsit şi te-a uitat, a făcut-o din pricină că a fost 
prea prins cu munca lui! Și dacă ţi-a luat punga, a făcut-o 
din pricină că n-avea niciun bănuţ în mână ca să-şi cum- 
pere vopseli! Da ai să vezi tu acuma, când te-o zări, cu ce 
căldură are să te primească şi cum are să-şi amintească de 
îngrijirile pe care i le-ai dat tu odinioară şi de binele pe care 
i l-ai făcut când se afla la nevoie! Ce bucurie are să fie pen- 
cru el să e primească!“ Pe urmă, bărbierul izbuti să se fo- 
fileze printre mulţimea de oameni şi să ajungă în fața intrării 
în boiangerie. Şi se uită înăuntru. Şi îl văzu pe Abu-Kir to- 
lănit pe un divan înalt, sprijinit pe un morman de perne, 
şi cu braţul drept pe o pernă, şi cu braţul stâng pe altă 
pernă, şi înveşmântat într-un caftan asemenea cu cafta- 
nele sultanilor, dinaintea lui cu patru tineri robi negri şi 
cu patru robi albi, îmbrăcați îmbelşugat; şi aşa, i se părea 
lui Abu-Sir că e tot atâta de falnic ca un vizir şi tot atâta 
de măreț ca un sultan! Şi îi văzu pe lucrători, în număr de 
zece, cum munceau de zor cu mâinile şi cum îndeplineau 
poruncile pe care li le da el numai prin câte un semn. 

Atunci Abu-Sir mai făcu un pas şi se opri drept dinain- 
rea lui Abu-Kir, gândind: „Am să aştept până îşi coboară 
ochii asupra mea şi atunci îi rostesc salamalecul meu! Ba 
s-ar putea chiar ca el să mi se închine mai întâi şi să se 
arunce la pieptul meu ca să mă strângă în brațe şi să-mi 
spună vorbele lui de părere de rău şi să mă mângâie!“ 

Or, nici nu li se întâlniră bine privirile şi abia dădură 
ochii unul cu altul... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi patra noapte 
Spuse: 


... abia dădură ochii unul cu altul, că boiangiul şi sări 
strigând: 

— A! mişelule şi hoțule, de câte ori ţi-am spus să nu te 
mai opreşti în fața prăvăliei mele! Au nu cumva vrei să mă 
nenoroceşti şi să mă faci de râsul lumii? Hei, flăcăi! 
înşfăcați-l! puneţi mâna pe el! 

Încât robii cei albi şi robii cei negri răbărâră pe bietul 
bărbier, şi-l doborâră la pământ, şi-l jucară în picioare; şi 
boiangiul însuşi se sculă, apucă un ciomag şi spuse: 

— Întindeţi-l pe burtă! 

Şi îi trase pe spinare o sută de ciomege. Pe urmă spuse: 

— Întoarceţi-l pe spate! 

Şi îi trase şi peste pântece alte o sută de lovituri. După 
care strigă: 

— O, puşlama ticăloasă, o, mişelule! Dacă am să te mai 
prind vreodată pe dinaintea prăvăliei mele, am să te trimit 
la Măria Sa sultanul care are să te jupoaie de viu şi are să 
te înfigă în ţeapă dinaintea porţii palatului! Cară-te! Bles- 
tema-te-ar Allah, o, mutră de catran! 

Atunci bietul bărbier, umilit şi învineţit de primirea 
aceea, şi cu inima zdrobită şi cu sufletul ars, se târî de 
acolo şi luă drumul îndărăt către han, plângând în tăcere, 
huiduit şi hăituit de mulţimea asmuțţită împotriva lui şi de 
blestemele proslăvitorilor boiangiului Abu-Kir. 

Când ajunse la odăița lui, se întinse cât era de lung pe 
rogojină şi începu să cugete la toate câte îi fusese dat să 

pată din partea lui Abu-Kir; şi aşa îşi trecu toată noaptea, 
fără a putea să închidă ochii, atâta de nenorocit şi de amă- 
rât se simţea. Ci dimineaţa, vânătăile loviturilor mai răco- 
rindu-se, izbuti să se scoale şi să iasă din casă, cu gândul 
de a se duce să se îmbăieze la hammam, spre a se înviora 
şi a-şi curăța trupul, după atâta vreme de când zăcuse bol- 
nav fără să-şi facă spălaturile cele îndătinate. ÎI întrebă, 
dar, pe un trecător: 

— Frate, pe unde se ajunge la hammam? 

Omul răspunse: 

— Hammam? Ce-i aceea hammam? 

Abu-Sir spuse: 

— Păi e locul unde te duci să te speli și să dai jos murdă- 
riile şi jegul de pe trup! Este cel mai desfătat loc care poate 
fi pe lume! 

Omul răspunse: 

— Atunci du-te şi bagă-te în apa mării! Acolo se scaldă 
lumea! 

Abu-Sir zise: 

— Eu aş vrea să mă spăl la hammam! 

Celălalt răspunse: 

— Noi habar n-avem ce vrei tu să spui cu hammamul 
acela. Noi, când vrem să ne spălăm, ne ducem la mare; şi 
până şi sultanul, când vrea să se spele, face ca noi: se duce 
şi se scaldă în mare! 

Când află Abu-Sir în felul acesta că hammamul era un 
lucru necunoscut pentru locuitorii din cetatea aceea, şi 
când se încredință că habar n-aveau de folosința feredee- 
lor fierbinţi şi a masagiului, de curăţarea jegului şi de da- 
rea jos a părului de pe trup, luă calea către palatul sultanului 
şi ceru să i se îngăduie a vorbi cu Măria Sa. Intră, dar, la 
Măria Sa şi, după ce sărută pământul dintre mâinile lui şi 
chemă asupra-i binecuvântările lui Allah, îi spuse: 

— O, doamne al vremilor, sunt un străin şi, de meseria 
mea, sunt bărbier. Mai ştiu să fac şi alte meserii, mai cu 

seamă aceea de fochist la hammam şi de masagiu, măcar 
că în țara mea fiecare dintre aceste meserii este făcută de 
oameni care nu mai fac altceva decât muncile acestea toată 
viaţa lor. Şi astăzi am vrut să mă duc la hammamul din ce- 
tatea ta; ci nimenea n-a ştiut să-mi arate drumul şi nime- 
nea n-a priceput ce însemnează vorba hammam. Or, e 
lucru tare de mirare ca o cetate atâta de frumoasă ca asta 
să fie lipsită de hammamuri, câtă vreme nu se află nimic 
pe lume aşa de minunat spre a face bucuriile şi frumu- 
sețea unei cetăţi! Într-adevăr, o, doamne al vremilor, ham- 
mamul este un rai pe pământ! 

La vorbele acestea, sultanul fu uimit peste poate şi în- 
trebă: 

— Atunci poți tu să mă lămureşti ce este hammamul 
acela despre care-mi spui? Căci nici eu n-am auzit nicio- 
dată pomenindu-se de aşa ceva! 

Atunci Abu-Sir spuse: 

— Află, Măria Ta, că hammamul este o clădire zidită în 
cutare şi cutare chip, şi acolo se îmbăiază lumea în cutare 
şi cutare fel, şi se bucură de cutare şi cutare plăceri, întru- 
cât acolo se fac cutare şi cutare lucruri! 

Şi povesti de şart toate însuşirile, toate foloasele şi toate 
desfătările unui hammam bine întocmit. Pe urmă adăugă: 

— Ci de bună seamă că mi-ar creşte părul pe limbă 
până să ajung a-ţi zugrăvi întocmai un hammam şi toate 
ispitele lui. Trebuie să vezi, ca să pricepi! Iar cetatea ta nu 
are să fie o cetate cu adevărat desăvârşită decât în ziua în 
care are să aibă un hammam! 

Auzind aceste vorbe ale lui Abu-Sir, sultanul se umflă 
de mulţumire şi se lumină și strigă: 

— Fii binevenit în cetatea mea, o, fecior de oameni 
vrednici! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a patru sute nouăzeci şi cincea noapte 
Urmă: 


„.. sultanul se umflă de mulțumire şi se lumină şi strigă: 

— Fii binevenit în cetatea mea, o, fecior de oameni 
vrednici! 

Şi îl îmbrăcă chiar cu mâinile Măriei Sale într-un caf- 
tan ce nu-şi avea pereche, şi îi spuse: 

— Tot ce vei vroi are să ţi se dea, şi încă şi mai mult! 
Numai zideşte degrabă hammamul, căci tare-s nerăbdă- 
tor să-l văd şi să mă bucur de el! 

Şi-i dărui un cal falnic, doi negri, doi flăcăi, patru fe- 
tişcane şi o casă minunată. Şi se arătă faţă de el încă şi mai 
mărinimos decât se dovedise față de boiangiu, şi puse sub 
poruncile lui Abu-Sir pe cei mai buni meşteri zidari ai 
Măriei Sale, spunându-le: 

— Trebuie să zidiţi hammamul pe locul pe care are să-l 
aleagă el! 

Şi Abu-Sir îi luă pe meşterii zidari şi colindă cu ei toată 
cetatea, şi până la urmă găsi un loc care i se păru potrivit, 
unde porunci să se zidească hammamul. Şi, după arătările 
lui, meșterii zidari clădiră un hammam care nu-şi avea sea- 
măn pe lume şi îl împodobiră cu zugrăvituri întreţesute, 
şi cu marmură de felurite culori, şi cu podoabe nemaipo- 
menite ce fermecau minţile. Şi toate numai după porun- 
cile lui Abu-Sir. 

Când zidirea fu isprăvită, Abu-Sir puse ca havuzul de 
la mijloc să fie făcut din alabastru străveziu, iar celelalte 
două havuzuri să fie făcute din marmură de preț. Pe urmă 
se duse la sultan şi-i spuse: 

- Hammamul este gata; nu mai lipsesc decât mărun- 
ţişurile şi ştergarele! 

Şi sultanul îi dădu zece mii de dinari, pe care Abu-Sir 
nu pregetă să-i folosească spre a cumpăra feluritele ştergare 

şi mărunţişuri, precum cearceafuri de in şi de mătase, 
mirosnele cele rare, aromele, tămâia şi celelalte. Şi puse 
fiecare lucru la locul lui, şi nu precupeţi nimica pentru ca 
totul să fie din belşug. Pe urmă îi ceru sultanului zece aju- 
toare voinice, care să-l ajute la munca lui; şi sultanul îi 
dădu pe dară douăzeci de flăcăi bine clădiți şi frumoşi ca 
nişte lune, pe care Abu-Sir nu zăbovi să-i învețe meşteşu- 
gul de masagii şi meşteşugul scăldatului, frămânrându-i 
şi scăldându-i cu mâna lui, şi punându-i să facă şi ei felu- 
ritele încercări pe trupul lui. Şi când ajunseră meşteri întru 
totul în meşteşugul de băieşi, Abu-Sir hotărî în sfârșit ziua 
deschiderii hammamului şi îl înştiință pe sultan. 

Şi, în ziua aceea, Abu-Sir puse să se încălzească ham- 
mamul şi apa din havuze, şi arse tămâie şi mirosne în că- 
țui, şi lăsă apele din havuze să curgă cu un zvon atât de 
minunat, că orice muzică ar fi părut zarvă pe lângă zvo- 
nul acela! Cât priveşte şuvoiul de apă din havuzul cel mare 
de la mijloc, acela chiar că era o minune fără de seamăn 
şi care, fără de nicio îndoială, avea să farmece sufletele 
răpite! Şi pretutindenea o curăţenie şi o reveneală dom- 
neau peste toate lucrurile, cu nimica mai prejos de curăţia 
crinilor şi a iasomiilor. 

Încât atunci când sultanul, însoţit de vizirii şi de emi- 
rii săi, intră pe uşa cea mare a hammamului, fu plăcut tul- 
burat, şi cu ochii, şi cu nasul, şi cu urechile, de frumuseţea 
vrăjitoare a locului şi de miresmele şi de muzica apei în 
căzile fântânilor. Şi, minunat cu totul, întrebă: 

— Ce-i aceasta? 

Abu-Sir răspunse: 

— Aceasta-i hammamul! Ci aici nu este decât intrarea! 

Şi îl pofti pe sultan să intre în prima sală şi îl rugă să 
se suie pe laviţă, unde îl dezbrăcă şi îl înveli în cearceafuri 
din creştet până-n tălpi, şi îi puse în picioare saboţi înalți 
de lemn, şi îl duse în cea de a doua sală, unde îl lăsă să 
asude din belşug. Atunci, ajutat de flăcăii lui, îi frecă 

mâinile şi picioarele cu nişte mănuși de crin, şi-i scoase 
nişte şuviţe de rapăn lungi ca nişte viermi, și toată mur- 
dăria lăuntrică strânsă în piele; şi i le arătă pe toate sulta- 
nului care se minună cu mare mirare. Pe urmă îl spălă cu 
apă multă şi cu o grămadă de clăbuc, după care îl puse să 
coboare în cada de marmură, umplută cu apă înmires- 
mată cu mirosnă de trandafiri, unde îl lăsă o bucată de 
vreme, după care îl scoase şi-l spălă pe cap cu apă de tran- 
dafiri şi cu mirosne rare. Pe urmă, îi vopsi degetele de la 
mâini şi de la picioare cu henneă, care le dădu o culoare 
galbenă-aurie. Şi, cât ţinură toate acestea, în jurul lor fu- 
megau frunze de aloe şi de nard înmiresmat, şi îi pătrun- 
deau de prospeţime. 

La sfârşit, sultanul simţi cum se făcuse uşor ca o pasăre 
şi cum răsufla din toate largurile inimii; iar trupu-i se 
făcuse atâta de neted şi de mătăsos, că, dacă-l atingeai cu 
mâna, scotea un sunet dulce. Da care nu-i fu desfătul 
când flăcăii începură să-i frămânre mâinile şi picioarele 
cu o gingăşie şi cu o iscusinţă pe care şi le închipuia că ar 
putea fi trecute pe lăută şi pe ţimbal! Şi simţea cum o pu- 
tere fără de seamăn îl înviorează, de-i venea să răcnească 
întocmai ca un leu. Şi strigă: 

— Pe Allah! nu m-am simţit în viaţa mea atâta de pu- 
ternic. Acesta-i hammamul, o, meştere bărbier? 

Abu-Sir răspunse: 

— Întocmai, o, doamne al vremilor! 

Sultanul spuse: 

— Pe capul meu! cetatea mea nu este cetate decât din 
clipa când s-a zidit hammamul acesta! 

Şi, după ce se uscă în ştergarele îmbibate cu mosc, 
când urcă iar pe laviţă ca să bea şerbeturile amestecate cu 
înghețată, îl întrebă pe Abu-Sir... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a patru sute nouăzeci şi şasea noapte 
Spuse: 


îl întrebă pe Abu-Sir: 

— Şi cât socoteşti să coste o îmbăietură ca aceasta, şi ce 
preţ gândeşti să ţi se plătească pentru o spălare? 

El răspunse: 

— Cât are să hotărască sultanul! 

Sultanul spuse: 

— Eu hotărăsc o mie de dinari pentru o baie ca asta, pe 
puţin! 

Şi porunci să i se numere lui Abu-Sir o mie de dinari, 
şi-i spuse: 

— Şi de-acum-nainte, pe fiecare muşteriu care va veni 
să se îmbăieze la hammamul tău să-l pui să-ţi plătească o 
mie de dinari! 

Ci Abu-Sir răspunse: 

— lartă-mă, o, doamne al vremilor! Nu sunt toţi oame- 
nii la fel! Unii sunt bogaţi, alţii sunt săraci! Dacă, dar, aş 
vrea să iau de la toți muşteriii câte o mie de dinari, ham- 
mamul n-ar mai face nimic şi s-ar închide, căci nu-i pe 
puterea săracilor să plătească o mie de dinari pentru o 
îmbăiere! 

Sultanul întrebă: 

— Atunci cum gândeşti să faci? 

El răspunse: 

— În ce priveşte preţul, am să-l las la voia muşteriului! 
În felul acesta, fiecare are să plătească după putinţele şi 
după dărnicia sufletului său! Iar cel sărac nu are să dea de- 
cât atâta cât o putea să dea. În ce priveşte preţul de o mie 
de dinari, acesta-i un dar de sultan. 

Şi emirii şi vizirii, auzind aceste cuvinte, îl încuviin- 


țară pe deplin pe Abu-Sir şi adăugară: 

— Aşa-i cum spune el, o, doamne al vremilor, şi aşa-i cu 
dreptate! Căci tu, o, preaiubite al nostru, socoţi că toată 
lumea poate face ca tine! 

Sultanul spuse: 

— E cu putinţă! Oricum, omul acesta este un străin, 
un om tare sărac, şi-i de datoria noastră să ne purtăm față 
de el cu dărnicie şi cu mărinimie, cu atât mai mult cu cât 
ne-a împodobit cetatea cu hammamul acesta cum n-am 
mai văzut altul asemenea în viața noastră, şi datorită căru- 
ia cetatea noastră a dobândit o însemnătate şi o strălucire 
fără de pereche. Da de vreme ce îmi spuneţi că nu se poate 
plăti o mie de dinari pentru o îmbăiere, vă îngădui să nu-i 
plătiţi de data aceasta decât numai o sută de dinari de fie- 
care şi să-i daţi pe deasupra un rob tânăr, un negru şi o fe- 
tişcană! Şi, pe viitor, dacă el socoate aşa, aveţi să-i plătiţi 
fiecare atâta cât v-or lăsa puterile şi dărnicia inimii voastre! 

Ei răspunseră: 

— De bună seamă! primim! 

Şi, după ce se îmbăiară la hammam, în ziua aceea plă- 
tiră fiecare lui Abu-Sir câte o sută de dinari de aur, câte un 
tânăr rob alb, câte un negru şi câte o fetişcană. Or, întru- 
cât numărul emirilor şi al navabilor care se îmbăiaseră, 
după sultan, se ridica la patruzeci, Abu-Sir primi patru 
mii de dinari, patruzeci de robi albi, patruzeci de robi 
negri şi patruzeci de fete; iar din partea sultanului primi 
zece mii de dinari, zece tineri flăcăi albi, zece tineri negri 
şi zece fetişcane ca nişte lune. 

Când Abu-Sir văzu tot aurul şi toate darurile acelea, 
înaintă şi, după ce sărută pământul dintre mâinile sulta- 
nului, spuse: 

— O, preamăritule sultan, o, chip bine-vestitor, o, 
doamne cu cugetul drept şi plin de bunătate, unde am să 
mă pot adăposti eu cu toată oastea aceasta de tineri flăcăi 
albi, şi de negri, şi de fere? 

Sultanul răspunse: 

— Eu am pus să ţi se dea toate astea ca să te îmbogăţesc 
cum se cade; căci m-am gândit că poate ai să vrei într-o zi 
să te întorci îndărăt în ţara ta, lângă cei dragi ai tăi, dor- 
nic să-i vezi; şi atunci să poţi pleca de la noi cu destulă 
avere spre a trăi la tine împreună cu ai tăi, la adăpost de 
orice nevoie! 

El răspunse: 

— O, doamne al vremilor, Allah să te ţină în îmbelşu- 
gare! ci toți robii aceştia sunt buni pentru sultani, şi nu 
pentru mine, care nu am trebuinţă de toate astea ca să-mi 
mănânc pâinea şi brânza cu ai mei! Cum să fac eu să hră- 
nesc şi să îmbrac toată liota de tineri albi, de tineri negri 
şi de fete? Pe Allah! cu dinţii lor cei tineri au să mistuie re- 
pede toată agoniseala mea, şi şi pe mine după agoniseală! 

Sultanul începu să râdă şi zise: 

— Pe viaţa mea, drept vorbeşti! Au ajuns o oaste de-ale 
mari; şi, de unul singur, n-ai să poţi izbuti să le faci faţă 
în niciun chip! Vrei, dar, să mi-i vinzi mie, ca să scapi de 
ei, pe câte o sută de dinari fiecare? 

Abu-Sir răspunse: 

— Ţi-i vând la preţul acesta! 

Numaidecât sultanul trimise să fie chemat vistiernicul 
său, care îi vărsă lui Abu-Sir preţul pentru acei robi; iar 
sultanul, la rându-i, îi trimise pe toţi îndărăt la stăpânii lor 
de mai înainte, ca dar. Şi Abu-Sir îi mulțumi sultanului 
pentru bunătatea lui şi-i spuse: 

— Allah să-ţi aline sufletul cum ai alinar tu sufletul 
meu, izbăvindu-mă de dinţii năprasnici ai acestor ghuli 
tineri şi mâncăi, pe care numai Allah i-ar putea sătura! 

Şi sultanul începu să râdă de vorbele acestea, şi se arătă 
încă şi mai darnic față de Abu-Sir; după care, urmat de 
mai-marii împărăției sale, plecă de la ham mam şi se întoar- 
se la palat. 

Iar Abu-Sir îşi petrecu toată noaptea aceea acasă, strân- 
gându-şi aurul în saci şi pecerluind fiecare sac cu mare grijă. 

Şi, pentru nevoile casei sale, avea douăzeci de negri, două- 
zeci de flăcăi tineri şi patru fetişcane. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi şaptea noapte 
Spuse: 


... avea douăzeci de negri, douăzeci de flăcăi tineri şi 
patru fetişcane. 

A doua zi, Abu-Sir puse pristavi să strige prin toată ce- 
tatea: 

— O, făpturi ale lui Allah, daţi fuga toți de vă îmbăiaţi 
la hammamul sultanului! Vreme de trei zile, nimeni nu 
are a plăti nimica! 

Şi un sodom de lume năvăli vreme de trei zile să se 
îmbăieze pe degeaba la hammamul numit hammamul 
sultanului. Ci din dimineaţa zilei a patra, însuşi Abu-Sir 
se aşeză la uşa cea mare a hammamului şi începu să ia 
preţul de intrare, care fu lăsat la bună-voia fiecăruia, la 
ieşirea din baie. Şi, până-n seară, Abu-Sir strânsese de la 
muşterii atâţia bani cât umpluse o lădiţă, cu îngăduinţa lui 
Allah (preamărit fie El!). Şi, în felul acesta, începu să 
îngrămădească mormanele de aur pe care i le aducea no- 
rocul. 

Şi-aşa! Iar sultana, care îl auzise pe solul ei sultanul vor- 
bind cu atâta căldură despre acele îmbăieri, hotărî să se 
scalde şi ea o dată, ca încercare mai întâi. Şi îi trimise 
vorbă despre dorinţa ei lui Abu-Sir care, ca să-i fie pe plac 
şi ca să le ademenească şi pe femei ca muşterii, hotărî ca 
de atunci înainte bărbaţii să se îmbăieze dimineaţa, iar fe- 
meile să se îmbăieze după-amiază. Şi dimineaţa sta el în- 
suşi la intrare şi lua banii, iar după-amiază o puse să aibă 
grijă de aceasta pe o femeie pe care o numi în slujba sa. 

Aşa că, după ce intră în hammam şi văzu şi ea urmările 
cele desfărăroare ale acelor îmbăieri de modă nouă, sulta- 
na fu atâta de încântată, încât hotărî să vină acolo în fie- 
care vineri după-amiază, şi nu se arătă față de Abu-Sir mai 
puţin darnică decât sultanul, care îşi făcuse obiceiul de a 
veni să se îmbăieze în zilele de vineri dimineaţa, plătind de 
fiecare dată câte o mie de dinari de aur, başca alte daruri. 

În felul acesta, Abu-Sir purcese mai departe pe calea 
bogăției, a măririlor şi a falei! Ci el, dacă se văzu aşa, nu 
se arătă mai mândru ori mai semeţ, ba dimpotrivă! Ca şi 
odinioară, se arătă mai departe binevoitor, zâmbitor şi plin 
de bună-cuviinţă față de muşterii, şi mărinimos faţă de 
oamenii săraci de la care niciodată nu vroia să primească 
niciun ban. Şi mărinimia aceasta fu şi temeiul mântuirii 
lui, aşa cum are să se dovedească de-a lungul povestirii 
noastre. Dar, încă de pe acuma, să se ştie că mântuirea 
aceea are să-i vină prin mijlocirea unui căpitan de corabie 
care, într-o zi, fiind cam la strâmtoare cu banii, putu totuşi 
să facă o baie cât se poate de minunată, fără să plătească 
chiar nimica! Şi întrucât, pe deasupra, mai fusese cinstit 
şi cu nişte şerbeturi răcoritoare şi fusese însoțit până la 
ieşire cu cele mai alese dovezi de prietenie de către însuşi 
Abu-Sir, căpitanul începu să cugete cum ar putea să-şi do- 
vedească mai bine mulțumita față de Abu-Sir, fie prin 
vreun dar, fie altfel! Şi nu trecu mult până ce să i se iveas- 
că prilejul. Şi-atâta cu căpitanul de corabie! 

Estimp, boiangiul Abu-Kir auzi şi el vorbindu-se de 
acel hammam nemaipomenit, despre care vuia cu mare 
laudă toată cetatea spunând: „De bună seamă! este raiul 
pe pământ!“ Şi hotărî să meargă să încerce şi el desfătările 
acelui rai, la care nici habar n-avea de numele celui ce-i era 
păzitor. Se îmbrăcă, aşadar, cu hainele lui cele mai fru- 
moase, încălecă pe un catâr înfotăzat falnic, porunci să se 
înşiruie înaintea şi în urma lui robii înarmaţi cu ciomege 
lungi, şi porni către hammam. Când ajunse la intrare, 

simţi odoarea lemnului de aloe şi a mirosnelor de nard; şi 
văzu mulțimea de oameni care intrau şi care ieşeau, şi pe 
cei ce şedeau pe laviţe aşteptându-și toți rândul, fie ei na- 
vabi de cei mari, fie săraci de cei mai săraci, ori umili de 
cei mai umili. 

Intră atunci în sala de intrare şi îl zări pe Abu-Sir, to- 
varăşul său de odinioară, stând pe scaun, rotofei, proaspăt 
şi zâmbitor. Ba chiar îi trebui oleacă de vreme până să-l 
cunoască, aşa de mult scofâlciturile de altădată ale feţei i se 
umpluseră acuma cu o grăsime sănătoasă, şi aşa de strălu- 
citor îi era obrazul, şi aşa de mult priincios arăta la chip! 
Dacă văzu aşa, boiangiul, măcar că tare uimit şi buimăcit, 
se prefăcu a fi cuprins de o mare bucurie şi, cu o neruşinare 
fără de măsură, înaintă către Abu-Sir, care se ridicase în 
cinstea lui, şi-i spuse cu glas plin de dojană prietenească: 

— He-he, ya Abu-Sir! Aşa se poartă un prieten şi aşa 
face un om care ştie ce-i aceea buna-purtare şi omenia? 
Ştiai că am ajuns boiangiul cel mare al sultanului şi n-ai 
venit o dată măcar să mă vezi şi să afli cum o duc! Şi nu 
te-ai întrebat nici baremi: „Ce-o mai face oare Abu-Kir, 
tovarăşul meu de odinioară?“ Că eu degeaba am tot în- 
trebat peste tot, şi degeaba am trimis în toate părțile robii 
mei să te caute, pe la hanuri şi pe la prăvălii: nimenea n-a 
ştiut să-mi spună nimica despre tine, ori să mă pună pe 
urmele tale! 

— Ya Abu-Kir, au tu uiţi ce m-ai făcut să pat, când am 
venit la tine, şi uiţi bătaia pe care mi-ai tras-o, şi ocara cu 
care m-ai coperit față de lume, când m-ai făcut hoț şi 
mişel şi ticălos? 

Şi Abu-Kir se arătă tare nedumerit şi strigă: 

— Ce tot spui tu? Au n-ai fi fost tu ăla pe care l-am 
bătut? 

El răspunse: 

— Păi da, eu am fost! 

Abu-Kir atunci începu să înşire mii de jurăminte, că 
nu l-a cunoscut, spunând: 

— Hotărâu! te-am luat drept altul, un hoţ care încer- 
case de o grămadă de ori să-mi şterpelească pânzeturile! 
Erai aşa de slab şi de galben, că mi-a fost cu neputinţă să 
te cunosc! 

Pe urmă începu să se blesteme pentru ceea ce făcuse, 
să-şi bată mâinile una de alta, spunând: 

— Nu este ajutor şi putere decât într-unul Allah, Slă- 
vitul şi Preamăritul! Cum de-am putut eu să mă înșel așa! 
Da tot aşa, vina-i mai ales a ta, că, dacă tu m-ai văzut întâi, 
de ce nu ţi-ai spus numele dinaintea mea, să-mi fi spus: 
„Sunt cutare!“ mai cu seamă că în ziua aceea eram tare tul- 
burat şi cu gândurile duse în altă parte, din pricina trebu- 
rilor multe de care eram împovărat peste măsură! Mă rog, 
dar, ţie, Allah fie cu tine, o, fratele meu, să mă ierți şi să uiţi 
necazul acela, care fusese scris în ursita noastră! 

Abu-Sir răspunse: N 

— Allah să te ierte, o, tovarăşe al meu! Într-adevăr, aşa 
a fost tainica hotărâre a ursitoarelor; iar plata-i la Allah! 

Boiangiul zise: 

— artă-mă, dar, cu totul! 

El răspunse: 

— Allah să-ţi uşureze sufletul, aşa cum ţi-l uşurez eu! 
Ce putem noi împotriva hotărârilor care vin din afundul 
veciei? Intră, dar, în hammam, scoate-ţi hainele şi fă o 
scaldă care să-ţi fie plină de desfătare şi de înviorare! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi opta noapte 
Spuse: 


„.. şi fă o scaldă care să-ţi fie plină de desfătare şi de în- 
viorare! 

Şi Abu-Kir îl întrebă: 

— Şi de unde ţi-a venit huzurul acesta? 

El răspunse: 

— Acela care ţi-a deschis porţile belşugului mi le-a des- 
chis şi mie la fel! 

Şi îi povesti povestea lui, din ziua când fusese ciomă- 
gic după poruncile lui Abu-Kir. Ci nu are niciun rost s-o 
mai spunem şi noi încă o dată. Şi Abu-Kir îi spuse: 

— Sunt peste poate de bucuros să aflu că te bucuri de 
bunăvoința sultanului. Am să fac aşa ca bunăvoința aceas- 
ta să sporească, povestindu-i sultanului că tu eşti prietenul 
meu de totdeauna. 

Ci fostul bărbier răspunse: 

— La ce foloseşte ajutorul omului faţă de hotărârile 
soartei? Singur Allah ţine în mâinile lui huzururile şi pri- 
goana! În ce te priveşte, nu mai zăbovi să te dezbraci şi să 
intri în hammam, ca să te bucuri de binefacerile apei şi ale 
curăţiei! 

Şi îl petrecu el însuşi până în sala cea scumpă şi cu 
chiar mâinile lui îl frecă, îl săpuni, îl frământă şi-l spălă 
până la sfârşit, nevroind să lase această sarcină pe seama 
niciunuia dintre ajutoarele lui. Pe urmă îl sui pe laviţa din 
sala de odihnă şi îl cinsti el însuși cu sorbeturi şi cu alte 
băuturi înviorătoare, şi toate acestea cu atâta grijă, încât 
toți mușterii de rând erau uimiţi să-l vadă pe Abu-Sir în- 
suşi îndeplinind acele slujbe şi dându-i acele cinstiri deo- 
sebite boiangiului, atunci când de obicei numai sultanul 
avea parte de ele. 

Când veni clipa să plece, Abu-Kir vru să-i plătească lui 
Abu-Sir; ci Abu-Sir se feri să primească banii, spunând: 

— Nu ţi-e sfială să-mi dai bani, atunci când eu sunt to- 
varășul tău şi când între noi nu este nimica despărțit? 

Abu-Kir spuse: 

— Fie! Da-n schimb, lasă-mă să-ţi dau un sfat, care are 
să-ţi fie de mare folos. Hammamul acesta este minunat, 
ci, ca să fie de tot desăvârşit, îi mai lipseşte un lucru! 

Abu-Sir întrebă: 

— Şi care-i acela? 

El spuse: N 

— Aluatul de curățat părul de pe trup! Într-adevăr, am 
băgat de seamă odată, când ai isprăvit de ras capul unui 
muşteriu de-al tău, că pentru părul de pe alte părți ale tru- 
pului te-ai slujit tot de brici sau de cleştișorul de smuls 
perii. Or, nimica nu preţuieşte cât aluatul de curăţat care 
ştiu eu cum se face, şi am să-ţi spun şi ţie, fără să-ţi cer 
niciun ban! 

Abu-Sir răspunse: 

— Asta aşa este, ai dreptate, o, prietene al meu! Nu 
vreau mai mult decât să învăţ de la tine cum se face alua- 
tul acela! 

Abu-Kir zise: 

— lacătă! Lei şoricioaică galbenă şi var nestins, le baţi 
împreună, adăugând oleacă de untdelemn, amesteci un 
strop de mosc, ca să-i iei mirosul cel neplăcut, şi închizi 
aluatul dobândit astfel într-o oală de pământ smălțuită, 
ca să te slujeşti de el la nevoie. Şi răspund eu de izbânda 
pe care ai s-o dobândeşti, mai cu seamă când sultanul are 
să vadă cum îi cad perii ca printr-o vrajă, fără de nicio ciu- 
pitură ori julitură, şi cum pielea i se iveşte de dedesubt 
albă toată! 

Şi Abu-Kir, după ce îi lăsă fostului său soţ învăţătura 
aceasta, ieşi din hammam şi se îndreptă cu mare grabă 
către palat. 

lar când ajunse dinaintea sultanului și se temeni 
cumu-i datina, îi spuse: 

— Vin la tine ca să-ţi dau un sfat, o, doamne al vremilor! 

Sultanul zise: 

— Şi ce sfat îmi dai? 

El răspunse: 

— Slavă lui Allah, carele te-a izbăvir până acuma de 
mâinile blestemate ale păcătosului acela, ale vrăjmaşului 
acela al scaunului împărătesc şi al dreptei-credințe, ale lui 
Abu-Sir, stăpânul hammamului: 

Sultanul, tare nedumerit, întrebă: 

— De ce-i vorba? 

El spuse: 

— Află, o, doamne al vremilor, că dacă, din nenorocire, 
ai mai fi intrat o dată la hammam, ai fi fost pierdut fără 
de nădejde! 

EI spuse: 

— Da cum aşa? 

Abu-Kir, cu ochii plini de spaimă mincinoasă şi cu o 
mişcare largă de înfricoşare, şuieră: 

— Cu otravă! A pregătit anume pentru Măria Ta o ali- 
fie făcută din şoricioaică galbenă şi din var nestins, care, 
numai pusă pe părul de pe piele, te arde ca focul. Şi are să 
te îmbie cu alifia aceea, spunându-ţi: „„Nimica nu preţu- 
ieşte cât alifia aceasta spre a face să cadă părul de pe spate, 
cu gingășie şi fără de nicio suferinţă pentru piele!“ Şi are 
să întindă aluatul pe spatele sultanului nostru, şi are să-l 
facă să moară otrăvit pe calea aceasta, care-i cea mai du- 
reroasă dintre toate căile! Căci stăpânul acesta al hamma- 
mului nu-i altul decât o iscoadă năimită de domnul creştinilor 
spre a curma sufletul sultanului nostru! Şi eu m-am grăbit 
să vin să te prevestesc, căci binefacerile tale sunt asupra 
mea! 

Auzind vorbele acestea ale boiangiului Abu-Kir, sul- 
tanul simţi cum îl năpădeşte o spaimă năprasnică, de se 
înfioră tot, de parcă ar fi şi fost muncit de otrava cea pâr- 
jolitoare. Şi îi spuse boiangiului: 

— Am să mă duc îndată la hammam, dimpreună cu vi- 
zirul meu cel mare, ca să cercetez spusele tale. Ci de-acuma 
să păstrezi cu grijă taina lucrului! 

Şi îl luă pe vizirul său cel mare şi plecă împreună cu el 
la hammam. 

Atunci, ca de obicei, Abu-Sir îl duse pe sultan în sala 
de fală, şi vru să-l frece şi să-l spele; ci sultanul îi spuse: 

— Începe mai întâi cu vizirul! 

Şi se întoarse către vizir şi-i spuse: 

— Întinde-te! 

Şi vizirul cel mare, care era destul de dolofan şi păros 
ca un ţap bătrân, răspunse că ascultă şi că se supune, se în- 
tinse pe marmură şi se lăsă frecat, săpunit şi spălat zdra- 
văn. După care Abu-Sir îi spuse sultanului: 

— O, doamne al vremilor, am găsit o alifie cu nişte în- 
suşiri de a curăța părul de pe trup, faţă de care orice brici 
este de prisos! 

Sultanul spuse: 

— Încearcă alifia aceea pe părul vizirului! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute nouăzeci şi noua noapte 
Spuse: 


— Încearcă alifia aceea pe părul vizirului! 

Şi Abu-Sir luă olul de pământ smălțuit, scoase din el 
o bucată mare cam cât o migdală din coca aceea şi o în- 
tinse pe partea de sus a burţii vizirului, numai ca încer- 
care. Şi puterile alifiei se dovediră atâta de uluitoare, încât 
sultanul nu se mai îndoi că n-ar fi vorba de o otravă în- 
fricoşătoare; şi, umflat de mânie la acea privelişte, se în- 
toarse către flăcăii hammamului şi le strigă: 

— Înşfăcaţi-l pe mişelul acesta! 

Şi îl arătă cu degetul pe Abu-Sir, pe care năprasna îl 
amuțţi şi îl năuci. Pe urmă, sultanul şi vizirul se îmbrăcară 

cu mare zor, îl dădură pe Abu-Sir pe mâna străjilor de-afară 
şi se întoarseră la palat. 

Acolo sultanul porunci să fie chemat căpitanul portu- 
lui şi al corăbiilor şi îi spuse: 

— Inşfacă-l pe mişelul numit Abu-Sir și ia un sac plin cu 
var nestins în care să-l bagi, şi să te duci să arunci totul în 
mare, sub ferestrele palatului meu. Şi, în felul acesta, ticălo- 
sul are să moară de două morţi deodată; şi înecat, şi ars! 

Căpitanul răspunse: 

— Ascult şi mă supun! 

Or, căpitanul portului și al corăbiilor era chiar căpi- 
tanul de corabie pe care îl îndatorase Abu-Sir odinioară. Se 
grăbi dar să se ducă la Abu-Sir în temniță, îl luă de-acolo, îl 
sui pe o corăbioară şi îl duse pe o insuliță, nu departe de 
cetate, unde putu în sfârşit să-i vorbească în voie. ÎI în- 
crebă: 

— O, Cutare! eu nu pot să uit bunăvoința pe care ai ară- 
tat-o faţă de mine, şi vreau să răspund la bine cu bine. Po- 
vesteşte-mi, dar, necazul tău cu Măria Sa şi nelegiuirea pe 
care ai săvârşit-o, de-ai pierdut bunăvoința lui şi de-ai 
ajuns să dobândeşti cruda moarte la care te-a osândit! 

Abu-Sir răspunse: 

— Pe Allah, o, frate al meu, jur că nu mă ştiu vinovat 
cu nicio greşeală şi că n-am săvârşit niciodată vreo faptă 
pentru care să mi se cuvină asemenea pedeapsă! 

Căpitanul spuse: 

— Atunci, de bună seamă că trebuie să ai niscaiva duş- 
mani care te-or fi ponegrit dinaintea sultanului! Căci tot 
omul care ajunge la vază, prin vreo bunăstare prea vădită 
şi prin bunăvoia soartei, are totdeauna zavistnici şi piz- 
maşi! Ci să nu-ţi fie frică de nimic! Aici, pe insula aceasta, 
te afli la adăpost de orice. Fii, dar, bine venit şi linişteşte-te! 
Ai să-ţi petreci vremea pescuind, până ce am să pot să te 
trimit în ţara ta. Acuma, mă duc să mă prefac dinaintea 
sultanului ca şi cum te-aş omori! 

Şi Abu-Sir sărută mâna căpitanului de corabie, care îl 
lăsă şi plecă degrabă de luă un sac mare plin cu var nestins 
şi se duse la palatul sultanului până sub ferestrele care dau 
către mare. 

Sultanul tocmai sta acolo proptit în coate şi aştepta 
împlinirea poruncii sale: iar reizul, ajungând sub ferestre, 
ridică privirile, ca să capete de la sultan semnul de osândă. 
Şi sultanul întinse mâna afară pe fereastră şi făcu semn cu 
degetul să se arunce sacul în mare. Şi porunca fu numai- 
decât îndeplinită. Ci tot în clipa aceea sultanul, care făcuse 
cu mâna o mişcare prea repezită, scăpă în apă un inel de 
aur care-i era scump ca sufletul. 

Într-adevăr, inelul acela căzut în mare era un inel talis- 
manic vrăjit, de care atârnau stăpânia şi puterea sultanu- 
lui, şi care slujea de frâie spre a ţine în supunere norodul 
şi oştile; căci, când sultanul vroia să dea porunca de a fi 
osândit vreun vinovat, nu avea decât să ridice mâna la care 
se afla inelul, şi din inel ţâşnea deodată o fulgerare iure, 
care îl prăbuşea pe cel vinovat la pământ, mort de-a bi- 
nelea, retezându-i capul de pe umeri! 

Încât, atunci când văzu inelul căzând în felul acela în 
mare, sultanul nu vroi să spună nimănuia nimic şi păstră 
cea mai mare taină asupra pierderii inelului, fără de care 
i-ar fi fost cu neputinţă să-şi ţină supuşii prea multă vreme 
în teamă şi supunere. Şi-aşa cu Măria Sa! 

Estimp, Abu-Sir, rămas singur pe insulă, luă năvodul 
de pescuit pe care i-l lăsase căpitanul de corabie şi, ca să-şi 
mai însenineze gândurile cele chinuitoare şi să-şi agoni- 
sească hrana, începu să pescuiască în mare. Şi, după ce 
aruncă năvodul şi aşteptă o clipă, îl trase şi îl găsi plin cu 
peşte de toate soiurile şi de toate mărimile. Şi îşi zise: „Pe 
Allah! iacătă că a trecut atâta vreme de când n-am mai 
mâncat peşte! Am să iau unul şi am să-l dau băieţilor de la 
bucătărie, despre care mi-a vorbit căpitanul, ca să mi-l prăje- 
ască în ulei.“ Într-adevăr, căpitanul portului şi al corăbiilor mai 

avea şi sarcina de a rostui în fiece zi peşte proaspăt pentru 
bucătăria sultanului; şi, în ziua aceea, cum nu putuse să 
vegheze el însuşi la pescuirea peştelui, îl însărcinase pe 
Abu-Sir cu grija aceea, şi îi spusese despre doi flăcăi bu- 
cătari care au să vină să ia peştele pescuit şi menit sulta- 
nului. Şi Abu-Sir, de la cea dintâi aruncătură a năvodului, 
fu binecuvântat cu pescuitul acela spornic. Aşadar, înainte 
de-a da ceea ce pescuise în seama celor doi băieţi care 
aveau să vină, începu prin a-şi alege pentru sine peştele 
cel mai mare şi mai frumos; trase pe urmă jungherul cel 
mare pe care-l purta înfipt la chimir, şi-l trecu dintr-o 
parte într-alta prin burta peştelui care se zbătea. Dar care 
nu-i fu mirarea când văzu că scoate de acolo, agăţat în vâr- 
ful cuţitului, un inel de aur, înghiţit de peşte, fără de nicio 
îndoială! 

Dacă văzu aşa, Abu-Sir, măcar că habar n-avea de în- 
suşirile înfricoşătoare ale acelui inel talismanic, care era 
chiar inelul scăpat în mare de pe degetul sultanului... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci suta noapte 
Spuse: 


Dacă văzu aşa, Abu-Sir, măcar că habar n-avea de în- 
suşirile înfricoşătoare ale acelui inel talismanic, care era 
chiar inelul scăpat în mare de pe degetul sultanului şi fără 
a da mare însemnătate lucrului, luă inelul, ce i se cuvenea 
acuma pe bun drept, şi şi-l petrecu pe deget. 

Tocmai atunci iacătă că sosiră şi cei doi flăcăiaşi, sluji- 
tori la bucătăria sultanului, şi-i spuseră: 

— O, pescarule, nu cumva ştii să ne spui ce-i cu căpitanul 
portului care ne dă în fiecare zi peştele pentru bucătăria 

sultanului? A trecut o bună bucată de vreme de când îl 
aşteptăm să vină! În ce parte a luat-o? 

Abu-Sir răspunse, întinzând mâna către ei: 

— A luat-o în partea aceea! 

Ci tot atunci capetele flăcăiaşilor de la bucătărie se şi 
retezară de pe grumaji şi se rostogoliră pe pământ, cu stă- 
pânii lor cu tot! 

Fulgerul aruncat de inelul de la degetul lui Abu-Sir îi 
şi ucisese pe cei doi copilandri. 

Când îi văzu pe băieţi cum cad pustiiți de viață, Abu- 
Sir se întrebă: „Cine oare o fi putut să le zboare aşa capetele 
ăstora doi?“ Şi se uită peste tot împrejuru-i, şi în văzduh, și 
la picioarele lui; şi începu să tremure de spaimă, gândindu-se 
la puterea cea ascunsă a ginnilor răufăcători, când iacătă 
că dete cu ochii de căpitanul care se întorcea. Şi căpitanul, 
de cum îl văzu de departe, zări totodată şi cele două tru- 
puri moarte de pe jos, cu capetele lor alături, şi inelul pe 
care îl purta Abu-Sir, sclipind în soare. Şi pricepu dintr-o 
aruncătură de ochi tot ce se petrecuse. Încât nu mai pre- 
geră să-i strige, ferindu-se: 

- O, fratele meu, nu-ţi mişca mâna la care ai inelul, ori 
sunt un om mort! N-o mişca, fie-ţi milă! 

Auzind vorbele acestea, care izbutiră să-l uluiască şi să-l 
năucească întru totul, Abu-Sir înlemni de-a binelea, măcar 
că ar fi vrut să dea fuga în întâmpinarea căpitanului, care, 
când ajunse lângă el, i se repezi în braţe şi-i spuse; 

— Tot omul îşi poartă norocul atârnat la gât. Norocul 
tău este cu mult mai presus decât norocul sultanului! Ci 
povesteşte-mi cum de ai căpătat inelul acesta, şi-apoi am 
să-ți spun şi eu ce puteri are! 

Şi Abu-Sir îi povesti căpitanului de corăbii toată în- 
tâmplarea, pe care n-are rost s-o mai spunem o dată. Şi, la 
rândul lui, căpitanul, uimit, îi zugrăvi înfricoşătoarele pu- 
teri ale inelului, şi adăugă: 

— Acuma, viaţa ta-i în afară de orice năpastă, iar a sulta- 
nului este în primejdie. Poţi acuma să mergi fără de nicio 
teamă cu mine în cetate şi numai cu un semn din dege- 
tul pe care porţi inelul poţi să faci să cadă capetele vrăj- 
maşilor tăi şi poţi să faci să zboare şi capul sultanului de 
pe umeri! 

Şi îl sui pe Abu-Sir într-o luntre alături de el, îl aduse 
în cetate şi îl duse la palat, dinaintea sultanului. 

Tocmai atunci sultanul se afla în divan, înconjurat de 
mulțimea lui de viziri, de emiri şi de sfetnici; şi măcar că 
era nădufit de griji şi de mânie până-n vârful nasului, din 
pricina inelului pierdut, nu cuteza să-şi dea în vileag ne- 
cazul şi nici să dea porunci să se caute în mare ca să-i găsească, 
de teamă să nu-i vadă pe neprietenii domniei cum se bu- 
cură de paguba Măriei Sale! 

Da când îl văzu pe Abu-Sir intrând, nu mai avu nicio 
îndoială de urzeala pieirii sale şi strigă: 

— A, mişelule! cum ai făcut de te-ai întors din afundul 
mării, şi cum de-ai scăpat să mori înecat şi ars? 

Abu-Sir răspunse: 

— O, doamne al vremilor, mare-i puterea lui Allah! 

Şi îi povesti sultanului cum fusese scăpat de căpitanul 
de corăbii, drept mulţumită din parte-i pentru o scaldă 
fără plată, cum găsise inelul şi cum, fără a şti puterea ace- 
lui inel, pricinuise moartea celor doi flăcăiaşi, slugile de la 
bucătărie. Pe urmă adăugă: 

— Şi acuma, o, Măria Ta, vin să-ţi dau îndărăt acest 
inel, drept mulțumită pentru facerile tale de bine asupra 
mea, şi ca să-ți dovedesc că, dacă aş fi un ucigaş în sufle- 
tul meu, m-aş fi şi slujit de inelul acesta ca să-i nimicesc 
pe vrăjmaşii mei şi să-l omor pe sultanul lor! Şi mă rog 
Măriei Tale, în schimb, să cerceteze cu mai multă luare- 
aminte nelegiuirea de care eu nu mă ştiu vinovat și pen- 
tru care m-ai osândit, şi să porunceşti să pier în chinuri 
dacă am să fiu dovedit cu adevărat ucigaş! 

Şi, spunând vorbele acestea, Abu-Sir scoase inelul de 
pe deget şi i-l întinse sultanului, care îl petrecu degrabă pe 
degetul său, răsuflând de uşurare şi de mulțumire, şi sim- 
țindu-şi sufletul cum i se întoarce în trup. 

Sultanul se ridică atunci în picioare şi îşi aruncă brațele 
împrejurul gâtului lui Abu-Sir, spunându-i: 

— O, omule! hotărât, tu eşti floarea cea mai aleasă dintre 
toți oamenii de treabă de pe pământ! Mă rog ţie să nu mă 
ocărăşti prea tare, şi să mă ierţi pentru răul pe care ţi l-am 
căşunat şi pentru necazul ce ţi-am pricinuit. Cu-adevărat, 
altul afară de tine nu mi-ar mai fi dat niciodată îndărăr 
inelul acesta! 

Bărbierul răspunse: 

— O, doamne al vremilor, dacă chiar doreşti să-ţi 
uşurezi sufletul, nu ai decât să-mi spui şi mie fărădelegea 
ce mi s-a pus în vină şi care mi-a adus mânia şi nepriete- 
nia ta. 

Sultanul spuse: 

— Uallah! la ce bun? Acuma sunt încredinţat că ai fost 
învinuit pe nedrept. Ci, de vreme ce vrei să afli fărădelegea 
ce ţi s-a pus în vină, iacătă! Boiangiul Abu-Kir mi-a spus 
despre tine cutare şi cutare lucru! 

Şi îi povesti toate de câte îl învinuise boiangiul, în pri- 
vinţa alifiei aceleia, încercată de altminteri pe părul de pe 
burta vizirului cel mare. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute una noapte 
Spuse: 


„.. alifiei aceleia, încercată de altminteri pe părul de pe 
burta vizirului cel mare. 

Şi Abu-Sir, cu lacrimile în ochi, răspunse: 

— Uallah! o, doamne al vremilor, eu habar nu am de 
domnul nazareenilor, şi n-am călcat în viața mea pe pă- 
mântul ţării nazareenilor. Ci iacătă care-i adevărul! 

Şi îi povesti sultanului cum el şi cu boiangiul se lega- 
seră cu jurământ, după ce citiseră fatihaua din Sfânta 
Carte, să se întrajutoreze unul pe altul, cum plecaseră îm- 
preună, şi toate ticăloşiile şi toate tertipurile pe care i le ju- 
case boiangiul, şi ciomăgeala pe care îl făcuse s-o îndure, 
şi învăţul cu aluatul de curățat părul, pe care chiar el îl 
sfătuise cum să-l facă. Şi adăugă: 

— Oricum, o, Măria Ta, alifia aceea, pusă pe piele, este 
un lucru cum nu se poate mai minunat; şi nu-i otrăvitoa- 
re decât dacă o înghiţi. În ţara mea, bărbaţii şi femeile nu 
se slujesc decât de ea, în loc de briciul de ras, spre a-şi da 
jos fără de caznă părul de pe trup! În ce priveşte însă terti- 
purile pe care mi le-a jucat şi a ocării pe care m-a făcut 
s-o îndur, sultanul nu are decât să trimită după portarul 
de la han şi după ucenicii boiangiului, şi să-i întrebe, spre 
a cerceta adevărul mărturisit de mine! 

Şi sultanul, ca să-l mulțumească pe Abu-Sir, măcar că 
pentru el dovada era făcută întru totul, porunci să fie adus 
portarul de la han şi ucenicii; şi toți, după ce fură între- 
baţi, adeveriră vorbele bărbierului, sporindu-le încă prin 
mărturiile lor despre purtarea ticăloasă a boiangiului. 
Atunci sultanul strigă către străjeri: 

— Să mi-l aduceţi pe boiangiu, cu capul gol şi desculț, 
şi cu mâinile legare la spate! 

Şi străjerii numaidecâr dădură fuga şi năvăliră în pră- 
vălia boiangiului, care nu se afla atunci acolo, îl căutară 
aşadar acasă la el, unde îl găsiră stând să deguste bucuria 
desfătărilor tihnite, şi visând fără doar şi poate la moartea 
lui Abu-Sir. Şi-aşa că străjerii se repeziră asupra-i, care 
pocnindu-l cu pumnul după ceafă, care pocnindu-l cu 
piciorul în fund, care pocnindu-l cu capul în burtă; şi îl 

jucară în picioare, şi îl despuiară de haine, afară de cămașă, 
şi îl târâră, cu capul gol, descult, şi cu mâinile legate la spa- 
te, până dinaintea jețului domnesc. Și-acolo îl văzu pe Abu- 
Sir de-a dreapta sultanului şi pe portarul hanului în picioare 
în sală, iar lângă portar pe ucenicii de la boiangerie. Văzu, 
într-adevăr, toate acestea! Şi, de spaimă, făcu ce făcu, chiar 
în mijlocul sălii tronului; căci pricepu că era pierdut fără 
de scăpare. Ci sultanul, privindu-l chiorâș, îi spuse: 

— Nu poţi tăgădui că acesta n-ar fi tovarășul tău de odi- 
nioară, sărmanul pe care l-ai furat, l-ai despuiat, l-ai bătut, 
l-ai izgonit, l-ai ocărât, l-ai pârât şi, până la urmă, l-ai dus 
la moarte! 

Şi portarul hanului şi ucenicii de la boiangerie ridicară 
mâinile şi strigară: 

— Aşa este, pe Allah! nu poţi să tăgăduieşti. Suntem 
martori dinaintea lui Allah şi dinaintea sultanului! 

Şi sultanul spuse: 

— Ori că tăgăduieşti, ori că mărturiseşti, tot n-ai să 
scapi de pedeapsa pe care ţi-a scris-o soarta! 

Şi strigă la străjeri: 

— Luaţi-l, târâi-l de picioare prin toată cetatea, pe ur- 
mă băgaţi-l într-un sac plin cu var nestins şi aruncaţi-l în 
mare, ca să moară de cele două morţi: ars şi înecat! 

Atunci bărbierul strigă: 

- O, doamne al vremilor, mă rog Măriei Tale să-mi fä- 
găduieşti a cere iertare de la Măria Ta pentru el, întrucât 
eu îl iert de toate câte mi-a făcut! 

Ci sultanul spuse: 

— Dacă tu îl ierți de fărădelegile săvârşite faţă de tine, 
eu nu-l iert de fărădelegile săvârşite față de mine! 

Şi mai strigă o dată la străjerii lui: 

— Luaţi-l şi îndepliniţi poruncile mele! 

Străjerii atunci îl luară pe boiangiul Abu-Kir, îl tâ- 
râră de picioare prin toată cetatea, strigând ce ticăloșii 

săvârşise, şi la urmă îl băgară într-un sac plin cu var nestins 
şi îl aruncară în mare. Şi muri înecat şi ars! Întrucât aşa îi 
fusese scris. 

Iar sultanul îi spuse lui Abu-Sir: 

— O, Abu-Sir, acuma vreau să-mi ceri tot ce îţi doreşti, 
şi ţi se va da numaidecât! 

Abu-Sir răspunse: 

— Nu cer sultanului decât să mă trimită în ţara mea; 
căci tare-mi mai vine greu să stau departe de-ai mei, şi nu 
mai am nicio bucurie să rămân aici! 

Şi sultanul, măcar că tare mâhnit de plecarea lui, căci 
gândea să-l căftrănească mare-vizir, în locul rotofeiului cel 
păros care îndeplinea acea slujbă, porunci să i se pregă- 
tească o corabie mare, pe care o încărcă cu bărbaţi robi şi 
cu femei roabe şi cu daruri bogate, şi îi spuse lui Abu-Sir, 
luându-și rămas-bun: 

— Atunci, nu vrei să ajungi vizirul meu cel mare? 

Şi Abu-Sir răspunse: 

— Tare aş vrea să mă întorc în ţara mea! 

Atunci sultanul nu mai stărui, şi corabia se îndepărtă 
cu Abu-Sir şi robii lui către Iskandaria. 

Or, Allah le menise o călătorie bună, şi atinseră Iskandaria 
bine sănătoşi. Ci nici nu coborâră bine pe țărm, că unul 
dintre robi şi zări pe nisip un sac pe care marea îl aruncase 
la mal. Şi Abu-Sir desfăcu sacul şi găsi în el stârvul lui 
Abu-Kir, pe care apele îl purtaseră până acolo! Atunci 
Abu-Sir porunci ca leşul să fie îngropat nu departe de 
locul acela, pe ţărmul mării, şi ridică deasupra-i un mor- 
mânt, şi mormântul acela ajunse loc de popas pentru toți 
trecătorii; şi Abu-Sir adăugă la acel mormânt, spre a putea 
fi îngrijit, o danie nestrămutătoare; şi puse să se sape pe 
lespedea mormântului această însemnare pilduitoare: 


Fereşte-te de a săvârşi răul, 
Nu te-mbăta din plosca răutății, 

Căci vine-amară Ziua Judecății; 
Pe cel mișelnic îl mănâncă hăul! 
La fala apei ies şi trec cu tângă 
Golaşe oase din pustii amare. 

Ci-n tihnă odihnesc mărgăritare, 
Jos, pe nisipul mării-n apă-adâncă. 


Sus, în văzduh, stă scrisă legea-ntreagă, 
Pe pagini străvezii: „Cel ce sădește 
Ceea ce-i bine, bine dobândeşte!“ 

Căci toate se întorc de unde pleacă. 


Şi-acesta fu sfârşitul lui Abu-Kir boiangiul, şi începu- 
tul lui Abu-Sir în viaţa de-aci înainte fericită şi fără de 
griji. Şi de atunci golfuțelul unde a fost îngropat boiangiul 
se numeşte golful Abu-Kir! Slavă Celui care le trăieşte în 
veci şi Carele prin voia lui face zilele să-şi urmeze crugul 
şi iarna şi vara! 


Pe urmă Şeherezada spuse: 

— Şi iacătă, o, norocitule sultan, tot ce mi s-a povestit des- 
pre întâmplarea aceasta! 

Şi Şahriar strigă: 

— Pe Allah! povestea aceasta este plină de grea pildă. De aceea 
acuma mi-a venit cheful să te aud povestind vreo două-trei snoa- 
ve de învățătură. 

Şi Şeherezada spuse: 

— Păi acestea-s tocmai cele pe care le ştiu eu cel mai bine! 

Dar în clipita aceea, Șeherezada văzu că se luminează de ziuă 
şi, sfioasă, tăcu. 


Dar când fu cea de a cinci sute doua noapte 


Şeherezada spuse: 


SNOAVE PILDUITOARE DIN 
GRĂDINA ÎNMIRESMATĂ 


noavele pilduitoare, o, norocitule sultan, sunt cele pe care 
eu le ştiu cel mai bine. Am să-ţi povestesc una, ori două, 
ori trei, scoase din Grădina Înmiresmată. 

Şi sultanul Şahriar spuse: 

— Dacă-i aşa, grăbeşte de-ncepe, căci îmi simt sufletul năpă- 
dit de un mare alean în seara aceasta! Și nu mai sunt încredințat 
că ai să-ţi păstrezi capul pe grumaji până dimineaţă! 

Şi Şeherezada, zâmbind, spuse: 

— Iacătă! Ci te prevestesc, o, norocitule sultan, că snoavele aces- 
tea, oricât de pilduitoare ar fi, pot să treacă drept snoave slobode 
în ochii oamenilor neciopliţi şi înguşti la minte! 

Şi sultanul Şahriar spuse: 

— Nu te opri din pricina unei temeri ca aceasta, Șeherezada! 
Dar dacă socoți că asemenea snoave pilduitoare nu pot să fie 
ascultate de micuța de colea, care te aude, ghemuită pe chilim 
la picioarele tale, spune-i să plece cât mai degrabă. De altmin- 
teri, nici nu prea pricep ce caută aici copila asta! 

La vorbele acestea ale sultanului, micuța Doniazada, de frică 
să nu fie izgonită, se aruncă în brațele surorii sale mai mari, 
care o sărută pe ochi, o strânse la piept şi îi potoli sufletul iubit. 
Pe urmă Şeherezada se întoarse către sultanul Şahriar şi spuse: 

— Eu socot că ar putea să rămână! Căci nu este nimic necu- 
viincios să vorbeşti despre lucrurile aşezate de la brâu în jos, de 
vreme ce „toate lucrurile sunt curate şi neprihănite, pentru su- 
fletele curate şi fără de prihană!“ 

Şi numaidecât începu: 

CELE TREI DORINŢE 


Mi s-a povestit, o, norocitule sultan, că un anume ins, 
plin de bună-cuviinţă, îşi petrecuse întreaga viaţă tot aştep- 
tând noaptea de minuni făgăduită de Sfânza Carte drept- 
credincioşilor înzestrați cu focul credinţei, noaptea aceea 
numită Noaptea-putinţelor-atotputerii, când un om cu- 
vios îşi poate vedea împlinită orice dorință. Or, într-o 
noapte dintre cele mai de pe urmă nopţi din luna Rama- 
dan, insul acela, după ce postise amarnic toată ziua, se 
simţi însuflețit deodată de duhul ceresc şi o chemă pe soția 
sa şi îi spuse: 

— Ascultă-mă, femeie! În seara aceasta mă simt într-o 
stare de mare curăţie dinaintea Celui-veşnic, şi de bună 
seamă că noaptea aceasta are să fie pentru mine Noaptea- 
putinţelor-atotputerii. Şi, întrucât de bună seamă că toate 
dorurile şi nădejdile au să-mi fie împlinire de către Atoate- 
împlinitorul, te chem să mă sfătuieşti ce să cer, căci te ştiu 
bună de sfaturi şi nu arareori părerile tale mi-au fost de 
folos. Ia spune-mi, dar, ce dorinţe să-i mărturisesc! 

Soţia răspunse: 

— O, bărbate, câte dorințe poţi să-i mărturiseşti? 

El spuse: 

— Trei! 

Ea spuse: 

= Începe, dar, prin a-i mărturisi lui Allah cea dintâi 
dintre cele trei dorinţe. Ştii şi tu că desăvârşirea unui băr- 
bat şi a desfătărilor sale stă în bărbăţia lui, şi că bărbatul 
nu poate să fie desăvârşit dacă este feciorelnic, hadâmb 
ori neputinte. Încâr, cu cât un bărbat este mai bine dă- 
ruit, cu atâta bărbăţia lui este mai spornică şi bucuria cu 
el merge pe căile deplinătății. Pleacă-te, dar, cu umilință 
dinaintea feţei celui Preaînalt şi spune-i: „O, Binefăcăto- 
rule, o, Preadarnicule, fă-mă dăruit cu asupra de măsură!“ 

Şi bărbatul îngenunche şi, întorcându-şi palmele către 
cer, zise: 

— O, Binefăcătorule, o, Preadarnicule, fă-mă dăruit cu 
asupra de măsură! 

Or, nici n-apucă el bine să rostească dorința aceasta, 
că-i şi fu împlinită, cu asupra de măsură, pe clipă pe dată. 
Încât numaidecât preacucernicul om îşi văzu zebbul um- 
flându-se şi crescând într-o asemenea măsură de-l puteai 
lua drept o tigvă odihnindu-se între doi bostani uriași. 
Şi-atâta de nelaindemână îi venea, încât de da să se culce 
trebuia să se scoale, iar de da să se ridice trebuia să se culce. 

lar soția fu atâta de înfricoşată de ce văzu, încât o luă 
la fugă țipând, atunci când preacucernicu-i bărbat vroi 
s-o cheme să vină să-l încerce. 

Ea strigă: 

— Cum vrei să încerc această sculă când doar o zvâcnire 
a ei ar perfora stâncile dintr-o parte în alta? 

Şi bietul om îi zise într-un sfârşit: 

— O, femeie păcătoasă, ce să mă fac eu acuma? Asta-i 
numai lucrarea ta, o, blestemato! 

Ea răspunse: 

— Numele lui Allah fie cu tine şi împrejurul tău! Roa- 
gă-te întru Profetul, o, moşnege cu ochi goi! Eu, pe Allah! 
nu am trebuinţă de toată ceea și nu ţi-am spus să ceri atâ- 
ta! Roagă-te, dar, cerului să te mântuiască de danie! Asta 
are să-ţi fie cea de a doua dorință! 

Preacucernicul ridică atunci ochii către cer şi zise: 

— O, Allah, mă rog ţie să mă izbăveşti de dania aceasta 
şi de necazurile pe care mi le aduce! 

Şi numaidecât, mântuit cu totul de orice urmă, se văzu 
asemenea unei fetiţe. 

Ci şi această izbăvire nu-l mulțumi întru nimica, nu 
atâta pe el cât pe nevastă-sa, care începu s să-l dodelească şi 
să-l certe că a lipsit-o o pe veci de bunul ei. Încât ciuda prea- 
cucernicului ajunse peste poate; şi îi spuse neveste»-sii: 

— Asta-i numai din vina ta şi din pricina sfaturilor tale 
smintite! O, femeie fără de minte, aveam voie să cer trei 
lucruri de la Allah şi aş fi putut să-mi aleg după bunul 
meu plac tot ce mi-aş fi dorit cel mai mult din bunurile 
lumii acesteia şi ale celeilalte. Şi iacătă că două dintre aces- 
te putinţe mi s-au şi prăpădit, şi totu-i ca şi cum n-ar fi 
fost nimica. Şi iacătă-mă într-o stare încă şi mai rea decât 
cea de dinainte! Ci, întrucât mai am voie să cer o minune, 
am să cer de la Domnul meu să-mi dea îndărăt ce am avut 
dintru începutul-începutului! 

Şi se rugă domnului său, care îi împlini rugămintea. Şi 
dobândi tot ce avusese dintru început. 

Iar pilda acestei snoave este că trebuie să te mulțumeşti 
cu ceea ce ai. 


Pe urmă Şeherezada începu: 
FLĂCĂUL ŞI MASAGIUL DE LA HAMMAM 


Se povesteşte, o, norocitule sultan, că un oarecare ma- 
sagiu de la un hammam avea ca muşterii, de obicei, pe fiii 
de navabi şi de mai-mărimi, căci hammamul unde îşi fă- 
cea el meseria era cel mai căutat din toată cetatea. Or, 
într-o bună zi, în sala unde masagiul îşi aştepta muşteriii 
intră un flăcăiaş încă neîmpodobit cu niciun fir de barbă, 
dar durduliu şi bine rotunjit peste tot; şi flăcăiaşul acela 
era tare frumos la chip şi era chiar feciorul vizirului-cel- 
mare al sultanului acelei cetăţi. Încât masagiul fu bucuros 
să frământe trupul cel atâta de dulce al gingaşului copilan- 
dru, şi îşi zise în cugetul său: „Iacătă un trup în care gră- 
simea şi-a pus peste tot perniţele-i mătăsoase! Ce belşug de 
nuri şi ce durduliu e!“ Şi îl ajută să se întindă pe marmura 
fierbinte din sala cea caldă şi începu să-l frece cu o grijă cu 
totul aparte. Şi, când ajunse aproape de şolduri, rămase 
până peste poate de nedumerit băgând de seamă că zebbul 
flăcăiaşului era doar cam cât o alună... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treia noapte 
Spuse: 


... băgând de seamă că zebbul flăcăiaşului era doar cam 
cât o alună. 

Şi, dacă văzu aceasta, începu să se căineze în cugetul 
său şi să-şi plesnească palmele una de alta, oprindu-se deo- 
dată din munca pe care o începuse. 

Când îl văzu pe masagiu pradă unei aşa de amarnice 
mâhniri şi cu chipul răvăşit de deznădejde, flăcăul îi spuse: 

— Ce ai, o, masagiule, de te căinezi atâta din tot sufle- 
tul şi îţi plesneşti mâinile una de alta? 

Fl răspunse: 

— Vai, doamne al meu, deznădejdea şi căineala mea 
sunt din pricina ta! Căci te văd bătut de cea mai mare 
năpastă de care poate să fie lovit un bărbat! Eşti tânăr, 
voinic şi frumos, şi te bucuri de toate desăvârşirile trupu- 
lui şi ale înfăţişării şi de toate binefacerile dăruite de către 
Atoatedătătorul celor aleşi de el. Ci tocmai ceea ce face 
desfărul vieții îşi lipseşte, lucrul fără de care un bărbat nu 
este bărbat şi nu se poate bucura de virtutea cea deopotri- 
vă darnică şi primitoare! Oare viaţa mai poate să fie viață 
fără de lucrul acesta şi fără de tot ce ţine de el? 

La vorbele acestea, fiul vizirului îşi plecă trist capul şi 
răspunse: 

— Unchiule, ai mare dreptate! Şi iacătă că îmi aduci 
aminte tocmai de lucrul care-i pricina singurului meu ne- 
caz! Dacă ceea ce mi-e lăsat ca moştenire de la tatăl meu 
este atâta de nemernic, de vină-s numai eu, care până as- 
tăzi n-am avut grijă să fac să dea în pârgă această moşte- 
nire. Cum vrei tu, oare, ca un ieduţ să ajungă țap voinic, 
dacă se ţine departe de caprele cele ispititoare, ori ca un 

copac să dea în floare fără să fie udat? Eu, până astăzi, 
m-am ţinut departe de femei şi nu m-am simţit mânat de 
niciun fel de îndemn către ele! Ci mai este vreme, socot, 
ca să se trezească cel care doarme, şi ciobanul să se spriji- 
nească pe bâta lui! 

La mărturisirea aceasta a feciorului vizirului, ham- 
mamgiul spuse: 

— Ci cum are să facă oare ciobanul ca să se sprijinească 
pe o bâtă care nu-i mai mare decât degetul cel mic? 

Băiatul răspunse: 

— Pentru aceasta mă bizui, unchiule, pe mărinimoasa 
ta bunăvoință. Du-te la lavița pe care mi-am lăsat hainele 
şi ia punga pe care ai s-o găseşti la chimirul meu; şi cu au- 
rul din punga aceea du-te şi caută vreo fetişcană vrednică 
să-mi facă începutul... 

Şi hammamgiul răspunse: 

— Ascult şi mă supun! 

Şi se duse la laviţă, luă punga şi ieşi din hammam să 
caute vreo fetişcană potrivită. 

Pe drum, îşi zise: „Săracul copil! el socoate că ceea ce îi 
lipseşte este ca o cocă moale de acadea, ce se poate întin- 
de de îndată ce începi să tragi de ea! Ori o fi socotind că un 
castravete se face castravete de la o zi la alta, sau că ba- 
nana se coace până a nu ajunge banană!“ 

Şi, râzând de toată povestea, se duse la soția sa şi-i spuse: 

— O, maică a lui Ali, află că tocmai spălam la hammam 
un copilandru frumos ca luna plină. Este copilul vizirului- 
cel-mare, şi are toate desăvârşirile; ci, săracul de el, nu are 
ce are toată lumea! Ce are el, de-abia dacă este cât o alună. 
Şi, cum am început să mă căinez de mila tinereţii lui, el 
mi-a dat punga aceasta plină de aur, ca să-i fac rost de vreo 
fetişcană vrednică să-i sporească într-o clipită amărâta de 
moştenire pe care o are de la tătâne-său; căci, nepriceput 
cum e, îşi închipuie că aluna aceea are să se schimbe 

numaidecâr, de la cea dintâi încercare! Eu arunci m-am 
gândit că ar fi mai bine ca tot aurul acesta să rămână în 
casa noastră; și am venit să te îndemn să mergi cu mine la 
hammam, unde să te prefaci că faci tu acea încercare fără 
de nădejde pentru bietul copil. Nu este nicio piedică. Şi 
ai să poţi chiar şi să-ţi petreci un ceas de vreme, râzându-ţi 
cu el, fără de nicio primejdie ori de teamă! Iar eu am să vă 
veghez pe amândoi, şi am să fac aşa ca să vă feresc de pri- 
virile muşteriilor. 

Dacă auzi vorbele acestea ale soțului ei, tânăra nevastă 
răspunse că ascultă şi că se supune, și se ridică, se găti şi 
se îmbrăcă în hainele ei cele mai frumoase. De altminteri, 
şi fără de găteli ori împodobiri, ea putea să facă toate ca- 
petele să se întoarcă şi toate inimile să se vâlvoreze, întru- 
cât era cea mai frumoasă nevastă dintre nevestele de pe 
vremea ei. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patra noapte 
Spuse: 


... întrucât era cea mai frumoasă nevastă dintre neves- 
tele de pe vremea ei. 

Hammamgiul o luă aşadar pe soția lui şi o băgă peste 
tânărul fecior al vizirului, care aştepta întins pe marmura 
din sala cea caldă; îi lăsă acolo singuri şi ieşi să stea de pa- 
ză, spre a-i opri pe cei nedoriți să-şi vâre capul pe uşă. Şi 
le spuse celor doi să încuie uşa pe dinlăuntru. 

Când îl văzu pe flăcăiandru, nevestica rămase vrăjită 
de frumuseţea lui de lună; iar el tot aşa. Iar ea îşi zise: „Ce 
păcat că nu are şi el ceea ce au toți bărbaţii! Căci ceea ce 
mi-a povestit soțul meu este tare adevărat: de-abia dacă-i 

cât o alună!“ Ci, când se văzu lângă femeie, cum micimea 
ei era doar aparentă, ea fiind dintre acelea care, în timpul 
somnului, intră în întregime în teaca ei, începu să se tre- 
zească. Şi se întinse deodată devenind un melesteu aseme- 
nea aceluia de măgar sau de elefant, foarte mare şi foarte 
vânjos. Iar soția hammamgiului, dacă văzu aşa, scoase un 
țipăt de minunare şi îşi repezi brațele împrejurul gâtului 
flăcăului care o încălecă pe dată ca un cocoş triumfător. Şi, 
răstimp de o oră, o călcă o dată, apoi a doua oară, apoi a 
treia oară şi tot aşa până la a zecea oară, în timp ce, înnebu- 
nită, ea se frământa, şi gemea și se zvârcolea pătimaş. Şi-aşa! 

Şi, de dincolo de zăbreaua uşii, masagiul vedea tot şi 
nu putea nici crâcni ori să spargă uşa, de teamă să nu ajun- 
gă de ocara lumii. Şi se mulțumea s-o strige în şoaptă pe 
nevastă-sa, care nu-i răspundea neam! Şi el îi spunea: 

— O, mamă a lui Ali, ce aştepţi de nu ieşi? Ziua-i pe sfâr- 
şite, şi tu ţi-ai uitat de copilul care aşteaptă acasă să-l alăp- 
tezi! 

Dar ea, de sub flăcăiandru, continuând să se zvârco- 
lească şi, printre râsete şi gâfâieli, zise: 

— Nu, pe Allah! De acum nu voi mai alăpta alt copil 
în afară de acesta! 

Iar fiul vizirului îi spuse femeii: 

— Ai putea totuşi să dai fuga o clipită să-l alăptezi şi pe 
urmă să te întorci repede! 

Ea răspunse: 

— Mai curând îmi dau sufletul decât să mă hotărăsc 
să-l las, fie şi măcar o oră orfan, pe noul meu copil! 

Şi bietul masagiu, dacă o văzu pe nevastă-sa aşa, cum 
îi scapă refuzând cu atâta neruşinare să se întoarcă la el, se 
simţi cuprins de o deznădejde şi de o mânie atâta de nă- 
prasnice, încât se sui pe terasa hammamului și se aruncă 
de acolo, de-și sfărmă capul pe caldarâm. Şi muri. 

Or, istorisirea aceasta dovedeşte că omul înțelept nu 
trebuie să se încreadă în ceea ce numai i se pare. 

— Ci, spuse Şeherezeda, snoava pe care am să ţi-o mai poves- 
tesc vădeşte încă şi mai limpede cât de amăgitoare-s părelniciile 
şi cât de primejdios este să te laşi călăuzit de ele. 


ALB ŞI ALB 


Mi s-a povestit, o, norocitule sultan, că un om ca toți 
oamenii s-a îndrăgit peste poate de o tinerică frumoasă şi 
dulce. Şi tinerica aceea, pildă de gingăşie şi de desăvârşire, 
era măritată cu un bărbat pe care-l iubea şi care şi el o iu- 
bea pe ea. Şi mai fiind, pe deasupra, cuminte şi cinstită, 
îndrăgostitul nu izbutea să afle mijlocul de a o ispiti. Şi, 
cum se scursese destulă vreme de când el îşi mistuia răb- 
darea fără de nicio izbândă, gândi să se folosească de un 
tertip, fie spre a se răzbuna pe ea, fie spre a-i frânge dârzia. 

Or, soţul acelei tinerele avea ca slugă de credință un 
băieţandru pe care îl crescuse de mic şi care veghea asupra 
casei în vremea când stăpânii lipseau. Iar îndrăgostitul cel 
mofluz se ţinu după băieţandrul acela şi se îimprieteni cu 
el, făcându-i felurite daruri şi copleşindu-l cu cinstiri, ba 
aşa, ba altminteri, până ce într-un sfârşit băiețandrul îi 
ajunse cu totul credincios şi i se supunea, fără de nicio 
cârtire, la orice i-ar fi cerut. 

Aşa că atunci când treaba ajunse aci, îndrăgostitul îi 
spuse într-o zi băiețandrului: 

— O, Cutărică, tare-aş vrea să văd şi eu astăzi casa stăpâ- 
nului tău, când stăpânul şi stăpâna ta au să plece de-acasă! 

El răspunse: 

— De bună seamă! 

Şi, după ce stăpânu-său plecă la prăvălie, iar stăpână-sa 
plecă la hammam, se duse şi îşi chemă prietenul, îl luă de 
mână şi, după ce îl băgă în casă, îl duse prin toate odăile şi 
îi arătă toate lucrurile din casă. Or, îndrăgostitul, hotărât 
să se răzbune amarnic pe tinerică, îşi pregătise de mult ren- 
ghiul pe care să i-l tragă. Încât, când ajunse în odaia de 
dormit, se apropie de pat şi vărsă acolo nişte albuş de ou 

pe care avusese grijă să-l aducă într-o sticluţă. Şi aşa de pe 
furiş făcu lucrul acesta, că băieţandrul nu băgă de seamă 
nimic. După care ieşi din odaie şi îşi văzu de drum... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincea noapte 


Spuse: 


. îşi văzu de drum. Şi-atâta cu el! 

Estimp, soţul, iacără! După ce, pe la asfinţit de soare, îşi 
închise prăvălia, se întoarse acasă şi, fiind ostenit de-o zi 
întreagă de vânzări şi de cumpărări, se duse la pat şi dete să 
se întindă, spre a se odihni; ci băgă de seamă o pată mare ce se 
Jăbărța pe cearceaf, şi se trase îndărăt uimit şi bănuitor până 
peste poate. Pe urmă, îşi zise: „Cine a putut să intre în casa 
mea şi să facă ce-a făcut cu soția mea? Căci ceea ce văd este 
o urmă de sămânță de bărbat, fără de nicio îndoială!“ 

Şi răcni: 

— Chiar aşa-i! 

Atunci, plin de mânie, vru mai întâi să-l ucidă pe bă- 
ieţandru; ci se răzgândi, zicându-şi: „O urmă atâta de mare 
nu poate să fie de la un copilandru care nu-i încă la vârsta 
la care se umflă ouăle.“ Îl chemă, aşadar, şi, cu glasul tre- 
murând de mânie, îi strigă: 

— Lepădătură ticăloasă, unde-i stăpână-ta? 

El răspunse: 

— S-a dus la hammam! 

La cuvintele acestea, bănuiala nu făcu alta decât să se 
înfigă şi mai tare în mintea neguţătorului, întrucât legea 
dreptei-credinţe cere ca şi bărbatul şi femeia să se ducă la 
hammam şi să se spele după sfintele datini, din creştet 
până-n talpă, ori de câte ori au avut treabă între ei. Şi ţipă 
la băiat: 

— Dă fuga şi zoreşte-o să vie acasă! 

Şi băiatul dete fuga să îndeplinească porunca. Şi când 
soţia veni, neguţătorul, bulbucându-şi ochii la dreapta şi 
la stânga prin odaia în care se afla patul cu pricina, şi fără 
a rosti o vorbă, se repezi la ea, o apucă de păr, o tăvăli pe 
jos şi începu să-i ardă o mamă de bătaie cu mare prisos de 
lovituri de picior şi de lovituri de pumni. După care o legă 
de mâini, luă un cuţitoi şi se pregăti să-i taie beregata. Ci, 
când văzu aşa, femeia începu să ţipe amarnic şi să urle din 
rărunchi, şi-aşa de tare, încât toți vecinii şi toate vecinele 
săriră în ajutorul ei şi o găsiră pe cale de a fi înjunghiată. 
Atunci îl traseră îndărăt cu de-a sila pe soț şi întrebară de 
pricina care dusese la o pedeapsă ca aceea. Şi femeia strigă: 

— Nu ştiu care-i pricina! 

Atunci cu toții îi strigară neguțătorului: 

— Dacă ai a te plânge î împotriva ei, eşti slobod fie să te 
desparţi de ea, fie s-o mustri cu gingăşie şi cu blândeţe. Da 
nu poţi s-o omori, căci de cuminte e cuminte, şi-aşa o 
ştim toţi, şi-aşa punem mărturie pentru ea dinaintea lui 
Allah şi dinaintea cadiului! Este vecina noastră de multă 
vreme şi n-am băgat de seamă în purtarea ei nimica necu- 
viincios! 

Neguţătorul răspunse: 

— Lăsaţi-mă să-i tai beregăţile dezmăţatei! Şi de vreţi 
s-aveţi dovada stricăciunii ei, n-aveţi decât să vă uitaţi la 
urma pe care au lăsat-o bărbaţii aduşi de ea în patul meu! 

La vorbele acestea, vecinii şi vecinele se apropiară de 
pat şi toți pe rând îşi puseră degetul în urmă şi spuseră: 

— Este o urmă de bărbat! 

Ci tot atunci, copilandrul se apropie şi el la rându-i, 
adună pe o tigaie albuşul care încă nu fusese supt de către 
cearceaf, puse tigaia deasupra focului şi prăji albuşul. 
După care luă ceea ce se prăjise, mâncă jumătate şi împărți 
cealaltă jumătate celor de față, spunându-le: 

— Luaţi de gustaţi! este albuş de ou! 

Şi toţi, după ce gustară, se încredinţară că era cu ade- 
vărat albuş de ou; până şi soţul, care înțelese atunci că so- 
ţia lui era nevinovată şi că o învinuise şi o pedepsise pe 
nedrept. Încât nu pregetă să se împace numaidecât cu ea 
şi, ca să pecetluiască împăcarea, îi dărui o sută de dinari de 
aur şi o salbă de galbeni. 

Or, povestirea aceasta scurtă dovedește că este alb şi 
alb, şi că în orice lucru trebuie să ştii să faci deosebirea. 


După ce îi povesti sultanului snoavele acestea, Şeherezada 
tăcu. 

Şi sultanul zise: 

— Într-adevăr, Şeherezada, povestirile acestea sunt cum nu se 
poate mai pilduitoare! Şi, pe deasupra, mi-au odihnit gândurile 
aşa de frumos, încât iată-mă-s gata să te ascult cum îmi poves- 
teşti o poveste cât mai ciudată. 

Şi Şeherezada spuse: 

— Întocmai! Aceea pe care am să ţi-o povestesc este chiar ce 
doreşti Măria Ta! 

Şi Şeherezada îi spuse sultanului Şahriar: 


POVESTEA CU 
ABDALLAH-DE-PE-USCAT ŞI CU 
ABDALLAH-DIN-MARE 


le povesteşte — ci Allah este mai ştiutor! — că a fost odată 
acei un om, pescar de meserie, care se numea Abdallah. Şi 
pescarul acela avea de hrănit pe cei nouă copii ai săi şi pe 
mama lor, şi era sărac, tare sărac, aşa de sărac că n-avea nicio 
altă avere afară de năvodul lui. Şi astfel că năvodul îi ţinea 
loc şi de prăvălie, şi de putinţă de a-şi agonisi pâinea cea de 
toate zilele, şi de singura uşă a sporului la casa lui. Şi-aşa că 
avea de obicei să se ducă în fiecare zi să pescuiască la mare; şi, 
dacă pescuia mai puţin, vindea, şi, cu ce dobândea, cumpăra 
cele de trebuinţă pentru copiii săi, în măsura în care îl miluia 
şi pe el Atoatedătătorul; iar dacă pescuia mai mult, atunci, cu 
banii dobândiți, punea pe nevastă-sa să gătească o masă mi- 
nunată, şi cumpăra poame, şi cheltuia totul pentru ai lui, fără 
de nicio stăpânire ori chibzuială, până ce nu-i mai rămânea 
nimica în mâini; că îşi zicea: „Pâinea de mâine are să ne vină 
mâine!“ Şi trăia aşa, de pe o zi pe alta, fără să-şi bată vreodată 
capul cu grija zilei următoare. 

Or, într-o zi, nevastă-sa născu al zecelea băiat, că şi cei- 
lalți nouă erau tot băieți, din mila lui Allah! Şi tocmai în 
ziua aceea nu se afla chiar nimica de mâncare în casa cea 
săracă a pescarului Abdallah. Şi femeia îi spuse omului ei: 

— O, stăpâne al meu, casa noastră acuma s-a mai îm- 
belşugat cu un suflet, iar pâinea zilei de azi încă n-a venit! 
N-ai vrea să te duci să rostuieşti ceva pentru noi, care să 
ne țină sufletul în clipa aceasta grea? 

El răspunse: 

— Tocmai vream să ies, punându-mi credința în bună- 
tatea lui Allah, şi să mă duc la pescuit să-mi arunc năvodul 
în mare întru norocul acestui copil nou-născut, ca să văd 
astfel măsura norocului lui în viață! 

Femeia îi spuse: 

— Pune-ţi nădejdea întru Allah! 

Şi pescarul Abdallah îşi luă năvodul în spinare şi plecă 
la mare. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şasea noapte 
Spuse: 


Şi pescarul Abdallah îşi luă năvodul în spinare şi plecă 
la mare. 

Şi aruncă năvodul şi îl desfăşură în apă, întru norocul 
acelui copil nou-născut, şi spuse: „O, Doamne al meu, fă 
ca viaţa să-i fie uşoară şi nu anevoioasă, îmbelşugată şi nu 
neîndestulată!“ Şi, după ce aşteptă un răstimp, trase nă- 
vodul şi îl găsi plin cu murdării, cu nisip, cu mâl şi cu ier- 
buri de apă, dar nu văzu nici urmă de peşte, nici mai 
mare, nici mai mic, nimic-nimic! Atunci se minună şi se 
mâhni în sufletul lui şi zise: „Oare Allah l-o fi zămislit pe 
micuțul acela fără a-i fi menit nicio parte şi niciun noroc? 
Asta nu se poate şi nu se poate! Întrucât acela carele a dat 
fălci omului şi i-a lăsat două buze drept gură n-a făcut 
treaba asta degeaba, ci a luat asupra-şi sarcina de a răs- 
punde la nevoile lor, de vreme ce el este Aroateştiutorul şi 
Atoatedătătorul. Preamărit fie El!“ Pe urmă îşi încărcă în 
spinare năvodul și se duse să-l arunce în mare în alt loc. 

Şi stătu răbdător o bună bucată de vreme, după care se 
căzni mult până să-l scoată, căci se dovedi tare greu. Şi găsi 

în el un măgar mort, umflat cu totul şi împrăştiind o du- 
hoare înfricoşătoare. Şi pescarul îşi simți sufletul năpădit 
de silă; şi dete zor să-şi scuture năvodul de măgarul mort 
şi să se îndepărteze cât mai degrabă în altă parte, zicând: 
„Nu este ajutor şi putere decât întru Slăvitul şi Falnicul 
Allah cel Preaînalt! Tot ce mi se întâmplă acuma şi tot 
nenorocul ăsta este din vina blestematei de nevastă-mea! 
De câte ori nu i-am spus: «Nu se mai află în apă nimica 
pentru mine, şi trebuie să caut altundeva pâinea noastră. 
Nu mai pot cu meseria asta! Nu, adevăratu-i, nu mai pot! 
Lasă-mă, dar, o, femeie, să mă apuc de alră meserie decât 
de aceea de pescar!» Şi de-atâtea ori i-am tot dogănit vor- 
bele astea, de mi-a ieşit păr pe limbă! Da ea nu-mi răs- 
punde decât cu: «Allah Karim!" Allah Karim! Mila lui este 
fără de margini! Nu deznădăjdui, o, tată al copiilor mei!» 
Or, asta-i toată mila lui Allah? Oare măgarul ăsta mort să 
fie partea menită acelui sărac de copil, ori poate că mâlul 
sau nisipul cules în năvod?“ 

Şi pescarul Abdallah rămase nemișcat vreme lungă, 
pradă unei mâhniri tare amare. După care, până la urmă, 
se hotări să mai arunce o dată năvodul în apă, cerând ier- 
tare de la Allah pentru vorbele nesocotize pe care le grăise, 
şi zise: „Fii-mi priincios la pescuit, o, tu, Atoatedătătorule, 
carele împarţi făpturilor tale huzururile şi bunătăţurile, şi 
carele le scrii dintru începuturi ursita. Şi fii-i priincios co- 
pilului născut acuma, iar eu îți făgăduiesc că într-o bună 
zi are să-ţi fie un preacucernic drept-credincios, vredni- 
cind să-ţi slujească numai ție!“ Pe urmă îşi zise: „M-aş mul- 
tumi să pescuiesc fie şi numai un peşte, măcar ca să pot 
să-l duc brutarului, binefăcătorul meu, care în zilele cele 
negre, când mă vede că stau dinaintea prăvăliei lui şi 
adulmec de-afară mireasma de pâine caldă, îmi face semn 
cu mâna să mă duc la el şi îmi dăruie din belşug pâinea cu 
care să-i mulţumesc pe cei nouă şi pe mama lor!“ 


! Dumnezeu e darnic (în limba arabă). 

După ce îşi aruncă năvodul pentru a treia oară, 
Abdallah aşteptă vreme tare lungă, şi pe urmă începu să se 
pregătească să-l tragă afară. Ci, întrucât năvodul era şi mai 
greu decât de celelalte dăți, şi atârna cu totul peste măsură, 
Abdallah se necăji amarnic cu el până ce să-l scoată la mal; 
şi nu izbuti decât după ce îşi însângeră mâinile trăgând 
de sfori. Şi atunci, peste poate de uluit, găsi prinsă în 
ochiurile năvodului o făptură omenească, un fiu de Adam, 
asemenea cu toţi ibn-Adamii, numai cu osebirea că trupu-i 
se sfârşea cu o coadă de peşte; ci, afară de coada aceea, 
avea cap, faţă, barbă, piept şi mâini, întocmai ca ale unui 
om de pe pământ. 

Când îl văzu, pescarul Abdallah nu mai avu nicio 
îndoială că n-ar fi de faţă cu vreun efrit dintre efriţii care, 
în vremile de demult, s-au răzvrătit împotriva poruncilor 
stăpânului nostru Soleiman Ibn-Daud şi au fost închişi 
în vase de aramă roşie şi aruncaţi în mare. Şi îşi zise: „De 
bună seamă că-i unul dintre aceia! Din pricină că arama 
a fost roasă de apă şi de ani, efritul a putut să iese din vasul 
pecetluit și să se agațe în năvodul meu!“ Şi, scoțând ţipete 
de spaimă şi ridicându-şi poalele cămăşii până deasupra 
genunchilor, pescarul o luă la goană pe țărm, fugind de 
să-şi dea sufletul, şi urlând: 

— Aman! Aman! Fie-ţi milă de mine, o, efrite al lui 
Soleiman! 

Ci adamitul din năvod îi strigă: 

— Hei, pescarule! Nu fugi de mine! Căci sunt o făptură 
de om ca şi tine, nu-s nici mared şi nici efrit! Vino îndărăt 
mai degrabă şi-ajută-mă să ies din năvodul acesta, şi nu-ţi 
fie teamă de nimic! Am să te răsplătesc din plin! Şi Allah 
are să ţie seama de asta în Ziua Judecăţii! 

La vorbele acestea, inima pescarului se domoli; şi 
Abdallah se opri din fugă şi se întoarse către năvod, da cu 
paşi sfiiți, cu un picior apropiindu-se, iar cu celălalt depăr- 
tându-se. Şi îi spuse adamitului prins în năvod: 

— Atunci nu eşti un ginn din neamul ginnilor? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptea noapte 
Spuse: 


— Atunci nu eşti un ginn din neamul ginnilor? 

Adamitul răspunse: 

— Nu sunt! Sunt făptură omenească şi cred în Allah şi 
în trimisul lui! 

Abdallah întrebă: 

— Păi, atunci, cine te-a aruncat în mare? 

El spuse: 

— Nimeni nu m-a aruncat în mare, pentru că eu în ma- 
re m-am născut! Căci sunt un fiu dintre fiii mării, întrucât 
suntem multe noroade care locuim în adâncurile mărilor. 
Şi noi răsuflăm şi trăim în apă, aşa cum voi ceilalți trăiţi 
pe pământ, iar păsările în văzduh. Şi toți suntem drept- 
credincioşi întru Allah şi Profetul lui (cu El fie rugăciunea 
şi pacea!) şi suntem prietenoși şi ajutători faţă de oameni, 
fraţii noştri, care locuiesc pe fața pământului; căci ne că- 
lăuzim după poruncile lui Allah şi după învățăturile Cărții 
celei Sfinte! 

Pe urmă adăugă: 

— Şi-apoi, de-aş fi un ginn ori un efrit răufăcător, oare 
nu ți-aş fi rupt până acuma năvodul, în loc de-a te ruga să 
vii şi să mă ajuţi să ies din el fără a-l vătăma, întrucât cu 
el îţi ţii zilele şi numai el este uşa sporului casei tale? 

La vorbele acestea de netăgăduit, Abdallah simţi cum 
i se spulberă şi cele mai de pe urmă şovăieli şi temeri, şi, 
când se aplecă să-l ajute pe locuitorul din ape să iasă din 
năvod, acela îi spuse: 

— O, pescarule, soarta a vroit ca să fiu prins spre binele 
tău. Mă preumblam, într-adevăr, prin ape, când năvodul 
tău s-a abătut asupra mea și m-a prins în laţurile lui. 
Doresc, dar, să vă aduc bunăstarea ție şi alor tăi! Vrei să ne 
legăm prieteni între noi, să dăm şi să primim daruri unul 
de la celălalt? Aşa, de pildă, în fiecare zi să vii aici la mine 
şi să-mi aduci roade de pe pământ, dintre cele care cresc la 
voi: struguri, smochine, lubeniţe, cantalupi, piersici, pru- 
ne, rodii, banane, curmale şi de altele? Şi eu am să primesc 
cu mare bucurie tot ce ai să-mi aduci. Şi, în schimb, eu 
am să-ţi dau, de fiecare dată, roade de-ale mării, care cresc 
în străfundul apelor: mărgeane, mărgăritare, hrizolite, beri- 
luri, smaralde, rubinuri, metaluri scumpe şi toate gemmele 
şi nestematele din mări. Şi, de fiecare dată, am să-ţi umplu 
coşul pe care ai să mi-l aduci cu poame! Primeşti? 

Auzind vorbele acestea, pescarul care, de bucuria şi de 
încântarea pricinuite de înşiruirea aceea de nume minu- 
nate nu mai sta decât într-un picior, strigă: 

— Ya Allah! Da cine n-ar primi! 

Pe urmă spuse: 

— Da! Ci, mai-nainte de orice, să punem între noi fati- 
haua, ca să pecetluim cu ea legământul nostru! 

Şi băştinaşul apelor încuviinţă. Şi amândoi atunci ros- 
tiră cu glas tare fatihaua de început din Coran. Şi, pe ur- 
mă, numaidecât, Abdallah pescarul îl slobozi din năvod 
pe băştinaşul apelor. 

Atunci pescarul îl întrebă pe prietenul său din ape: 

— Cum te cheamă? 

El răspunse: 7 

— Mă cheamă Abdallah. Incât, în fiecare dimineață 
când ai să vii aici, dacă în vreo zi, din întâmplare, n-ai să 
mă vezi, nu ai decât să strigi: „Ya Abdallah, hei, tu, cel din 
ape!“ Şi eu pe dată am să te aud şi ai să mă vezi cum răsar 
dinainte-ți din ape. 

Pe urmă întrebă şi el: 

— Da pe tine, o, frate al meu, cum te cheamă? 

Pescarul răspunse: 

— Şi pe mine mă cheamă tot Abdallah, ca şi pe tine! 

Atunci cel din ape se minună: 

— He-he, tu eşti Abdallah-de-pe-uscat, iar eu sunt 
Abdallah-din-mare! Şi, în felul acesta, suntem de două ori 
fraţi: frați de nume şi frați de prietenie. Aşteaptă-mă, dar, 
o clipită aici, o, prietene al meu, numai atâta cât să mă 
cufund şi să-ţi aduc cel dintâi dar din ape! 

Şi Abdallah-de-pe-uscat răspunse: 

— Ascult şi mă supun! 

Şi numaidecât Abdallah-din-mare sări de pe țărm în 
mare şi pieri din ochii pescarului. 

Atunci Abdallah-de-pe-uscar, după un timp, văzând 
că Abdallah-din-mare nu se mai arată, începu să se căiască 
amarnic că-l slobozise din năvod, şi îşi zise în sine-și: „De 
unde ştiu eu că are să se mai întoarcă? Fără de nicio îndo- 
ială că şi-a râs de mine şi că mi-a spus toate alea ca să-l 
slobozesc. Uf, de ce mai degrabă nu l-oi fi luat eu prins? 
Aş fi putut atunci să-l duc spre vedere în fața oamenilor 
din cetate şi să câştig o grămadă de bani! Şi tot aşa l-aş fi 
dus prin casele celor bogați, care nu vor să se obosească prea 
tare, şi să li-l arăt acasă la ei. Şi m-ar fi plătit straşnic!“ Şi 
se căina aşa mai departe în sufletul lui şi îşi zicea: „Peştele 
tău ţi-a scăpat din mână, o, pescarule!“ 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute opta noapte 
Spuse: 


„Peștele tău ţi-a scăpat din mână, o, pescarule!“ 
Ci, tot atunci, iacătă-l pe Cel-din-mare că se arătă la 
faţa valurilor, ţinând ceva deasupra capului; şi veni de şezu 

pe țărm lângă Cel-de-pe-uscat. Şi Cel-din-apă avea mâi- 
nile amândouă pline cu mărgăritare, cu mărgeane, şi sma- 
ralde, şi matostate, şi rubine şi tot soiul de nestemate. Şi 
i le întinse pe toate pescarului şi îi spuse: 

— Ia astea, o, fratele meu Abdallah, și iartă-mă că sunt 
atâta de puţine. Căci, de data aceasta, nu am avut un coş 
pe care să ţi-l umplu; ci, data viitoare, ai să-mi aduci tu un 
coş, iar eu am să ţi-l dau îndărăt plin cu aceste roade de 
mare! 

Văzând gem mele cele scumpe, pescarul se bucură până 
peste poate. Şi le luă şi, după ce le prefiră printre degete 
minunându-se, le ascunse în sân. lar Cel-din-apă îi spuse: 

— Să nu uiţi de legământul nostru! Şi să vii aici în fieca- 
re dimineaţă, înainte de răsăritul soarelui! 

Şi îşi luă rămas-bun de la el şi se cufundă în mare. lar 
pescarul se întoarse în cetate plin de bucurie şi trecu mai 
întâi pe dinaintea prăvăliei brutarului care îi fusese atâta 
de binevoitor în zilele negre, şi îi spuse brutarului: 

— O, frate al meu, soarta cea bună şi norocul încep 
într-un sfârşit să umble şi în calea noastră! Mă rog, dar, ție, 
să faci socoteala la tot ce-ţi datorez! 

Brutarul răspunse: 

— Socoteala? Şi de ce să fac socoteala? E oare trebuință 
de vreo socoteală între noi? Da, dacă chiar ai mai mulți 
bani, dă-mi atâţia cât poţi! Şi dacă nu ai deloc, ia pâine 
câtă îţi trebuie ca să-i hrăneşti pe-ai tăi, şi aşteaptă să-mi 
plăteşti atuncea când bunăstarea s-o aşeza pe totdeauna 
în casa ta! 

Pescarul spuse: 

— O, prietene al meu, bunăstarea s-a aşezat temeinic 
în casa mea, întru norocul copilului meu nou-născut, din 
bunătatea şi dărnicia lui Allah! Şi tot ce aş putea eu să-ţi 
dau are să fie prea puţin față de tot ce ai făcut tu pentru 
mine, când mă strângeau de gât lipsurile! Da ia de colea, 
până una alta! 

Şi îşi băgă mâna în sân şi scoase un pumn plin cu nes- 
temate, ba chiar atâta de multe de nu-i mai rămase pentru 
el aproape nici jumătate din câte îi dăruise Cel-din-mare. 
Şi i le întinse pe toate brutarului, spunându-i: 

— Nu-ţi cer decât să-mi împrumuțţi ceva bani, până ce 
am să vând în suk gem mele acestea de mare. 

Şi brutarul, uluit de cele ce vedea şi de cele câte căpă- 
ta, îşi goli cutiuța cu bani în mâinile pescarului şi vru să-i 
ducă el însuşi sarcina de pâine trebuitoare pentru casă. Şi 
îi spuse: 

— Sunt robul şi sluga ta! 

Şi, cu voie cu nevoie, luă pe cap coşul cu pâine şi merse 
în spatele pescarului până la acesta acasă, unde îşi lăsă jos 
sarcina. Şi plecă, după ce îi sărută mâinile. lar pescarul 
înmână mamei copiilor săi coşul, pe urmă plecă fuga să le 
cumpere carne de miel, pui, legume şi poame. Şi o puse pe 
nevastă, în seara aceea, să gătească o masă nemaipomeni- 
tă. Şi, laolaltă cu copiii şi cu nevasta lui, se ospătă de mi- 
nune, bucurându-se până peste poate de venirea pe lume 
a acelui nou-născut care aducea cu sine norocul şi belşugul. 

După care, Abdallah îi povesti neveste-sii tot ce i se 
întâmplase şi cum pescuitul lui se isprăvise cu prinderea 
lui Abdallah-cel-din-apă şi, până la urmă, toată întâm- 
plarea cu de-amănuntul. Şi îi dărui femeii tot ce-i mai 
rămăsese din darul cel scump al prietenului său ce sălăş- 
luia în mare. Şi soţia se bucură de toate; ci îi zise: 

— Păstrează cu grijă taina acestei întâmplări! De nu, 
oamenii stăpânirii ar putea să-ţi facă necazuri! 

Şi pescarul răspunse: 

— Hotărât! n-am să spun nimica la nimeni, afară de 
brutar! Căci, măcar că de obicei trebuie să-ţi ascunzi noro- 
cul, nu pot să-mi tăinuiesc bunăstarea față de cel mai din- 
tâi binefăcător al meu! 

A doua zi dimineaţa, de cu zori, Abdallah pescarul se 
duse cu un coş plin de poame frumoase de toate soiurile 

şi de toate felurile la țărmul mării, unde ajunse înainte de 
răsăritul soarelui. Şi puse coşul jos pe nisipul de pe țărm, 
şi, întrucât nu-l zărea nicăierea pe Abdallah, băru din pal- 
me şi strigă: 

— Unde eşti, o, Abdallah-cel-din-apă? 

Şi pe dată, din afundul valurilor, un glas de apă răspunse: 

~ lacătă-mă, o, Abdallah-cel-de-pe-uscat! lacără-mă la 
poruncile tale! 

Şi băştinaşul mării sări din apă şi se ivi pe mal. Şi, după 
salamalecurile și urările de cuviinţă, pescarul îi dărui coşul 
cu poame. Şi Cel-din-apă luă coşul, mulțumi şi se cufun- 
dă îndărăt în fundul mării. Ci nu peste mult timp se ivi 
iarăşi, ţinând în mâini coşul gol de poame, greu însă de 
smaralde, de bălașe şi de toate gemmele şi roadele mării. 
Şi pescarul, după ce îşi luă bun-rămas de la prietenul său, 
îşi puse coşul pe cap şi apucă drumul îndărăt către cetate, 
trecând pe la cuptorul brutarului. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute noua noapte 
Spuse: 


Şi pescarul, după ce îşi luă bun-rămas de la prietenul 
său, îşi puse coşul pe cap şi apucă drumul îndărăt către 
cetate, trecând pe la cuptorul brutarului. 

Şi îi spuse binefăcătorului său cel dintru-ntâi: 

— Pacea fie cu tine, o, taică al meu cu mâini darnice! 

Acela răspunse: 

— Şi cu tine fie pacea, şi milele, şi binecuvântările lui 
Allah, o, chip vestitor de bine! Tocmai ţi-am trimis acasă 
o tavă cu patruzeci de plăcinte, pe care le-am făcut anume 
pentru tine, şi în coca lor n-am precupeţit nici untul stră- 
curat, nici scorțişoara, nici corcoma, nici peliniţa, nici 
nucşoara, nici anisonul, nici chiminul! 

Şi pescarul îşi cufundă mâna în coşul din care se re- 
vărsa o ploaie de lumini sclipitoare, luă trei pumni plini 
cu nestemate pe care i le dărui brutarului. Pe urmă îşi văzu 
de drum mai departe şi ajunse acasă. Acolo puse coşul jos, 
alese cea mai frumoasă piatră din fiecare soi şi din fiecare 
culoare, puse totul într-o cârpă şi se duse la sukul giuva- 
iergiilor. Şi se opri dinaintea şeicului giuvaiergiilor, îi aş- 
ternu dinainte pietrele cele minunate şi îi spuse: 

— Vrei să le cumperi? 

Şeicul giuvaiergiilor se uită la pescar cu nişte ochi plini 
de îndoială şi îl întrebă: 

— Mai ai şi altele? 

El răspunse: 

— Am acasă un coş plin. 

Celălalt întrebă: 

— Şi unde-i casa ta? 

Pescarul răspunse: 

— Casă n-am, pe Allah! Ci numai o cocioabă de scânduri 
putrede, în fundul uliţei Cutare, pe lângă sukul de pește! 

La vorbele acestea ale pescarului, giuvaiergiul îşi strigă 
ucenicii: 

— Puneţi mâna pe el! Acesta-i hoţul despre care s-a dat 
de ştire că a furat giuvaierurile stăpânei noastre, soţia sulta- 
nului! 

Şi le porunci să-l ciomăgească bine. Şi toți giuvaiergii şi 
neguţătorii îl împresurară şi îl năpădiră cu vorbe de ocară. 

Iar unii ziceau: 

— De bună seamă că acesta-i cel care a prădat luna tre- 
cută prăvălia lui hagi Hassan. 

Iar alții ziceau: 

— Tot ticălosul ăsta a curăţat şi casa lui Cutare! 

Şi fiecare povestea câte o poveste de hoţie în care nu se 
dovedise hoţul şi era învinuit acuma pescarul! Şi Abdallah, 
toată vremea aceasta, rămase tăcut şi fără să facă vreun 
semn de tăgadă. Şi, după ce căpătă ciomăgeala de început, 

se lăsă târât dinaintea sultanului de către şeicul-giuvaiergiu 
care vroia să-l facă să-şi mărturisească fărădelegile şi să pu- 
nă să fie spânzurat la poarta saraiului. 

Când ajunseră cu toții la divan, şeicul giuvaiergiilor 
spuse către sultan: 

~ O, doamne al vremilor, când gherdanul sultanei a 
pierit, tu ne-ai dat de veste şi ne-ai dat în seamă să-l aflăm 
pe făptaş. Am făcut, aşadar, tot ce ne-a stat în putinţă şi, 
cu ajutorul lui Allah, am izbândit! Iacără-l, dar, în mâinile 
tale pe făptaş şi nestematele pe care le-am găsit asupra lui! 

Şi sultanul spuse către căpetenia hadâmbilor: 

— la nestematele acestea şi du-te de le arată stăpânei 
tale. Şi întreab-o dacă sunt chiar nestematele din gherda- 
nul pe care l-a pierdut! 

Şi mai-marele hadâmbilor se duse la sultană şi, înfă- 
țişându-i acele gemme minunate, o întrebă: 

— Acestea-s, oare, o, stăpână a mea, pietrele din gher- 
danul Măriei Tale? 

Dacă văzu nestematele, sultana fu peste poate de mi- 
nunată, şi-i răspunse hadâmbului: 

— Ba nu sunt deloc! Întrucât mi-am găsit gherdanul 
într-un sipet. Da pietrele acestea-s cu mult mai frumoase 
decât ale mele, şi nu-şi au seamăn pe lume! Du-te, dar, o, 
Massrur, şi spune-i sultanului să le cumpere, ca să-i facem un 
gherdan fiicei noastre Îmbelşugare!, care-i la anii măritişului! 

Când află de la hadâmb răspunsul sultanei, sultanul 
fu cuprins de o mânie peste măsură asupra şeicului giuva- 
iergiilor, care ridicase şi căşunase aşa pe un nevinovat: şi-l 
afurisi cu toate afuriselile lui Aad şi ale lui Thamud?. Şi 
şeicul giuvaiergiilor, tremurând tot, răspunse: 

— O, doamne al vremilor, ştiam că omul acesta este un 
pescar şi un sărăcan; şi, când l-am văzut că are asemenea 


! La M. A. Salie se păstrează numele arab: Umm-as-Suud. 
? Aad (mai corect Ad) şi Thamud (sau Samud) — două triburi mitice pe 
care, cum se spune în Coran, Allah le-a nimicit pentru că s-au împotrivit 


lui Mahomed, 

nestemate, şi când am aflat că mai are acasă un coş plin cu 
vârf, am cugetat că asta-i o avere prea mare ca s-o fi putut 
cumpăra cu mijloace cinstite un sărăntoc ca el! 

La vorbele acelea, supărarea sultanului spori şi mai mult, 
şi Măria Sa se bulbuci la şeicul giuvaiergiilor şi la soţii lui: 

— A, mişeilor şi spurcaţilor! A, ereticilor de la credința 
cea dreaptă! Suflete ticăloase! Au voi nu ştiţi că nicio avere, 
oricât de pe neaşteptate şi oricât de ca printr-o minune ar 
veni ea, nu este cu neputinţă în soarta unui drept-credincios? 
A, nelegiuiţilor! Şi daţi zor aşa să-l osândiți pe sărmanul 
acesta, fără să-l ascultați şi fără să-l cercetaţi, pe temeiul că 
atâta avere este prea multă pentru el? Şi-i ziceţi hoț, şi-l ne- 
cinstiţi Faţă de semenii lui? Şi nicio clipită nu vă trece prin 
cap că Preaslăvitul Allah, când împarte huzmeturile lui, 
niciodată nu se zgârcește? Au ştiţi voi cât belşug curge din 
izvoarele fără de sfârşit din care Preaînaltul îşi scoate binefa- 
cerile lui, o, proştilor şi neştiutorilor, de judecaţi aşa, pe po- 
triva socotelilor voastre ticăloase de făpturi de noroi, despre 
cele greutăţi cu care-i încărcată terezia unei ursite a norocu- 
lui? Duceţi-vă, ticăloşilor! Pieriţi din faţa mea! Şi lipsi-v-ar 
Allah în veci de binefacerile lui! 

Şi-i izgoni cu ocară! Şi atâta cu ei! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute zecea noapte 
Spuse: 


Şi-i izgoni cu ocară! Şi atâta cu ei! 

În ceea ce îl priveşte pe Abdallah, pescarul, iacără! 
Sultanul se întoarse către el şi, înainte de a-i pune vreo în- 
trebare cât de cât, îi spuse: 

— O, sărace, Allah să te binecuvânteze întru darurile 
ce ţi le-a făcut! Ocrotirea este cu tine. Eu ţi-o dăruiesc! 

Pe urmă adăugă: 

— Vrei acuma să-mi povesteşti adevărat şi să-mi spui 
cum ai dobândit nestematele astea, aşa de frumoase cum 
niciun sultan de pe pământ nu are unele asemenea? 

Pescarul răspunse: 

~ O, doamne al vremilor, mai am acasă un coş de pes- 
car plin de nestemate de acestea! Sunt un dar de la prie- 
tenul meu Abdallah-cel-din-mare! 

Şi îi povesti sultanului toată întâmplarea lui cu Cel- 
din-apă, fără să tăinuiască nimica! Ci nu este de niciun 
folos s-o mai spunem şi noi o dată. 

Pe urmă adăugă: 

— Or, eu am făcut un legământ cu el, pecetluit prin 
rostirea fatihaei din Coran! Şi ne-am legat aşa: eu să-i duc 
în fiecare dimineaţă, de cu zori, un coş plin cu poame de 
pe pământ; iar el s-a legat să-mi umple acel coş cu toate 
roadele mării, cumu-s nestematele pe care le vezi! 

Când auzi spusele pescarului, sultanul se minună de 
dărnicia Atoatedătătorului faţă de drept-credincioşii săi, şi 
Îi zise: 

— O, pescarule, așa ţi-a fost ursit! Lasă-mă numai să-ți 
spun că bogăţia cere să fie ocrotită, şi că omul bogat tre- 
buie să aibă un cin înalt! Vreau dar să te iau sub ocrotirea 
mea, atâta cât oi trăi, ba şi mai mult! Căci nu pot cu să 
hotărăsc asupra viitorului, şi nu ştiu ce soartă ţi-ar putea 
meni urmașul meu, de s-ar întâmpla să mor ori să rămân 
fără scaunul de domnie. S-ar putea să te ucidă din lăcomie 
şi din patima pentru bunurile acestei lumi. Vreau, dar, să 
te pun la adăpost de vitregiile soartei, atâta vreme cât mă 
aflu în viaţă. Şi cea mai bună cale, gândesc eu, este să te 
însor cu fata mea Îmbelşugare, fată de măritat, şi să te căf- 
tănesc în slujba de cel dintâi vizir al meu, lăsându-ţi de 
moştenire în felul acesta scaunul domniei mele de-a drep- 
tul, mai înainte de moartea mea! 

Şi pescarul răspunse: 

— Ascult şi mă supun! 

Atunci sultanul chemă robii şi le zise: 

— Duceţi-l la hammam pe stăpânul vostru pe care-l 
vedeţi aici! 

Şi robii îl duseră pe pescar la hammamul saraiului, şi 
îl spălară cu luare-aminte, şi îl îmbrăcară în haine împă- 
răteşti, şi îl aduseră îndărăt dinaintea sultanului care, tot 
atunci, îl căftăni vizir. Şi îi spuse sfaturile de trebuință 
pentru o asemenea slujbă, iar Abdallah răspunse: 

— Sfaturile tale, o, Măria Ta, sunt pravila mea de purta- 
re, iar bunăvoința ta este umbra în care huzuresc! 

Pe urmă sultanul trimise acasă la pescar o liotă de stră- 

jeri şi de soli, dimpreună cu cântăreți din trişte, din clarane- 
te, din ţimbale, din vuve şi din cavale, şi femei pricepute în 
meşteşugul îmbrăcăminții şi al împodobitului, cu sarcina să 
îmbrace şi să împodobească pe nevasta pescarului şi pe cei 
zece copii ai ei, s-o suie într-un palanchin purtat de două- 
zeci de arapi, şi s-o aducă la sarai înconjurată de un alai 
strălucitor şi în zvoană de cântece. Şi poruncile fură înde- 
plinite; şi soţia pescarului, ţinându-l pe noul-născut la piept, 
fu aşezată dimpreună cu ceilalți nouă copii ai ei într-un 
palanchin falnic; şi, cu liota de străjeri şi de cântăreți îna- 
inte, şi însoțită de femeile puse în slujba ei, şi de nevestele 
emirilor și ale mai-marilor cetății, fu adusă la palat unde o 
aştepta sultana, care o primi cu semnele unei preţuiri ne- 
mărginite, în vreme ce sultanul îi întâmpină pe copiii ei, 
luându-i rând pe rând pe genunchi şi alintându-i părinteşte, 
cu atâta dragoste de parcă ar fi fost chiar copiii lui. Și sultana, 
la rându-i, vru să-şi arate dragostea față de soţia proaspă- 
tului vizir şi o puse în fruntea tuturor femeilor din harem, 
numind-o mare vizireasă peste iatacurile sale. 
_ Pe urma sultanul, care nu mai avea altă fară afară de 
Îmbelşugare, nu pregetă să-şi ţină făgăduiala şi i-o încre- 
dinţă vizirului Abdallah ca a doua soţie. Şi, cu prilejul 
acela, sultanul dădu un mare ospăț norodului şi oștenilor, 
şi puse să se împodobească şi să se lumineze cetatea. 

Şi Abdallah cunoscu, noaptea aceea, deliciile cărnii 
tinere şi diferenţa dintre divinitatea unei fiice de sultan şi 
pielea tăbăcită a bătrânei pe care se odihnea până atunci. 

Or, a doua zi, în zori, când sultanul, trezindu-se la un 
ceas mai devreme decât de obicei, din pricina zbuciumu- 
lui din ajun, se aşezase la fereastră, îl văzu pe proaspătul 
mare-vizir, soțul fiicei sale, cum ieşea din palat, ducând 
pe cap un coş de pescar plin cu poame. Şi strigă după el 
şi îl întrebă: 

— Ce duci tu acolo, o, ginere al meu... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute unsprezecea noapte 
Spuse: 


Şi strigă după el şi îl întrebă: 

— Ce duci tu acolo, o, ginere al meu? Şi încotro ai 
luat-o? 

El răspunse: 

— Un coş cu poame pe care vreau să-l duc prietenului 
meu Abdallah-din-mare! 

Sultanul spuse: 

— Dar acesta nu este un ceas la care oamenii ies din 
casa lor. Şi-apoi nu-i deloc potrivit ca ginerele meu să du- 
că aşa pe cap o povară de hamal! 

El răspunse: 

— Asta aşa-i! Ci mi-a fost frică să nu lipsesc la ceasul de 
întâlnire şi să nu trec în ochii Celui-din-apă drept un 
mincinos fără de credință, şi să-l aud cum mă dojeneşte şi 
îmi spune: „Bunurile lumii te îndepărtează acuma de la 
datoria ce-o ai, şi te fac să uiţi făgăduielile!“ 

Şi sultanul zise: 

— Ai dreptate! Du-te la prietenul tău, şi Allah fie cu tine. 

Şi Abdallah luă drumul către mare, străbătând suku- 
rile. Iar neguțărorii sculați de dimineaţă, care îşi deschi- 
deau prăvăliile, îşi spuneau când dau cu ochii de el: 

— Acesta-i Abdallah, vizirul cel mare, ginerele sulta- 
nului, care se duce la mare să schimbe poame pe neste- 
mate! 

lar cei care nu-l cunoşteau îl opreau din drum şi îl 
întrebau: 

— O, vânzătorule de poame, cu cât dai măsura de caise? 

Şi el la toată lumea răspundea: 

— Nu-s de vânzare. Sunt vândute de mai-nainte! 

Şi rostea acestea cu multă dulceaţă, spre mulțumirea 
tuturora. Şi-aşa ajunse pe țărm, unde îl văzu pe Abdallah- 
din-mare cum ieşea din valuri, îi întinse fructele în schim- 
bul altor nestemate de toate culorile. Pe urmă luă drumul 
îndărăt către cetate şi trecu pe dinaintea prăvăliei priete- 
nului său brutarul. Ci rămase tare nedumerit când văzu că 
uşa brutăriei este închisă; şi aşteptă un răstimp să vadă da- 
că nu se iveşte prietenul său. Şi, până la urmă, îl întrebă 
pe brutarul vecin: 

— O, frate al meu, ce-i cu brutarul de-alături? 

Acela răspunse: 

— Habar n-am ce i-o fi menit Allah! O fi bolnav acasă! 

El întrebă: 

— Şi unde-i casa lui? 

El spuse: 

— Pe cutare uliă! 

Şi Abdallah luă calea către ulița pomenită şi, după ce 
găsi casa brutarului, bătu la uşă şi aşteptă. Şi, peste puţină 
vreme, băgă de seamă la o bagea de sus cum se ițea fața 
speriată a brutarului, care, după ce văzu coşul pescarului 
plin ca de obicei cu nestemate, se mai linişti şi cobori să 
descuie. Şi se aruncă la pieptul lui Abdallah şi, cu lacrimi 
în ochi, îl îmbrăţişă şi îi zise: 

— Păi n-ai fost spânzurat din porunca sultanului? Eu, 
când am aflat că ai fost zeberit ca hoț, m-am speriat să nu 

mă ridice şi pe mine ca părtaş, mi-am încuiat degrabă 
cuptorul și brutăria, şi m-am ascuns în fundul casei mele. 
Şi ia lămureşte-mă, o, prietene al meu, cum se face de eşti 
îmbrăcat ca un vizir? 

Atunci Abdallah îi povesti tot ce i se întâmplase, de la 
început până la sfârşit, şi adăugă: 

— Şi sultanul m-a făcut vizirul lui cel mare, şi mi-a 
dat-o pe fiică-sa de soţie. Şi-acuma am un harem peste ca- 
re se află soţia mea dintâi, mama copiilor mei! 

Pe urmă spuse: 

— Ia coşul acesta cu tot ce-i în el. Este al tău, căci scris 
a fost astăzi la norocul tău! 

Pe urmă îl lăsă, şi se întoarse la sarai cu coşul gol. Când 
îl văzu cum venea cu coşul gol, sultanul îi spuse râzând: 

— Iacătă vezi? Prietenul tău Cel-din-mare te-a dat uitării! 

El răspunse: 

— Dimpotrivă! Nestematele cu care mi-a umplut astăzi 
coşul erau şi mai frumoase decât cele din zilele celelalte. 
Ci le-am dăruit pe toate prietenului meu brutarul, care, 
odinioară, când mă rodeau nevoile, mi-a dat de mâncare 
mie, şi a dat de mâncare şi copiilor mei şi mamei lor. lar 
eu, la rându-mi, aşa cum mi-a fost el milos în zilele să- 
răciei mele, n-am să-l uit acuma în zilele mele de belşug! 
Căci, pe Allah! trebuie să mărturisesc că el niciodată n-a 
jignit sufletul meu de biet nevoiaş lesne bănuielnic! 

Şi sultanul, dumirit întru totul, îl întrebă: 

— Cum îl cheamă pe prietenul tău? 

El răspunse: 

— ÎI cheamă Abdallah-brutarul, aşa cum pe mine mă 
cheamă Abdallah-cel-de-pe-uscar, şi aşa cum pe prietenul 
meu din apă îl cheamă Abdallah-cel-din-mare! 

La vorbele acestea, sultanul se minună şi se cutremură 
de uimire, şi strigă: 

— Şi-aşa cum pe mine mă cheamă sultanul Abdallah! 
Şi-aşa cum pe noi toți ne cheamă slujitorii lui Allah"! Şi, 


1 În limba arabă, Abd-Allah însemnează Sluga-lui-Allab. 

întrucât toţi slujitorii lui Allah sunt de-o seamă dinain- 
cea celui Preaînalt, şi frați întru credință şi obârşie, o, 
Abdallah-de-pe-uscat, vreau să te duci numaidecât şi să-l 
chemi aici pe prietenul tău Abdallah-brutarul, ca să-l 
căftănesc al doilea vizir al meu! 

Numaidecât Abdallah-cel-de-pe-uscar se duse după 
Abdallah-brutarul, pe care sultanul, tot atunci, îl căftăni 
cu caftanul viziriei, numindu-l vizir de-a stânga sa, aşa cum 
Abdallah-cel-de-pe-uscat era vizir de-a dreapta. 

Şi Abdallah, pescarul de odinioară, îşi îndeplinea sluj- 
ba cea nouă cu toată strălucirea, fără a uita nici într-o zi 
să meargă la prietenul său Abdallah-din-mare, şi să-i ducă 
un coş cu poame, pe care le schimba cu aur, cu argint şi 
cu nestemate. Şi, când veni toamna şi nu mai găsi poame 
nici în grădini, nici pe la neguţărorii de trufandale, îşi 
umplu coşul cu stafide, cu migdale, cu alune, cu fistic, cu 
nuci, cu smochine uscate, cu caise uscate şi cu dulciuri 
uscate de toate soiurile şi de toate culorile. Şi, de fiece 
dată, aducea îndărăt pe cap coşul plin cu giuvaieruri, ca de 
obicei. Şi-aşa, vreme de un an. 

Or, într-o zi, Abdallah-cel-de-pe-uscat, ajungând de 
cu zori ca întotdeauna pe țărm, şezu lângă prietenul său 
Abdallah-din-mare şi începu să tăifăsuiască cu el despre 
obiceiele locuitorilor mării. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăsprezecea noapte 
Spuse: 


„.. şi începu să tăifăsuiască cu el despre obiceiele locui- 
torilor mării. Şi, printre altele, îi spuse: 

— O, frate al meu, o, tu Cel-din-mare, tare frumos o fi 
acolo la voi!. 

El răspunse: 

— De bună seamă! Şi, dacă vrei, te iau cu mine în apă 
şi îţi arăt tot, şi te duc să vezi cetatea mea şi te poftesc în 
casa mea, cu cea mai deplină dragoste! 

Şi Abdallah-cel-de-pe-uscar răspunse: 

~ O, fratele meu, tu ai fost zămislit în apă şi apa-i lä- 
caşul tău. Şi-aşa că nu te simţi stânjenit nicidecum să tră- 
ieşti în mare. Da poţi să-mi spui, înainte de a-ți răspunde 
la poftirea ce-mi faci, de nu ţi-ar fi peste poate de nepriel- 
nic să zăboveşti pe pământ? 

El spuse: 

— De bună seamă! Pielea mea s-ar usca! Iar vânturile de 
pe pământ, suflând peste mine, m-ar omori! 

Cel-de-pe-uscat spuse: 

— Şi eu tot aşa! Eu am fost zămislit pe pământ, şi pă- 
mântul este lăcaşul meu. Şi-aşa că vânturile de pe pământ 
nu-mi dăunează. Da dacă aş intra cu tine în mare, apa ar 
intra în lăuntrurile mele şi m-ar înnăbuşi, şi-aş muri! 

Cel-din-mare răspunse: 

— In această privinţă să nu ai nicio teamă, întrucât am 
să-ţi aduc o unsoare cu care să-ţi ungi trupul, şi apa n-are 
să mai aibă nicio putere vătămătoare asupra ta, chiar dacă 
ar fi să-ți petreci în mare toate zilele vieții tale. Şi, în felul 


1 În varianta M. A. Salie, taifasul dintre cei doi începe astfel: Cel-din- 
mare a spus: „O, fratele meu, se zice să Prorocul (blagoslovească-l şi odih- 
nească-l Allah!) a fost înmormântat la voi pe pământ. Oare tu ştii unde îi 
este mormântul?“ — „Da“, răspunse pescarul. „Unde este?“ a întrebat Abd- 
Allah-din-mare. Şi pescarul a răspuns: „În cetatea care se cheamă at-Taiiba“. 
(Ar- Taiiba însemnează „norocitul“, „fericitul“, n.t.) — „Este vizitat de oame- 
nii de pe pământ?“ a întrebat Cel-din-mare. lar când pescarul a răspuns 
„Da“, a exclamat: „Ferice de voi, o, locuitori ai pământului! Vizitarea 
Prorocului este un fapt vrednic şi cucernic, iar cei care îl vizitează merită 
ocrotirea lui! Dar tu l-ai vizitat, o, fratele meu?“ — „Nu! a răspuns pescarul, 
eu am fost bolnav şi n-am avut bani de drum, că eu m-am îmbogăţit numai 
după ce te-am cunoscut pe tine, tu mi-ai adus binele acesta. 

acesta, vei putea să te cufunzi cu mine şi să străbați marea 
în toate părțile, şi să dormi şi să te scoli în apă, fără ca să 
păţeşti vreodată nici cel mai mic neajuns, oriunde te-ai 
afla! 

La vorbele acestea, Cel-de-pe-uscat îi spuse Celui-din- 
mare: 

— Dacă-i aşa, apoi nimica nu stă împotrivă ca să mă 
cufund în apă cu tine. Adu-mi, aşadar, unsoarea cu pri- 
cina, ca să fac încercarea! 

Cel-din-mare răspunse: 

— Aşa am să fac! 

Şi luă coşul cu poame, şi se cufundă în mare, şi nu pes- 
te multă vreme se întoarse ţinând în mâini un ol plin cu 
o unsoare asemuitoare cu seul de vacă, şi cu o culoare ca 
de aur, şi cu o mireasmă cu totul şi cu totul minunată. 

Şi Abdallah-cel-de-pe-uscat întrebă: 

— Din ce-i făcută unsoarea aceasta? 

El răspunse: 

— Este făcută din grăsimea ficatului unui soi de peşte 
mare dandan. Şi peştele dandan este cel mai uriaş dintre 
toți peştii mării, încât dintr-o înghiţitură ar înfuleca fără 
de nicio caznă ceea ce voi pământenii numiţi elefant ori 
cămilă! 

Şi pescarul de odinioară, înfricoşat, strigă: 


Acuma însă sunt dator să-l vizitez şi să fac hagialâcul la sfânta casă a lui 
Allah. M-a oprit de la aceasta numai dragostea ce ţi-o port, că nu pot să 
mă despart de tine nici măcar o zi.“ — „Oare tu pui dragostea pentru mine 
mai presus de vizitarea mormântului lui Mahomed (blagoslovească-l și 
odihnească-l Allah!), care îţi va lua partea în ziua când vei da ochii cu 
Allah, şi care te va scăpa de foc şi te va ajuta să intri în rai, şi oare pentru 
dragostea de viața pământească ai să neglijezi să vizitezi mormântul Proro- 
cului Mahomed (blagoslovească-l şi odihnească-l Allah!)?“ a întrebat Cel- 
din-mare. Şi pescarul a grăic: „Nu, mă jur pe Allah, vizitarea lui este pentru 
mine lucrul cel mai de seamă, dar vreau să capăt de la tine încuviințarea 
de a mă despărți de tine“, a spus pescarul. „Îţi dau încuviințarea, a spus 
Cel-din-mare. lar când te vei afla la mormântul lui, să-i duci şi temenelile. 

— Şi cu ce s-o fi hrănind acea fiară amarnică, o, fratele 
meu? 

El răspunse: 

— De obicei se hrăneşte cu făpturile cele mai mărunte 
care se nasc în străfundurile mării. Căci ştii şi tu acea zi- 
cală care spune: „Cei slabi sunt mâncaţi de cei tari!“ 

Cel-de-pe-uscar spuse: 

— Adevăr grăieşti! Ci la voi acolo oare-s mulți dandani 
de aceştia? 

El răspunse: 

— Mii de mii, şi numai Allah le ştie socoata! 

Cel-de-pe-uscat strigă: 

— Atunci, mântuieşte-mă de o călătorie ca aceasta, o, 
fratele meu, căci tare mi-e teamă ca soiul ăsta de peşte să 
nu se dea de mine şi să mă mănânce! 

Cel-din-mare spuse: 

— Să nu ai nicio teamă, că peştele dandan, măcar că 
este amarnic de crud, se teme de ibn-Adam, întrucât car- 
nea de ibn-Adam este o otravă năprasnică pentru el! 

Pescarul de odinioară strigă: 

— Ya Allah! păi ce-mi foloseşte mie să fiu otravă pentru 
dandan, după ce m-o înghiți? 

Cel-din-mare răspunse: 

— Să nu ai nici cea mai mică teamă de acest dandan, 
întrucât el, de îndată ce-l vede pe un ibn-Adam, o şi ia la 
fugă, aşa de tare-i e frică de el. Şi-apoi, cum eşti uns cu 
grăsimea lui, are să te cunoască după miros şi n-are să-ți 
facă niciun rău! 

Şi Cel-de-pe-uscat, pe temeiul încredinţărilor priete- 
nului său, zise: 


Am şi un zălog pentru el acasă la mine, aşa că hai cu mine în mare, să te 
duc la cetatea mea, să te poftesc în casa mea, să te ospătez şi să-ți dau 
zălogul meu ca să-l pui pe mormântul Prorocului (blagoslovească-l şi 
odihnească-l Allah!) şi să-i spui: «O, trimisule al lui Allah, Abd-Allah-cel- 
din-mare îţi trimite închinarea lui. Ţi-a dăruit acest peşcheş și nădăjduieşte 
să-l ocroteşti de focul cel veşnic.»“ 

— Îmi pun nădejdea în Allah şi în tine! 

Şi se dezbrăcă, săpă în nisip o groapă în care îşi piti 
hainele, ca să nu i le fure cineva câtă vreme va lipsi. După 
care se unse din creştet până în talpă cu unsoarea, fără a 
ocoli nici cele mai mărunte găurele, şi pe urmă îi spuse 
Celui-din-mare: 

— lată-mă-s gata, o, fratele meu Cel-din-mare! 

Atunci Abdallah-cel-din-mare îl luă pe tovarășul său 
de mână şi se cufundă cu el în străfundurile mării. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treisprezecea noapte 
Spuse: 


Atunci Abdallah-cel-din-mare îl luă pe tovarășul său 
de mână şi se cufundă cu el în străfundurile mării. 

Şi îi zise: 

— Deschide ochii! 

Şi cum Cel-de-pe-uscat nu se simţea înăbuşit nicide- 
cum şi nici apăsat de straturile uriaşe ale apelor, şi cum 
răsufla acolo în valuri mai uşor decât în văzduh, pricepu 
că era cu adevărat ferit împotriva apei; şi deschise ochii. Şi, 
din clipita aceea, fu oaspete al mării. 

Şi văzu valurile deasupra capului său cum îşi arcuiau 
bolta de smarald, aşa cum pe pământ albastrul cerului se 
bolteşte peste mări; iar la picioare i se aşterneau adâncu- 
rile apelor pe care niciun ochi de pământean nu le atinse- 
se, din ceasul zămislirii dintâi; şi o tihnă adâncă domnea 
peste munții şi peste şesurile din afund; iar lumina era moale 
şi tremura împrejurul făpturilor şi al lucrurilor, în străvezi- 
mile fără de margini şi în sclipirea apelor; şi privelişti do- 
moale îl vrăjeau mai presus decât toate priveliştile vrăjite de 

sub cerul sub care se născuse; şi văzu păduri de mărgean 
roşu, şi păduri de mărgean alb, şi păduri de mărgean tran- 
dafiriu, înmărmurite în tăcerea crengilor lor; şi peşteri de 
diamant cu stâlpi de rubine, de hrizolite, de beriluri, de 
safire aurii şi de topaze; şi o nesfârşire de ierburi aiuritoare 
ce se unduiau în zări, nesfârşite cât nişte împărăţii; şi, pe 
nisipurile de argint, scoicile de mii de înfăţişări şi de 
culori, oglindindu-şi strălucirile în cleştarul apelor; şi, de 
jur împrejurul lui, scăpărau peşti ce se asemuiau cu florile, 
şi peşti ce se asemuiau cu fructele, şi peşti ce se asemuiau 
cu păsările, şi alții, acoperiţi cu solzi de aur şi de argint, ce 
se asemuiau eu niște şopârle mari, şi alții care închipuiau 
mai degrabă nişte bivoli, nişte vaci, nişte câini, ba şi nişte 
adamiţi!: şi grămezi nemăsurate de nestemate ce împrăș- 
tiau potoape de focuri în mii de culori, pe care apele, de- 
parte de a le stinge, le făceau şi mai vii; şi grămezi de stridii 
învoalte, pline cu mărgăritare albe, şi cu mărgăritare tran- 
dafirii, şi cu mărgăritare daurite; şi bureţi uriaşi care se 
mişcau anevoie pe temeliile lor, rânduiţi frumos în şiruri 
fără de capăt, ca nişte oşti, şi parcă hotărnicind feluritele 
întinderi de sub ape şi stând ca nişte străji întemeiate ale 
acelor singurătăţi nesfârşite. 

Ci deodată Abdallah-cel-de-pe-uscat, care, mereu dus 
de mână de către prietenul său, privea cum se rotesc îm- 
prejuru-i, în goana aceea repede prin străfunduri, toate 
acele privelişti minunate, zări o înşiruire nenumărată de peş- 
teri de smarald, săpate la fel toate în coasta unui munte de 


! La M. A. Salie: şi toți peştii de care se apropiau fugeau când îl vedeau 
pe Abd-Allah-de-pe-pământ. Şi el l-a întrebat pe cel din-mare: „O, fratele, 
meu, de ce toți peştii de care ne apropiem fug de noi?“ Și Cel-din-mare a 
spus: „Asta-i din pricina fricii față de tine, pentru că tot ce a creat marele 
Allah se teme de fiul lui Adam“. 

Şi Abd-Allah-de-pe-pământ se tot minuna de minunile din mare, 
până ce au ajuns la un munte înalt şi deodată s-a auzit un răcnet puternic. 
Şi Abd-Allah-de-pe-pământ, când s-a întors, a văzut că se prăvălea de pe 
munte ceva întunecat (mare ca de mărimea unei cămile, dacă nu şi mai 
mare) și l-a întrebat pe Cel-din-mare: „Ce este aceasta, o, fratele meu?“ 

gemmă verde, şi la uşa fiecăreia stând pe lavițe ori tolănite 
pe jos nişte fetişcane frumoase ca nişte lune, cu pletele de 
culoarea chilimbarului şi a mărgeanului. Şi ar fi fost ase- 
menea cu fetele de pe pământ, de n-ar fi avut o coadă ce le 
ţinea loc de şolduri, de coapse şi de picioare. Or, acestea 
erau Fetele-Mării. Iar cetatea de peşteri verzi era aşezarea lor. 

La priveliştea aceea, Cel-de-pe-uscat îl întrebă pe Cel- 
din-mare: 

— O, fratele meu, oare fetele acestea nu-s măritate, de 
nu zăresc printre ele niciun bărbat? 

El răspunse: 

— Cele pe care le vezi sunt fete fecioare, şi aşteaptă în 
pragul casei lor ivirea unui soț, care să vină şi s-o aleagă pe 
aceea care i-o plăcea. Întrucât în alte locuri din mare se 
află cetăți locuite de bărbaţi şi de femei, şi de acolo vin flă- 
căii care își caută o tânără de soție; căci numai aici au voie 
să stea fetele tinere care se adună din toate părțile împără- 
ţiei noastre şi trăiesc între ele aşteptându-şi soțul! ! 

Şi, cum sfârşi lămurirea, iacătă că ajunseră la o cetate lo- 
cuită de bărbaţi şi de femei; şi Abdallah-cel-de-pe-uscat spuse: 


Şi Cel-din-mare a spus: „Este dandan (în limba persană dandan însemnea- 
ză „colț“, „dinte“, „zimę“ — peşte mitic, socotit a face parte dintre peştii cu 
dinţi — n.t.). Coboară urmărindu-mă pe mine ca să mă mănânce, Strigă la 
el până nu ajunge la noi să mă răpească şi să mă sfâşie.“ Şi Abd-Allah-de- 
pe-pământ a strigat şi deodată dandanul a căzut mort. Şi când a văzut că 
peştele e mort, pescarul a exclamat: „Mărire lui Allah! Lăudat fie El! Că nu 
l-am lovit pe dandan nici cu vreun paloş, nici cu vreun cuțit! Oare cum, cu 
toată mărimea acestei făpturi, nu a putut să stea împotriva strigătului meu 
şi a murit?“ — „Nu te mira, a spus Abd-Allah-cel-din-mare. Mă jur pe Allah 
că dacă asemenea peşti ar fi o mie sau două mii, tot nu s-ar putea împotrivi 
unui strigăt de-al fior de Adam!“ 

! În varianta M. A. Salie, explicaţia este alta: când Cel-de-pe-pământ aude 
de la Cel-din-mare că printre ele nu există bărbați, întreabă: „Dar cum rămân 
însărcinate şi cum nasc fără bărbați?“ I se răspunde: „Împăratul mării le iz- 

oneşte în cetatea aceasta, iar ele nu rămân însărcinate şi nu nasc. Fiecare 
fă a mării pe care împăratul o osândeşte este izgonită aici, de unde nu mai 
poate ieşi niciodată, iar dacă iese, orice animal din mare care o va vedea o va 
mânca. În ceea ce privește alte cetăți, acolo sunt și bărbaţi şi femei.“ — „Dar se 
mai află în mare şi alte cetăți în afară de cetatea aceasta?“ a întrebat pescarul. 

— O, fratele meu, văd aici o cetate locuită, da nu bag 
de seamă nicio prăvălie unde să se vândă şi să se cumpere! 
Ş-apoi trebuie să-ţi spun că sunt tare nedumerit când văd 
că niciunul dintre locuitori nu este acoperit cu hainele 
care să-i ferească părţile ce se cade a fi ținute ascunse! 

El răspunse: 

— În ce priveşte vânzarea şi cumpărarea, nu avem 
niciun fel de trebuință, întrucât viața noastră-i ușoară şi 
hrana noastră-i peştele pe care nu avem decât să întindem 
mâna ca să-l pescuim. Ci, în ce priveşte cele ce ar fi de as- 
cuns, anumite părţi ale trupului nostru, mai întâi că noi 
nu vedem ce nevoie am avea să le ascundem, când noi în 
părţile acelea suntem întocmiţi altfel decât voi; şi-apoi, 
de-am vrea să le ascundem, tot n-am putea, întrucât nu 
avem niciun fel de pânzeturi spre a le acoperi! 

EI spuse: 

— Dreptu-i! Ci cum se fac căsătoriile la voi cei de aici? 

El spuse: 

— La noi nu se face niciun fel de căsătorie, căci nu avem 
niciun fel de lege care să ne hotărnicească şi să ne drumu- 
iască dorurile şi bucuriile; ci, când ne place o fată, o luăm; 
şi, când nu ne mai place, o lăsăm altuia! De altminteri, noi 
nu suntem toți musulmani; printre noi sunt şi mulți creş- 
tini şi ovrei; şi aceia nu primesc căsătoria legiuită, căci tare 
mult le mai plac femeile, iar căsătoria legiuită îi stânje- 
neşte. Numai noi, musulmanii, care trăim despărțiți de 
ei, într-o cetate în care nu intră niciun necredincios, ne 
însurăm după învățătura Cărţi, şi sărbătorim căsătoriile 


„Multe“, a răspuns Abd-Allah-din-mare. „Dar aveţi un sultan care vă con- 
duce?“ a întrebat pescarul. Şi Cel-din-mare a spus: „Da!“ Şi atunci pescarul 
a grăit: „O, fratele meu, multe minunăţii am văzut în mare!“ — „Şi ce mi- 
nunății ai văzut tu în mare?“ a exclamat Abd-Allah-din-mare. Oare tu nu 
ai auzit ce spune zicala: «Minunăţiile din mare sunt mult mai multe decât 
cele de pe uscat?» Şi pescarul i-a răspuns: „Ai dreptate!“ 

Pe urmă Cel-de-pe-pământ a început să le cerceteze pe fetele acelea şi a 
văzut că fețele lor sunt întocmai ca luna, şi că părul lor este ca părul femeilor, 
dar că au mâinile şi picioarele pe burtă şi că au cozi ca de peşte. 

noastre care-s privite cu ochi buni de către cel Preaînalt şi 
de către Profetul (cu el fie rugăciunea şi pacea!)!. Ci, o, 
fratele meu, într-un sfârşit vreau să grăbesc a te duce în ce- 
tatea noastră; căci, de mi-aş trece o mie de ani ca să-ţi arăt 
priveliştile împărăției noastre şi cetăţile ei, tot n-aş putea 
să sfârşesc şi tu tot n-ai putea să judeci măcar o măsură din 
douăzeci şi patru de măsuri! 

Şi Cel-de-pe-uscat spuse: 

— Aşa-i, măi frate, mai ales că mi-e şi tare foame şi nu 
pot să mănânc ca tine peşte crud! 

Şi Cel-din-mare întrebă: 

— Şi atunci cum mâncaţi peştele voi, pământenii? 

El răspunse: 

- Noi îl frigem ori îl prăjim în ulei de măsline ori în 
ulei de susan! 


"La M. A. Salie, explicaţia este mai complexă: Abd-Allah-din-mare i-a 
răspuns: „Nu se căsătoresc, ci acela căruia îi place de vreo femeie îşi împli- 
neşte dorinţa cu ea.“ — „Aceasta este o faptă da neîngăduit, a spus pescarul. 
Pentru ce nu se cer în căsătorie, şi nu întocmesc zestre, şi nu se însoară şi nu 
fac nuntă, aşa cum cere Allah şi trimisul său?“ Iar Abd-Allah-din-mare i-a 
răspuns: „Noi nu suntem toți de aceeaşi credință. Printre noi sunt şi musul- 
mani care țin numai o soție, şi creştini, şi evrei, şi de alte neamuri. La noi, 
cel mai adesea se căsătoresc musulmanii.“ — „Voi umblaţi goi, nu aveţi nici 
vânzări, nici cumpărări — ce zestre le dați oare soțiilor voastre? Oare le dați 
pietre scumpe şi mademuri?“ a întrebat pescarul. lar Abd-Allah-din-mare a 
răspuns: „Nestematele sunt nişte pietre care la noi nu au niciun preț. Celor 
ce vor să se căsătorească li se cere un anumit număr de peşti, o mie sau două 
mii, mai mult sau mai puţin, după înţelegerea dintre peţitor şi tatăl fetei, 
peşti pe care peţitorul trebuie să-i prindă. Iar când peţitorul aduce ceea ce i 
s-a cerut, se adună rudele băiatului şi ale fetei, mănâncă praznicul şi îl duc 
pe bărbat la soţie, iar pe urmă el prinde peşte şi îşi hrăneşte soția, iar când 
el nu mai are putere, soţia prinde pește şi îşi hrăneşte soțul.“ — „Dar dacă 
cineva greşeşte cu cineva, ce se întâmplă?“ a întrebat pescarul. Şi Abd-Allah- 
din-mare a răspuns: „Dacă greșeala se dovedeşte, femeia este gonită în 
cetatea ideia A iar dacă a rămas însărcinată, este lăsată să nască, şi dacă 
naşte o fată sunt gonite amândouă, iar pe fată o strigă «dezmăţată», «plod 
de dezmăţată», şi va rămâne fecioară până la moarte. Iar dacă este băiat, 
acela este dus la împărat, sultanul mării, care îl omoară.“ 

? La M. A. Salie: ... „nu ţi-aş fi arătat decât un chirat din cele douăzeci 
şi patru de chirate ale cetăților mării şi ale minunăţiilor lor.“ (Qiras, în lim- 
ba arabă: carat.) 

Cel-din-mare zâmbi a râde şi zise: 

— Şi cum să facem noi, cei care locuim în apă, ca să 
dobândim ulei de măsline ori de susan, şi să prăjim peş- 
tele pe un foc care nu s-ar stinge? 

Cel-de-pe-uscat spuse: 

— Ai dreptate, fratele meu! Mă rog, dar, ţie, să mă duci 
în cetatea ta, pe care n-o cunosc! 

Atunci, Abdallah-cel-din-mare îl duse... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute paisprezecea noapte 
Spuse: 


Atunci, Abdallah-cel-din-mare îl duse străbătând în 
grabă felurite locuri pe unde priveliştile se schimbau rând 
pe rând sub ochii lui, şi ajunseră într-un sfârşit la o cetate 
mai mică decât celelalte, unde casele erau tot nişte peşteri, 
unele mari, altele mici, după numărul celor ce locuiau în 
ele. Şi Cel-din-mare îl duse dinaintea uneia dintre acele 
peşteri şi îi zise: 

— Intră, o, fratele meu! Aceasta-i casa mea!! 

Şi îl pofti să intre în casă şi strigă: 

— Hei, fata mea, vino repede încoace! 

Şi numaidecât, ieşind de după o tufă de mărgean tran- 
dafiriu, se ivi o fetişcană cu plete lungi şi unduitoare, cu sâni 
frumoşi, cu un pântec minunat, cu un mijlocel gingaş şi 
cu ochi frumoşi şi verzi, adumbriţi de gene negre, dar cu 
trupul, ca la toţi ceilalți locuitori ai mării, terminat cu o 


! La M. A. Salie: Şi Cel-din-mare a spus: „lată casa mea. Toate casele din 
cetatea aceasta sunt astfel de peşteri săpate în munte — mai mici sau mai 
mari — şi toate cetățile din mare sunt la fel. Oricine vrea să-şi facă o casă, se 
duce la împărat şi-i spune: «Vreau să-mi fac o casă în cutare loc.» Iar îm- 
păratul îi dă o ceată de peşti care se numesc spărgători, (nişte peşti cu cioc, 
care sfarmă şi pietrele cele mai tari) pentru care se hotărăşte ca plată o anumită 

coadă de peşte ce-i ţinea loc de şolduri şi de picioare. Şi, 
când îl văzu pe Cel-de-pe-uscat, se opri uluită şi îl privi cu 
o nedumerire peste măsură; pe urmă pufni în râs şi strigă: 

— O, tată, cine-i acest Fără-coadă pe care ni-l aduci? 

El răspunse: 

— Fata mea, acesta-i prietenul meu Cel-de-pe-uscat, care 
mi-a dat în fiecare zi coşul cu fructe pe care îl aduceam şi 
din care şi tu ai mâncat cu atâta poftă! Apropie-te, dar, 
cuviincios, şi urează-i bună pace şi bun venit! 

Şi ea înaintă şi îi ură bună pace, cu multă cuviință şi cu 
vorbe alese; şi, pe când Abdallah, peste poate de încântat, 
se pregătea să-i răspundă, soţia Celui-din-mare intră şi ea 
în încăpere, ţinând la sân pe cei doi fii ai săi mai mici, 
fiecare pe câte un braţ; şi fiecare copil avea în mână câte 
un peşte, destul de mare, din care rupea cu toți dinții, aşa 
cum copiii pământenilor muşcă dintr-un castravete. 

Or, când îl văzu pe Abdallah care sta lângă Cel-din- 
mare, soţia acestuia se opri în prag, înmărmurită de ui- 
mire, după ce îşi lăsase jos cei doi copii, şi deodată strigă, 
râzând din toare puterile ei: 

— Pe Allah! acesta-i un Fără-coadă! Cum de poate fi 
fără coadă? 

Şi veni mai aproape de Cel-de-pe-uscat; şi cei doi copii 
ai săi şi fiică-sa se apropiată şi ei; şi cu toţii, înveseliți până 
peste poate, începură să-l cerceteze din creștet până-n talpă, 
şi să se minuneze, mai cu seamă de fundul lui, întrucât în 
viața lor nu mai văzuseră niciun fel de fund ori altceva 
care să se asemuie cu un fund. Iar copiii şi fata, care la în- 
ceput fuseseră oleacă speriaţi de acea rotunjitură, prinseră 
atâta curaj încât îndrăzniră să-l şi atingă de câteva ori cu 


cantitate de peşte, şi ceara aceea vine la locul arătat de cel care îşi doreşte 
casa și găuresc pentru el o casă, iar stăpânul casei prinde pentru ei peşte 
şi-i hrăneşte până ce peştera este gata, după care pleacă, iar stăpânul casei 
se stabilește în ea. Toţi locuitorii mării fac la fel, afacerile dintre ei le plătesc 
cu peşte.“ 

degetele, aşa de tare-i minuna şi îi înveselea. Şi râdeau în- 
tre ei, zicând: 

— Este un Fără-coadă! 

Şi dănțuiau de bucurie! 

Încât Abdallah-cel-de-pe-uscar, până la urmă, se supă- 
ră de purtarea lor şi de lipsa lor de ruşine, şi îi spuse lui 
Abdallah-cel-din-mare: 

— O, fratele meu, oare m-ai adus până aici spre a face 
din mine râsul copiilor tăi şi al soției tale? 

El răspunse: 

— Îţi cer iertare din suflet, o, fratele meu, şi mă rog ţie 
să treci cu vederea şi să nu iei seama la felul de a se purta 
al acestor două muieri şi al acestor doi copii, căci mintea 
lor este puţină! 

Pe urmă se întoarse către copii şi strigă: 

— "Tăceţi odată! 

Şi ei se speriară şi tăcură. 

Atunci Cel-din-mare spuse oaspetelui său: 

— Ci să nu te minunezi prea tare de cele ce vezi, o, fratele 
meu, căci la noi acela care nu are coadă nu este socotit om! 

Or, cum isprăvi de rostit vorbele acestea, se şi iviră zece 
inşi mari, graşi şi voinici, care îi spuseră stăpânului casei: 

— O, Abdallah, sultanul-mării a aflat că ai primit în 
casa ta pe un Fără-coadă dintre cei Fără-coadă de pe pă- 
mânt. Adevăratu-i? 

Fl răspunse: 

— Este adevărat. Şi-i chiar acesta pe care îl vedeţi în faţa 
voastră. Este prietenul şi oaspetele meu, şi vreau să-l duc 
îndată îndărăt pe țărmul de unde l-am luat! 

Ei spuseră: 

— Fereşte-te să faci una ca asta! Căci sultanul ne-a tri- 
mis după acest ins, întrucât doreşte să-l vadă şi să cerceteze 
cum este făcut! Şi se pare că ar avea ceva nemaipomenit 
dindărăt, şi ceva încă şi mai nemaipomenit dinainte! Şi 
sultanul vrea să vadă acele două lucruri şi să afle cum se 
cheamă ele! 

La vorbele acestea, Abdallah-cel-din-mare se întoarse 
către oaspetele său şi îi spuse: 

— O, fratele meu, iartă-mă, căci vezi bine cât de mare 
nevoie am să fiu iertat. Nu putem să nu ne supunem po- 
runcilor sultanului nostru! 

Cel-de-pe-uscat spuse: 

— Tare mi-e frică de sultanul acela, care s-ar putea mâ- 
nia de ce am eu şi nu are el, şi să mă dea pierzării din pri- 
cina aceasta! 

Cel-din-mare spuse: 

— Am să fiu acolo ca să te apăr şi să fac aşa încât să nu 
ți se pricinuiască niciun rău! 

El spuse: 

— Atunci mă las în seama hotărârii tale, îmi pun cre- 
dinţa în Allah şi te urmez! 

Şi Cel-din-mare îl luă pe oaspetele său şi îl duse dina- 
intea sultanului. 

Când îl văzu pe Cel-de-pe-uscat, sultanul începu să 
râdă aşa de tare de se dete peste cap; pe urmă spuse: 

— Fii binevenit printre noi, o, Fără-coadă! 

Şi toţi mai-marii care se aflau împrejurul sultanului râ- 
deau de se prăpădeau şi îşi arătau unul altuia cu degetul 
fundul lui Cel-de-pe-uscat, spunând: 

— Da, pe Allah! este un Fără-coadă! 

Şi sultanul îl întrebă: 

— Cum se face că nu ai pic de coadă? 

— Nu ştiu, Măria Ta! Da noi toți, cei care locuim pe us- 
Cat, aşa suntem! 

Sultanul întrebă: 

— Şi cum numiţi voi partea aceea care vă ţine loc de 
coadă dindărăt? 

E] răspunse: 

— Unii o numesc c... alții o numesc fund, pe când alţii 
o numesc la plural şi îi zic buci, din pricină că este făcută 
din două părți. 

Şi sultanul îl întrebă: 

— Şi la ce vă slujeşte fundul ăla? 

El răspunse: 

— Să şedem pe el, când suntem osteniţi, şi-atâta! Ci la 
femei el poate să fie şi o podoabă foarte prețuită! 

Sultanul întrebă: 

— Şi ceea ce se află dinainte, aceea cum se cheamă? 

El spuse: 

- Zebb! 

Sultanul întrebă: 

— Şi zebbul la ce vă slujeşte? 

El răspunse: 

— La multe şi la tot felul de foloase, pe care nu pot a le 
zugrăvi, din cuviinţă față de sultan. Da foloasele acestea-s 
atât de trebuitoare, încât la un bărbat din lumea noastră 
nimica nu este mai prețuit, întocmai cum la femei nimica 
nu este mai lăudat decât un fund falnic! 

Iar sultanul şi curtenii lui se puseră pe un râs fără de 
cumpăt la vorbele acestea, şi Abdallah-cel-de-pe-uscat, 
nemaiştiind ce să zică, ridică mâinile către cer şi strigă: 

— Slavă lui Allah carele a zămislit fundul spre a fi po- 
doabă de fală într-o lume şi pricină de râs în alta! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincisprezecea noapte 
Spuse: 


— Slavă lui Allah carele a zămislit fundul spre a fi po- 
doabă de fală într-o lume şi pricină de râs în alta! 

Şi, tare stânjenit de a se vedea slujind astfel la lămuri- 
rea nedumeririlor băștinașilor mării, nu mai ştia cum să-şi 
sucească trupul, cum să-şi ascundă fundul şi celelalte; şi 
gândea în cugetul său: „Pe Allah! tare aş vrea să fiu cât mai 
departe de aici, ori să am cu ce să-mi acopăr goliciunea!“ 

Ci sultanul, până la urmă, îi spuse: 

— O, Fără-de-coadă, atâta m-ai înveselit cu fundul tău, 
încât vreau să-ți îndeplinesc toate dorinţele. Cere-mi, aşa- 
dar, orice vei vrea! 

El răspunse: 

— Două lucruri aş vrea, o, Măria Ta! Să mă întorc pe us- 
cat, şi să duc cu mine cât mai multe giuvaieruri de-ale mării! 

Şi Abdallah-cel-din-mare spuse: 

— Mai cu seamă, o, Măria Ta, că prietenul meu n-a 
mâncat nimic de când se află aici, întrucât nu-i place 
carnea de peşte crud! 

Atunci sultanul spuse: 

— Să i se dea câte giuvaieruri doreşte şi să fie dus acolo 
de unde a venit! 

Numaidecât, toți băștinașii mării se repeziră să aducă 
o grămadă de scoici goale şi cât mai mari şi, după ce le 
umplură cu nestemate de toate culorile, îl întrebară pe 
Abdallah-cel-de-pe-uscar: 

— Unde trebuie să ţi le ducem? 

El răspunse: 

— Nu aveţi decât să veniți după mine şi după prietenul 
meu Abdallah, fratele vostru, care are să-mi dea ca de obi- 
cei coşul plin cu nestematele acestea! 

Pe urmă, îşi luă bun-rămas de la sultan şi, însoţit de 
prietenul său şi urmat de toți băştinașii care duceau scoi- 
cile pline cu nestemate, ieşi din împărăţia din mare şi se 
sui iarăşi la faţa apei. 

Acolo, şezu jos pe țărm ca să se odihnească o bună bu- 
cată de vreme şi ca să răsufle aerul străbun. Pe urmă își 
dezgropă hainele şi se îmbrăcă la loc; şi îşi luă rămas-bun 
de la prietenul său Abdallah-cel-din-mare şi îi spuse: 

— Lasă-mi pe țărm toate scoicile acestea şi coşul, până 
ce găsesc nişte hamali care să mi le ducă! 


! La M. A. Salie, sfârşitul este cu totul altfel: pe drum, pescarul a auzit 
cântece şi a văzut un praznic împrejurul unei mese întinse, la care o mulțime 
de oameni mâncau şi beau cu mare bucurie. Abd-Allah-de-pe-pământ 

Şi pleacă să caute hamali, care îi cărară la sarai toată 
comoara; pe urmă intră în sala sultanului. 

Când îşi văzu ginerele, sultanul îl primi cu dovezi de 
mare bucurie şi îi spuse: 

— Am fost cu toții tare îngrijoraţi de lipsa ta! 

Şi Abdallah îi povesti întâmplarea ce-o avusese în ape, 
de la început până la sfârşit; ci nu are niciun rost s-o mai 
spunem o dată. Și îi puse în brațe coşul şi scoicile pline cu 
nestemate. 

Şi sultanul, măcar că tare minunat de povestea gine- 
relui său şi de bogăţiile pe care le adusese din mare, fu 
foarte necăjit şi jignit de felul prea puţin cuviincios în care 
cei din mare se purtaseră față de fundul ginerelui său şi 
faţă de toate fundurile, îndeobşte, şi îi spuse: 

— O, Abdallah, de aici înainte nu vreau să te mai duci 
pe țărm să te întâlneşti cu Abdallah-cel-din-mare. Căci 
dacă, de data aceasta, n-ai păţit cine ştie ce necaz că l-ai 
urmat, n-ai de unde să ştii ce ți se poate întâmpla pe viitor, 
întrucât urciorul dus de multe ori la apă, odată şi-odată 
tot crapă! Şi-apoi, tu eşti ginerele şi vizirul meu, şi nu se cu- 
vine nicidecum să te văd cum pleci în fiecare dimineaţă la 
mare cu un coş de pescar pe cap, ca să ajungi pe urmă 
pricină de râs în ochii tuturor acelor inşi mai mult sau mai 
puţin cu coadă şi mai mult sau mai puţin necuviincioşi. 


l-a întrebat pe Abd-Allah-din-mare: „De ce se bucură oamenii aceia aşa de 
tare, oare serbează vreo nuntă?“ — „Nu este nuntă, a răspuns Cel-din-mare, 
ci le-a murit cineva.“ — „Oare la voi, când moare cineva, voi vă bucurati, 
cântaţi şi petreceţi?“ l-a întrebat Abd-Allah-de-pe-pământ, şi Cel-din-mare 
i-a răspuns: „Da! Dar voi pământenii ce faceți în astfel de împrejurări?“ — 
„La noi, când moare cineva, răspunse Cel-de-pe-pământ, ne întristăm pen- 
tru el şi plângem, iar femeile se bar peste față și îşi rup hainele de pe ele, 
de durere după cel ce a murit.“ 
Şi Abd-Allah-din-mare a căscat ochii la Abd-Allah şi a spus: „Dă-mi 
îndărăt zălogul!“ Iar pescarul i l-a înapoiat. Pe urmă Cel-din-mare l-a scos 
e Cel-de-pe-pământ afară din apă şi a spus: „Rup prietenia cu tine şi 
egământul dintre noi, şi de aci încolo nu ai să mă mai vezi şi nici eu nu 
te voi mai vedea.“ — „De ce asemenea vorbe?“ a întrebat Abd-Allah-de-pe- 
pământ! Şi Cel-din-mare i-a spus: „Oare voi, cei de pe pământ, nu sunteți 

Rămâi, aşadar, la palat, şi, în felul acesta, tu vei avea tihnă, 
iar noi vom fi liniștiți în privinţa ta! 

Atunci Abdallah-cel-de-pe-uscat nevrând să-l supere 
cumva pe sultanul Abdallah, socrul său, rămase de aci 
înainte la palat cu prietenul său Abdallah-brutarul, şi nu 
se mai duse să se întâlnească pe țărm cu Abdallah-cel-din- 
mare, despre care de altminteri nu mai auzi nimic, pe- 
semne că s-o fi supărat! 

Şi trăiră cu toţii în cea mai fericită stare şi întru vir- 
tute, în mijlocul desfătărilor, până ce veni să-i cerceteze 
Sfărmătoarea bucuriilor şi Despărțitoarea de cei dragi. Şi 
muriră toţi! Ci slavă Celui-viu carele singur nu moare, 
carele domneşte peste împărăția Celor-văzute şi a Celor- 
nevăzute, carele este Atotputernic peste toate şi Veghetor 
de bine pentru cei care-l slujesc şi cărora le ştie gândurile 
şi nevoile! 


Şi Şeherezada, după ce rosti vorbele acestea de la urmă tăcu. 

Atunci, sultanul Şahriar strigă: 

— O, Şeherezada, povestea aceasta-i cu adevărat nemaipo- 
menită! 

Şi Șeherezada spuse: 


zăloage ale lui Allah?“ — „Ba da!“ i-a răspuns Cel-de-pe-pământ. Atunci 
Cel-din-mare i-a spus: „Păi voi vă mâhniţi când Allah îşi ia îndărăt zălogul 
şi plângeri după el, cum dar să-ți dau cu zălogul meu pentru Prorocul 
(blagoslovească-l şi odihnească-l Allah!), iar atunci când vi se naşte un copil 
vă bucurati, cu toare că marele Allah pune ca zălog în el un suflet, iar când 
şi-l ia îndărăt vă pare rău şi-l plângeți şi vă întristați? Nu avem trebuință de 
prietenia cu voi!“ Şi l-a lăsat pe țărm și s-a cufundat în mare, iar Abd-Allah- 
de-pe-pământ şi-a îmbrăcat hainele şi s-a dus la împărat. 

! La M. A. Salie: Şi împăratul i-a spus: „Ai făcut mare greşeală când i-ai 
spus ce i-ai spus“. Apoi pescarul s-a mai dus o bună bucată de vreme pe 
țărm să-l strige pe Abd-Allah-din-mare, dar acela nu s-a mai arătat şi nu i-a 
mai răspuns niciodată. Așa că Abd-Allah-de-pe-pământ şi-a pierdut nădej- 
dea că are să-l mai vadă vreodată şi a rămas cu împăratul, socrul său, şi cu 
cei ai casei, în cea mai desăvârşită înţelegere, săvârşind fapte minunate, 
până ce a venit la el Sfărâmătoarea desfătărilor şi Despărţitoarea adunărilor, 
şi au murit cu toții. 

— Da, Măria Ta; ci, fără de nicio îndoială, şi măcar că ea a 
avut norocul să-ți placă, nu este mai minunată decât aceea pe 
care am să ţi-o mai povestesc şi care este Povestea cu tânărul cel 


galben. 
Şi sultanul Şahriar zise: 
— De bună seamă! poţi să începi! 


POVESTEA CU 
TÂNĂRUL CEL GALBEN! 


le povesteşte, printre alte poveşti, o, norocitule sultan, 
că într-o noapte califul Harun Al-Raşid a ieşit din 
saraiul său împreună cu vizirul Giafar, vizirul Al-Fazl, 
cântăreţul Abu-Isac, poetul Abu-Nowas, spătarul Massrur 
şi căpetenia de cavași Ahmad-cel-Hoţoman?. Şi toți, îm- 
brăcaţi teptil în straie de neguţători, s-au îndreptat către 
Tigru şi au coborât într-o luntre pe care o lăsară să lunece 
în voia ei de-a lungul apei. Căci Giafar, văzându-l pe calif 
cuprins de nesomnie şi cu gânduri mohorâtre, îi spusese 
că nimic nu este mai priincios spre a risipi mohorala decât 
a vedea ceea ce nu ai mai văzut, a auzi ceea ce nu ai mai 
auzit şi a umbla prin locuri pe care nu le-ai mai umblat. 

Or, după un răstimp, când luntrea ajunse sub ferestrele 
unei case ce se înălța deasupra fluviului, auziră dinlăuntrul 
casei un glas frumos şi trist, care cânta, însoțindu-se cu lă- 
uta, aceste stihuri: 


E acolo cu vin o cupă plină. 
Dintr-un tufiş, o pasăre bazar! 
Duiosu-i cântec tainic îl suspină 
Iar eu îmi spun în suflet iar şi iar: 


„Ci cât vrei tu, N-a-vede şi N-aude, 
Să fugi de fericire, orb şi surd? 


' La M. A. Salie, titlul este Povestea au Abu-li- Hasan din Oman. 

2 La M. A. Salie: Abu-Dulaf - cu nota informativă că Abu-Dulaf-ali- 
Idjli a fost un comandant de oști care a murit prin anul 942. 

? Privighetoarea. 

Trezeşte-te căci viața împrumut e, 
Ce ni s-a dat cu un soroc prea scurt. 


Și cupa şi cuparu-aici sunt, iată, 
Frumos şi tânăr e acest cupar! 
Priveşte-l, deci, şi i-ai din mână-ndată 
Licoarea ce ți-o-ntinde-acum în dar. 


Cu galeşe priviri de bucurie, 

Ivite pe sub pleoape moi şi dulci, 
Te farmecă, te cheamă, te îmbie, 
De lucruri ca acestea să nu fugi. 


Cu trandafiri sădisem, mi se pare, 
Obrazu-i fraged şi copilăros, 

Iar când am vrut apoi să-i strâng, în floare, 
Ei rodii se făcuseră, frumos. 


O, să nu fugi de lucruri ca acestea, 

Tu, inima mea, floarea mea de foc! 
Căci ceasu-acuma-i de-nceput povestea 
Obrajii-i dau în pârgă şi se coc!“ 


Auzind stihurile, califul spuse: 

- O, Giafar, frumos glas! 

Şi Giafar răspunse: 

— O, doamne al nostru, chiar că de când sunt eu pe 
lume glas mai frumos şi mai duios ca acesta nu mi-a mai 
răsunat în urechi! Ci, o, stăpâne al meu, a asculta un glas 
de după un zid înseamnă a-l asculta numai pe jumătate! 
Ce-ar fi dacă l-am asculta de după o perdea... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaisprezecea noapte 


Spuse: 

... Ce-ar fi dacă l-am asculta de după o perdea? 

Atunci califul spuse: 

— Să intrăm, o, Giafar, în casa aceasta, şi să cerem păz- 
duire de la stăpânul locului, cu nădejdea că avem să as- 
cultăm mai bine glasul cântăreţei! 

Şi opriră luntrea şi coborâră pe uscat. Pe urmă bătură 
în poarta casei şi cerură îngăduință să intre de la hadâm- 
bul care veni să le deschidă. Şi hadâmbul se duse să-l ves- 
tească pe stăpânul său, care nu pregetă să vină înaintea lor 
şi să le spună: 

— "Toţi ai mei şi îndestularea şi belşugul stau gata pen- 
tru oaspeţi! Fiţi bineveniţi în casa mea şi simţiţi-vă ca la 
domniile voastre! 

Şi îi duse într-o sală largă şi răcoroasă, cu tavanul zu- 
grăvit cu linii dulci pe un perete de aur și de azur întune- 
cat, şi la mijlocul ei cu un havuz de alabastru din care 
ţâşnea un şuvoi de apă ce scotea un sunet minunat. 

Şi le spuse: 

— O, stăpânii mei, nu ştiu care dintre voi este cel mai 
de seamă ori cel mai presus ca stare şi cin. Bismillah asu- 
pra voastră a tuturora! Binevoiţi, aşadar, de vă aşezaţi pe 
locurile care vi se par potrivite! 

Pe urmă se întoarse către fundul sălii, unde, pe o sută 
de scaune de aur şi de catifea, şedeau o sură de fetişcane, 
şi făcu un semn. Şi numaidecâtr cele o sută de tinerele se 
ridicară şi ieşiră una după alta, în tăcere. Şi pe urmă făcu 
iarăşi un semn, şi nişte robi, cu hainele strânse peste mij- 
loc în centuri, aduseră tăvi mari pline cu bucate de toate 
soiurile şi gătite din tot ce zboară în văzduhuri, din tot ce 
umblă pe pământ şi din tot ce înoată în ape: şi cu zahari- 
cale, şi cu cofeturi, şi cu prăjituri pe care erau scrise cu 
boabe de fistic şi cu migdale stihuri întru preamărirea 
oaspeţilor. 

Şi, după ce mâncară şi băură şi se spălară pe mâini, stă- 
pânul casei îi întrebă: 

— O, oaspeţii mei, acuma, dacă m-aţi cinstit cu ospeţia 
voastră anume spre a-mi face bucuria de a mă întreba 
ceva, vorbiţi cu toată încrederea. Întrucât dorinţele voastre 
vor fi îndeplinite, pe capul şi pe ochii mei! 

Giafar răspunse: 

- O, gazdă a noastră, chiar că am intrat în casa ta anu- 
me ca să auzim mai bine glasul cel minunat pe care l-am 
auzit numai pe jumătate şi de departe, pe apă! 

La cuvintele acestea, stăpânul casei răspunse: 

— Sunteţi bineveniţi! 

Şi bătu din palme şi spuse către robii care se iviră în fugă: 

— Spuneţi stăpânei voastre Sett Jamila să ne cânte ceva! 

Şi, peste câteva clipite, de după perdeaua cea mare din 
fund, un glas ce nu-şi avea seamăn pe lume cântă însoțit 
gingaş de lăute şi de ţitere!: 


Ia cupa şi bea vinul acesta, cătinel: 
Niciun bărbat vreodată n-a mai băut din el. 


Ci timpul fuge grabnic de un iubit ce-n van 
Făgăduie că vine cu dor şi cu alean. 


Ab, câte nopti trecut-am privind pe Tigru-n jos 
Cum merge apa neagră sub cerul neguros. 


De câte ori văzut-am în apele roșind 
Cum luna își împlântă bangerul de argint. 


Când sfârşi de cântat, glasul tăcu, şi numai strunele mai 
vuiră domol, însoţind stihurile cele de pe urmă. Şi califul, 
minunat şi vrăjit, se întoarse către Abu-lsak şi spuse: 


! În varianta tradusă de M. A. Salie, fata intră în odaie „şi era aşa cum 
a spus despre ea și lăuta ei poetul: 
Cum ia la pieptu-i mama copilul gungurind, 
Aşa ținea lăuta cu strunele sclipind. 
Cu-o mână strânge cuiul la fiecare strună, 
Iar cu îi lea jocui s-audă cum răsună. “ 

— Pe Allah! niciodată nu am mai auzit ceva la fel! 

lar stăpânului casei îi spuse: 

— Fără de îndoială că stăpâna acestui glas este îndră- 
gostită şi-i despărțită de iubitul ei! 

El răspunse: 

— Ba nu! tristețea ei are alte pricini! Aşa, de pildă, s-ar 
putea să fie din pricina despărțirii de tatăl și de mama sa, 
şi să cânte aşa pentru că şi-a amintit de ei! 

Al-Raşid spuse: 

— Este cam ciudat că despărţirea de părinţi stârneşte 
asemenea tristețe! 

Şi, pentru întâia oară, se uită mai cu luare-aminte la 
gazda sa, de parcă să-i citească pe faţă o lămurire mai de 
crezut. Şi văzu că era un bărbat tânăr, cu nişte trăsături 
pline de frumuseţe, însă cu obrazul de culoare galbenă ca 
şofranul. Şi rămase tare nedumerit şi îi spuse: 

— O, gazdă a noastră, mai avem să rostim o dorință, 
înainte de a ne lua bun-rămas de la tine şi de a ne duce pe 
unde am venit! 

Şi tânărul cel cu obrazul galben răspunse: 

— Orice dorință este îndeplinită dinainte! 

El întrebă: 

— Aş vrea, şi cei care-s cu mine tot aşa ar vrea şi ci, să 
aflăm de la tine dacă această culoare galbenă ca de şofran 
ai dobândit-o cumva de-a lungul vieții tale ori dacă aşa 
te-ai născut! 

Atunci tânărul spuse: 

— O, voi, oaspeţi ai mei, pricina culorii galbene ca de 
şofran a pielii mele este o poveste atâta de ciudată încât, 
de ar fi scrisă cu andrelele pe colțul dinlăuntru al ochiului, 
ar putea să slujească de învățătură celui care ar citi-o cu pre- 
țuire. Daţi-mi, dar, ascultare, şi staţi cu toată luarea-aminte 
a cugetului vostru! 

Şi toți răspunseră: 

— Ascultarea şi cugetul nostru sunt ale tale! Şi iacătă-ne 
că stăm nerăbdători să te auzim. 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute șaptesprezecea noapte 
Spuse: 


— Ascultarea şi cugetul nostru sunt ale tale! Şi iacătă-ne 
că stăm nerăbdători să te auzim. 

Atunci tânărul cel cu pielea galbenă povesti. 

Aflaţi, o, stăpânii mei, că eu de baştină sunt din ţara 
Omanului, unde tatăl meu era cel mai de seamă negu- 
ţător dintre neguțătorii de pe mare, şi avea în stăpânia lui 
deplină treizeci de corăbii, care îi aduceau în fiecare an un 
câştig de trei mii de dinari. Şi tatăl meu, care era un om 
luminat, m-a dat la învățătură, să deprind scrierea, precum 
şi tot ce este trebuincios de ştiut. După care, întrucât ceasul 
lui cel de pe urmă se apropia, m-a chemat şi mi-a împărtăşit 
sfaturile lui, pe care eu le-am ascultat cu luare-aminte. Pe 
urmă, Allah l-a luat şi l-a primit întru mila lui. Facă El, o, 
oaspeţii mei, ca viaţa voastră să fie cât mai lungă! 

Or, la un răstimp după moartea tatălui meu, eu acuma 
fiind stăpân peste toate bunurile lui, stam în casa mea, în 
mijlocul oaspeţilor mei, când un rob mă vesti că la poartă 
se afla unul dintre căpitanii mei de corăbii şi că îmi aduce 
un coş cu trufandale. Și îl poftii să intre în casă, şi primii 
darul lui, alcătuit într-adevăr din poame necunoscute pe 
pământul nostru, şi cu adevărat întru totul minunate. lar 
eu îl răsplării cu o sută de dinari de aur, ca să-i dovedesc 
plăcerea ce-mi făcuse. Pe urmă, împărţii oaspeţilor mei 
fructele şi îl întrebai pe căpitanul de corabie: 

— De unde-s fructele acestea, o, căpitane? 

EI îmi răspunse: 

— De la Bassra şi de la Bagdad! 

Şi, la cuvintele acestea, toți oaspeţii mei începură să se mi- 
nuneze de pământul cel minunat al Bassrei şi al Bagdadului, 

să laude viaţa care se trăieşte acolo, dulceaţa aerului şi 
bună-cuviința locuitorilor; şi nu mai pridideau cu laudele 
în această privinţă, care mai de care adăugând altceva la 
vorbele celorlalți. Iar pe mine toate astea aşa de tare mă 
înfierbântară încât, fără să mai cercetez nimica, mă ridicai 
tot atunci, pe clipă pe dată, şi, nemaiputându-mi înfrâna 
sufletul care dorea fierbinte să pornească la drum, îmi 
vândui la mezat bunurile şi averile, mărfurile şi corăbiile, 
afară de una, pe care o păstrai numai pentru folosul meu, 
şi toţi robii şi toate roabele, şi schimbai totul în bani, adu- 
nând în felul acesta o mie de mii de dinari, fără a mai 
pune la socoteală şi giuvaierurile, pietrele nestemate şi 
drugii de aur din lăzile mele. După care, cu toate bogăţiile 
strânse astfel în greutatea lor cea mai uşoară, mă suii pe 
corabia pe care mi-o păstrasem şi poruncii să se ridice 
pânzele pentru Bagdad. 

Or, Allah îmi hărăzi o plutire norocoasă şi ajunsei, cu 
bine şi sănătos, împreună cu bogăţiile mele, la Bassra, de 
unde, trecând pe altă corabie, pornii pe Tigru în sus până 
la Bagdad. Acolo întrebai care-i locul cel mai potrivit de 
locuit, şi mi se spuse că mahalaua Karkh! este mahalaua 
cea mai căutată şi că acolo stau de obicei oamenii cei mai 
de seamă. Şi mă dusei în mahalaua aceea și închiriai o casă 
frumoasă de pe ulița Zaafaran, şi poruncii să mi se aducă 
toate bogăţiile şi toate lucrurile acolo. Pe urmă mă spălai 
după sfânta datină şi, cu sufletul voios şi cu pieptul plin 
că mă aflam, în sfârşit, în vestitul Bagdad, ţinta dorurilor 
mele şi pizmuitul de toate cetățile, mă îmbrăcai cu hainele 
mele cele mai frumoase şi plecai să mă plimb în voie de-a 
lungul uliţelor celor mai umblate. 

Or, ziua aceea era tocmai o zi de vineri, şi toţi locuitorii 
erau în haine de sărbătoare și se plimbau ca şi mine, 


' Mahalaua Karkb (mat corect ali-Karh) era centrul comercial al 
Bagdadului, situat în partea de sud-est a capitalei. La început a fost un 
oraş independent şi numai cu timpul, pe măsura extinderii Bagdadului, 
a fost melis în perimetrul acestuia. 

bucurându-se de aerul proaspăt de afară. lar eu mă luai 
după ceilalți şi pornii şi eu încotro mergeau toţi. Şi-aşa 
ajunsei la Karn-al-Sirat, ţinta obişnuită a tuturor celor ce 
se plimbă prin Bagdad. Şi văzui, în locul acela, printre alte 
clădiri tare frumoase, o clădire mai arătoasă decât toate şi 
cu faţa către fluviu. Şi pe pragul de marmură văzui un bă- 
trân îmbrăcat în alb, cu o înfăţişare preacinstită şi cu o 
barbă albă ca de filigran de argint, care îi ajungea până la 
brâu, despărțită în două părți aidoma. Şi în jurul lui şe- 
deau cinci tineri frumoşi ca nişte lune, şi parfumaţi ca şi 
el cu parfumuri alese. 

Eu atunci, fermecat de chipul bătrânului cel alb şi de 
frumuseţea tinerilor, îl întrebai pe un trecător: 

— Cine-i acest preacinstit şeic? Şi care-i numele lui? 

Acela îmi răspunse: 

— Este şeicul Tahel Abul-Ola!, prietenul celor tineri! Şi 
toți cei care intră în casa lui nu au decât să mănânce, să 
bea şi să se veselească, după cum li-i voia, cu tinerii şi cu 
tinerele care totdeauna se află în casa lui. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute optsprezecea noapte 
Spuse: 


Şi toți cei care intră în casa lui nu au decât să mănânce, 
să bea şi să se veselească, după cum li-i voia, cu tinerii şi 
cu tinerele care totdeauna se află în casa lui. 

Iar eu, la vorbele acestea, încântat până peste marginile 
încântării, strigai: 

— Slavă celui care, de când am coborât de pe corabie, 
m-a îndrumat pe drumul către acest şeic cu chip vestitor 
de bine! Întrucât n-am venit din afundul țării mele la 
Bagdad decât cu gândul de a da de un om ca el! 


! La M. A. Salie: Tahir ibn ali-Ala. 

Şi mă îndreptai către bătrân şi, după ce îi urai bună 
pace, îi spusei: 

— O, stăpâne al meu, aş îndrăzni să te întreb ceva! 

lar el îmi zâmbi, aşa cum un părinte îi zâmbeşte fiului 
său, şi îmi răspunse: 

— Şi ce doreşti? 

Eu spusei: 

— Doresc fierbinte să-ţi fiu oaspete în noaptea aceasta! 

EI se uită la mine iarăși şi îmi răspunse: 

— Cu dragă inimă şi cu cinstire! 

Pe urmă adăugă: 

— În noaptea aceasta, o, fiul meu, am primit marfă proas- 
pătă — nişte fete tinere, al căror preţ, pe o seară, este după 
însuşirile lor. Unele sunt socotite la zece dinari pe seară, altele 
la douăzeci, iar altele ajung până la cincizeci, ori până la o 
sută de dinari pe seară. Poţi să-ți alegi! 

Eu răspunsei: 

— Pe Allah! vreau mai întâi, de încercare, să încep cu 
una dintre cele care nu ajung decât la zece dinari pe seară. 
Pe urmă, Allah Karim! 

Apoi adăugai: 

— Iacătă trei sute de dinari pentru o lună, întrucât o 
bună încercare cere o lună! 

Şi îi numărai cei trei sute de dinari şi i-i cântării în te- 
rezia pe care o avea alături. 

Atunci el chemă pe unul dintre copilandrii ce se aflau 
acolo şi îi spuse: 

— Îndrumă-l pe stăpânul tău! 

Şi copilandrul mă luă de mână şi mă duse mai întâi în 
hammamul casei, unde mă îmbăie minunat şi mă copleşi 
cu cele mai alese şi mai amănunțite îngrijiri. După care 
mă duse într-o latură a casei şi bătu la o ușă. 

Şi numaidecât veni să deschidă o fetişcană cu chip 
zâmbitor şi plin de făgăduințe, care îmi făcu o temenea de 
frumoasă primire. Şi tânărul îi spuse: 

— Îţi încredinţez acest oaspete! 

Şi plecă. 

Fata atunci mă luă de mâna pe care mi-o ţinuse flă- 
căul şi mă pofti într-o încăpere împodobită vrăjit, unde 
din prag ne întâmpinară două roabe micuţe, puse în 
slujba ei, frumoase ca niște stele. Iar eu o privii mai cu 
luare-aminte pe fetişcană, stăpâna lor, şi mă încredințai 
că era cu adevărat ca o lună în plinătatea ei. Atunci fata 
mă pofti să stau jos, şi se așeză şi ea lângă mine; pe urmă 
le făcu un semn celor două micuțe, care ne aduseră numai- 
decât o tabla mare de aur pe care se aflau pui fripţi, carne 
friptă, prepelițe fripte, porumbei fripţi şi cocoşi sălbatici 
fripţi. Şi mâncarăm până ce ne săturarăm. Şi bucate mai 
gustoase decât acelea nu mai mâncasem în viaţa mea, nici 
băuturi mai bune nu băusem decât cele cu care m-a cinstit 
ea, după ce a fost ridicată tablaua cu fripturi, nici flori mai 
înmiresmate n-am mirosit, nici nu mă mai îndulcisem cu 
fructe, cu cofeturi şi cu prăjituri atâta de minunate! Şi pe 
urmă dovedi atâta gingăşie, atâta farmec şi atâta dulce căl- 
dură, încât îmi petrecui cu ea luna toată, fără să-mi dau 
seama de repedea curgere a zilelor. 

Când trecu luna, robul cel tinerel veni la mine şi mă 
duse la hammam, de unde ieşii şi mă dusei la şeicul cel alb 
şi îi spusei: 

— O, stăpâne al meu, vreau una dintre acelea care-s de 
douăzeci de dinari pe o seară! 

El îmi răspunse: 

— Scoate aurul! 

Şi mă dusei acasă să iau aurul, şi mă întorsei să-i număr 
şase sute de dinari pentru o lună de încercare cu o fetişca- 
nă de douăzeci de dinari pe seară. Iar el chemă un flăcău 
de-al lui şi îi spuse: 

— Jacără-l pe stăpânul tău! 

Şi flăcăul mă duse la hammam şi mă pofti pe urmă să 
merg într-un iatac cu uşa străjuită de patru roabe micuţe 
care, de îndată ce ne văzură, fugiră s-o vestească pe stăpâna 
lor. Şi uşa se deschise şi se ivi o tânără creştină din țara 

frâncilor, mult mai frumoasă decât cea dintâi şi mult mai 
bogat îmbrăcată. Şi mă luă de mână, zâmbindu-mi, şi mă 
duse în odaia ei, care mă ului cu bogăția podoabelor şi a 
zugrăvelilor de pe pereți. 

Şi fata îmi spuse: 

— Binevenit fie oaspetele cel fermecător... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute nouăsprezecea noapte 
Spuse: 


... Binevenit fie oaspetele cel fermecător! 

Şi, după ce îmi aduse să mănânc şi să beau mâncăruri 
şi băuturi încă şi mai minunate decât întâia oară, cum avea 
un glas tare frumos şi ştia să cânte şi din felurite instru- 
mente de muzică, vru să mă ameţească şi mai mult decât 
eram şi, luând o lăută persienească, începu să cânte: 


O, dulci parfumuri, din prea dulcea țară 
În care Babilonul străluceşte, 

Duceţi-vă cu vântul care zboară 

Să-i daţi iubitei despre mine veste. 


Într-un ținut de farmece, departe, 
Stă cea care sădește-adânc fiorul 
În pieptu-ndrăgostiţilor, şi-i arde 
Fără-a le da ceea ce stinge dorul. 


Or, eu, o, stăpânii mei, îmi petrecui luna toată cu fata 
aceea din ţara frâncilor, şi trebuie să vă mărturisesc că o 
găsii pesre măsură mai pricepută la gingăşii decât copi- 
landra dintâi. Şi văzui că într-adevăr nu plătisem un preţ 
prea mare pentru desfătările pe care mă făcu să le trăiesc 
din cea dintâi până în cea de a treizecea zi. 

Încât, atunci când băiatul veni să mă ia şi să mă ducă 
la hammam, nu pregetai să trec pe la şeicul cel alb şi să-l 
firitisesc pentru alegerea plină de pricepere pe care o do- 
vedea față de fetişcanele lui, şi îi spusei: 

— Pe Allah! o, şeicule, vreau să rămân pentru totdeauna 
în casa ta îmbelşugată, unde se găsesc bucuria ochilor, 
desfătarea simţirilor şi farmecul unei adunări alese! 

Iar şeicul fu bucuros peste poate de laudele mele şi, ca 
să-mi arate cât era de mulțumit, îmi zise: 

— Noaptea aceasta, o, oaspete al meu, este o noapte de 
sărbătoare deosebită; iar la această sărbătoare deosebită nu 
au ingăduință să ia parte decât muştereii cei mai de seamă 
ai casei mele. lar noi o numim Noaptea- -minunatelor-în- 
fățişări. Încât nu ai decât să te urci pe terasă şi să judeci cu 
ochii tăi! 

Iar eu îi mulțumii bătrânului şi urcai pe terasă. 

Or, cel dintâi lucru pe care îl zării, odată ajuns pe tera- 
să, fu o perdea mare de catifea ce despărțea terasa în două. 
Şi, în spatele acelei perdele, pe un chilim frumos, luminat 
de lună, şedeau întinşi unul lângă altul doi tineri frumoşi 
— o fată şi iubitul ei — ce se sărutau gură-n gură. lar eu, da- 
că văzui fata aceea şi frumusețea ei fără de seamăn, rămăsei 
uluit şi vrăjit, şi şezui s-o privesc îndelung, fără de răsufla- 
re, nemaiştiind unde mă aflu. Izbutii, într-un sfârşit, să 
mă smulg din nemişcarea mea şi, nemaiputându-mi găsi 
tihna până a nu afla cine este, coborâi de pe terasă şi aler- 
gai la fetişcana cu care îmi petrecusem cea de a doua lună 
de dragoste; şi îi povestii cele ce văzusem. lar ea pricepu 
starea în care mă aflam şi îmi zise: 

— Da ce zor ai de mă întrebi de fata aceea? 

Eu răspunsei: 

— Pe Allah! mi-a răpit şi mintea şi sufletul! 

Ea îmi spuse zâmbind: 

— Atunci, doreşti să fie a ta? 

Eu răspunsei: 

— Acesta-i oful sufletului meu, căci mi-a supus inima! 

Ea spuse: 

— Ei bine, află că fata aceea este chiar fiica şeicului 
Taher Abul-Ola, stăpânul nostru, şi noi toate suntem nişte 
roabe la poruncile ei! Ştii cât costă o noapte petrecută cu ea? 

Eu răspunsei: 

— De unde să ştiu? 

Ea îmi spuse: 

— Cinci sute de dinari de aur! Este o poamă vrednică 
de gura sultanilor. 

Eu răspunsei: 

— Uallah! Sunt gata să-mi cheltuiesc toată averea ca să 
mă bucur de ea, fie măcar şi numai pentru o seară. 

Şi îmi trecui toată noaptea aceea fără a izbândi să în- 
chid ochii, aşa de zbuciumat îmi era sufletul cu gândul la 
fata gazdei mele. 

Şi-aşa că a doua zi mă grăbii să mă îmbrac cu cele mai 
frumoase haine ale mele şi, împodobit ca un sultan, mă 
înfăţişai dinaintea şeicului Taher, tatăl ei, şi îi spusei: 

— O doresc pe aceea care preţuieşte cinci sute de dinari 
pe noapte! 

El îmi răspunse: 

— Plăteşte aurul! 

Şi îi plăcii pe dată preţul pentru treizeci de nopți, în to- 
tul cincisprezece mii de dinari. Iar el îi luă şi îi spuse unuia 
dintre băieţi: 

— Du-l pe stăpânul tău la stăpâna ta Cutare. 

Şi băiatul mă luăm şi mă pofti să intru într-un iatac cum 
ochii mei nu mai văzuseră altul asemenea ca frumuseţe şi ca 
belşug pe fața pământului. Şi o văzui, culcată galeş, cu un 
evantai în mână, pe tânăra aceea şi, dintr-odată, rămăsei 
pierit de uimire în sufletul meu, o, preacinstiți oaspeţi ai mei. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a cinci sute douăzecea noapte 
Spuse: 


.. şi» dintr-odată, rămăsei pierit de uimire în sufletul 
meu, o, preacinstiți oaspeţi ai mei. 

Căci cu adevărat era ca luna în cea de a patrusprezecea 
zi a ei, şi numai din felul în care răspunse la salamalecul 
meu izbuti să-mi şi răpească de tot minţile cu sunetul gla- 
sului ei mai fermecător decât mlădierile unei lăute; şi 
tare mai era frumoasă, și tare mai era gingaşă şi dulce, 
într-adevăr! Şi fără de nicio îndoială că despre ea este vor- 
ba în stihurile acestea ale poetului: 


Frumoasă e! Dacă vreodată, 
Ca o minune, s-ar ivi 

pe dn a atunci păgânii, 
Privind-o, s-ar despăgâni, 

Si i s-ar închina cucernici, 

Și doar pe ea o ar sluji. 


Jar dacă-ntâmplător vreodată 
Ivi-s-ar goală, dintr-o zare, 
Pe-o mare tulbure, cu valuri 
Cât de sărate şi amare, 

De mierea gurii ei s-ar face 
Atunci ca mierea-ntreaga mare. 


Iar dinspre Răsărit, vreunui 
Creștin călugăr, din Apus, 

De i s-ar arăta vreodată, 
Călugărul ar sta răpus, 

Cu ochii-ntorși spre Răsăritul 
În care mințile-i s-au dus. 


Ci eu, în bezna luminată 

De flacăra din ochii ei, 

Strigai: „O, beznă! Ce văd oare? 
Năluca? Vis fără temei? 

Sau o fecioară care arde 

De dor, aci, sub ochii mei?“ 
Tar ea, la vorbele acestea, 

Cu mâna-şi prinse, pentru sine, 
Mijlocul ca un fir $ oaie — 
Şi-n unduiri de ape line 

Îmi spuse suspinând întruna 
Cu triste şi adânci suspine: 


„Aşa cum dinții albi şi tineri 
Nu-şi dau întreaga strălucire 
Decât frecați cu dulcea frunză 
Ce-o folosim spre curățire, 

La fel şi-o fată se arată 

Cât de frumoasă-i, prin iubire! 


O, musulmani! O, nu se află, 
Vai, pentru buzele-mi zbătute, 
Niciunul printre voi în stare 
Să mi le-alinte şi sărute? 

Vai, ajutor!“ Și eu, deodată, 
Simţii atunci cum, pe tăcute, 
În mine tremură năvalnic 

Si crește-o aprigă vârtute, 
Şi-nfiorată de avânturi 

Se zbuciumă şi se asmute, 
Şi-n graiul ei îi strigă fetei: 
„Ba este! Este! Vine iute!“ 


Și năvălii. Ci ea, cu frică, 

Mă întrebă atunci aşa: 

„Dar cine eşti?“ Rostii răspunsul: 
„Sunt musulmanul ce l-ai vrea! 
Sunt, iată, un flăcău în stare 

Să vină la chemarea ta!“ 


Pe urmă, fără de zăbavă, 
Arzând, mă-mbrătişai cu ea. 
Apoi, şopti cu şoaptă dulce, 
La cea de-a treia-mbrățișare: 

„Mai strâns, flăcăule, iubite! 
Îmbrătișează-mă mai tare!“ 
Şi-i răspunsei: „ Te strâng, iubito, 
Te strâng, iubito, sunt în stare!“ 


Or, eu îi urai bună pace, şi ea îmi răspunse la urare, 
aruncându-mi nişte priviri ucigător de galeşe, şi îmi zise: 
— Prietenia, belşugul şi bunăvoința fie cu oapetele! 

Şi mă luă de mână, o, stăpânii mei, şi mă pofti să şed 
lângă ea; şi nişte fete cu sâni frumoşi intrară şi ne aduseră 
şi fructe rare, şi bucate alese, şi un vin minunat, cum nu se 
bea decât în saraiurile împărăteşti; şi ne aduseră trandafiri 
şi iasomii, pe când împrejurul nostru pomişorii înmires- 
maţi şi lemnul de aloe ce ardea în căţui de aur îşi revărsau 
suavele parfumuri. Pe urmă, una dintre roabe îi aduse 
într-o învelitoare de zarafir o alăută de fildeş, pe care ea o 
luă, îi potrivi strunele şi pe urmă cântă stihurile acestea: 


Să nu bei niciodată vinul, 
Decât turnat de un Jlăcău 

Cu mână gingaşă; căci vinul 
Ce-ti schimbă minţile în hău, 
Flăcăul îl preface-n ambră, 
De-ar fi el, vinul, cât de rău. 


Ab, niciun vin pe lumea asta 
Nu poate fi o desfătare 

Când nu-i paharnic pe potrivă 
Și cu obrajii ca o floare 

De trandafir, neprihănită, 

Și fragedă, şi-ametitoare. 


Or, eu, oaspeţi ai mei, după stihurile acestea, prinsei 
inimă, şi mâna mi se făcu mai îndrăzneață, iar ochii şi 
buzele-mi o mistuiau; şi cunoscui astfel că avea nişte însuşiri 
aşa de minunate, atât ca ştiinţă, cât şi ca frumuseţe, încât 
nu numai că petrecui cu ea luna pe care o plărisem, ci îi 

plătii mai departe bătrânului cel alb, tatăl ei, o lună după 
alta, şi tot aşa până ce, din pricina atâtor cheltuieli nemă- 
surate, nu-mi mai rămase nici măcar un dinar din toată 
bogăţia pe care o adusesem cu mine din țara Omanului, locul 
meu de baştină. Şi-atunci, gândind că în curând am să fiu 
silit să mă despart de ea, nu-mi putui opri lacrimile să 
curgă şuvoaie pe obraji, şi nu mai izbutii să osebesc ziua de 
noapte. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi una noapte 
Spuse: 


... nu-mi putui opri lacrimile să curgă şuvoaie pe obraji, 
şi nu mai izbutii să osebesc ziua de noapte. 

Iar ea, dacă mă văzu aşa, cu totul în lacrimi, îmi spuse: 

— De ce plângi? 

Eu spusei: 

— O, stăpână a mea, plâng pentru că nu mai am bani; 
iar poetul a spus: 


Te face sărăcia şi-n casa ta străin; 
Ci banul îți ridică şi-ntre străini cămin! 


lată pentru ce, o, lumină a ochilor mei, plâng eu, de 
teamă că tatăl tău are să mă despartă de tine! 

Ea îmi spuse: 

— Află, dar, că atunci când vreun muşteriu de-al ca- 
sei noastre şi-a prăpădit averea la noi, tatăl meu are obi- 
ceiul de a-l mai găzdui vreme de încă trei zile, cu toată dăr- 
nicia cuvenită şi fără a-l lipsi de niciuna dintre desfătările 
obişnuite; după care îl roagă să plece şi să nu se mai arate 

în casa noastră! În ce te priveşte, o, dragule, întrucât îţi port 
în inimă o dragoste mare, să nu ai nicio teamă, pentru că 
am să găsesc eu un mijloc de a te păstra aici atâta cât ai să 
vrei tu, inşallah! Căci toată averea mea se află în mâinile 
mele, iar tata nici habar n-are câr de mare este averea 
aceasta. Aşa că am să-ți dau în fiecare zi o pungă cu cinci 
sute de dinari, preţul pentru o seară; iar tu, la rându-ţi, ai 
s-o dai tatălui meu, spunându-i: „De-acuma-nainte am să-ţi 
plătesc serile de pe o zi pe alta!“ Iar tatăl meu, ştiindu-te bun 
platnic, are să primească învoiala; şi, după obiceiul lui, are 
să vină să-mi dea banii ce mi se cuvin; şi eu iarăşi am să 
ţi-i dau, ca să-i plăteşti iarăşi o seară; şi-aşa are să fie atâta 
vreme cât va vrea Allah și cât tu n-ai să te saturi de mine! 

Eu atunci, o, oaspeții mei, în bucuria mea, mă simții deo- 
dată uşor ca pasărea, și îi mulțumii, şi îi sărutai mâna; pe ur- 
mă rămăsei cu ea, vreme de un an, ca un cocoș într-o poiată. 

Or, când trecu anul, soarta cea rea vroi ca iubita mea, 
într-o clipă de mânie, să se supere pe una dintre roabele 
ei şi s-o lovească amarnic; şi roaba strigă: 

— Pe Allah! am să te lovesc în inimă, întocmai cum 
m-ai lovit tu! 

Şi fugi pe dată la părintele iubitei mele, şi îi dezvălui 
toată povestea, de la început până la sfârşit. 

Când bătrânul Taher Abul-Ola auzi spusele roabei, sări 
în picioare şi porni în goană să vină la mine, pe când eu, 
neştiind nimica din cele ce se petrecuseră, şedeam lângă 
iubita mea, gata să mă las desfătărilor celor mai alese; şi 
bătrânul strigă: 

— Hei, măi Cazare! 

Eu răspunsei: 

— La poruncile tale, o, taică. 

El îmi spuse: 

— Obiceiul nostru de-aici, atunci când un muşteriu şi-a 
prăpădit banii, este de a-l găzdui pe acel muşteriu, fără a-l 

lipsi de nimica, vreme de trei zile. Ci tu iacătă că de un an 
de zile te bucuri prin înşelăciune de găzduirea noastră, 
mâncând, bând şi desfătându-te după plac! 

Pe urmă se întoarse către robi şi strigă: „Alungaţi-l de 
aici pe feciorul ăsta stricat!“ 

lar ei mă înhățară şi mă aruncară gol-goluț pe uşă afa- 
ră, punându-mi în mână zece bănuți de argint şi dându-mi 
o rantie veche şi jegoasă, din care curgeau petecile, ca să-mi 
acopăr goliciunea. 

Iar şeicul cel alb îmi spuse: 

— Pleacă! nu vreau nici să te bat, nici să te blestem! Da 
nu mai zăbovi pe-aici! Că de te-o paşte păcatul să mai tân- 
dăleşti prin Bagdad, cetatea noastră, sângele tău are să-ți 
ţâşnească deasupra capului! 

Eu atunci, o, oaspeţii mei, fusei silit să plec, în ciuda 
dorurilor mele, fără a şti încotro să mă îndrept în cetatea 
pe care nu o cunoşteam deloc, măcar că locuiam acolo de 
cincisprezece luni. Şi simţii cum se abăteau grele peste ini- 
ma mea toate năpastele lumii, şi peste gândurile mele 
toate deznădejdile, toate întunecimile şi toate necazurile! 
Şi zisei în cugetul meu: „Oare cum de am putut eu, care 
am venit peste mări până aici aducând o mie de mii de di- 
nari de aur şi, pe deasupra, şi preţul vânzării celor treizeci 
de corăbii ale mele, cum de am putut să prăpădesc atâta 
avere în casa acestui bătrân amarnic cu faţă de păcură, ca 
să ies acuma gol-goluţ, cu inima zdrobită şi cu sufletul 
înjosit? Ci nu este ajutor şi putere decât întru Allah Slăvitul 
şi Preaînaltul!“ Şi, cufundat în gânduri amare, cum tocmai 
ajunsesem la țărmul Tigrului, văzui o corabie ce se gătea 
să coboare către Bassra. Şi mă suii pe puntea corăbiei ace- 
leia, intrând în slujba căpitanului, ca să-mi pot plăti călă- 
toria. Şi-aşa ajunsei la Bassra. 

Acolo, mă dusei fără de zăbavă în suk, întrucât mă chi- 
nuia foamea, şi mă băgă de seamă... 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi doua noapte 
Spuse: 


Acolo, mă dusei fără de zăbavă în suk, întrucât mă chi- 
nuia foamea, şi mă băgă de seamă un băcan care se apro- 
pie de mine repede, mă cuprinse pe după gât şi mă îm- 
brățişă, şi îmi spuse că este un prieten de odinioară de-al 
părintelui meu; pe urmă întrebă în ce stare mă aflu. Şi eu 
îi povestii, fără a ocoli nimica, tot ce mi se întâmplase. lar 
el îmi spuse: 

— Uallah! astea nu sunt fapte de om chibzuit! Da acu- 
ma, ce-a fost a fost! Ia spune, ce ai de gând să faci? 

Eu răspunsei: 

— Nu ştiu! 

El îmi spuse: 

— Vrei să primeşti să rămâi la mine? Şi, întrucât ştii să 
scrii, vrei să însemnezi intrările şi ieşirile mărfurilor mele, 
şi să capeți ca simbrie o drahmă de argint pe zi, afară de 
mâncarea şi de băutura ta? 

Iar eu primii cu mulțumire, şi rămăsei la el ca logofăt 
pentru ieșirile şi intrările vânzărilor şi cumpărăturilor. 
Şi-aşa trăii la el destulă vreme, ca să pun de-o-parte o sută 
de dinari. 

Atunci, închiriai pe seama mea o casă micuță la ţăr- 
mul mării, ca să aştept acolo sosirea vreunei corăbii plină 
cu mărfuri aduse de departe, pe care să le cumpăr cu banii 
mei şi cu care să întocmesc o încărcătură bună de vândut 
la Bagdad, unde vroiam să mă întorc, cu nădejdea că am 
să găsesc un prilej spre a o vedea iarăşi pe iubita mea. 

Or, norocul vroi ca într-o zi să se ivească din depărtări 
o corabie plină cu mărfurile pe care le aşteptam; iar eu, 
vârându-mă printre ceilalți negustori, mă îndreptai către 

corabie şi mă urcai pe punte. Şi iată că, din fundul corăbiei, 
ieşiră doi oameni care se aşezară pe două scaune şi îşi aşter- 
nură dinaintea noastră mărfurile. Şi ce mărfuri! Şi cum îți 
mai luau ochii! Nu vedeam acolo nimic altceva decât giu- 
vaieruri, mărgăritare, mărgeane, rubine, agate, hiacinte şi 
nestemate de toate culorile! Şi-atunci unul dintre cei doi 
oameni se întoarse către negustorii locului şi spuse: 

— O, fraţilor negustori, toate astea nu sunt de vânzare 
astăzi, întrucât eu încă sunt ostenit de mare; nu vi le-am 
arătat decât spre a vă da o dovadă de ce are să fie vânzarea 
de mâine! 

Ci negustorii atâta stăruiră, încât acela primi a începe 
vânzarea pe dată, şi telalul începu să strige vânzarea nes- 
tematelor, bucată cu bucată. Şi negustorii începură să 
ridice preţul de fiecare dată, unii peste alţii, până ce întâ- 
iul săculete cu nestemate ajunse la prețul de patru sute de 
dinari. În clipita aceea, stăpânul sacului, care îl cunoscuse 
odinioară în ţara mea pe tatăl meu, căpetenia negoţului 
din Oman, se întoarse către mine şi mă întrebă: 

— Tu de ce nu spui nimic şi nu dai şi tu un preţ mai mare, 
aşa cum fac ceilalți negustori? 

Eu răspunsei: 

— Pe Allah, o, stăpâne al meu, nu mi-au mai rămas din 
bunurile acestei lumi decât o sută de dinari! 

Şi mă simțţii tare ruşinat spunând vorbele acestea, şi 
lacrimile începură să-mi curgă din ochi. Şi, dacă mă văzu 
aşa, stăpânul sacului îşi plesni palmele una de alta şi strigă, 
plin de uimire: 

— O, omanitule, cum de nu ţi-au mai rămas dintr-o 
avere atâta de nemăsurată decât o sută de dinari? 

Şi mă privi cu multă milă şi îmi înţelese necazurile; pe 
urmă, deodată, se întoarse către negustori şi le spuse: 

— Fiţi martori că vând acestui tânăr, pentru o sută de 
dinari, un sac cu tot ce se află în el, gemme, mademuri şi 

lucruri scumpe, măcar că preţul lui adevărat se ridică la 
peste o mie de dinari. Aşa încât este un dar pe care i-l fac! 

Iar negustorii, uluiți, mărturisiră că văd şi că pricep; şi 
negustorul îmi înmână sacul cu tot ce se afla în el, ba îmi 
mai dărui şi chilimul şi scaunul pe care şezuse. lar eu îi 
mulțumii pentru dărnicia lui; şi coborâi pe uscat şi mă 
îndreptai către sukul giuvaiergiilor. 

Acolo închiriai o prăvălie şi mă apucai să vând şi să 
cumpăr, şi în fiecare zi dobândeam un câştig, destul de 
vrednic. Or, printre lucrurile de preț ce se aflau în sac, era 
şi o bucată de baga roşie, de un roşu întunecat, şi care, ju- 
decând după semnele talismanice săpate ca nişte picioruşe 
de furnici pe cele două feţe ale ei, trebuie să fi fost vreo 
amuletă lucrată de vreun meşter tare iscusit în meşteşugul 
amuletelor. Aşa că pusei de mai multe ori relalul să strige 
în suk că o vând; ci nu mi se dete pe ea decât zece până la 
cincisprezece drahme. Iar eu, cu gândul la vreun chilipir 
mai bun, nevroind s-o dau aşa, oricum, pe un preț de ni- 
mic, aruncai bucata aceea de baga într-un ungher din pră- 
vălie, unde rămase vreme de un an. 

Or, într-o zi, pe când mă aflam în prăvălia mea, văzui 
cum intră... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi treia noapte 
Spuse: 


... văzui cum întră un străin, care îmi ură bună pace şi 
care, când văzu bucata de baga, cu tot praful care o aco- 
perea, strigă: 

— Slavă lui Allah! Am găsit, într-un sfârşit, ceea ce cău- 
tam! 

Şi luă bucata de baga, o duse la buze şi la frunte, şi îmi 
spuse: 

— O, stâpâne al meu, vrei să mi-o vinzi? 

Eu răspunsei: 

— Fireşte că vreau! 

El întrebă: 

— Care îi este preţul? 

Eu spusei: 

— Dar tu cât dai? 

El răspunse: 

— Douăzeci de dinari de aur! 

lar eu, la vorbele acestea, gândii că străinul își bătea 
joc de mine, aşa de mare mi se părea preţul acela; şi îi spu- 
sei cu un glas tare acru: 

— Du-te-n calea ta! 

EI atunci gândi că socotesc preţul prea mic, şi îmi spuse: 

— Îşi dau cincizeci de dinari! 

Ci eu, tot mai încredinţat că îşi râde de mine, nu nu- 
mai că nu mai vrusei să-i răspund nimic, da nici nu mă 
mai uitai la el şi mă prefăcui că nici nu mai bag de seamă 
că este acolo, ca să plece. 

El atunci îmi spuse: 

— O mie de dinari! 

Şi-aşa! Iar eu, o, oaspeţii mei, nu răspundeam nimic; 
iar el zâmbea de tăcerea mea plină de mânie îndârjită şi 
îmi spunea: 

—- De ce nu vrei să-mi răspunzi? 

lar eu, până la urmă, îi răspunsei iar: 

— Du-te-n calea ta! 

El atunci începu să adauge o mie de dinari peste altă 
mie, până ajunse să-mi dea douăzeci de mii de dinari. Ci 
eu nu răspundeam nimic! 

Şi-aşa! Iar trecătorii şi vecinii, stârniți de o vânzare ciu- 
dată ca aceea, se strânseseră împrejurul nostru în prăvălie 

şi în uliţă, şi se burzuluiau amarnic împotriva mea şi fă- 
ceau o larmă tare supărătoare față de mine, spunând: 

— Nu se cade să-i îngăduim a cere mai mult pe bucata 
aceea amărâtă de baga! 

lar alții spuneau: 

— Uallah! cap sec, ochi orbi! Dacă n-are să-i dea bagaua, 
să-l alungăm din cetate! 

Şi-aşa! ar eu încă nu ştiam ce vroiau de la mine. Încât, 
ca să sfârşesc, îl întrebai pe străin: 

— Vrei să-mi spui odată dacă o cumperi cu adevărat ori 
îţi baţi joc? 

E] răspunse: 

— Da tu vrei cu adevărat s-o vinzi, ori vrei să-ţi baţi joc? 

Eu spusei: 

— Să vând! 

Şi el spuse: 

— Atunci, ca preţul cel de pe urmă, îţi dau treizeci de 
mii de dinari! Şi să încheiem vânzarea şi cumpărarea! 

lar eu atunci mă întorsei către cei de faţă şi le spusei: 

— Vă iau de martori la vânzarea aceasta! Mai înainte 
însă vreau să aflu de la cumpărător pentru ce îi trebuie 
bucata aceasta de baga! 

El răspunse: 

— Să încheiem mai întâi târgul, şi pe urmă am să-ţi 
spun puterile şi folosul ei! 

Eu răspunsei: 

— Ţi-o vând! 

El spuse: 

— Allah e martor la ceea ce grăim! 

Şi scoase un sac plin cu aur, îmi numără şi îmi cântări 
treizeci de mii de dinari, luă amuleta, o puse în buzunar, 
scoase un oftat adânc și îmi spuse: 

— Atunci, ai vândut-o şi gata! 

Eu răspunsei: 

— E vândută şi gata! 

Iar el se întoarse către cei de faţă şi le spuse: 

— Sunteţi martori cu toţii că mi-a vândut amuleta şi că a 
luat preţul la care ne-am înţeles, de treizeci de mii de 
dinari! 

Şi după aceea se întoarse către mine şi, cu un glas plin 
de o milă şi de o batjocură vădite, îmi spuse: 

— O, săracul de tine, pe Allah! de-ai fi ştiut să-ţi stăpâ- 
neşti mâna în vânzarea aceasta şi să n-o întinzi aşa de repe- 
de, aş fi ajuns să-ţi plătesc ca preţ pentru această amuletă 
nu numai treizeci de mii sau o sută de mii de dinari, ci o 
mie de mii de dinari, de nu şi mai mult! 

Or, eu, o, oaspeţii mei, auzind acele vorbe şi văzându-mă 
furat aşa, din pricina lipsei mele de dibăcie, de preţul acela 
de basm, simţii cum o tulburare mare se petrece în lăuntru- 
rile mele; şi o răzvrătire mare în trupul meu făcu sângele să 
mi se scurgă din obraji, şi în locul lui să se ridice culoarea 
aceasta galbenă care mi-a rămas aşa de atunci și care a tras 
luarea voastră aminte în seara aceasta, o, oaspeţii mei! 

Am stat, aşadar, năucit o clipă, pe urmă i-am spus stră- 
inului: 

— Poţi acuma să-mi spui puterile şi folosul acestei bu- 
căți de baga? 

Şi străinul îmi răspunse: 

— Află că împăratul de la Ind are o fată tare scumpă, de 
o frumuseţe fără de seamăn nicăierea pe faţa pământului; 
da-i chinuită de nişte dureri de cap amarnice. Încât împă- 
ratul, tatăl său, ajuns la capătul puterilor şi al doftoriilor 
în stare s-o aline, a poruncit să se adune toți scribii cei 
mai de frunte din împărăţia lui şi toți învățații şi vracii: da 
niciunul dintre ei n-a izbutit să scoată din capul fetei du- 
rerile care o chinuiau. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a cinci sute douăzeci şi patra noapte 
Spuse: 


... da niciunul dintre ei n-a izbutit să scoată din capul 
fetei durerile care o chinuiau. 

— Eu, atunci, fiind de faţă în acea adunare, i-am spus 
împăratului: „O, Măria Ta, ştiu un om care se numeşte 
Saadallah babilonianul, şi care, în cunoaşterea tuturor 
leacurilor, nu are nici seamăn, nici pe altul mai presus ca 
el pe fața pământului! Dacă, dar, socoți potrivit să mă tri- 
miţi la el, trimite-mă!“ Împăratul mi-a răspuns: „Du-te la 
el!“ Eu am spus: „Dă-mi o sută de mii de dinari şi o buca- 
tă de baga roşie, de un roşu întunecat! Şi, pe deasupra, un 
dar!“ Şi împăratul mi-a dat tot ce i-am cerut, şi am plecat 
de la Ind către ţara Babilonului. Şi acolo am întrebat de 
înțeleptul Saadallah şi am fost călăuzit la el; şi m-am în- 
fățişat dinaintea lui şi i-am înmânat o sută de mii de di- 
nari şi darul de la împărat; pe urmă i-am dar bucata de 
baga si, după ce i-am arătat rostul venirii mele, l-am rugat 
să-mi întocmească o amuletă atotputernică împotriva du- 
rerilor de cap. Şi înțeleptul de la Babilon a cheltuit şapte 
luni întregi ca să cerceteze stelele şi, până la urmă, când au 
trecut acele şapte luni, a ales o zi de semn bun ca să scrie pe 
bucata de baga aceste litere talismanice pline de vrajă de pe 
cele două fețe ale acestei amulete pe care tu mi-ai vândut-o! 
lar eu am luat amuleta, m-am întors la împăratul de la 
Ind şi i-am dat-o. Or, împăratul a intrat în odaia fetei lui 
dragi şi a găsit-o pe fată, după poruncile date, înlănțuită 
cu patru lanţuri atârnate în cele patru colțuri ale odăii, 
aşa ca ea să nu poată, în toiul durerilor, să sară pe fereastră 
şi să se omoare. Şi, de cum puse amuleta pe fruntea fiicei 
sale, fata se simţi tămăduită pe clipă pe dată. Iar împăra- 
tul, dacă o văzu așa, se bucură până peste marginile bucu- 
riei, şi m-a acoperit cu daruri bogate, şi m-a luat pe lângă 

Măria Sa, printre prietenii Măriei Sale. Iar fata împăra- 
tului, vindecată în felul acesta atâta de tainic, şi-a agăţat 
amuleta de salba de la gât, şi nu se mai despărțea de ea. Ci, 
într-o zi, pe când domniţa se preumbla într-o luntre, ju- 
cându-se cu însoţitoarele ei, una dintre ele, cu o mişcare 
pârdalnică, rupse firul pe care era prinsă salba, şi amuleta 
căzu în apă. Şi se duse amuleta. Şi tot atunci răutatea aceea 
se întoarse în domniţă, şi fata intră iar în stăpânia celui 
amarnic, care o năpădi cu nişte dureri de cap atâta de nă- 
prasnice, încât fata îşi pierdu minţile. La ştirea aceasta, 
durerea împăratului fu mai presus de toate vorbele; şi mă 
chemă şi mă însărcină să mă duc iar la şeihul Saadallah 
babilonianul, ca să-mi facă altă amuletă. Şi plecai. Da 
când ajunsei la Babilon, aflai că şeihul Saadallah murise. 
Şi, de-atunci, însoţit de alți zece, care să mă ajute în 
căutările mele, străbat toate țările de pe pământ cu gândul 
de a găsi, la vreun negustor, ori la vreun chilipirgiu, ori la 
vreun trecător, o amuletă dintre amuletele acelea pe care 
numai şeihul Saadallah din Babilon ştia să le înzestreze cu 
puteri tămăduitoare şi alungătoare de rele. Şi a vrut ursita 
să te scoată în calea mea şi să mă aducă să găsesc şi să 
cumpăr din prăvălia ta talismanul acesta, pe care nu mai 
nădăjduiam să-l găsesc vreodată! 

Pe urmă, o, oaspeţi ai mei, străinul, după ce mi-a po- 
vestit povestea aceasta, şi-a strâns chimirul şi s-a dus. 

Şi-aceasta-i, aşa cum v-am spus-o, pricina culorii gal- 
bene a chipului meu! 

lar eu, atunci, preschimbai în bani tot ce aveam, îmi 
vândui prăvălia şi, bogat acuma, plecai degrabă la Bagdad, 
unde, cum ajunsei, zburai la saraiul bătrânului cel alb, 
tatăl preaiubitei mele. Căci, de când ne despărțisem, zi şi 
noapte numai ea îmi umplea gândurile; şi a o mai vedea 
o dată era ţinta tuturor dorurilor şi a vieţii mele. Iar des- 
părţirea nu făcuse decât să-mi ațâțe pojarurile din suflet şi 
să-mi aprindă minţile. 

ÎI întrebai, dar, despre fată pe un băiat de la uşa de in- 
trare. Iar băiatul îmi spuse să ridic capul şi să privesc. Şi 
văzui cum casa cădea în ruină, cum la fereastra la care de 
obicei sta iubita mea nu era nimeni şi cum o umbră de jale 
şi de deznădejde adâncă stăpânea peste tot. Atunci lacri- 
mile îmi năpădiră ochii şi îi spusei robului cel tinerel: 

— Ce-a făcut Allah cu şeicul Taher, o, fratele meu? 

El îmi răspunse: 

— Voioşia a pierit din casa aceasta şi jalea s-a abătut 
asupra noastră, de când ne-a părăsit un tânăr din ţara 
Omanului, pe nume Abul-Hassan Al-Omani. Acel tânăr 
neguţător şezuse un an cu fata şeicului Taher; ci întrucât 
după acest răstimp flăcăul n-a mai avut bani, şeicul, stăpâ- 
nul nostru, l-a alungat din casă. Da stăpâna noastră, care 
îl iubea cu iubire mare... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi cincea noapte 
Spuse 


„.. Da stăpâna noastră, care îl iubea cu iubire mare, a 
fost atâta de zdruncinată de plecarea lui, încât a căzut bol- 
navă de o boală aşa de grea, încât a ajuns în pragul morții. 
Atunci stăpânul nostru, şeicul Taher, a început să se căias- 
că amarnic de ce făcuse, când a văzut zăcăşia de moarte în 
care se afla fata lui; şi a trimis pristavi în toate părţile şi în 
toate ţările, ca să-l caute pe Abul-Hassan, şi a făgăduit o 
sută de mii de dinari drept răsplată aceluia care l-o aduce 
îndărăt! Ci, până acuma, toate strădaniile căutătorilor s-au 
dovedit zadarnice, căci nimenea n-a izbutit să-i afle urma 
ori să capete vreo ştire despre el. Încât tânăra, fata şeicului, 
acuma e pe cale să-şi dea ultimul suspin! 


A cinci sute douăzeci şi cincea noapte 157 


Eu atunci, cu sufletul rupt de durere, îl întrebai pe copil: 

— Da şeicul Taher, el cum o duce? 

Copilul răspunse: 

— Toate astea l-au adus într-o jale şi într-o deznădejde 
aşa de mare, încât a vândut şi fetele şi flăcăii, şi s-a căit 
amarnic dinaintea lui Allah Preaînaltul! 

Atunci eu îi spusei tânărului rob: 

— Vrei să-ţi arăt unde se află Abul-Hassan Al-Omani? 
Ce-ai zice? 

El răspunse: 

— Allah fie cu tine, o, fratele meu! Spune-mi! Şi-i dai 
îndărăt vieţii o îndrăgostită, tatălui ei îi dai o fată, iubitei 
îi dai un iubit, şi îl scapi din sărăcie pe robul tău şi pe pă- 
rinţii robului tău! 

Eu atunci îi spusei: 

— Du-te la stăpânul tău, şeicul Taher, şi spune-i: „Îmi 
datorezi răsplata făgăduită pentru ştirea cea bună! Căci la 
uşa casei tale se află, în carne şi oase, Abul-Hassan Al- 
Omani!“ 

La cuvintele acestea, robul cel tinerel zbură iute ca o 
piatră aruncată dintr-o praştie; şi, cât ai clipi, se întoarse 
însoţit de şeicul Taher, părintele iubitei mele. Şi ce schim- 
bat era! Şi cum i se vestejise chipul cel odinioară atâta de 
proaspăt şi de tineresc în ciuda anilor! Îmbărrânise, în doi 
ani, cu mai bine de douăzeci de ani. Ci mă cunoscu nu- 
maidecât, şi se aruncă la gâtul meu, şi începu să mă sărute 
plângând, şi îmi zise: 

— O, stăpâne al meu, unde ai fost de-ai lipsit atâta 
vreme? Fata mea, din pricina ta, e în pragul mormântului. 
Haide! Intră cu mine în casa ta! 

Şi mă pofti să intru şi începu să se arunce în genunchi 
pe pământ, înălțând slavă lui Allah care îngăduise să ne 
găsim; şi nu pregetă să-i dea robului cel mititel răsplata 
făgăduită, de o sută de mii de dinari. Și robul începu să 
cheme asupra mea bincuvântările lui Allah. 

După care şeicul Taher intră dintru-ntâi numai el la 
fata lui, ca să-i vestească cu binişorul sosirea mea. 

Îi spuse, aşadar: 

= Îti vestesc, O, fata mea, ştirea cea bună! Dacă vrei să pri- 
meşti a mânca oleacă şi a merge să te îmbăiezi la hammam, 
am să te fac să-l vezi chiar astăzi pe Abul-Hassan! 

Ea strigă: 

— O, tată, spui adevărat? 

EI răspunse: 

— Pe Allah Preaslăvitul, ceea ce îţi spun este adevărat! 

Atunci ea strigă: 

— Uallahi! Dacă-i văd chipul, nu mai am trebuinţă nici 
să mănânc, nici să beau! 

Atunci bătrânul se întoarse către uşa după care mă 
aflam şi strigă: 

— Intră, ya Abul-Hassan! 

Şi intrai. 

Or, o, oaspeţii mei, de îndată ce mă văzu şi mă cunoscu, 
fata căzu leşinată, şi multă vreme trecu până ce să-şi vină 
în fire. Izbuti într-un sfârşit să se trezească şi, printre 
plânsete de bucurie şi râsete, ne aruncarăm unul în braţele 
celuilalt, şi şezurăm multă vreme îmbrăţişaţi, tulburaţi şi 
fericiți până peste poate.! Şi când izbutirăm să luăm seama 
la ce se petrecea împrejurul nostru, văzurăm în mijlocul 
sălii de primire pe cadiul şi pe martorii pe care şeicul îi 
chemase cu mare zor, şi care scriseră senetul nostru de că- 
sătorie acolo, pe loc. Şi nunta noastră fu sărbătorită cu o 
strălucire nemaipomenită, în vâlvora unor petreceri care 
ţinură treizeci de zile şi treizeci de nopți. 

Şi de-atunci, o, oaspeţi ai mei, fata şeicului Taher este 
soţia mea cea dragă. Şi pe ea aţi auzit-o domniile voastre 


! La M. A. Salie, când fata se trezeşte din leşin, spune aceste versuri: 
Când vrea Allah Slăvitul, piept lângă piept i-adună 
Pe cei fără nădejdea că vor mai fi-mpreună. 

cântând acele cântece triste, care îi plac pentru că îi aduc 
aminte de ceasurile de jale ale despărțirii noastre, şi o fac 
să simtă și mai mult fericirea în care se scurg zilele căsni- 
ciei noastre, binecuvântate de naşterea unui fecior la fel de 
frumos ca şi mama lui! Şi pe feciorul acesta vreau eu acu- 
ma să-l înfăişez domniilor voastre, o, oaspeţii mei! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi şasea noapte 
Spuse: 


Şi pe feciorul acesta vreau eu acuma să-l înfăişez dom- 
niilor voastre, o, oaspeţii mei! 

Şi, după ce rosti acestea, tânărul cel galben ieşi o clipă 
şi se întoarse ţinând de mână un băieţel de zece ani, fru- 
mos ca luna în cea de a patrusprezecea zi a ei. Şi îi spuse: 

— Urează bună pace oaspeţilor noştri! 

Şi copilul ură bună pace cu o gingăşie aleasă. Iar califul 
şi însoțitorii lui, rămaşi tot neştiuţi, fură încântați până 
peste poate, atât de frumuseţea copilului, de gingășia şi 
de drăpălăşia lui, cât şi de povestea nemaipomenită a ta- 
călui său. Şi, după ce îşi luară bun-rămas de la gazda lor, 
plecară minunându-se de ceea ce văzuseră şi auziseră. 

lar a doua zi de dimineaţă, califul Harun Al-Raşid, 
care nu contenise să cugete la întâmplarea aceea, îl chemă 
pe Massrur şi îi zise: 

— O, Massrur! 

EI răspuse: 

— La poruncile tale, o, stăpâne al meu! 

El spuse: 

— Strânge numaidecâr în sala aceasta tot aurul hara- 
ciului de pe un an, pe care l-am dobândit din Bagdad, tot 
haraciul de la Bassra şi tot haraciul de la Khorassan! 

Şi Massrur, pe dată, puse să fie aduse tustrelele hara- 
ciurile dinaintea califului, şi îngrămădi în sală aurul din 
tustrele părţile acelea ale împărăției; şi erau atâţia galbeni, 
încât numai unul Allah ar fi putut să-i înnumere. Atunci 
califul îi zise lui Giafar: 

- O, Giafar! 

El răspunse: 

— Aicea sunt, o, emire al drept-credincioşilor! 

El spuse: 

— Du-te degrabă şi adu-mi-l pe Abul- Hassan Al-Omani! 

El răspunse: 

— Ascult şi mă supun. 

Şi plecă numaidecât şi îl aduse pe Abul-Hassan tremu- 
rând tot dinaintea califului, unde sărută pământul dintre 
mâinile lui şi stătu cu ochii plecați, în neştiința fărădelegii 
pe care va fi săvârşit-o, ori a pricinii care nevoise să fie adus 
acolo. 

Atunci califul îi spuse:. 

-— O, Abul-Hassan, ştii cumva numele negustorilor 
care ţi-au fost oaspeţi aseară? 

El răspunse: 

— Nu, pe Allah, o, emire al drept-credincioşilor! 

Califul se întoarse atunci către Massrur şi îi spuse: 

- Dă la o parte învelitoarea sub care se află grămezile 
de galbeni! 

lar când învelitoarea fu dată la o parte, califul îi spuse 
tânărului: 

— Da ai putea să-mi spui baremi dacă, da ori ba, bogă- 
iile acestea sunt mai mari decât acelea cu care ai fost pă- 
gubit de vânzarea ta pripită a bucății de baga? 

Şi Abul-Hassan, uluit că îl vede pe calif ştiindu-i acea 
întâmplare, îngăimă bulbucând ochii mari: 

— Uallah, o, stăpâne al meu, bogăţiile acestea sunt cu 
mult mai mari! 

Şi califul îi zise: 

— Află atunci că oaspeţii tăi de aseară au fost cel de al 
cincilea Bani-Abbas şi vizirii şi însoțitorii lui, şi că tot au- 
rul îngrămădit aici este al tău, ca dar din partea mea spre 
a te despăgubi de ceea ce ai pierdut la vânzarea acelei bu- 
căți de baga talismanice! 

Când auzi vorbele acestea, Abul-Hassan fu atâta de 
tulburat, încât lăuntrurile lui tresăriră de o răscolire nouă, 
şi gălbeneala îi cobori de pe chip, şi în locul ei sângele 
roşu îi năpădi pe dată în obraji şi îi întoarse iarăşi culoarea 
albă-trandafirie de odinioară, strălucind ca luna în noap- 
cea deplinătății ei. Iar califul ceru să i se aducă o oglindă 
şi o puse dinaintea ochilor lui Abul-Hassan, care căzu în 
genunchi ca să înalțe mulțumire Izbăvitorului. Şi califul, 
după ce porunci ca tot aurul grămădit acolo să fie dus 
acasă la Abul-Hassan, îl pofti pe acesta să vină cât mai des 
spre a-i ţine tovărăşie în mijlocul prietenilor săi de inimă, 
şi îi grăi: 

— Nu este alt dumnezeu decât numai unul Allah! Mä- 
rire Lui, carele poate să săvârşească schimbare peste schim- 
bare şi carele singur rămâne neschimbat şi nestrămutat! 


— Şi acesta-i, o, norocitule sultan, spuse mai departe 
Şeherezada, povestea tânărului cel galben. Şi de bună seama că 
ea nici nu poate fi asemuită cu Povestea Floarei-de-Granată şi a 
lui Zâmbet-de-Lună! 

Iar sultanul Şahriar grăi: 

— O, Şeherezada, nu mă îndoiesc de ceea ce spui! Grăbeşte-re, 
dar, de-mi povesteşte Povestea cu Floare-de-Granată şi cu Zâmbet- 
de-Lună, căci nu o ştiu! 

Iar Şeherezada spuse: 


POVESTEA CU FLOARE-DE-GRANATĂ 
ŞI ZÂMBET-DE-LUNĂ! 


răi s-a povestit, o, norocitule sultan, că a fost odată, 
5 Yad în vechimea veacurilor şi a anilor şi a zilelor, demult 
T tot, în țările ajamite, un sultan pe nume Şahraman, care 
stăpânea peste Khorassan. Şi sultanul acela avea o sută de 
cadâne, toate zăticnite de sterpiciune, încât nu putuse să 
aibă cu niciuna dintre ele un moştenitor, fie el şi de parte 
femeiască. Or, pe când se afla într-o zi în sala de primire, 
între vizirii, emirii şi mai-marii împărăției, şi sta cu ei de 
vorbă, nicidecum despre treburile cele ostenitoare ale stă- 
pânirii, ci despre poezie, despre ştiinţă, despre istorie şi 
despre medicină, şi oarecum despre tot ce l-ar fi putut face 
să uite mâhnirea singurătăţii fără de urmaşi şi durerea de 
a nu putea să lase moştenitori la scaunul de domnie ce-i 
fusese lăsat şi lui de către bunii şi străbunii săi, intră în sa- 
lă un tânăr mameluc şi îi spuse: 

— O, doamne al meu, se află la uşă, împreună cu un 
neguțător, o roabă tânără şi atâta de frumoasă cum ochii 
mei n-au mai văzut vreodată! 

Şi sultanul spuse: 

— Adu-mi-i, aşadar, pe neguţător şi pe roabă! 

Şi mamelucul se grăbi să aducă pe neguțător şi pe roa- 
ba cea frumoasă. 

Or, când o văzu în sală, sultanul, dintr-o singură arun- 
cătură de ochi, o asemui în sufletul său cu o lancie subţire; 
şi, întrucât purta un iaşmac albastru, învrâstat cu zarafir, 


! La M. A. Salie, titlul este Povestea cu Bedr-Basin şi Geaubar. 

ce-i învăluia capul şi îi acoperea faţa, neguţătorul o dez- 
veli; şi numaidecât sala se lumină de frumuseţea fetei, iar 
pletele ei se sloboziră peste spate în şapte cosiţe lungi ce-i 
ajungeau până la zdrăngăneii de la glezne: precum atârnă 
măturând pământul coada îmbelşugată a unei cârlane de 
soi. Şi era ca o crăiță, şi minunat arcuită, şi mai mlădioasă 
decât tulpina cea mlădie a arborelui ban. Ochii ei negri şi 
dealungiţi din croiala lor erau plini de sclipiri menite să 
fulgere inimile; iar bolnavii şi betegii s-ar fi putut rtămădui 
numai uitându-se la ea o dată. În ce priveşte binecuvânta- 
tele-i şolduri, ţintă de jinduri şi de doruri, erau aşa de fal- 
nice, într-adevăr, încât neguțătorul nici nu putuse găsi un 
văl îndeajuns de mare spre a le cuprinde.! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi şaptea noapte 
Spuse: 


În ce priveşte binecuvântarele-i şolduri, ţintă de jinduri 
şi de doruri, erau aşa de falnice, într-adevăr, încât neguță- 
torul nici nu putuse găsi un văl îndeajuns de mare spre a 
le cuprinde. 

Încâr sultanul fu minunat până peste marginile mi- 
nunării şi îl întrebă pe negustor: 

— O, şeicule, cât ceri pe roabă? 

El răspunse: 

— O, doamne al meu, am cumpărat-o de la stăpânul ei 
dintâi pe două mii de dinari; ci de-atunci am călătorit vreme 
de trei ani ca să ajung până aici, şi aşa am cheltuit cu ea 


! La M. A. Salie se continuă: ... cum spune în această privință poetul 
în versuri: 
Frumoasă e! Deplina-i frumusețe 
E scrisă-n gingășie şi blândeţe. 

alte trei mii de dinari, încât nu vin ca să te îmbiu cu vreo 
vânzare, ci ţi-o aduc ca pe un dar al meu către Măria Ta! 

Şi sultanul fu mulţumit de felul cum vorbi neguţăto- 
rul, pe care îl cinsti cu un caftan falnic, şi porunci să i se 
dea zece mii de dinari de aur. Iar neguțătorul sărută mâna 
sultanului, îi mulţumi pentru bunătatea şi pentru dărni- 
cia sa, şi îşi cătă de drum. Sultanul atunci spuse către mu- 
saipii şi către femeile din sarai: 

— Duceţi-o pe fată la hammam şi îngrijiți-o şi, după 
ce aveţi s-o curăţaţi de urmele călătoriei, nu zăboviţi s-o 
ungeţi cu nard şi cu parfumuri, şi să-i daţi ca locuinţă ia- 
tacul din latura saraiului cu ferestrele înspre mare. 

Şi poruncile sultanului fură îndeplinite pe clipă pe dată. 

Or, cetatea de scaun în care domnea sultanul Şahraman 
se afla, într-adevăr, chiar la marginea mării, şi numele ei 
era Cetatea-Albă. Şi-aşa că slujnicele de la sarai putură s-o 
ducă pe fetişcana cea străină, după îmbăiere, în latura pa- 
latului ce privea către mare. 

Atunci sultanul, care nu aştepta decât ceasul acela, in- 
tră la ea. Ci rămase tare nedumerit când văzu că fata nu 
se ridică în cinstea lui şi nu se arătă tulburată defel că 
Măria Sa se afla acolo. Şi gândi în sineşi: „Pesemne că a 
fost crescută printre oameni care nu au învăţat-o buna 
purtare!“ Şi o privi mai bine, şi nu se mai gândi la lipsurile 
purtării fetei, aşa de fermecat fu de frumusețea ei şi de 
chipu-i rotund ca luna, ori ca un răsărit de soare pe un 
cer senin. Şi zise: 

— Slavă lui Allah carele a zămislit frumuseţea pentru 
ochii slujitorilor lui! 


Nu-i nici prea scundă, nici prea-naltă — doar 
Că șoldurile-i ţipă în izar! 

Cu boiu-i nici prea gros, nici prea subțire — 
E fără de cusur întreaga-i fire. 

L-atârnă părul pân' la glezne jos, 
Jar chipu-i pururi zâmbet luminos. 

Şi se aşeză lângă fată şi o strânse cu dragoste la piept. 
Pe urmă o luă pe genunchi şi o sărută pe buze şi îi cunos- 
cu dulceaţa gurii, pe care o găsi mai dulce ca mierea. Ci 
ea nu scotea o vorbă şi se lăsa în voia lui fără a arăta nici 
vreo împotrivire, nici vreo bunăvoință. Iar sultanul po- 
runci să se întindă în iatac un ospăț minunat şi începu 
să-i dea fetei să mănânce cu mâna lui şi să-i ducă bucatele 
la gură. Şi, în răstimp, o întreba cu gingăşie cum o cheamă 
şi din ce ţară este. Ea însă sta tăcută, fără a rosti o vorbă şi 
fără a înălța capul ca să se uite la sultan, care o vedea aşa de 
frumoasă, încât nu se putea hotărî să se mânieze pe ea. Şi 
gândi: „Poate că e mută! Ci nu este cu putință ca Atoate- 
făcătorul să fi izvodit o frumuseţe ca aceasta şi s-o lase fără 
grai! Ar fi un beteşug, nevrednic de degetele Atoarezămis- 
litorului!“ Pe urmă chemă slujnicele ca să-i toarne apă pe 
mâini; şi prilejuindu-se de clipa când ele îi aduceau ibri- 
cul şi ligheanul, le întrebă în şoapră: 

— În vreme ce-o îngrijeați, ați auzit-o spunând vreo 
vorbă? 

Ele răspunseră: 

— Tot ce putem să-i spunem sultanului este că atâta 
cât am stat în preajma ei ca s-o slujim, s-o scăldăm, s-o 
parfumăm, s-o pieptănăm şi s-o îmbrăcăm, o dată n-am 
văzut-o să-şi mişte buzele şi să ne spună: „Aşa e bine! Aşa 
nu e bine!“ Şi nu ştim dacă din silă față de noi, ori că din 
neştiința limbii noastre, ori că din muţenie, da n-am iz- 
butit nicidecum s-o facem să scoată măcar o vorbă, fie de 
mulţumire, fie de supărare! 

La spusele acestea ale roabelor şi ale dădacelor, sulta- 
nul rămase până peste poate de nedumerit şi, gândind că 
muţenia aceea se datora vreunei suferințe lăuntrice, vru să 
încerce a o veseli. Drept care porunci să se adune în iatac 
toate femeile din sarai şi toate cadânele, ca fata să se ve- 
selească şi să petreacă laolaltă cu ele; şi cele care ştiau să 

înstrune vreo strună o înstrunară, pe când cele care ştiau 
să cânte din gură cântară din gură, dănţuiră, ori şi cântară 
şi dănţuiră totodată. Şi toată lumea era plină de voioşie, 
afară de fetişcană, care rămase mai departe nemişcată la 
locul ei, cu capu-n jos şi cu braţele încrucişate, fără să râdă 
ori să spună ceva. 

Sultanul, dacă văzu aşa, îşi simți pieptul cuprins de o 
grea apăsare şi le porunci femeilor să plece. Și rămase sin- 
gur cu fata. 

Şi-atunci, după ce degeaba încercă s-o facă să scoată un 
răspuns ori o vorbă, se apropie de ea şi începu să se pre- 
gătească s-o dezbrace... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi opta noapte 
Spuse: 


Şi-atunci, după ce degeaba încercă s-o facă să scoată un 
răspuns ori o vorbă, se apropie de ea şi începu să se pre- 
gătească s-o dezbrace. Îi scoase mai întâi cu gingăşie vălu- 
rile uşoare care o învăluiau; pe urmă scoase una câte una 
cele şapte rochii de culori şi de țesături felurite care o aco- 
pereau; iar la sfârşit scoase cămașa cea subțire şi şalvarii cei 
largi cu ciucuri verzi de mătasă. Şi, de dedesubt, se ivi tru- 
pul strălucind alb şi fără de prihană, ca de argint străcurat. 
Şi o îndrăgi cu o dragoste mare, şi se îndreptă de îi luă fe- 
cioria, şi o găsi întreagă şi neatinsă. Şi se bucură şi se desfătă 
până peste poate; şi gândi: „Pe Allah! oare nu este un lucru 
de minune că atâţia feluriți negustori i-au lăsat neatinsă 
fecioria unei fete aşa de frumoase şi aşa de nurlii?“ Şi sulta- 
nul se simţi atâta de îndrăgostit de noua lui roabă, încât, 
pentru ea, le lăsă uitării pe celelalte soții ale sale din sarai, 
şi pe cadâne, şi treburile împărăției, şi se închise cu fata un 

an întreg, fără să se sature o clipiră de farmecele fragede pe 
care le afla zi de zi la ea. Ci, cu toate astea, nu izbuti o dată 
să-i smulgă vreo vorbă ori vreo încuviințare, nici să-i tre- 
zească vreo luare-aminte la ce se făcea cu ea ori în jurul ei. 

Şi-aşa! Iar sultanul nu mai ştia cum să-i tâlcuiască tä- 
cerea şi muțenia. Şi nu mai nădăjduia să ajungă a-i dezlega 
limba vreodată şi a schimba vreo vorbă cu ea. 

Or, într-o zi ca toate zilele, sultanul, după obiceiul lui, 
şedea lângă roaba sa cea frumoasă şi nepăsătoare, iar dra- 
gostea-i pentru ea era mai năprasnică decât oricând; şi îi 
zise: 

— O, dor al sufletelor, o, inimă a inimii mele, o, lumină 
a ochilor mei, au nu vezi tu dragostea pe care ţi-o port şi 
cum pentru frumuseţea ta am dat uitării toate iubitele, şi 
toate cadânele, şi toate treburile împărăției mele, şi că am 
făcut aceasta cu bucurie, şi că de altminteri sunt departe 
de a-mi părea rău că am făcut aşa? Nu vezi că te-am păs- 
trat ca pe singurul meu noroc şi ca pe singura mea bucu- 
rie, din toate bunurile acestei lumi? Şi iată, e mai bine de 
un an de când lungesc răbdarea din sufletul meu în ce 
priveşte pricina acestei muțenii şi a acestei nepăsări pe care 
nu izbutesc să le pricep nicicum! Dacă eşti cu adevărat 
mută, dă-mi măcar de înțeles printr-un semn, ca să nu 
mai trag nicio nădejde că am să te pot asculta vreodată, o, 
mult-iubita mea! Dacă nu, deie Allah să ţi se înduioşeze 
inima şi, în bunătatea lui, să te facă să pui capăt acestei 
tăceri care nu mi se cade! lar dacă o asemenea mângâiere 
nu are să-mi fie îngăduită niciodată, deie Allah să fi prins 
copil de la mine şi să-mi dăruieşti un fecior scump, care 
să poată să-mi urmeze în scaunul de domnie ce mi-a fost 
lăsat moştenire de bunii şi de străbunii mei! Of, tu nu vezi 
că îmbătrânesc însingurat şi fără de urmași, şi că nu peste 
mult n-am să mai pot nici măcar să nădăjduiesc a rodnici 
vreun pântec de femeie, zdrobit cum am să fiu de mâhnire 
şi de ani? Of, of! o, tu, dacă simţi pentru mine vreo umbră 

de milă cât de mică, ori vreo apropiere, răspunde-mi, 
spune-mi numai dacă ai prins ori dacă nu ai prins rod, 
mă rog ţie, întru numele lui Allah! Şi, pe urmă, să mor! 

La cuvintele acestea, roaba cea frumoasă, care, după 
obiceiul ei, îl ascultase pe sultan tot cu ochii în pământ, 
cu mâinile strânse pe genunchi şi stând nemişcată, deodată, 
pentru întâia oară de când intrase în sarai, arătă o umbră 
de zâmbet. Atâta, şi nimic mai mult! 

Da când o văzu, sultanul fu cuprins de o tulburare aşa 
de mare, încât i se păru că tot palatul se luminează ca ne- 
gurile de un fulger. Şi se înfioră în sufletul lui şi se cutre- 
mură de bucurie şi, întrucât după un semn ca acela nu 
mai avu nicio îndoială că fata s-a hotărât să vorbească, se 
aruncă la picioarele ei şi aşteptă acea clipă cu mâinile ri- 
dicate şi cu buzele întredeschise ca într-o rugăciune. 

Şi deodată fata ridică fruntea şi, zâmbitoare, vorbi aşa: 

— O, doamne bun, o, stăpâne al nostru, o, leule scump, 


află dar... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute douăzeci şi noua noapte 
Spuse: 


Şi deodată fata ridică fruntea şi, zâmbitoare, vorbi aşa: 

— O, doamne bun, o, stăpâne al nostru, o, leule scump, 
află dar că Allah a răspuns la rugăciunea ta, întrucât am 
prins rod cu tine! Şi ceasul sorocului este aproape! Ci nu 
ştiu dacă pruncul pe care îl port în pântecele meu este 
băieţel ori fetiță! Mai află că, de n-aş fi rodit cu tine, eram 
întru totul hotărâtă să nu-ţi vorbesc niciodată și să nu-ți 
spun un cuvânt toată viața mea! 

Când auzi vorbele acestea nemainădăjduite, sultanul fu 
cuprins de o bucurie așa de mare, încât la început nu fu în 

stare nici să îngaime ceva, nici să facă nimic; pe urmă faţa i 
se lumină şi i se schimbă; şi pieptul i se umflă; şi, în răbuf- 
nirea lui de bucurie, se simți săltat de pe pământ. Şi îi sărută 
fetişcanei mâinile, şi o sărută pe cap şi pe frunte, şi strigă: 

— Slavă lui Allah, carele mi-a dăruit două bucurii pe 
care le jinduiam, o, lumină a ochilor mei: să te văd că-mi 
vorbeşti şi să te aud că-mi spui vestea pe care mi-ai spus-o! 
Alhamdolillah! Preamărit fie Allah! 

Pe urmă sultanul se ridică şi ieşi de la ea, după ce îşi 
ceru îngăduința să lipsească oleacă, şi se duse să stea cu mare 
fală în scaunul de domnie al împărăției lui; şi era peste 
poate de mulțumit şi de fericit. Şi-i porunci vizirului să 
vestească la tot norodul pricina bucuriei lui şi să împartă 
o sută de mii de dinari la săraci, la văduve şi la toți cei bă- 
tuți de nevoi, drept mulțumită lui Allah (proslăvit fie EI!). 
Şi vizirul îndeplini pe dată porunca pe care o primise. 

Atunci sultanul se întoarse la roaba lui cea frumoasă şi 
şezu lângă ea şi o strânse la inima lui şi o sărută și îi spuse: 

— O, stăpâna mea, o sultană a vieții mele şi a sufletului 
meu, poţi oare să-mi spui acum pentru ce ai păstrat faţă 
de mine şi față de noi toţi tăcerea aceea neclintită zi şi 
noapte, iacătă-i anul de când ai intrat în casa noastră? Şi 
pentru ce te-ai hotărât să-mi vorbeşti abia astăzi? 

Tânăra răspunse: 

— Cum să nu fi păstrat tăcere, o, Măria Ta, atunci când, 
căzută în starea de roabă, mă vedeam aici ajunsă o biată 
străină cu inima zdrobită, despărțită pe veci de mama mea, 
de fratele meu, de rudele mele, şi departe de ţara mea de 
naştere? 

Sultanul zise: 

— Mă pun în locul tău şi îţi înţeleg, necazurile! Ci cum 
poţi să spui că eşti o biată străină, când în saraiul acesta 
eşti stăpână şi sultană, când tot ce se află aici este al tău, 
și când până şi eu, sultanul, sunt un rob în slujba ta! Cu 

adevărat, vorbele tale nu sunt vorbe la locul lor! Şi, dacă 
eşti mâhnită de despărțirea de rudele tale, pentru ce nu 
mi-ai spus, ca să trimit după ele şi să ţi le aduc aici? 

La vorbele acestea, roaba cea frumoasă îi spuse sulta- 
nului: 

— Află, dar, o, Măria Ta. că pe mine mă cheamă 
Ghiul-i-anar!, care în graiul din ţara mea înseamnă Floare- 
de-Granată; şi m-am născut în mare, unde tatăl meu a fost 
sultan. Când tatăl meu a murit, am avut o ceartă cu mama 
mea, care se numeşte Lăcusta, şi cu fratele meu care se nu- 
meşte Saleh; şi m-am jurat că n-am să mai stau în mare la- 
olalră cu ei, şi că am să ies pe țărm și am să mă dărui celui 
dintâi om de pe uscat care o să mă îndrăgească. Încât 
într-o noapte, pe când sultana, mama mea, şi fratele meu 
Saleh se culcaseră de cu vreme, şi pe când palatul nostru 
era cufundat în tăcerea de sub ape, m-am strecurat afară 
din odaia mea şi, ieşind la faţa apei, m-am dus de m-am 
întins pe țărmul unui ostrov, sub lumina lunii. Şi acolo, 
cuprinsă de răcoarea dulce care cădea din stele, şi mângâ- 
iată de boarea pământului, am lăsat să mă toropească 
somnul. Şi deodată m-am deşteptat, simțind că se abătuse 
asupra-mi ceva, şi m-am văzut în stăpânirea unui om care 
m-a luat în spinare şi, cu toate țipetele şi împotrivirile mele, 
m-a dus în casa lui, unde m-a răsturnat pe spate şi a vrut 
să se bucure de mine cu sila. Or eu, dacă am văzut că omul 
acela era hâd şi duhnea urât, n-am vrut să mă las nicicum, 
şi adunându-mi toate puterile i-am dat drept în faţă un 
pumn atâta de năprasnic, încât l-am aruncat de-a rosto- 
golul la picioarele mele, şi m-am repezit pe el şi i-am tras 
o bătaie de nici n-a mai vrut să mă ţină în casa lui, şi m-a 
dus degrabă în suk unde m-a strigat la mezat şi m-a vân- 
dut neguțătorului de la care m-ai cumpărat Măria Ta! Şi 
întrucât acel neguțăror era un om plin de cuviinţă şi de 
judecată, n-a vroit nicicum, la rându-i, dacă m-a văzut aşa 


! La M. A. Salie: Giu/lanar-din-mare. 

de copilă, să se bucure de fecioria mea; şi m-a luat cu el la 
drum şi m-a adus dinaintea ta. Şi asta-i povestea mea! Or 
eu, când am intrat aici, eram tare hotărâtă să nu mă las 
luată în ruptul capului; şi eram hotărâtă ca, la întâia în- 
cercare de siluire din partea ta, să mă arunc în mare, pe 
fereastra de la iatac, şi să mă duc îndărăt la mama şi la 
fratele meu. Şi din mândrie am păstrat tăcere toată vremea 
asta. Da când am văzut că inima ta mă iubeşte cu adevărat 
şi că ţi-ai părăsit pentru mine toate cadânele, am început 
să mă simt înlănţuită de purtarea ta frumoasă; iar când 
m-am văzut că am prins copil cu tine, am început să te 
iubesc şi am dat deoparte orice gând de a mai fugi şi de a 
sări în mare, locul meu de baştină. Şi-apoi cu ce ochi şi cu 
ce inimă aş mai putea să fug acuma, când sunt însărcinată 
şi când mama şi fratele meu, dacă m-ar vedea în starea 
aceasta şi dacă ar afla că m-am legat cu un pământean, ar 
putea să moară de supărare şi nu m-ar crede când le-aş 
spune că am ajuns sultană peste Persia şi peste Khorassan, 
şi soția celui mai strălucit sultan! Şi iacătă tot ce aveam să-ţi 
spun, o, mărite sultane Şahraman! Uassalam! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizecea noapte 
Spuse: 


Şi iacătă tot ce aveam să-ţi spun, o, mărite sultane 
Şahraman! Uassalam! 

La cuvintele acestea, sultanul o sărută pe soţia sa între 
ochi şi îi spuse: 

— O, fermecătoare Floare-de-Granată, o, tu, cea năs- 
cută în mare, o, minunato, o, domniţo, lumină a ochilor 
mei, ce minune mi-ai dezvăluit! Fără îndoială că dacă m-ai 
părăsi vreodată, fie şi măcar numai pentru o clipită, eu aş 
şi muri chiar în clipita aceea! 

Pe urmă adăugă: 

— Ci, o, Floare-de-Granată, mi-ai spus că te-ai născut 
în mare şi că mama ta Lăcusta şi fratele tău Saleh locuiesc 
în mare, laolaltă cu celelalte rude ale tale, şi că tatăl tău, pe 
când trăia, era domnul mării! Or, eu nu pricep deloc cum 
pot să trăiască nişte oameni sub mare, şi până acuma am 
socotit lafuri de babe poveştile care mi s-au povestit despre 
asemenea făpturi. Ci, devreme ce şi tu îmi spui lucrul 
acesta, şi de vreme ce chiar tu eşti o băştinaşă de-a mării, 
nu mai pun la îndoială adevărul unor atari fapte şi te rog 
să mă lămureşti şi pe mine mai bine despre neamul tău şi 
despre noroadele necunoscute care trăiesc pe meleagurile 
tale. Spune-mi mai ales cum se face că pot să trăiască, să 
umble şi să se miște în apă, fără a se înăbuși ori îneca. În- 
trucât lucrul acesta este lucrul cel mai uluitor pe care l-am 
auzit în viața mea! 

Atunci Floare-de-Granată răspunse: 

— De bună seamă! Am să-ţi spun tot, şi cu dragă inimă! 
Află că, datorită puterii numelor săpate pe pecetea lui 
Soleiman ben-Daud (cu ei cu amândoi fie rugăciunea şi 
pacea!), noi trăim şi mergem pe fundul mării întocmai 
cum trăiesc şi cum merg oamenii aici pe pământ; şi răsu- 
flăm în apă întocmai cum se răsuflă în văzduh; iar apa nu 
numai că nu ne înăbuşe, dar ne şi ţine în viaţă, şi nu poate 
nici măcar să ne înmoaie hainele; şi nu ne împiedică întru 
nimic să vedem în mare, unde putem să ţinem ochii des- 
chişi, fără de nicio supărare; şi avem ochi aşa de buni, în- 
cât putem străbate adâncurile apelor, cu toată întinderea 
lor nemăsurată, şi putem osebi toare lucrurile tot aşa de 
bine atunci când soarele îşi strecoară razele până la noi, 
ca şi atunci când luna şi stelele se oglindesc în unde. În ce 
priveşte împărăţia noastră, ea este cu mult mai întinsă 
decât toate împărăţiile de pe pământ, şi este împărțită în 
multe vilaiete, în care se află cetăți mari, cu mulţi locui- 
tori. Şi acele popoare, întocmai ca şi cele de pe pământ, au 

obiceiuri şi datini osebite, după locurile în care trăiesc şi, 
tot aşa, au şi trupurile alcătuite osebit: unele sunt peşti; 
altele sunt jumătare-peşti şi jumătate-oameni, cu coadă 
în loc de picioare şi de şolduri; iar altele sunt, aşa cum 
suntem noi, întru totul oameni, care cred în Allah şi în 
Profetul lui, şi vorbesc o limbă care-i la fel cu limba în 
care este săpată vraja de pe pecetea lui Soleiman. Ci, în ce 
priveşte casele noastre, apoi acelea-s nişte palate minunate, 
clădite cum nici n-o să puteţi să vă închipuiţi vreodată 
aici pe pământ! Sunt făcute din cleştare, din sidefuri, din 
mărgeane, din smaralde, din rubine, din aur, din argint şi 
din toate felurile de mademuri scumpe, şi din nestemate, 
fără a mai pomeni şi de mărgăritarele care, oricât de mari 
şi oricât de frumoase ar fi, nu prea sunt preţuite la noi şi 
nu împodobesc decât locuinţele celor săraci şi pe ale nevo- 
iaşilor. Şi-apoi, în ce priveşte mijloacele noastre de dru- 
meţie, întrucât trupul nostru este dăruit cu o sprinteneală 
şi cu o lunecare minunate, noi nu avem trebuință, ca voi, 
nici de cai, nici de care, măcar că se află cai destui în graj- 
durile noastre, dar nu ne folosim de ei decât la zile de 
sărbătoare, la petreceri obşteşti şi la călătorii îndepărtate. 
De bună seamă, carele noastre sunt făcute din sidef şi din 
metale scumpe, iar caii noștri de mare sunt așa de frumoşi 
cum niciun sultan de pe pământ nu are asemeni! Ci nu 
vreau, o, Măria Ta, să-ţi povestesc prea multe acuma des- 
pre ţările de sub ape, întrucât, în curgerea vieţii noastre, 
care are să fie lungă, de-o vrea Allah, am de gând să-ţi po- 
vestesc despre nenumărate alte amănunte, care până la 
urmă au să te lămurească pe deplin asupra acestor lucruri 
despre care vrei să afli totul. Deocamdată, mă grăbesc să 
ajung la un lucru mult mai zornic şi care te pasă mai de-a 
dreptul. Vreau să-ţi spun despre felul cum nasc femeile 
mării. Află, dar, o, stăpâne al meu, că felul cum nasc fe- 
meile mării este cu totul altfel de cum nasc femeile de pe 
pământ! Or, întrucât ceasul meu de a naşte este aproape 

de tot, tare mă tem că moaşele din ţara ta să nu mă mo- 
şească altminteri! Te rog, dar, să-mi îngădui a chema la 
mine pe mama mea Lăcusta şi pe fratele meu Saleh şi pe 
celelalte rude ale mele; şi să mă împac cu ei; iar verişoarele 
mele, ajutate de mama mea, au să mă vegheze să nasc fără 
de primejdie şi au să aibă grijă de noul-născut, moşteni- 
torul scaunului tău de domnie. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi una noapte 
Spuse: 


... iar verişoarele mele, ajutate de mama mea, au să mă 
vegheze să nasc fără de primejdie şi au să aibă grijă de 
noul-născut, moștenitorul scaunului tău de domnie. 

Auzind vorbele acestea, sultanul, uluit, strigă: 

— O, Floare-de-Granată, dorinţele tale sunt pravila pur- 
tării mele, iar eu sunt robul care se supune la poruncile stă- 
pânei lui! Da ia spune-mi, cum ai să poţi într-un răstimp 
atâta de scurt să dai de veste mamei tale, fratelui tău şi ve- 
rişoarelor tale, şi să-i faci să ajungă aici înainte ca tu să naști, 
când ceasul este aşa de aproape? Oricum, ţin să ştiu cât mai 
din timp, ca să mă străduiesc să fac pregătirile de trebuință 
şi să-i primesc pe oaspeţi cu toată cinstirea ce li se cuvine! 

Şi tânăra sultană răspunse: 

— O, stăpâne al meu, între noi nu este nevoie de niciun 
fel de fandoseli! Şi-apoi rudele mele au să fie aici într-o 
clipită. Şi dacă ţii să vezi în ce chip au să vină, nu ai decât 
să intri în odaia aceasta de alături, şi să te uiţi la mine şi 
să te uiţi şi pe fereastra dinspre mare. 

Numaidecât sultanul Șahraman intră în odaia de ală- 
turi şi privi cu luare-aminte şi la ce avea să facă Floare-de- 
Granată şi la ce avea să se întâmple pe mare. 

Şi Floare-de-Granată scoase de la sân două bucăţi de 
lemn de aloe din Insulele Comore, le puse într-o căţuie de 
aur şi le aprinse. Şi, de îndată ce fumul începu să se înalțe, 
fata scoase un şuierat lung şi ascuţit, şi rosti deasupra 
căţuii nişte vorbe necunoscute şi nişte descântece vrăjito- 
reşti. Şi tot atunci marea se învâlvoră şi se zbuciumă, pe 
urmă se întredeschise, şi ieşi din ea mai întâi un flăcău ca 
luna, frumos şi zarif la trup, şi semănând şi la chip şi la 
gingăşie cu Floare-de-Granată, sora lui; iar obrajii-i erau 
albi şi trandafirii, iar părul şi mustaţa, care abia-i mijea, 
erau verzi ca marea; şi, cum spune poetul, era mai minu- 
nat decât însăşi luna, căci dacă luna nu are ca lăcaș obiş- 
nuit decât un singur colț de cer, flăcăul acesta sălășluia în 
toate inimile de-a valma! După care ieși din mare o femeie 
bătrână foarte, cu părul alb, care era doamna Lăcusta, 
mama flăcăului şi a Floarei-de-Granată. Iar pe urma ei ve- 
niră numaidecât cinci fete ca nişte lune, semănând întru- 
câtva cu Floare-de-Granată, şi care-i erau verişoare. lar 
flăcăul şi cele şase femei se apropiară, mergând pe apă şi pe 
urmă pe uscat, până sub ferestrele de la iatac. Şi acolo îşi 
luară vânt şi săriră uşor, una după alta, pe fereastra unde li 
se arătase Floare-de-Granată, care se trase repede la o parte 
spre a le lăsa să intre. 

Atunci emirul Saleh şi mama sa şi verișoarele se arun- 
cară de gâtul Floarei-de-Granată şi o îmbrăţişară cu căldu- 
ră, plângând de bucurie că o găsiseră; şi îi spuseră: 

— O, Ghiul-i-anar, cum de-ai avut inimă să ne părăseşti 
şi să ne laşi vreme de patru ani fără nicio ştire de la tine şi 
fără să ne arăţi măcar locul unde te afli? Uallah! se prăbu- 
şise lumea peste noi, aşa de împovăraţi eram de durerea 
lipsei tale! Şi nu mai simțeam nicio bucurie nici să mân- 
căm, nici să bem, căci tot ce luam în gură ni se părea săl- 
ciu şi fără gust! Şi nu mai ştiam decât să plângem şi să 
oftăm zi şi noapte, cu toată durerea sfăşietoare a despărțirii! 
O, Ghiul-i-anar! ia uită-te cum ni s-a topit faţa şi cum ni 
s-a gălbejit obrazul de tristețe! 

Şi Floare-de-Granată, la vorbele acestea, sărută mâna 
mamei sale şi mâna fratelui său, emirul Saleh, şi le îmbră- 
țişă iar pe verişoarele ei dragi, şi le spuse tuturor: 

— Aşa e! am săvârşit o mare greşeală față de dragostea 
voastră, când am plecat fără să vă las nicio vorbă! Dar ce pu- 
tem noi împotriva ursitei? Să ne bucurăm că ne-am găsit 
iarăşi acuma, şi să dăm mulţumire lui Allah Binefăcărorul! 

Pe urmă pofti toată lumea să şadă jos lângă ea şi le po- 
vesti toată povestea ei, de la început până la sfârşit. Ci nu 
are niciun rost s-o mai spunem şi noi încă o dată. 

Şi adăugă: 

— Şi-acuma, că sunt măritată cu acest sultan minunat 
şi desăvârşit până peste marginile desăvârşirii, care mă iu- 
beşte şi pe care îl iubesc, şi cu care am prins rod, v-am 
poftit să veniţi ca să mă împac cu voi şi ca să vă rog să mă 
vegheaţi la naştere. Căci nu am încredere în moaşele pă- 
mântene, care habar nu au cum nasc femeile mării! 

Atunci doamna Lăcustă, mama ei, răspunse: 

— O, fata mea, când te-am văzut în saraiul acesta al 
unui domn pământean, ne-a fost frică să nu fii nefericită; 
şi eram gata să te îndemnăm să vii cu noi în ţara noastră; 
căci tu ştii dragostea noastră pentru tine şi ştii cât de mult 
te iubim şi te preţuim, şi cât vrem să te ştim de fericită, de 
mulțumită şi fără de griji! Da de vreme ce ne mărturiseşti 
că eşti fericită, ce-am putea să facem noi pentru tine ca 
să-ţi fie şi mai bine?... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi doua noapte 
Spuse: 


Da de vreme ce ne mărturiseşti că eşti fericită, ce-am 
putea să facem noi pentru tine ca să-ţi fie şi mai bine? 

Şi, fără de îndoială, ar fi să ispitim ursita dorindu-ţi, împo- 
triva soartei, să te măriți cu vreun emir de la noi de sub ape! 

Şi Floare-de-Granată răspunse: 

— Da, pe Allah! aici sunt ca în sânul mulțumirii, al des- 
fătărilor, al cinstirii, al fericirii şi al tuturor dorurilor mele! 

Şi-aşa! lar sultanul auzea ce spunea Floare-de-Granată; 
şi se bucura în inima lui şi îi mulțumea în suflet pentru 
vorbele acelea bune; şi o îndrăgi de o mie de mii de ori mai 
mult ca până aci; şi dragostea ce i-o purta se statornici pe 
veci în adâncul inimii lui; şi se jurui să-i dea încă şi mai tari 
dovezi de credinţă şi de supunere, prin toate mijloacele 
cu putinţă! 

După care Floare-de-Granată bătu din palme spre a-și 
chema roabele şi le porunci să întindă masa şi să aducă 
bucatele, şi se duse ea însăși la bucătărie să vegheze cum 
sunt gătite. Şi roabele aduseră tăvi pline cu fripturi, cu za- 
haricale şi cu fructe; şi Floare-de-Granată îşi pofti rudele 
să şadă cu ea împrejurul mesei şi să mănânce. 

Ci ele răspunseră: 

— Nu, pe Allah! nu facem nimic până ce n-ai să te duci 
să-l vesteşti pe sultan, soțul tău, de sosirea noastră. Întrucât 
i-am intrat în casă fără îngăduinţa lui, şi nu ne cunoaște! Ar 
fi, dar, o mare necuviinţă să mâncăm în palatul lui şi să ne 
bucurăm de găzduirea lui, fără ca el să ştie! Aşa că du-te 
de-l vesteşte şi spune-i că am fi bucuroase să-l vedem şi să 
facem în aşa fel ca să punem între noi pâinea şi sarea! 

Atunci Floare-de-Granată se duse la sultan, care sta 
ascuns în odaia de alături, şi îi spuse: 

— O, stăpâne al meu, de bună seamă că ai auzit cum 
te-am lăudat faţă de rudele mele, şi cum ele erau hotărâte 
să mă ia de aici, dacă le-aş fi spus ceva care să le facă să 
creadă cât de cât că n-aş fi mulțumită cu tine! 

Şi sultanul răspunse: 

— Am auzit şi am văzut! Uallahi! Şi, în ceasul acesta 
binecuvântat, am căpătat dovada dragostei tale faţă de 
mine, şi nu mai am de ce să mă îndoiesc de tine! 

Floare-de-Granată zise: 

— Încâr, după toate laudele pe care le-am rostit despre 
tine, trebuie să-ţi spun că mama mea şi fratele meu şi veri- 
şoarele mele au prins mare dragoste faţă de tine, şi te pot 
încredința că n-au să vrea a se întoarce în țara lor fără să 
te vadă, fără să-ţi aducă cinstirea şi urările lor, şi fără să 
stea de vorbă prieteneşte cu tine! Te rog, dar, să răspunzi 
dorințelor lor şi să vii să primeşti şi să le întorci urările, ca 
să le cunoşti şi ca să te cunoască, şi pentru ca între voi să 
se statornicească dragostea şi prietenia! 

Şi sultanul răspunse: 

— Te ascult, şi înseamnă că mă supun! căci tot aceasta-i 
şi dorința mea! 

Şi se ridică pe dată şi o însoţi pe Floare-de-Granată în 
sala în care se aflau rudele ei. 

Şi, de cum intră în sală, le ură bună pace în chipul cel 
mai călduros, iar rudele îi răspunseră la salamalec; şi el să- 
rută mâna bătrânei sultane Lăcusta, şi îl îmbrăţişă pe 
emirul Saleh, şi-i pofti pe toţi cei de față să ia loc. Atunci 
emirul Saleh îl firitisi şi îi mărturisi bucuria pe care o 
simțeau cu toţii de a o vedea pe Floare-de-Granată soţie a 
unui sultan mare, în loc de a fi căzut pe cine ştie ce mâini 
păcătoase, care s-o fi prihănit şi s-o fi dat pe urmă de soţie 
vreunui musaip ori bucătarului casei. Şi îi spuse cât o iu- 
beau cu toţii pe Floare-de-Granată şi cum doriseră ei 
odinioară, mai înainte chiar ca ea să fi ajuns la vârsta 
căsătoriei, s-o mărite cu un emir din mare; dar că, mânată 
de ursitoarea ei, fata fugise din ţările de sub ape, spre a se 
căsători după pofta sa! 

Şi sultanul răspunse: 

— Da! Allah mi-a ursit-o! Şi vă mulțumesc, şi ie, 
mamă-soacră, sultană Lăcusta, şi ţie, emire Saleh, şi vouă, 
verişoarele mele cele atâta de drăguțe, pentru urările și 
pentru firitiselile voastre, şi pentru că binevoiţi a-mi da 
îngăduința să mă însor! 

Pe urmă sultanul îi pofti să şadă la masă şi tăifăsui cu 
ei îndelung, cu toată dragostea, şi îi duse apoi el însuşi pe 
fiecare la iatacul lor! 

Rudele Floarei-de-Granată rămaseră aşadar la sarai, în 
vâlvora ospețelor şi a petrecerilor date în cinstea lor, până 
ce sultăniței îi veni ceasul să nască, ceas care nu zăbovi 
mult. Într-adevăr, la vremea sorocită, sultănița născu între 
mâinile sultanei Lăcusta şi ale verişoarelor ei un băiețel ca 
luna în plinătatea sa, şi trandafiriu şi durduliu. Şi, înfăşat 
în scutece strălucitoare, pruncul îi fu înfăţişat sultanului 
Şahraman, părintele său, care îl primi cu izbucnirile unei 
bucurii atâta de năprasnice, că nici pana, nici graiul n-ar 
putea să le zugrăvească. Şi, ca dovadă de mulțumire față 
de Cel-de-Sus, făcu danii bogate săracilor, văduvelor şi or- 
fanilor, şi porunci să li se dea drumul celor întemnițați, şi 
să se dea slobozenie la toţi robii lui, fie bărbaţi, fie femei; 
ci robii nu voiră nicidecum să primească slobozenia, așa 
de fericiți se simțeau la un stăpân ca acela. Pe urmă, după 
şapte zile de petreceri fără de contenire, în vâlvora atâtor 
bucurii, sultăniţa Floare-de-Granată, cu îngăduința soţu- 
lui, a mamei şi a verişoarelor ei, îi puse copilului numele 


de Zâmber-de-Lună!. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi treia noapte 
Spuse: 


... sultănița Floare-de-Granată, cu îngăduinţa soţului, 
a mamei şi a verişoarelor ei, îi puse copilului numele de 
Zâmbet-de-Lună. 


! La M. A. Salie: Bedr-Basim, în traducere Zâmber-de-Lună. 

Atunci emirul Saleh, fratele Floarei-de-Granată şi un- 
chiul lui Zâmbet-de-Lună, îl luă pe prunc în braţe şi înce- 
pu să-l sărute şi să-l alinte în fel şi fel de chipuri, plimbându-l 
prin odaie şi ţinându-l în mâini ridicat sus; şi deodată îşi 
luă vânt şi, de la înălțimea palatului, sări în mare, unde se 
cufundă şi se mistui împreună cu băieţelul. 

Când văzu aşa, sultanul Şahraman, cuprins de spaimă 
şi de durere, începu să scoată răcnete de deznădejde şi să-şi 
repeadă nişte lovituri aşa de năprasnice peste faţă, de era 
să-şi dea sufletul. Ci sultăniţa Floare-de-Granată, departe 
de a se arăta speriată ori tulburată de cele petrecute, îi spu- 
se cu glas liniştit sultanului: 

— O, doamne al vremilor, nu te lăsa pradă deznădejdii 
pentru un lucru atâta de mic, şi nu avea nicio teamă în 
privinţa fiului tău! întrucât eu, care de bună seamă că îl 
iubesc pe acest copil mai mult decât tine, iacătă-s liniștită 
ştiindu-l cu fratele meu, care, dacă ar socoti că micuțul ar 
putea să aibă cea mai mică neplăcere, ori să răcească, ori 
măcar să se ude, n-ar fi făcut ceea ce a făcut. Fii încredin- 
țat că băieţelul nu e primejduit de niciun necaz şi de nicio 
supărare din partea mării, măcar că pe jumătate-i din 
sângele tău! Ci, datorită celeilalte jumătăţi, care se trage 
din sângele meu, poate să trăiască nevătămat în apă, ca şi 
pe pământ. Nu mai fi, dar, îngrijorat, şi, pe deasupra, fii 
încredinţat că fratele meu nu are a zăbovi să se întoarcă 
numaidecât cu copilul bine sănătos! 

Şi sultana Lăcusta şi tinerele mătuşi ale copilului întă- 
riră vorbele spuse sultanului de către soția sa. Ci sultanul 
nu începu să se liniştească decât atunci când văzu marea 
că se tulbură şi se mişcă şi că, din sânul ei întredeschis, iese, 
ţinându-l în braţe pe prunc, emirul Saleh, care dintr-o 
săritură se înălță în văzduh şi se întoarse în sala de sus, 
prin fereastra pe unde ieşise. Şi micuțul era tot atâta de 
liniştit de parcă s-ar fi aflat la sânul maicii sale, şi zâmbea 
ca luna în cea de a paisprezecea zi a ei. 

Când văzu aşa, sultanul se simţi cu totul liniştit şi mi- 
nunat; iar emirul Saleh îi spuse: 

— Fără de îndoială, o, Măria Ta, că trebuie să fi simţit 
o mare spaimă când m-ai văzut că sar şi mă cufund în 
mare cu copilul! 

Şi sultanul răspunse: 

— De bună seamă! O, fiule al socrului meu, am fost 
speriat peste poate, ba nici nu mai trăgeam nădejde să-l 
mai văd vreodată teafăr şi nevătămat! 

Emirul Saleh spuse: 

— De-acuma-nainte să nu mai ai nicio teamă în privin- 
ţa lui, întrucât e ferit pe totdeauna de primejdiile apei, de 
înec, de înăbușire, de udat şi de alte asemenea lucruri, şi 
are să poată, cât o trăi, să se afunde în mare şi să umble prin 
apă în toată voia; întrucât l-am făcut să dobândească harul 
pe care îl au toți copiii noștri născuţi în mare, frecându-i ge- 
nele şi pleoapele cu un anume kohl ştiut de mine, şi rostind 
asupra-i cuvintele tainice săpate pe pecetea lui Soleiman 
ben-Daud (cu ei cu amândoi fie pacea şi rugăciunea!). 

După spusele acestea, emirul Saleh îl puse pe micut 
îndărăt în braţele mamei sale, care îi dădu să sugă; pe ur- 
mă scoase de la brâu un sac pecetluit la gură, îi rupse pe- 
cetea, şi, după ce îl deschise, îl luă de fund și vărsă pe 
covor tot ce se afla în el. Şi sultanul văzu atunci cum scân- 
teiau nişte diamante mari cât ouăle de porumbel, nişte 
drugi de smarald lungi de o jumătate de picior, nişte şira- 
guri grozave de mărgăritare, nişte rubine de o culoare şi de 
o tăietură nemaipomenite, şi tot felul de giuvaieruri, care 
de care mai minunate. Şi toate nestematele acelea împrăş- 
tiau un potop de flăcări de toate culorile, ce străfulgerau 
sala cu o steblă de lumini asemuitoare cu minunile ce se 
văd în vise. 

Şi emirul Saleh îi spuse sultanului: 

— Acesta-i un dar pe care ţi-l aduc, spre a-mi cere ierta- 
re că întâia dată am venit aici cu mâinile goale. Ci atunci 

habar nu aveam unde se află sora mea Floare-de-Granată, 
şi nu-mi da prin gând că soarta ei cea norocită a dus-o în 
calea unui sultan cum eşti tu! Darul acesta însă nu este 
mai nimic față de darurile pe care am să ţi le fac în zilele 
ce vor veni! 

Şi sultanul nu ştiu cum să-i mai mulțumească lui cum- 
natu-său pentru acel dar, şi se întoarse către Floare-de- 
Granată şi îi zise: 

— Chiar că sunt cum nu se poate mai stânjenit de dăr- 
nicia fratelui tău faţă de mine, şi de măreţia acestui dar ce 
nu-şi are seamăn pe pământ, şi din care numai o piatră 
preţuieşte cât toată împărăția mea întreagă! 

Şi Floare-de-Granată îi mulțumi fratelui ei că s-a gân- 
dit să-şi îndeplinească datoriile de rudenie; ci emirul Saleh 
se întoarse către sultan şi îi spuse: 

— Pe Allah, o, Măria Ta, darul meu nici măcar nu-i vred- 
nic de fala ta! În ce ne priveşte, niciodată n-o să putem să 
ne plătim îndeajuns datoriile cu care ne-a îndatorat bună- 
tatea ta; şi chiar de ar fi ca noi toți să ne petrecem o mie 
de ani slujindu-te, tot n-am putea, pe chipurile şi pe ochii 
noştri! să-ţi dăm îndărăr ceea ce își datorăm; întrucât totul 
este prea puțin, faţă de drepturile tale asupra noastră! 

La vorbele acestea, sultanul îl îmbrăţişă pe emirul Saleh 
şi îi mulțumi călduros. Pe urmă îl rugă stăruitor să mai 
rămână în sarai patruzeci de zile, dimpreună cu mama şi 
cu verişoarele lui, în vâlvora ospeţelor şi a petrecerilor. Ci, 
când acest răstimp trecu, emirul Saleh se înfățişă sultanului 
şi sărută pământul dintre mâinile lui. Şi sultanul îl întrebă: 

— Vorbeşte, o, Saleh! Ce dorinţă ai? 

El răspunse: 

— O, doamne al vremilor, suntem cu adevărat scăldați 
în huzururile tale; ci venim să-ţi cerem îngăduința de a 
pleca, întrucât sufletul nostru tânjeşte greu de dorul după 
țara noastră, după rudele şi după casele noastre, de atâta 
vreme de când am plecat! Şi-apoi o şedere prea îndelungată 

pe pământ este vătămătoare pentru sănătatea noastră, căci 
noi suntem deprinşi cu viaţa de sub apă. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi patra noapte 
Spuse: 


... Şi-apoi o şedere prea îndelungată pe pământ este 
vătămătoare pentru sănătatea noastră, căci noi suntem de- 
prinşi cu viața de sub apă. 

Şi sultanul răspunse: 

— Ce necaz pentru mine, o, Saleh! 

El spuse: 

— Şi pentru noi este la fel! Ci, o, Măria Ta, avem să mai 
venim din când în când spre a-ţi aduce talâmurile noastre 
şi spre a-i mai vedea pe Floare-de-Granată şi pe Zâmbet- 
de-Lună. 

Şi sultanul spuse: 

— Da, pe Allah! aşa să faceţi! şi cât mai des! În ce mă 
priveşte, sunt tare mâhnit că nu pot să vă însoțesc, pe tine, 
pe sultana Lăcustă şi pe verişoarele mele, în împărăţia 
voastră din mare, întrucât eu tare mă tem de apă! 

Apoi îşi luară bun-rămas şi, după ce sărutară pe Floare- 
de-Granată şi pe Zâmbet-de-Lună, se aruncară pe fereas- 
tră, unul după altul, şi se afundară în mare. Şi-atâta cu ei! 

Ci, în ceea ce îl priveşte pe micuțul Zâmbet-de-Lună, 
iacătă! Maică-sa, Floare-de-Granată, nu vroi nicidecum 
să-l lase în seama doicilor, şi îl alăptă ea însăşi, până ce 
pruncul ajunse la vârsta de patru ani, ca să sugă odată cu 
laptele ei toate vârtuţile mării. Şi copilul, dacă fu alăptat 
atâta de multă vreme cu laptele maicii sale, născută în 
mare, se făcu din zi în zi mai frumos şi mai voinic; şi, pe 
măsură ce creştea, sporea şi în putere şi în haruri; în aşa fel 

că, atunci când ajunse la cei cincisprezece ani ai lui, se fă- 
cuse flăcăul cel mai frumos, cel mai voinic, cel mai sprin- 
ten la întrecerile trupeşti, cel mai cuminte şi mai învăţat 
dintre fiii de crai de pe vremea lui. Și, în toată nemărginita 
împărăție a părintelui său, nu se mai vorbea, în fiecare zi 
şi la toate taifasurile, decât despre harurile, despre frumu- 
sețile şi despre desăvârşirile lui: căci, cu adevărat, era fru- 
mos! Şi poetul nu înflorea nimic când spunea despre el: 


Puf fecioresc aşterne două umbre 
Pe rumenii-i obraji fermecători; 
Așterne parcă două pete sumbre 

Pe nişte trandafiri strălucitor; 

Ca niște-ntunecate chiblimbare 

Pe fata unor dulci mărgăritare; 

Ca niște negre-vineţii agate 

Pe roșul unor mere-mbujorate. 

Sub pleoapele lui galeșe se-ascund 
Săgeti ucigătoare, ca-ntr-o doară. 
Privirile lui toate îți răspund, 

Dar uitătura lui de foc omoară. 
Nu căuta beția-n vinuri rare: 

Nu-i vin pe lume să te-mbete, nu-i, 
Ca rumenii-i obraji arşi de dogoarea 
Dorinţei tale şi-a sfielii lui! 

O, negre chindiseli, o, minunate 
Flori pe obrajii lui strălucitori, 

Sir de mătănii scumpe, adunate 
Din boabe mari de mosc îmbătător, 
Și parcă din adânc străluminate 
De-o lampă-aprinsă-n negre nopți de dor! 


Încâr sultanul, care îl iubea pe fiul său cu o dragoste 
mare, şi care vedea în el atâtea însușiri domneşti, vroi, 
simțindu-se că îmbătrâneşte şi că i se apropie sorocul ursit, 

să-i întemeieze încă din viață moştenirea în scaunul de 
domnie. Drept care îşi strânse vizirii şi mai-marii împără- 
ţiei, care ştiau cât de vrednic era tânărul beizadea din toate 
privinţele să-i urmeze la domnie, şi îi puse să rostească ju- 
rământul de credinţă față de sultanul lor cel nou; pe urmă 
cobori dinaintea lor de pe tron, îşi scoase coroana de pe cap 
şi o puse cu chiar mâinile lui pe capul fiului său Zâmbet- 
de-Lună; şi îl sprijini de subțiori şi îl ajută să se suie şi să 
şadă pe scaunul de domnie, în locul lui; şi, ca să arate şi 
mai limpede că îi trecea de aci înainte toată stăpânirea şi 
toată puterea lui, sărută pământul dintre mâinile lui şi, 
ridicându-se, îi sărută mâna şi pulpana mantiei împără- 
teşti, şi cobori să se așeze la picioarele tronului, de-a dreap- 
ta, pe când de-a stânga stăteau vizirii şi emirii. 

Numaidecât, noul sultan Zâmbet-de-Lună începu să 
judece, să orânduiască treburile împărăției, să dea slujbe 
celor ce li se cuvenea vreun huzmet, să-i mazilească pe cei 
necinstiţi, să apere drepturile celui slab împotriva celui 
puternic şi pe ale celui sărac împotriva celui bogat, şi să se 
îngrijească de ceea ce este drept, cu atâta înţelepciune şi 
dreptate şi pricepere, încât şi tatăl său, şi bătrânii viziri ai 
tatălui său, şi toţi cei de față rămaseră minunaţi. Şi nu 
ridică divanul decât pe la nămiază. 

Atunci, însoţit de părintele său sultanul, se duse în ia- 
tacul mamei sale sultana, cea născută în mare; şi purta pe 
cap cununa de aur a împărăției şi, în felul acesta, era chiar 
ca luna. lar maică-sa, dacă îl văzu aşa de frumos cu coroa- 
na aceea, se repezi la el, plângând de tulburare, și i se arun- 
că la gât sărutându-l cu dragoste şi cu bucurie; pe urmă îi 
sărută mâna şi îi ură domnie fericită, viață lungă şi biru- 
ințe asupra vrăjmaşilor. 

Şi tustrei trăiră aşa, în vileagul fericirii şi al dragostei 
supușilor lor, vreme de un an, după care bătrânul sultan 
Şahraman îşi simţi, într-o zi, inima bătând grăbit, şi nu 

mai avu răgaz decât atâta cât să-şi sărute soaţa şi fiul, şi să 
le dea sfaturile cele de pe urmă. Şi muri cu o foarte mare 
linişte, şi se duse întru mila lui Allah (preamărit fie EI). 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi cincea noapte 
Spuse: 


Şi muri cu o foarte mare linişte, şi se duse întru mila 
lui Allah (preamărit fie EI!). 

Şi mare mai fu jalea şi mâhnirea Floarei-de-Granată şi ale 
sultanului Zâmbet-de-Lună, care îl plânseră o lună întreagă, 
fără a vedea pe nimeni, şi îi zidiră un mormânt vrednic de 
pomenirea lui, pe care îl dăruiră cu bunuri nestrămutătoare, 
spre miluirea săracilor, a văduvelor şi a orfanilor. 

Şi, în acest răstimp, nu lipsiră să vină, spre a lua parte 
la mâhnirea tuturora, nici bunica, sultana Lăcusta, nici 
unchiul sultanului, emirul Saleh, nici mătuşile sultanului, 
cele născute în mare. Și, de altminteri, rudele acestea mai 
veniseră de multe ori în ospeţie pe la ei, încă pe când trăia 
bătrânul sultan. Şi plânseră îndelung că nu-l putuseră ve- 
ghea la clipele lui cele de pe urmă. Şi îşi puseră cu toţii du- 
rerea laolaltă; şi se mângâiau unul pe altul, rând pe rând; 
şi, într-un sfârşit, după lungă vreme, izbutiră să-l facă pe 
sultan să mai uite oleacă moartea părintelui său, şi îl hotă- 
râră să înceapă iarăşi a-şi vedea de sfaturile divanului şi să 
se îngrijească de treburile împărăției. Iar el, după multe 
împotriviri, îi ascultă şi primi să-și îmbrace hainele împă- 
răteşti bătute cu aur şi înstelate cu pietre scumpe, şi să-şi 
pună cununa. Şi luă iarăşi puterea în mână şi împărţi drep- 
tatea, cu încuviințarea tuturora şi cinstit şi de cei mari şi de 
cei mici; şi-aşa, vreme de încă un an. 

Or, într-o după-amiază, emirul Saleh, care de o bună 
bucată de vreme nu mai venise să-și vadă sora şi nepotul, 
ieşi din mare şi intră în sala în care, la ceasul acela şedeau 
sultana şi Zâmber-de-Lună. Şi le spuse salamalecurile cele 
de cuviință şi îi sărută; şi Floare-de-Granată îi zise: 

— O, fratele meu, cum o mai duci, și cum o mai duce 
mama, şi cum o mai duc verişoarele mele? 

El răspunse: 

— O, sora mea, ele o duc tare bine, şi trăiesc în tihnă şi 
mulțumire, şi nu le lipseşte decât vederea chipului tău şi 
a chipului nepotului meu, sultanul Zâmbet-de-Lună! 

Şi începură să tăifăsuiască ba de una, ba de alta, mân- 
când alune şi fistic; şi emirul Saleh aduse vorba, cu potop 
de laude, despre harurile nepotului său Zâmber-de-Lună, 
despre frumuseţea, despre farmecele, despre înfăţişarea, 
despre purtarea-i aleasă, despre dibăcia lui la întreceri, şi 
despre înţelepciunea lui. Şi Zâmbet-de-Lună, care se afla 
acolo, întins pe un divan şi cu capul sprijinit pe perne, 
când auzi ce vorbesc despre el maică-sa şi unchiu-său, nu 
vru să pară că i-ar asculta, şi se prefăcu adormit. ŞI, în felul 
acesta, putu să asculte în tihnă ce-şi spuneau ei mai de- 
parte pe seama lui. 

Şi chiar că emirul Saleh, dacă îl văzu pe nepotu-său 
adormit, vorbi mai în voie cu Floare-de-Granată, sora lui, 
şi îi spuse: 

— Tu uiţi, sora mea, că fiul tău are să împlinească în 
curând şaptesprezece ani, şi că la vârsta aceasta se cuvine 
a cugeta la însurătoarea copiilor! Or, când îl văd așa de 
frumos şi de voinic, şi când ştiu că la anii lui orice tânăr 
are anumite nevoi ce trebuiesc împlinite într-un fel ori în 
altul, mi-e tare frică să nu i se întâmple cine ştie ce lucru 
nedorit. Aşa încât este de mare trebuinţă să-l însurăm, 
căutându-i printre fetele mării o domniţă care să-i fie pe 
potrivă şi ca haruri şi ca frumusețe! 

Şi Floare-de-Granată răspunse: 

— De bună seamă! tot aşa-i şi dorinţa mea lăuntrică, 
întrucât nu am decât un copil, şi a venit vremea să aibă şi 
el un urmaş la scaunul de domnie al străbunilor săi! Te 
rog, dar, o fratele meu, să mi le aduci aminte pe tinerele 
din ţara mea, întrucât e atâta de mult de când am părăsit 
marea, încât nu le mai ţin minte pe cele care-s frumoase 
şi pe cele care-s urâte! 

Atunci Saleh începu să-i înşiruie surorii sale pe cele mai 
frumoase domniţe din mare, una după alta, cântărindu-le 
cu grijă însuşirile, şi pe cele prielnice, şi pe cele potrivnice, 
şi foloasele, şi nefoloasele. Şi, de fiecare dată, sultana Floare- 
de-Granată răspundea: „A, nu! n-o vreau pe aceea, din 
pricina maică-sii; nici pe aceea, din pricina lui taică-său; 
nici pe aceea, din pricina mătuşe-sii, care are limba ascu- 
țită; nici pe aceea, din pricina bunică-sii, care miroase 
urât; nici pe aceea, din pricină că e căpățânoasă și cu ochii 
goi!“ — şi tot aşa, neînvoindu-se pentru niciuna dintre 
domniţele pe care i le pomenea Saleh. 

Atunci Saleh îi spuse: 

— O, sora mea, dreptu-i să-ţi vină aşa de anevoie a alege 
o soţie pentru fiul rău, care nu-şi află seamăn nici pe pă- 
mânt, nici în mare! Ci ţi le-am înşirat pe toate fetele de 
măritat, şi nu mi-a mai rămas decât una pe care să ţi-o 
pomenesc! 

Pe urmă se opri şi, şovăind, spuse: 

— Mai întâi trebuie să mă încredințez dacă nepotu-meu 
doarme cu adevărat; întrucât nu pot să-ţi vorbesc despre 
fata aceea față cu el; am eu pricinile mele ca să mă feresc 
de asta.! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


! La M. A. Salie se adaugă: „Că poetul a spus: 
La început iubirea-i o şoaptă de izvor, 
Pe urmă ajunge vuiet de mare-ngrozitor. “ 

Dar când fu cea de a cinci sute treizeci şi şasea noapte 
Spuse: 


. Întrucât nu pot să-ţi vorbesc despre fata aceea față 
cu el; am eu pricinile mele ca să mă feresc de asta. 

Atunci Floare-de-Granată se apropie de fiu-său şi îl atin- 
se cu mâna, şi îl pipăi, şi îl ascultă cum răsuflă; şi, întrucât 
părea că este cufundat într-un somn greu, căci mâncase o 
farfurie întreagă de ceapă, care îi plăcea tare mult şi care îi da 
de obicei o poftă de somn adâncă, sultana îi spuse iui Saleh: 

— Doarme! Poţi să deşiri ce ai! 

El spuse: 

— Află, dar, o sora mea, că, dacă mă feresc așa, o fac 
pentru că acuma vreau să-ţi vorbesc despre o domniţă din 
mare, care-i peste poate de anevoie a fi dobândită de soţie, 
nu din pricina ei, ci din pricina sultanului, părintele ei. 
Încât nu este de niciun folos ca nepotul meu să audă 
vorbindu-se despre ea, mai înainte ca noi să fim încredin- 
țați cum stă treaba; căci dragostea, o, sora mea, ştii şi tu, 
se stârneşte mai adesea prin ureche decât prin ochi, la noi, 
la musulmani, la care femeile şi fetele au obrazul acoperit 
cu iaşmacul cuviinței.! 

Şi sultana spuse: 

— O, fratele meu, ai dreptate! căci dragostea este la în- 
ceput un şuvoi de miere care nu zăboveşte să se pre- 
schimbe într-o baltă a pierzării, largă şi sărată! Ci grăbeşte, 
rogu-mă ţie, de-mi spune numele acelei domniţe şi al 
tatălui ei! 

El spuse: 

— Este domniţa Gemma, fata sultanului Solomâzdru- 
din-apă? 


! La M. A. Salie, întreagă această observaţie este exprimată în două versuri: 
„Mi-e drag din auzite — cum spune-o vorbă veche: 
Adesea ochiul vede ce intră prin ureche.“ 

? La M. A. Salie: domnița Geahar, fiica împăratului as-Samandal. 

Când auzi numele acesta, Floare-de-Granată strigă: 

— Ah! acuma îmi aduc aminte de domnița aceea Gemma! 
Pe vremea când mai trăiam în mare, era o copilă de vreun 
an, dar mai frumoasă decât toate fetiţele de seama ei. Ce 
minunată trebuie să se fi făcut de-atunci! 

Saleh răspunse: 

— Minunată-i, într-adevăr, şi nici pe pământ, nici în 
împărățiile de sub apă nu s-a mai văzut o frumusețe ase- 
menea! Oh, sora mea, ce plăcută-i, şi ce gingaşă, şi ce dul- 
ce, şi ce zarifă, şi ce fermecătoare! Şi are o piele! Şi nişte 
plete! Şi nişte ochi! Şi un mijlocel! Şi un spate, uf! îi şi 
greu, şi zburdatic, şi vârtos totodată, şi galeş, şi rotund pe 
toate părţile, fără de greş! Dacă fata asta se leagănă, tulpina 
de ban crapă de zavistie! Dacă se mlădie, antilopele şi ga- 
zelele se ascund! Dacă se dezveleşte, soarele şi luna se simt 
umilite! Dacă se mişcă, totul se prăbușește! Dacă se spri- 
jină, ucide! Şi dacă se aşează, urma pe care o lasă e aşa de 
adâncă încât nu mai piere! Cum, dar, când este așa de stră- 
lucitoare şi de desăvârşită, nu s-ar numi Gemma? 

Şi Floare-de-Granată răspunse: 

— De bună seamă că mama ei, dacă i-a dat numele acela, 
a fost călăuzită de Atoateştiutorul Allah! Iat-o, într-adevăr, 
pe fata ce i se cade de soţie fiului meu Zâmbet-de-Lună! 

Şi-aşa! lar Zâmbet-de-Lună se prefăcea că doarme; ci 
în sufletul lui se desfăta şi se înfiora cu gândul la nădejdea 
de a o avea în curând pe acea domniţă din ape, atâta de 
voinică şi de gingaşă! 

Ci Saleh adăugă numaidecâr: 

— Numai că, o, sora mea, ce să-ţi spun despre tatăl dom- 
niţei Gemma, sultanul Solomâzdru? E un amarnic, un 
bădăran, un nesuferit! Până acuma a şi oprit-o de mai mul- 
te ori pe fiică-sa să se mărite cu nişte emiri care o cereau de 
soție, ba i-a şi alungat cu mare ocară, după ce le-a zobit 
oasele! Încât, nu prea ştiu cum are să ne primească, şi nici 
cu ce ochi are să privească cererea noastră! Şi iacătă-mă 
peste măsură de încurcat din pricina aceasta! 

Sultana răspunse: 

— Treaba-i tare gingaşă! Şi se cade să ne gândim înde- 
lung, şi să nu care cumva să scuturăm pomul până ce nu 
s-a copt rodul! 

Şi Saleh încheie: 

— Da, să cugetăm şi pe urmă om vedea! 

După care, întrucât în clipa aceea Zâmber-de-Lună se 
făcea că se trezeşte, îşi curmară vorba, urmând s-o înceapă 
iar mai târziu, de acolo de unde o lăsau. Şi-atâra cu ei! 

lar Zâmbet-de-Lună se ridică de mijloc ca şi cum n-ar 
fi auzit nimic, şi se întinse liniştit; ci, înlăuntru-i, inima-i 
ardea de iubire... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi şaptea noapte 
Spuse: 


... inima-i ardea de iubire şi duduia ca o sobă plină cu 
jeratic! 

Or, Zâmbet-de-Lună se feri cu grijă să spună mamei 
sale și unchiului său vreo vorbă cât de mică în această pri- 
vință, şi plecă devreme la culcare și îşi petrecu singur toată 
noaptea, pradă acelui zbucium atâta de nou pentru el; şi 
cugetă şi el la cel mai potrivit mijloc de a ajunge cât mai 
grabnic la capătul dorurilor sale. Şi nu-i de niciun folos să 
spunem că rămase până dimineaţa fără a putea să închi- 
dă o clipă ochii. 

Încât, de cu zori, se sculă şi se duse să-l trezească pe 
moşu-său Saleh, care îşi petrecuse noaptea în palat, şi îi 
spuse: 

— O, unchiule, vreau să merg în dimineața aceasta să mă 
plimb pe țărm, căci mi-e pieptul greu, iar boarea mării are să 
mi-l uşureze. Te rog, dar, să mă însoţeşti la această plimbare! 


192 O mie şi una de nopți 


Şi emirul Saleh răspunse: 

— A asculta înseamnă a mă supune! 

Şi sări în picioare, şi plecă împreună cu nepotul său pe 
țărm. 

Merseră mult laolaltă, fără ca Zâmber-de-Lună să-i 
spună unchiului său nicio vorbă. Şi tânărul era galben la 
chip, cu lacrimi în colţul ochilor. Ci deodată se opri şi, 
şezând pe o stâncă, ticlui aceste stihuri, şi le cântă, privind 
în mare: 


Dacă vreunu-ar sta să-mi spună 
În vreun pârjol de foc încins, 
Când arde inima-mi nebună, 
Dacă vreunu-ar sta să-mi spună 


Cu dinadins: 


„lacăt-o, tot pe ea o vrei, 

Sau poate-acuma vrei să bei 

Un gât de apă rece, bună“, 

Cam ce-ai răspunde-atunci, în zor? 
„5-0 văd pe ea, şi-apoi să mor!“ 


O, inima mea, dodă, dodă, 
Ce tare mi te-ai mai schimbat 
De când în tine s-a-ncrustat 
Gemma lui Solomâzdru-vodă! 


Când auzi stihurile acelea, cântate cu tristețe de nepo- 
tul său sultanul, emirul Saleh îşi plesni palmele, peste mă- 
sură de deznădăjduit, şi strigă: 

— La ilah ill'Allah! ua Mohammad rassul Allah! Şi nu 
este măreție şi putere decât întru slăvitul Allah Preamăritul! 
O, copile al meu, aşadar ai auzit ce am vorbit ieri cu mama 
ta despre domnița Gemma, fata sultanului Solomâzdru- 
din-mare? O, păcatele noastre! căci văd, o, copile al meu, că 
mintea şi inima ta se şi chinuie amarnic din pricina ei, când 
nimic nu s-a făcut şi când lucrul este anevoie de tocmit! 

Zâmbet-de-Lună răspunse: 

— O, unchiule, numai domniţa Gemma îmi trebuie, şi 
alta nu! Fără de care am să mor! 

EI spuse: 

— Atunci, o, copile al meu, să ne întoarcem la mama ta, 
ca să-i spun şi ei în ce stare te afli, şi să-i cer îngăduinţa de 
a te lua cu mine în mare, spre a ne duce la împărăţia lui 
Solomâzdru-din-mare, să-i cer pentru tine pe domnița 
Gemma de soție! 

Ci Zâmber-de-Lună strigă: 

— Nu, o, unchiule, nu vreau să-i cer mamei o îngăduin- 
ţă pe care nu are să mi-o dea, fără de nicio îndoială! Intrucâr 
are să-i fie frică pentru mine de sultanul Solomâzdru, care 
are năravuri urâte; şi are să-mi mai spună că împărăţia mea 
nu poate să rămână fără sultan, şi că neprietenii tronului 
au să se prilejească de lipsa mea spre a-mi răpi domnia! O 
ştiu eu pe maica şi ştiu de mai înainte ce are să-mi spună! 

Pe urmă Zâmbet-de-Lună începu să plângă amarnic 
dinaintea moşului său, şi adăugă: 

— Vreau să merg pe dată cu tine la sultanul Solomâzdru, 
fără a-i mai spune nimic maică-mii! Şi-avem să ne întoar- 
cem cât mai iute, mai înainte ca ea să aibă vreme a afla de 
lipsa mea! 

Emirul Saleh, dacă văzu că nepotu-său se îndârjeşte în 
acea hotărâre, nu vroi să-l necăjească şi mai tare, şi spuse: 

— Îmi pun nădejdea întru Allah pentru tot ce s-o în- 
tâmpla! 

Pe urmă îşi scoase de pe deget un inel pe care erau să- 
pate câteva Nume dintre Nume, şi îl puse pe degetul ne- 
potului său, spunându-i: 

— Inelul acesta are să te apere şi mai bine împotriva pri- 
mejdiilor de sub ape, şi are să te dăruiască pe deplin cu 
toate virtuțile vieţii noastre din mare! 

Şi se ridică uşor în văzduh, de pe stânca pe care şedeau. 
Iar Zâmbet-de-Lună, ca să facă şi el la fel, bătu cu piciorul 
în pământ şi se ridică de pe piatră, înălțându-se cu moşul 

său în văzduh. Şi de acolo făcură o arcuitură, coborând 
către mare, unde se cufundară amândoi. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi opta noapte 
Spuse: 


Şi de acolo Făcură o arcuitură, coborând către mare, 
unde se cufundară amândoi. 

Şi Saleh vroi mai întâi să-i arate nepotului palatul lui 
din mare, pentru ca sultana Lăcusta să-l poată primi cum 
se cuvine pe copilul fiică-sii, iar verişoarele Floarei-de- 
Granată să aibă bucuria de a-l vedea pe nepoţelul lor cel 
drag. Şi nu le trebui multă vreme până ce să ajungă acolo; 
şi emirul Saleh îl duse numaidecâr pe Zâmbet-de-Lună 
în iatacul bunicii. Or, bătrâna Lăcusta tocmai şedea între 
nişte fetişcane, rude de-ale ei; şi, de cum îl văzu pe Zâmbet- 
de-Lună, îl cunoscu şi strănută de bucurie. lar Zâmbet- 
de-Lună se duse de-i sărută mâna, şi sărută şi mâinile mă- 
tuşilor lui; şi toate îl sărutară tulburate, scoțând strigăte de 
bucurie, cu nişte glasuri tare ascuţite; şi bunica îl pofti să 
şadă lângă ea, şi îl sărută între cei doi ochi, şi îi spuse: 

— O, ce sosire fericită! o, ce zi de lapte! Tu ne luminezi 
casa, o, copilul meu! Da ce mai face mama ta, Floare-de- 
Granată? 

El răspunse: 

— Este cum nu se poate mai sănătoasă şi desăvârşit de 
fericită, şi m-a însărcinat să vă aduc salamalecurile sale, 
ţie şi fetelor unchiului ei! 

Iată ce-i spuse el! Da nu spunea adevărat, căci plecase 
fără a-şi lua rămas-bun de la mama lui. Or, pe când Zâmbet- 
de-Lună, luat de mătuşile sale, care vroiau să-i arate toate 
minunăţiile palatului lor, se îndepărtase cu ele, emirul 

Saleh îi povesti degrabă mamei sale despre dragostea care 
îi intrase în ureche nepotului său şi care îi năpădise inima, 
numai auzind de nurii domniţei Gemma, fata craiului 
Solomâzdru. Şi îi povesti toată întâmplarea, de la început 
până la sfârşit, şi adăugă: 

— Şi n-a venit aici cu mine decât ca s-o ceară de soție 
de la tatăl ei! 

Când bunica sultanului Zâmbet-de-Lună auzi cele spu- 
se de Saleh, fu peste poate de supărată pe fiul ei, şi îl certă 
aprig că nu avusese destulă grijă să nu vorbească despre 
domniţa Gemma de față cu Zâmbet-de-Lună, şi îi zise: 

— Că tu ştii prea bine ce om amarnic este împăratul 
Solomâzdru-din-mare, plin de îngâmfare şi de prostie, şi 
cât de tăios e de fiică-sa, pe care n-a vrut s-o dea până acu- 
ma atâtor tineri de neam! Şi nu ţi-e teamă să ne pui într-o 
grea încărcătură umilitoare față de el, ducându-ne să-i 
facem o cerere pe care nu are s-o primească, fără de nicio 
îndoială! Şi-atunci noi, care ţinem la cinstea noastră, avem 
să fim tare umiliți şi avem să ne întoarcem cu nasul în 
pământ, hotărât! Într-adevăr, fiul meu, în nicio împreju- 
rare şi în niciun fel n-ar fi trebuit să rosteşti numele acelei 
domnițe, mai ales dinaintea fiului surorii tale, de-ar fi fost 
el adormit chiar cu vreo buruiană de somn! 

Saleh răspunse: 

— Da! ci lucrul acuma s-a petrecut, iar băiatul este atâta 
de îndrăgostit de fată, încât mi-a mărturisit că, dacă nu are 
să fie a lui, el moare! Şi-apoi cum adică, la urma urmei? 
Zâmbet-de-Lună este pe puţin tot atâta de frumos ca şi 
domniţa Gemma, şi-i urmaşul unui neam de sultani 
vestit, şi-i el însuşi sultan peste o puternică împărăție 
pământească! Şi doar n-o fi domn numai otrăvitul acela 
de Solomâzdru! Şi-apoi cam ce pretenţii ar putea el să-mi 
ridice, pe care să nu pot să i le spulber, aducând altele îm- 
potrivă? Are să-mi spună că fata lui este bogată; eu am să-i 


196 O mie şi una de nopti 


spun că fiul nostru este şi mai bogat! Că fiică-sa e frumoa- 
să; da feciorul nostru este şi mai frumos! Că fiică-sa e de 
viță aleasă; da băiatul este de o viţă şi mai aleasă! Şi tot aşa, 
o, maică a mea, până ce am să-i dovedesc că, la urma 
urmei, el are de câştigat primind căsătoria aceasta! Oricum, 
eu, cu trăncăneala mea, sunt pricina încurcături; şi-i drept 
să iau asupra-mi sarcina de a o duce la bun sfârşit, chiar cu 
primejdia de a mi se zdrobi oasele şi de a-mi da sufletul! 

lar bătrâna sultană Lăcusta, văzând că nu mai era, 
într-adevăr, altă cale, spuse cu un oftat: 

— Ce bine ar fi fost, fiul meu, dacă n-ai fi stârnit nicio- 
dată o treabă primejdioasă ca aceasta! Dar, dacă aşa a fost 
ursit, mă supun, ci numai de nevoie, şi te las să te duci. Ci 
pe Zâmbet-de-Lună am să-l ţin pe lângă mine până ce te 
întorci; căci nu vreau să-l las să se încurce aşa, fără a şti 
nimic temeinic! Du-te, dar, fără el, şi mai ales măsoară-ţi 
vorbele, ca nu cumva să-l înfurii cu vreun cuvânt mai tare 
pe craiul acela necioplit şi bădăran, care nu ţine seamă de 
nimic şi se poartă față de toată lumea la fel de urât! 

Şi Saleh răspunse: 

— Ascult și mă supun! 

Se ridică atunci şi luă cu el doi saci mari, plini cu daruri 
scumpe, menite sultanului Solomâzdru; şi încărcă aceşti doi 
saci în spinarea a doi robi, şi luă împreună cu ei drumul de 
apă care ducea la palatul sultanului Solomâzdru. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute treizeci şi noua noapte 
Spuse: 


„.. şi luă împreună cu ei drumul de apă care ducea la 
palatul sultanului Solomâzdru. 

Când ajunse la sarai, emirul Saleh ceru îngăduință să 
intre ca să vorbească cu sultanul; şi i se îngădui. Şi intră în 
sala în care, pe un jeţ de smarald şi de hiacint, şedea sulta- 
nul Solomâzdru-din-mare. Şi Saleh i se temeni cu salama- 
lecurile sale de bună pace în chipul cel mai ales, şi-i puse 
la picioare cei doi saci mari, plini cu strălucite daruri, aduşi 
de robi în spinare. Şi sultanul, văzând acestea, îi întoarse lui 
Saleh urările de bună pace, îl pofti să şadă şi îi spuse: 

— Fii binevenit, emire Saleh! De mult nu te-am mai 
văzut şi-s tare mâhnit din pricina aceasta! Ci grăbeşte-re 
de-mi cere lucrul pentru care ai venit la mine; întrucât 
atunci când cineva face un dar, îl face totdeauna cu nădej- 
dea să capete în schimb altceva pe măsură! Vorbeşte, dară, 
şi am să văd dacă pot să fac ceva pentru tine! 

Atunci Saleh mai făcu o temenea adâncă dinaintea 
sultanului şi spuse: 

— Da! am venit cu sarcina unui lucru pe care nu vreau 
să-l dobândesc decât de la Allah şi de la împăratul cel 
strălucit, de la leul cel viteaz, de la bărbatul cel mărinimos, 
a cărui faimă de slavă, de măreție, de dărnicie, de gingăşie, 
de blândețe şi de bunătate s-a întins de-a lungul pămân- 
turilor şi al mărilor, şi despre care îşi povestesc cu minu- 
nare, seara, la corturi, caravanele! 

Şi sultanul Solomâzdru, la cuvântarea aceasta, îşi do- 
moli cumplita încrâncenare a sprâncenelor împreunate, 
şi spuse: 

— Înfăţișează-ți cererea, o, Saleh, şi ea are să intre într-o 
ureche simţitoare şi într-un suflet binevoitor! Dacă pot să 
ţi-o îndeplinesc, am s-o îndeplinesc scutindu-te de orice 
zăbavă; iar dacă n-am să pot, nu are să fie din rea-voinţă! 
Întrucât Allah, o, Saleh, nu cere de la un suflet nimic mai 
mult decât poate sufletul acela să cuprindă! 

Atunci Saleh se ploconi dinaintea sultanului încă şi 
mai adânc decât în cele două dăţi de mai înainte, şi spuse: 


198 O mie şi una de nopți 


— O, doamne al vremurilor, lucrul pe care am venit să 
ţi-l cer poţi, cu adevărat, să mi-l dărui, întrucât este în pu- 
terea ta şi numai sub voia ta! Iar eu de bună seamă că nu 
m-aş fi nevoit să vin să ţi-l cer, dacă n-aş fi avut dintru 
întâi încredințarea că este cu putință! Căci spune înţelep- 
tul: „Dacă vrei să fii plăcut, nu cere ceea ce nu este cu 
putinţă!“ Iar eu, o, Măria Ta (păstreze-te Allah întru ferici- 
rea noastră!) nu sunt nici smintit, nici înfumurat! Or, 
aşadar, iacătă! Află, o, doamne plin de slavă, că vin la tine 
numai ca mijlocitor! Şi anume, o, preamărite împărate, 
o, mărinimosule, o, falnicule, vin spre a peţi de la tine 
mărgăritarul cel fără de asemuire, giuvaierul cel fără de 
preţ, comoara cea pecetluită, pe fata ta, domniţa Gemma, 
de soţie pentru nepotul meu, sultanul Zâmber-de-Lună, 
fiul sultanului Şahraman şi al sultanei Floare-de-Granată, 
sora mea, şi stăpânul peste Ceratea-Albă şi peste împără- 
tiile pământeşti care se întind de la hotarele Persiei până 
la marginile cele mai depărtate ale Khorassanului! 

Când auzi cuvântarea aceasta a lui Saleh, sultanul 
Solomâzdru-din-mare se puse pe un râs de se răsturnă pe 
spate şi, căzut aşa, chicotea mai departe şi se hurduca zvâc- 
nind cu picioarele în sus cât putea! După care se ridică şi, 
privindu-l pe Saleh în tăcere, răcni deodată la el: 

— Ho! Ho! 

Şi iar se puse pe râs şi pe hurducat, şi atâta de amarnic 
şi atâta de mult, că până la urmă dete şi- o bubuitură ră- 
sunătoare. Şi, în felul acesta, se potoli şi îi spuse lui Saleh: 

— Într-adevăr, o, Saleh, eu totdeauna te-am crezut om 
măsurat şi cumpănit, ci văd bine acuma cât de tare m-am 
înşelat! Or, atunci, ia spune-mi, ce-ai făcut cu bunul tău 
simţ şi cu minţile tale, de cutezi să-mi înfăţişezi o cerere 
atâta de smintită? 

Ci Saleh, fără a se tulbura ori a-şi ieşi din fire, răspunse: 

— Nu ştiu! Da-i lucru neîndoielnic că sultanul Zâmber- 
de-Lună, nepotul meu, este pe puţin la fel de frumos, şi 

la fel de bogat, şi dintr-un neam la fel de ales ca şi fata ta, 
domnița Gemma! Şi dacă domniţa Gemma nu este făcută 
pentru o căsătorie ca aceasta, pentru ce altceva-i făcută, 
spune-mi? Căci n-a zis oare înțeleptul: „Pentru o fată nu 
este decât măritişul sau mormântul?“ Şi drept aceea, la 
noi la musulmani nu se află fete bătrâne! Nu mai pregeta, 
dar, să te foloseşti de prilejul acesta de a-ți scăpa fata de 
mormânt! 

La vorbele acestea, sultanul Solomâzdru fu cuprins de 
o mânie peste poate, şi ridicându-se pe cele două picioare 
ale sale, cu sprâncenele încruntate şi cu sângele în ochi, 
ţipă la Saleh: 

— O, câine de om, oare pot cei de-o teapă cu tine să ros- 
tească în faţa lumii numele fetei mele? Au ce eşti tu, de nu 
un câine, fecior de câine? Şi cine-i nepotu-tău Zâmbet-de- 
Lună? şi cine-i soră-ta? Toți sunteţi nişte câini, odrasle de 
câini! 

Pe urmă se întoarse către străji şi strigă: 

— Hei, voi! ia găbjiţi-l pe codoşul ăsta şi zdrobiţi-i oasele! 

Pe dată străjerii se năpustiră la Saleh să-l înşface şi să-l 
doboare; ci, iute ca fulgerul, Saleh se smulse din mâinile 
lor şi se repezi afară, ca să fugă. Ci acolo văzu cu mare ui- 
mire o mie de călăreți călări pe cai de mare, şi coperiţi cu 
platoşe de oțel, şi înarmaţi din creştet până în talpă, şi care 
toți erau rudele lui şi oamenii lui de casă! Și iacătă că picau 
tocmai la vreme, trimişi de mama lui, sultana Lăcusta, care, 
presupuind ce primire urâtă ar putea să-i facă sultanul 
Solomâzdru, gândise că-i bine să-i trimită pe acei o mie de 
oameni, care să-l apere împotriva oricărei năpaste! 

Atunci Saleh le povesti în două-trei vorbe ce se întâm- 
plase şi le strigă: 

— Şi-acuma hai pe sultanul acesta înfumurat şi smintit! 

Atunci cei o mie de călăreți săriră jos de pe cai, își tra- 
seră spadele şi se năpustiră grămadă după emirul Saleh în 
sala împărătească. 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzecea noapte 
Spuse: 


Atunci cei o mie de călăreți săriră jos de pe cai, îşi tra- 
seră spadele şi se năpustiră grămadă după emirul Saleh în 
sala împărătească. 

Iar sultanul Solomâzdru, dacă văzu cum năvăleşte pe 
neaşteptate şi cu mare zarvă puhoiul acela de vrăjmaşi ce 
se revărsa ca negurile nopţii, nu-şi pierdu firea, ci strigă 
către străjile sale: 

— Săriţi pe ţapul fricoşilor ăstora şi pe ciurda lui! Şi să- 
biile să vă fie mai aproape de capetele lor decât li-e scui- 
patul de limbă! 

Şi pe dată străjerii scoaseră strigătul lor de bătălie: 

— Ya-le! Solomâzdru! 

Iar vitejii lui Saleh scoaseră şi ei strigătul de bătălie: 

— Ya-le Saleh! 

Şi cele două tabere se năpustiră şi se izbiră între ele ca 
valurile unei mări în furtună! Şi inima vitejilor lui Saleh 
era mai tare ca stânca, şi săbiile lor rotitoare începură să 
împlinească hotărârile ursitei! Şi Saleh cel vrednic, voini- 
cul cu inima ca de piatră, viteazul paloşului şi al suliței 
reteza grumaji şi junghia piepturi, cu nişte izbituri de să 
doboare şi stâncile munţilor! Uf, cumplit vălmăşag! Şi în- 
fricoşat măcel! Ce răgete înăbuşite în beregăţi de vârful 
lăncilor negre! Câte femei lăsate văduve, cu copiii lor rămaşi 
fără tată!... Și lupta se desfăşura înverşunată, izbiturile 
răsunau, trupurile gemeau de rănile cele amarnice, şi pă- 
mânturile de sub ape tremurau de loviturile grele ale oşte- 
nilor! Dar ce pot săbiile şi ce pot toate armele împotriva 

hotărârilor soartei? Şi de când oare pot oamenii să zăbo- 
vească ori să grăbească ceasul ce li s-a scris drept soroc de 
jale? Şi-aşa că, peste un ceas de luptă, inimile străjerilor 
lui Solomâzdru nu pregetară să ajungă asemenea cu nişte 
ulcele plăpânde; şi toi până la unul acoperiră pământul 
împrejurul jețului împărătesc al domnului lor. Şi Solomâzdru, 
dacă-i văzu aşa, fu cuprins de o turbare atâta de cumplită, 
încât boaşele lui amarnice, care îi atârnau până la ge- 
nunchi, se zbârciră până la buric! Şi se năpusti spumegând 
la Saleh, care îl primi în vârful suliţei şi îi strigă: 

— lacătă-te, o, mişelule și hainule, la capătul cel de pe 
urmă al mării pierzaniei! 

Şi, cu o lovitură vuitoare, îl dobori la pământ şi îl 
tinu acolo neclintit, până ce veniră oștenii de-l ajutară pe 
stăpânul lor să-l pună în lanţuri şi să-l lege cu mâinile la 
spate! Și-atâta cu toți aceştia! 

Estimp, domniţa Gemma şi Zâmbet-de-Lună, iacătă! 

De la cele dintâi vuiete ale bătăliei ce se pornise în 
palat, domnița Gemma, înfricoşată, fugise împreună cu o 
slujitoare de-a ei, pe nume Mirta, şi, străbătând adâncurile 
mării, se ridicase la fața apei şi îşi urmase fuga până ce 
ajunse la un ostrov pustiu, unde se adăposti, pitindu-se 
în vârful unui copac înalt şi plin de frunze. Iar slujnica ei 
Mirta făcu şi ea la fel, şi se ascunse tot aşa, în vârful unui 
alt pom în care se căţără. 

Or, vroi soarta ca lucrurile să se petreacă aidoma şi în 
palatul sultanei celei bătrâne, Lăcusta. Într-adevăr, cei doi 
robi, care îl însoţiseră pe emirul Saleh la palatul lui Solo- 
mâzdru ducând sacii cu darurile, nu mai zăboviseră, de 
cum începuse bătălia, să-şi scape pielea şi să dea fuga să-i 
ducă ştirea despre primejdie sultanei Lăcusta. lar Zâmbet- 
de-Lună, domnul cel tânăr, după ce îi descususe pe robi, 
fusese tare speriat de ştirile acelea prea puţin liniştitoare, 
şi se socotise, în sufletul lui, drept pricina dintâi a primej- 
diei grele în care căzuse unchiul său, şi a tulburării aduse 


A cinci sute patruzeci şi una noapte 203 


în împărăţia de sub ape. Încâr, cum era tare sfios faţă de 
bunică-sa Lăcusta, nu mai avu curaj să se înfățişeze dina- 
intea ei, după primejdia în care, din pricina lui, se afla 
emirul Saleh, moşu-său. Şi se folosi de clipa când bunică-sa 
era ţinută să asculte spusele robilor, se ridică la faţa apei şi 
porni să se întoarcă la maică-sa, Floare-de-Granată, în 
Cetatea-Albă. Dar cum nu ştia pe ce drum să meargă, se 
rătăci şi ajunse şi el tot pe ostrovul acela pustiu, pe care se 
adăpostise domniţa Gemma. 

De cum atinse pământul, întrucât se simţea ostenit de 
greaua alergătură pe care o făcuse, se duse să se întindă 
tocmai sub pomul în care se afla domnița Gemma. Şi nu 
ştia că soarta fiecărui om îl însoţeşte oriunde s-ar duce, 
de-ar fugi el mai iute ca vântul, şi nu ştia că nu încape 
tihnă în a-i sluji! Şi habar nu avea despre ce-i menise, din 
adânc de vecii, ursita cea tainică. 

Aşa încât, odată întins sub copacul acela, îşi sprijini 
capul pe mână, ca să se hodinească, şi deodată, ridicând 
ochii către vârful pomului, întâlni privirea domniţei şi faţa 
ei, şi i se păru dintru-ntâi că vede chiar luna între ramuri. 
Şi rosti: 

— Slavă lui Allah, carele a zămislit luna ca să împodo- 
bească serile și să lumineze nopțile! 

Pe urmă, când se uită mai cu luare-aminte, băgă de 
seamă că era o frumuseţe lumească, şi că acea frumuseţe 
era o fetişcană ca luna. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi una noapte 
Spuse: 


„.. băgă de seamă că era o frumuseţe lumească, şi că 
acea frumuseţe era o fetişcană ca luna. 

Şi gândi: „Pe Allah! am să mă sui numaidecât s-o înşfac 
şi s-o întreb cum o cheamă! Căci seamănă nemaipomenit 
cu chipul cel minunat al domniţei Gemma pe care mi l-a 
zugrăvit moşul Saleh! Şi cine ştie de n-o fi chiar ea? Pesemne 
că o fi fugit din palatul tatălui ei când a început lupta!“ Şi, 
tulburat până peste poate, ridică ochii către fată şi îi spuse: 

— O, ţinta cea mai de pe urmă a oricărui dor, cine eşti 
şi pentru care pricină te afli pe ostrovul acesta, în vârful 
acestui copac? 

Atunci domniţa se înclină oleacă înspre tânărul cel fru- 
mos, îi zâmbi şi îi spuse cu un glas ca un cântec de ape: 

— O, fermecătorule flăcău, o, preafrumosule, sunt dom- 
nița Gemma, fiica împăratului Solomâzdru-din-mare! Şi 
mă aflu aici, întrucât mi-am părăsit ţara şi aşezările din 
ţara mea, şi pe tatăl meu, şi pe toți ai mei, ca să scap de 
soarta jalnică a celor învinşi! Căci la ceasul acesta emirul 
Saleh, pesemne că l-a şi luat în robie pe tatăl meu, după 
ce i-a măcelărit pe toţi străjerii lui. Şi pesemne că mă caută 
peste tot prin palat! Of! Of! O, greu surghiun departe de 
ai mei! O, amarnică soartă e soarta sultanului, tatăl meu! 
Of! Of! 

Şi lacrimi mari căzură din ochii ei frumoşi pe faţa lui 
Zâmbet-de-Lună, care de tulburare şi de mâhnire îşi ridică 
mâinile în sus şi strigă într-un sfârşit: 

— O, domniţă Gemma, suflet al sufletului meu, o, vis 
al nopţilor mele fără de somn, fie-ţi milă şi coboară din 
copac, întrucât eu sunt sultanul Zâmbet-de-Lună, fiul 
Floarei-de-Granată, sultana născută ca şi tine în mare! Oh! 
coboară, căci sunt ucis de ochii tăi, sunt robul prins de 
frumuseţea ta! 

Şi fara, ca vrăjită, strigă: 

— Ya Allah! o, stăpâne al meu, aşadar tu eşti frumosul 
Zâmbet-de-Lună, nepotul lui Saleh şi fiul sultanei Floare- 
de-Granată? 

El spuse: 

— Păi da! Coboară, rogu-te! 

Ea spuse: 

— Oh! ce neînțelepr a fost tatăl meu când n-a vrut să 
primească pentru fata lui un soţ aşa cum eşti tu! Ce ar fi 
putut să-şi dorească mai bun? Şi unde ar putea să găsească 
un domn mai frumos şi mai minunat, pe pământ ori sub 
ape? O, iubitul meu, nu osândi prea tare hotărârea necu- 
getată a tatălui meu, întrucât eu te iubesc! Şi, dacă tu mă 
iubeşti de-o şchioapă, eu te iubesc de o mână întreagă! De 
cum te-am văzut, dragostea pe care o ai pentru mine s-a 
mutat în sufletul meu, şi am ajuns osândita frumuseții tale! 

Şi, după ce rosti aceste cuvinte, fata se lăsă să alunece 
din copac în braţele lui Zâmber-de-Lună care, peste măsură 
de mulțumit, o strânse la piept şi o topi în sărutări peste 
tot, pe când ea îi întorcea mângâiere pentru mângâiere şi 
gingăşie pentru gingășie. lar Zâmbet-de-Lună, la atingerea 
aceea dulce, îşi simţea sufletul cum cântă din toate păsările 
lui, şi strigă: 

— O, stăpână a inimii mele, o, domniță Gemma cea 
atâta de dorită, tu, cea pentru care mi-am părăsit şi îm- 
părăţia, şi mama şi palatul părinţilor mei, hotărât că un- 
chiul meu Saleh nu mi-a zugrăvit decât a patra parte din 
farmecele tale, pe când celelalte trei părți rămân încă ne- 
ştiute pentru mine! Şi n-a măsurat dinaintea mea din 
frumuseţea ta decât un carat din cele douăzeci şi patru de 
carate, O, tu, cea toată numai de aur! 

Şi, după ce spuse vorbele acestea, o coperi mai departe 
cu sărutări, şi o giugiuli într-o mie de chipuri. Pe urmă, 
arzând de dorința de a se desfăta, într-un sfârşit, din bine- 
cuvântatele-i haruri, mâna lui cobori îndrăzneață către 
ciucurii de la brâul fetei. Şi fetişcana, ca spre a-l ajuta în 
treaba aceasta, se ridică, se depărtă câţiva paşi, şi deodată 
îşi întinse mâna drept către el, şi, scuipându-l în obraz, 
căci nu avea apă la îndemână, îi strigă: 

— O, pământeanule, lasă-ţi chipul de om şi schimbă-te 
într-o pasăre mare şi albă, cu ciocul şi cu picioarele roşii! 

Şi pe dată Zâmbet-de-Lună, peste măsură de uluit, fu 
schimbat într-o pasăre cu penele albe, cu aripile grele, 
neînstare să zboare, şi cu ciocul şi cu picioarele roşii. Şi 
începu cu lacrimi în ochi s-o privească pe fată! 

Atunci domniţa Gemma o chemă pe slujnica sa Mirta’, 
şi îi spuse: 

— Ia pasărea aceasta, care-i nepotul celui mai aprig 
vrăjmaş al părintelui meu, al codoşului ăla de Saleh care 
s-a luptat cu taica, şi du-o în Ostrovul-Secat care nu-i de- 
parte de aici, ca să moară de sete şi de foame acolo! 


Şi-aşa! 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi doua noapte 
Spuse: 


— la pasărea aceasta, care-i nepotul celui mai aprig 
vrăjmaș al părintelui meu, al codoşului ăla de Saleh care 
s-a luptat cu taica, şi du-o în Ostrovul-Secat care nu-i de- 
parte de aici, ca să moară de sete şi de foame acolo! 

Și-aşa! 

Căci domnița Gemma nu se arătase atâta de drăgăs- 
toasă faţă de Zâmbet-de-Lună decât ca să se apropie de el 
fără de nicio supărare şi să poată în felul acesta să-l pre- 
schimbe în pasăre menită să moară de foame, şi să-şi răz- 
bune astfel tatăl şi străjerii tatălui ei. Şi-aşa cu ea! 

Ci, în ce priveşte pasărea cea albă, iacără! După ce 
Mirta, slujnica, o luă, în ciuda bătăilor ei deznădăjduite de 
aripi şi a ţipetelor răguşite pe care le scotea, i se făcu milă 
şi nu avu inimă s-o ducă pe Ostrovul-Secat, unde o aştep- 
ta o moarte așa de cumplită! Şi îşi zise în inima ei miloasă: 

„Am s-o duc mai degrabă într-un loc unde să nu poată 
muri într-un chip atâta de cumplit şi unde să-şi aştepte 
soarta! Căci cine ştie dacă stăpâna-mea nu are să se căiască 
în curând de fapta ei dintâi, când i-o trece mânia, şi n-o 
să mă certe că am ascultat-o prea repede!“ Şi-aşa că duse 
pe cel prins într-o insulă înverzită, plină cu tot soiul de 
pomi roditori şi udată de izvoare reci, şi îl lăsă acolo, după 
care se întoarse la stăpâna-sa. 

Or, să lăsăm pasărea până una-alta pe insula cea verde, iar 
pe domnița Gemma în ostrovul dintâi, și să ne întoarcem să 
vedem ce-i cu emirul Saleh, biruirorul lui Solomâzdru. 

Acesta, după ce îl ferecă pe sultanul Solomâzdru, îl 
încuie într-un iatac din palat şi se făcu sultan în locul lui. 
Pe urmă se apucă fără de zăbavă s-o caute peste tot pe 
domnița Gemma; ci, se înţelege, n-o găsi nicăieri. Şi dacă 
văzu că toate căutările lui rămân zadarnice, se întoarse la 
palatul său ca s-o înştiințeze pe sultana Lăcusta, mama 
lui, despre toate câte se întâmplaseră. 

Pe urmă întrebă: 

— O, mamă a mea, unde este nepotul meu Zâmbet- 
de-Lună? 

Ea răspunse: 

— Nu ştiu! O fi plecat să se plimbe cu verişoarele lui. 
Da trimit numaidecât să-l caute! 

Şi tocmai când spunea vorbele acestea, verişoarele in- 
trară, iar flăcăul nu era cu ele. Şi sultana trimise oameni 
să-l caute peste tot, dar, se înţelege, nu-l găsiră nicăieri. 
Atunci, durerea sultanului Saleh, a bunicii şi a verişoare- 
lor fu peste poate; şi se bociră şi plânseră amarnic. Pe ur- 
mă Saleh, cu pieptul greu, fu nevoit fireşte să-i trimită 
ştire despre treaba aceasta surorii-sii, sultana Floare-de- 
Granată, cea născută în apă, mama lui Zâmbet-de-Lună. 

Şi Floare-de-Granată, peste măsură de înspăimântată, 
se cufundă degrabă în mare şi alergă la palatul Lăcustei, 
mama ei. Şi, după îmbrăţişările şi lacrimile dintâi, întrebă: 

— Unde este fiul meu, sultanul Zâmbet-de-Lună? 

Şi mama cea bătrână, după lungi ocolișuri şi după tă- 
ceri pline de lacrimi, şi în potopul de suspine al verişoa- 
relor ce şedeau roată, îi povesti fiică-sii toată povestea, de 
la început până la sfârşit. Ci n-ar fi de niciun folos s-o mai 
spunem o dată. Pe urmă adăugă: 

— Iar frate-tău Saleh, care s-a fost ridicat sultan în locul 
lui Solomâzdru, degeaba a căutat el mult şi bine peste tot, 
că n-a izbutit să dea nici de urmele copilului nostru 
Zâmber-de-Lună, şi nici de urmele domniţei Gemma, 
fata lui Solomâzdru! 

Când Floare-de-Granată auzi vorbele acestea, lumea 
se înnegură dinaintea ochilor săi, şi jalea intră în inima 
ei, şi suspinele de deznădejde o zguduiau toată. Şi, o bună 
bucată de vreme, nu se mai auziră în palatul de sub apă 
decât bocetele de jale ale femeilor şi sughiţurile lor de 
durere. 

Ci trebuiră numaidecât să cugete cum să îndrepte o 
stare de lucruri atâta de ciudată şi de jalnică. Şi bunica fu 
cea dintâi care îşi şterse lacrimile şi zise: 

— Fata mea, nu-ţi mohorî peste măsură sufletul din 
pricina întâmplării acesteia; căci nu-i niciun temei ca fratele 
tău să nu-l găsească până la urmă pe fiu-tău Zâmber-de- 
Lună! În ce te priveşte, dacă își iubeşti cu adevărat copilul 
şi dacă îţi pasă de rosturile lui, ai face mai bine să te întorci 
în împărăția ta, ca să veghezi treburile şi să ţii în deplină 
taină lipsa fiului tău. Şi Allah are să dezlege lucrurile! 

Şi Floare-de-Granată răspunse: 

— Ai dreptate, mamă. Am să mă întorc. Ci te-aș ruga, 
oh, fie-ţi milă! să te gândeşti necontenit la fiul meu, şi ni- 
menea să nu dea uitării căutările! Şi de i s-ar întâmpla 
odată vreun rău, aş muri fără de izbavă, căci nu văd viața 
decât prin el şi nu gust bucuria decât la vederea lui! 

Şi sultana Lăcustă răspunse: 

— Hotărâr, fata mea, din toată dragostea inimii! Fii, 
dar, fără de teamă în privinţa aceasta, şi linişteşte-ţi gân- 
durile întru totul! 

Atunci Floare-de-Granată îşi luă rămas-bun de la ma- 
ma ei, de la frate-său şi de la verişoare şi, cu pieptul apăsat 
greu şi cu sufletul tare trist, se întoarse la împărăţia şi la 
cetatea ei. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi treia noapte 
Spuse: 


.. se întoarse la împărăţia şi la cetatea ei. 

Or, acuma, să ne întoarcem la insula verde, în care tâ- 
năra Mirta cea cu suflet milos îl lăsase pe Zâmber-de- 
Lună, schimbat de domniţa Gemma în pasăre cu pene 
albe şi cu cioc şi picioare roşii! 

După ce se văzu părăsit de preabuna Mirta, Zâmbet- 
de-Lună începu să plângă din belşug; pe urmă, întrucât i 
se făcuse foame şi sete, începu să mănânce poame şi să bea 
din apa curgătoare, tot cugetând la soarta lui cea cruntă şi 
minunându-se că se vedea făcut pasăre. Şi degeaba îşi în- 
cercă el aripile a zbor, căci nu izbândi să se ţină în văzduh, 
întrucât era prea mare şi prea greu. Şi până la urmă, se 
împăcă şi el cu soarta, gândind: „La ce mi-ar şi sluji să 
plec de pe ostrovul acesta, de vreme ce nu ştiu încotro să 
mă îndrept şi de vreme ce nimeni, după înfăţişarea-mi de 
pasăre, nu are să mă cunoască drept sultanul care am ră- 
mas în sinea mea?“ Şi urmă să trăiască pe insulă tare trist; 
şi seara se cocoța în vreun copac ca să se culce. 

Or, într-o zi, pe când se plimba mâhnit pe labele lui, 
cu capul plecat, de mohorât ce era, îl zări un vânător de pă- 
sări, care venise pe insulă să-şi întindă laţurile. Şi păsărarul, 


210 O mie şi una de nopți 


fermecat de înfăţişarea strălucită a acelei păsări mari care 
nu-şi avea samăn pe lume, şi al cărei cioc roşu şi ale cărei 
picioare roşii se vădeau într-un chip aşa de drăgălaş din 
albeaţa penelor, tare s-ar mai fi bucurat să poată avea o 
pasăre ca aceea, de un soi care îi era cu desăvârşire necu- 
noscut. Se pregăti aşadar cu toată grija să-l amăgească şi, 
cu o iscusință domoală, se apropie de el pe la spate şi, 
dintr-o zvârlitură dibace, aruncă laţul şi îl prinse. Şi, bogat 
cu acest vânat de soi, se întoarse în cetatea din care venise, 
ducând cu gingăşie pe umeri pasărea cea mare, pe care o 
ținea atârnată de picioare. 

Şi păsărarul, dacă ajunse în cetate, îşi zise: „Pe Allah! 
n-am mai văzut în viața mea o pasăre ca aceasta, nici la 
vânătorile mele de pe uscat, nici la cele de pe mare. Încâr 
ia să mă feresc de a o vinde vreunui cumpărător de rând, 
care nu-i poate şti nici preţul, nici folosul, şi care pesemne 
că ar tăia-o şi ar mânca-o împreună cu ai lui; ci am să i-o 
duc în dar sultanului cetăţii, care are să se minuneze de 
frumuseţea ei şi are să mă răsplătească scump!“ Şi se duse 
la palat şi o arătă sultanului, care, când o văzu, fu încântat 
până peste poate şi se minună mai cu seamă de culoarea 
roşie atâta de frumoasă a ciocului şi a aripilor. Și o primi 
şi îi plăti zece dinari de aur păsărarului, care sărută pă- 
mântul şi plecă. 

Atunci sultanul puse să se întocmească o colivie mare, 
cu zăbrele de aur, şi închise în ea pasărea cea frumoasă. 
Şi-i puse dinainte boabe de porumb şi de grâu; ci pasărea 
nici nu-şi întoarse ciocul către ele. Iar sultanul, nedumerit, 
îşi zise „Nu mănâncă! Am să-i aduc altceva!“ Şi scoase 
pasărea din colivie şi îi puse dinainte piept de pui, felii de 
carne şi fructe. Şi numaidecât pasărea începu să mănânce 
cu o mulțumire vădită, scoțând ţipete scurte și umflându-şi 
penele albe. Iar sultanul, dacă văzu așa, se cutremură de 
bucurie şi îi spuse unui rob: 

— Dă fuga şi spune stăpânei tale, sultana, că am cum- 
părat o pasăre nemaipomenită, care-i o minune dintre 
minunile vremilor, şi să vie să ne desfătăm amândoi cu ea, 
şi să vadă în ce chip minunat mănâncă din aceste bucate 
cu care păsările nu se hrănesc de obicei! 

Şi robul plecă degrabă s-o cheme pe sultană, care nu 
pregetă să vină. 

Ci, de cum zări pasărea, sultana îşi acoperi repede fața 
cu iaşmacul şi se trase mâniată îndărăt spre uşă şi vru să 
iasă. Iar sultanul fugi după ea şi o întrebă, ţinând-o de văl: 

— Pentru ce îţi acoperi fața, când aici nu suntem decât 
eu, soţul tău, şi hadâmbii şi slujnicele? 

Ea răspunse: 

— O, Măria Ta, află că pasărea aceasta nu este o pasăre, 
ci este un bărbat ca şi tine! Şi nu-i altul decât sultanul 
Zâmbet-de-Lună, fiul lui Şahraman şi al Floarei-de-Granată 
cea născută în apă. Şi a fost preschimbat aşa de domnița 
Gemma, fata lui Solomâzdru-din-mare, care l-a răzbunat 
în felul acesta pe tatăl ei cel biruit de către Saleh, unchiul 
lui Zâmbet-de-Lună! 

Când auzi vorbele acestea, sultanul se minună până 
peste marginile minunării şi strigă: 

— Prăpădi-o-ar Allah pe domnița Gemma, şi frânge-i-ar 
mâna! Ci, în numele lui Allah, o, fiică a moşului meu, 
spune-mi de şart cum stă treaba! 

Şi sultana, care era vrăjitoriţa cea mai de seamă de pe 
vremurile acelea, îi povesti toată povestea, fără a ocoli 
niciun amănunt. Şi sultanul, minunat peste măsură, se 
întoarse către pasăre şi o întrebă: 

— E adevărat? 

lar pasărea... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi patra noapte 

Spuse: 


„. se întoarse către pasăre şi o întrebă: 

— E adevărat? 

lar pasărea lăsă capu-n jos, a semn de adeverire, şi bă- 
tu din aripi. 

Atunci sultanul spuse către soţia sa: 

— Allah să te binecuvânteze, o, fiică a moşului meu! 
Ci, pe viața mea, dinaintea ochilor tăi! grăbeşte-te de-l 
slobozeşte din vraja aceasta! nu-l lăsa în chinuri! 

Atunci sultana, după ce îşi acoperi cu totul obrazul, îi 
spuse pasării: 

— O, Zâmber-de-Lună, intră în acest dulap! 

Şi pasărea se supuse numaidecât şi intră într-un dulap 
mare, zidit în perete, pe care sultana îl deschisese; şi intră 
şi ea după el, ţinând în mână o ulcea cu apă, peste care 
rosti nişte vorbe necunoscute; şi apa începu să clocotească 
în ulcea. Atunci sultana luă câțiva stropi din apa aceea, pe 
care i-i aruncă în obraz, spunându-i -i: 

— Întru harurile Numelor celor Magice şi ale Cuvin- 
telor Atotputernice, şi întru măreţia lui Allah cel mai pre- 
sus de toate, Ziditorul cerului şi al pământului, Învietorul 
morţilor, Hotărnicitorul soroacelor şi Împărţitorul ursi- 
telor, îţi poruncesc să laşi înfăţişarea aceasta de pasăre şi 
să-ţi iei îndărăt chipul care ţi-a fost dat de Ziditor! 

Şi numaidecât pasărea se cutremură de un tremur şi 
se zgudui de o zguduitură, şi se întoarse la înfăţişarea ei 
dintâi. Şi sultanul, uimit, văzu că era un flăcău care nu-și 
avea seamăn pe faţa pământului. Şi strigă: 

— Pe Allah! îşi merită numele de Zâmbet-de-Lună! 

Or, de îndată ce Zâmbet-de-Lună se văzu întors la sta- 
rea lui dintâi, strigă: 

— La ilah ill Allah, ua Mohammad rassul Allah! 

Pe urmă se duse la sultan, îi sărută mâna şi îi ură viață 
lungă. 

lar sultanul îl sărută pe frunte şi îi spuse: 

— Zâmbet-de-Lună, te-aş ruga să-mi povesteşti toată 
povestea ta, de când te-ai născut şi până astăzi! 

Şi Zâmbet-de-Lună îi povesti sultanului, care se mi- 
nună peste poate, toată viața lui, fără a ocoli niciun amă- 
nunt. 

Atunci sultanul, simțindu-se peste măsură de încântat, 
îi spuse tânărului sultan slobozit din vrajă: 

— O, Zâmbet-de-Lună, ce doreşti tu acuma să fac eu 
pentru tine? Spune-mi cu toată încrederea! 

- O, doamne al vremilor, tare aş vrea să mă întorc în 
împărăţia mea! Întrucât a trecut prea lungă vreme de când 
lipsesc, şi tare mă tem că neprietenii domniei s-or prileji 
de lipsa mea ca să-mi ia locul. Şi-apoi maică-mea trebuie 
să fie tare îngrijorată de plecarea mea! Şi cine ştie dacă nu 
cumva, cuprinsă de spaimă, o mai fi putut trăi, de durere 
şi de gânduri? 

Şi sultanul, mişcat de frumuseţea lui Zâmbet-de-Lună, 
şi cucerit de tinereţea şi de cuviinţa lui, răspunse: 

— Ascult şi mă supun! 

Şi porunci să se pregătească pe dată o corabie, încărcată 
cu toată zahereaua de trebuinţă, cu pânzele, cu năierii şi 
cu căpitanul ei; şi sultanul Zâmbet-de-Lună, după urările 
de despărţire şi după multe mulţumiri, se sui pe corabie, 
încredinţându-se ursitei lui. 

Ci ursita aceea îi mai păstra, în nevăzut, alte pățanii! 
Într-adevăr, la cinci zile de la plecare, se stârni o furtună 
năprasnică, luă corabia şi o zdrobi de un colţ de stâncă; şi 
singur Zâmbet-de-Lună, datorită însuşirilor lui din naştere, 
izbuti să scape de la înec şi să ajungă pe un țărm liniştit. 

Şi zări ivindu-se în depărtări o cetate ca o porumbiţă 
tare albă, şi care, aşezată pe un vârf de munte, se înălța 
deasupra mării. Şi deodată, din culmea acelui munte, văzu 
cum se apropie şi coboară la vale către el, cu iuţeala unei 
vijelii, un iureş înverşunat de cai, de catâri şi de măgari, fără 

de număr ca firele de nisip. Şi toată turma aceea vânzolită 
şi năucă se opri în jurul lui. Şi măgarii toți, dimpreună cu 
caii şi cu catârii, începură să-i facă din cap nişte semne 
vădite care voiau să spună: „Întoarce-te de unde ai venit!“ 
Ci întrucât el se încăpăţâna să stea pe loc, caii începură să 
necheze, şi catârii începură să sforăie, şi măgarii începură 
să răpească; ci erau nişte nechezături, nişte sforăituri şi niş- 
te răgete de jale şi de deznădejde. Ba vreo câţiva începură 
vădit să plângă smiorcăindu-se. Şi îl împingeau încetişor 
cu botul pe Zâmbet-de-Lună, care sta nemișcat şi nu vroia 
să se întoarcă la mare. Pe urmă, întrucât în loc să se întoarcă 
îndărăt, el pornise înainte către cetate, toate acele făpturi 
cu patru picioare începură să meargă şi ele, care înaintea 
lui, care dindărăt, alcătuindu-i un fel de alai de moarte, cu 
atâta mai tulburător cu cât lui Zâmbet-de-Lună i se părea 
că în gemetele pe care le scoteau aude un fel de tângă, în 
limba arăbească, asemenea cu tânga pe care o scot cititorii 
din Coran dinaintea celor morţi. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi cincea noapte 
Spuse: 


... Zâmbet-de-Lună i se părea că în gemetele pe care le 
scoteau aude un fel de tângă, în limba arăbească, aseme- 
nea cu tânga pe care o scot cititorii din Coran dinaintea 
celor morți. 

Şi Zâmbet-de-Lună, fără a mai şti dacă doarme, dacă 
e treaz, ori dacă totul nu este altceva decât o urmare amă- 
gitoare a stării lui de oboseală, începu să meargă ca într-un 
vis, şi ajunse în felul acesta pe culme, la poarta cetăţii co- 
coțate în vârful muntelui. Şi văzu la uşa unei prăvălii cu 

leacuri, stând jos, un şeic cu barbă albă, şi se grăbi să-i 
ureze bună pace. Şi şeicul, la rându-i, când îl văzu aşa de 
frumos, fu peste poate de bucuros, şi se ridică, îi răspunse 
la salamalec şi începu să le facă semne cu mâna animalelor 
acelea cu patru picioare să plece de acolo. Şi ele plecară, tot 
întorcându-şi capul din vreme în vreme, parcă anume ca 
să arate cât de rău le pare; pe urmă se împrăştiară în toate 
părțile şi pieriră. 

Atunci Zâmbet-de-Lună, la întrebarea bătrânului şeic, 
îşi povesti în câteva vorbe păţaniile, pe urmă îi spuse şei- 
cului: 

— O, moşule al meu preacinstit, oare poţi să-mi spui, 
la rândul tău, ce cetate este aceasta și ce-i cu vieţuitoarele 
cele cu patru picioare care m-au însoţit bocindu-se? 

Şeicul răspunse: 

— Fiul meu, intră mai întâi colea în prăvălie şi stai jos! 
Căci ţi-o fi foame, pesemne. Şi apoi am să-ţi spun tot ce 
pot să-ți spun! 

Şi îl pofti să intre şi să şadă pe un divan, în fundul pră- 
văliei, și îi aduse să mănânce şi să bea. Și, după ce Zâmbet- 
de-Lună se înfruptă şi se răcori, bătrânul îl sărută între 
ochi şi îi spuse: 

— Mulţumeşte lui Allah, o, fiul meu, carele te-a adus să 
mă întâlneşti înainte de a te vedea sultănița de aici! Dacă nu 
ţi-am spus încă nimic, nu ţi-am spus din pricină că mi-a 
fost frică să nu te tulbur şi să te împiedic în felul acesta să 
mănânci în tihnă. Află, dar, că această cetate se numeşte 
Cetatea-Vrăjilor, şi că aceea care domneşte aici se numește 
sultănița Almanakh! E o vrăjiroriţă înfricoşătoare, o fermecă- 
toare fără de pereche, o adevărată şeitană! Or, sultana aceasta 
este arsă necurmat de dorinţe! Şi ori de câte ori întâlneşte 
vreun străin tânăr, voinic şi frumos, care ajunge pe insula 
noastră, îl ispiteşte şi îl pune să se culce mereu cu ea, 
vreme de patruzeci de zile şi de patruzeci de nopţi. Or, 
întrucât la sfârşitul acestui răstimp l-a topit pe flăcău cu 

totul, sultana îl preschimbă în animal. Și întrucât, în 
proaspăta înfăţişare de animal, flăcăul îşi dobândeşte iarăşi 
puterile și virtuțile, se schimbă şi ea după cum i-i voia, de 
fiecare dată, în animalul cu care are de-a face, fie în iapă, 
fie în măgăriţă, şi se lasă încălecată de măgar sau de cal de 
nenumărate ori. După care îşi ia îndărăt înfăţişarea de om, 
ca să-şi caute alți flăcăi şi alte jertfe printre flăcăii frumoşi 
pe care-i găseşte. Şi, uneori, i se întâmplă, în nopţile în care 
lăuntrurile-i sunt pârjolite de o dorință fără saţ, să se lase 
încălecată pe rând de toate patrupedele de pe insulă până 
dimineaţa. Şi-aşa-i viaţa ei! Or, eu, întrucât îmi eşti tare 
drag, copilul meu, n-aş vrea să te văd ajuns pe mâinile 
vrăjitoarei acesteia nesățioase, care nu trăieşte decât pentru 
ce îți povestii! Şi întrucât, fără de nicio îndoială, tu eşti 
cel mai frumos dintre toți flăcăii câți au pus piciorul pe 
insula noastră, cine ştie ce are să se întâmple, de te-o vedea 
sultana Almanakh! În ce priveşte măgarii, catârii şi caii 
care, când te-au văzut, au coborât din munte devale în 
întâmpinarea ta, aceia-s flăcăii preschimbaţi de cărre 
Almanakh. Or, întrucât te vedeau așa de tânăr şi de fru- 
mos, li s-a făcut milă de tine şi au vrut mai întâi, cu sem- 
nele lor din cap, să te hotărască să te întorci la mare. Pe 
urmă, văzând că te îndărătniceşti să rămâi, în pofida do- 
jenelii lor, te-au însoţit până aici, tânguindu-se, pe limba 
lor, în bocete de moarte, ca şi cum ar fi însoțit un om mort 
pentru viața de om! Or, fiul meu, viața cu această tânără 
sultăniță Almanakh, vrăjitorița, n-ar fi chiar cu totul ne- 
plăcută, de n-ar fi necazul că prea îl trudeşte pe acela pe 
care soarta i-l aduce la pat. De mine îi e frică şi mă cinstește, 
căci ştie că sunt mai priceput decât ea în meşteşugul 
vrăjitoriei şi al farmecelor. Numai că eu, fiul meu, întrucât 
sunt un drept-credincios întru Allah şi întru Profetul său 
(cu EI fie rugăciunea şi pacea!), nu mă slujesc niciodată de 
vrăjitorie spre a săvârşi rele! Căci răul totdeauna se întoarce 
până la urmă împotriva celui ce l-a săvârşit! 

Or, nici nu isprăvi bine bărrânul şeic să rostească vor- 
bele acestea, că se şi ivi dinspre partea lui un alai falnic de 
o mie de fete ca nişte lune, îmbrăcate în purpură şi în aur, 
care veniră şi se rânduiră în două şire de-a lungul prăvăliei, 
ca să-i facă loc unei fetişcane mai frumoasă decât ele toate, 
călare pe un cal arab sclipind de nestemate. Şi era chiar 
sulrănița Almanakh, vrăjitorița. Şi se opri dinaintea prăvă- 
liei, puse piciorul pe pământ, ajutată de două roabe care 
țineau frâiele calului, și intră la şeicul cel bătrân, pe care 
îl salută cu multă cuviință. Pe urmă şezu jos pe divan şi, 
cu ochii închişi pe jumătate, îl privi pe Zâmbet-de-Lună. 
Şi ce privire... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi şasea noapte 
Spuse: 


Pe urmă şezu jos pe divan şi, cu ochii închişi pe jumă- 
tate, îl privi pe Zâmbet-de-Lună. Şi ce privire! Lungă, 
răscolitoare, mângâietoare, scăpărătoare! Şi Zâmbet-de- 
Lună se simţi străpuns ca de o suliță, ori ars ca de un jar 
încins. Şi tânăra domniţă se întoarse către şeic şi îi spuse: 

— O, şeicule Abderrahman, de unde ai putut să do- 
bândeşti tu un asemenea flăcău? 

El răspunse: 

— Este băiatul fratelui meu. Tocmai a sosit la mine din 
călătorie! 

Ea spuse: 

— Este tare frumos, o, şeicule! N-ai vrea să mi-l împru- 
muţi numai pentru o noapte? N-am să fac altceva decât am 
să stau de vorbă cu el, nimic mai mult; şi ţi-l aduc îndărăt 
mâine dimineaţă, neatins! 


El spuse: 

- Te legi cu jurământ faţă de mine că nu ai să încerci 
niciodată să-l vrăjeşti? 

Ea răspunse: 

— Fac jurământ dinaintea Stăpânului vrăjitorilor şi 
dinaintea ta, o, preacinstite moşule! 

Şi puse să i se dea în dar şeicului o mie de dinari de aur, 
ca să-şi dovedească mulțumirea, şi îl pofti pe Zâmbet-de- 
Lună să încalece pe un cal minunat, coperit cu nestemate, 
şi îl luă cu ea la sarai. ŞI, în mijlocul alaiului, flăcăul părea 
ca luna între stele. 

Or, Zâmber-de-Lună, care se împăcase cu gândul ca 
de aci înainte să se lase în voia soartei, nu scotea o vorbă 
şi se lăsa dus, fără a arăta în niciun fel ce simte. 

lar vrăjitorița Almanakh, care îşi simţea lăuntrurile ar- 
zând după flăcău mult mai aprig decât arseseră vreodată 
pentru drăguții ei de mai înainte, îl duse degrabă într-o sa- 
lă cu pereţii zidiţi din aur şi unde aerul era răcorit de un 
şuvoi de apă ce țâșnea dintr-un havuz de peruzea. Şi merse 
de se prăbuşi cu el pe un pat mare de fildeş, unde începu 
să-l alinte într-un chip aşa de nemaipomenit, încât flăcăul 
porni să cânte şi să dănţuiască din toate păsărelele lui! Şi 
sultănița nu era nicidecum amarnică, dimpotrivă! Tare 
gingaşă, într-adevăr! Şi tot aşa! Incalculabile erau zvâcnirile 
cocoşului cu neobosita găinuşă. Şi flăcăul îşi zise: „Pe Allah! 
este peste poate de pricepută! Şi nu mă înghesuie deloc! Îşi 
face rând, iar eu la fel! Şi, întrucât tare mă bate gândul că 
este cu neputinţă ca domniţa Gemma să fie tot aşa de mi- 
nunată ca vrăjitorița aceasta, vreau să rămân aici toată viața 
mea, şi să nu mă mai gândesc nici la fata lui Solomâzdru, 
nici la rudele mele, nici la împărăția mea!“ 

Şi-aşa că rămase acolo patruzeci de zile şi patruzeci de 
nopţi, trecându-şi vremea toată cu tânăra vrăjitoriță, în 
petreceri, în danţuri, în cântece, în alinturi, în zbeguri, în 
giugiuleli, în desfătări, şi altele de-acestea, peste măsura 
bucuriei şi a voioşiei. 

Şi, din când în când, ca să râdă, Almanakh îl întreba: 

— O, ochi al meu, ţi-e mai bine cu mine, decât în pră- 
vălie cu moşu-tău? 

Şi el răspundea: 

— Pe Allah, o, stăpână a mea, unchiul meu este un biet 
neguțător de leacuri, da tu eşti chiar tiriacul! 

Or, cum erau tocmai în cea de a patruzecea seară, vrăji- 
toreasa Almanakh, după o sumedenie de zbeguieli de tot 
felul cu Zâmbet-de-Lună, fu mai zbuciumată ca de obicei 
şi se întinse să se culce. Ci, pe la miez de noapte, Zâmbet- 
de-Lună, care se prefăcea că doarme, o văzu cum se scoală 
din pat, cu faţa aprinsă. Și se duse în mijlocul sălii, de unde 
luă de pe o tabla de aramă un pumn de boabe de orz, pe 
care le aruncă în apa din havuz. ŞI, în câteva clipite, boabele 
de orz încolțiră, şi tulpinele lor ieşiră din apă, şi spicele li se 
coapseră şi se auriră. Atunci vrăjitoreasa culese boabele cele 
noi, le zdrobi într-o piuliță de marmură, le amestecă cu 
nişte prafuri pe care le luă din fel de fel de cutii, şi făcu un 
aluat rotund ca o gogoaşă. Pe urmă puse gogoașa, întocmită 
în felul acesta, într-un tuci fierbinte, şi o prăji la foc domol. 
Pe urmă scoase gogoaşa, o înfăşură într-un ştergar şi se duse 
de-o ascunse într-un dulap, după care se întoarse şi se culcă 
iarăşi în pat, lângă Zâmbet-de-Lună, şi adormi. 

Ci dimineaţa, Zâmbet-de-Lună, care, de când intrase 
în saraiul vrăjitoarei îl lăsase uitării pe bătrânul şeic 
Abderrahman, îşi aduse aminte acuma de el şi gândi că ar 
fi de trebuinţă să se ducă şi să-i spună ce-a văzut că făcuse 
Almanakh în noaptea aceea. Şi se duse la prăvălia şeicului, 
care fu bucuros să-l vadă iară, îl sărută cu drag, îl pofti să 
şadă şi îl întrebă: 

— Nădăjduiesc, fiul meu, că n-ai avut a te plânge de vră- 
jitoriţa Almanakh, oricât de necredincioasă o fi ea! 

El răspunse: 

— Pe Allah, moşule al meu bun, s-a purtat faţă de mine 
toată vremea cu multă gingăşie, şi nu m-a asuprit cu nimic. 

Ci as'noapte am simţit că s-a sculat şi, când i-am văzut 
obrajii aprinși, m-am prefăcut că dorm, şi am văzut-o cum 
se îndeletnicea cu o treabă ce mă face să mă tem cu totul 
de ea! Drept aceea, o, preacinstite unchiule al meu, am 
venit să-ți cer sfatul! 

Şi îi povesti ce făcuse vrăjitoriţa noaptea. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a cinci sute patruzeci şi şaptea noapte 
Spuse: 


Şi îi povesti ce făcuse vrăjitoriţa noaptea. 

La vorbele acestea, şeicul Abderrahman fu cuprins de 
o mânie năprasnică, şi strigă: 

— O, blestemata! o, haina! o, sperjura care nu vrea să-și 
ţină jurământul! Nimica, dar, n-o s-o lecuiască de bleste- 
mata ei de vrăjitorie? 

Pe urmă adăugă: 

— E vremea să pun cap blestemăţiilor ei! 

Şi se duse la un dulap, scoase de acolo o gogoaşă aseme- 
nea în toate privinţele cu gogoaşa întocmită de vrăjitoare, 
o înfâşură într-un ştergar şi i-o întinse lui Zâmbet-de-Lună, 
spunându-i: 

— Cu pita aceasta pe care ţi-o dau, răul pe care vrea să 
ţi-l facă are să cadă asupra ei. Într-adevăr, cu ajutorul 
acelei gogoşi frământate de ea, şi pe care, la capătul celor 
patruzeci de zile, le-o dă flăcăilor s-o mănânce, îi schimbă 
în animalele cu patru picioare care umplu insula. Ci tu, 
copilul meu, să te fereşti ca nu cumva să te atingi de go- 
goaşa cu care are să te îmbie! Încearcă, dimpotrivă, s-o faci 
să înghită o bucată din gogoaşa ce ţi-am dat-o eu! Pe urmă 
să-i faci întocmai ce are să încerce ea să-ți facă, drept vră- 
jitorie, rostind asupra ei vorbele întocmai cum are să le 

rostească ea asupra ta. Şi, în felul acesta, ai s-o preschimbi 
în ce animal ţi-o plăcea! Şi să încaleci pe ea, şi să vii la 
mine. Şi-atunci am să ştiu eu ce-mi rămâne de făcut. 

Şi Zâmber-de-Lună, după ce îi mulţumi şeicului pen- 
tru dragostea şi pentru grija ce-i purta, îl lăsă şi se întoarse 
la saraiul vrăjitoarei. 

Şi o găsi pe Almanakh, care îl aştepta în grădină, stând 
dinaintea unei mese întinse, iar la mijlocul mesei era o ta- 
bla pe care se afla gogoaşa gătită în toiul nopții. Şi întru- 
cât ea începu să se plângă de lipsa lui, el îi spuse: 

— O, stăpână a mea, trecuse multă vreme de când nu-l 
mai văzusem pe moşul meu, şi m-am dus pe la el; şi m-a 
primit cu bucurie şi mi-a dat să mănânc; şi, printre alte lu- 
cruri minunate, erau şi nişte gogoşi, aşa de bune încât nu 
m-am putut opri să-ţi aduc şi ţie una, ca să-ţi dau să guşti! 

Şi scoase legăturica, desfăcu gogoaşa şi o rugă pe 
Almanakh să mănânce o bucată. Şi Almanakh, ca să nu-l 
supere, rupse gogoaşa şi luă o bucată pe care o înghiţi. Pe 
urmă, la rându-i, îl pofti să guste şi el din gogoaşa ei; iar 
Zâmbet-de-Lună, ca să n-o supere, luă o bucată, ci, prefă- 
cându-se că o mănâncă, o lăsă să-i lunece pe gura cămăşii. 

Numaidecât vrăjitoarea, socotind că el înghiţise cu 
adevărat bucata de gogoaşă, se ridică repede, luă în căuşul 
palmei oleacă de apă din havuzul de alături şi îl stropi pe 
Zâmbet-de-Lună, strigându-i: 

— O, tinere sleit, fă-te un măgar putinte! 

Da care nu fu mirarea vrăjitoriţei când văzu că flăcăul, 
departe de a se schimba în măgar, se ridică la rându-i şi se 
apropie repede de havuz, de unde luă un strop de apă cu 
care o stropi strigându-i: 

— O, haino, leapădă-ţi înfăţişarea omenească şi prefă-te 
în măgăriță! 

Şi tot atunci, până să aibă vreme să se dezmeticească 
din uluială, vrăjitorița Almanakh fu preschimbată în măgă- 
riță. lar Zâmbet-de-Lună încălecă pe ea și alergă la şeicul 

Abderrahman, să-i povestească tot ce se întâmplase. Pe 
urmă îi lăsă în seamă măgăriţa, care făcea pe nărăvaşa. 

Atunci şeicul Abderrahman petrecu pe după gâtul mă- 
găriței Almanakh un lanţ îndoit, pe care îl legă de o verigă 
din peretele casei. Pe urmă îi spuse lui Zâmber-de-Lună: 

— Acuma, fiul meu, am să mă apuc să fac rânduială în 
treburile cetăţii noastre, şi am să încep cu dezlegarea vrăjii 
care-i ţine pe atâția flăcăi schimbaţi în animale cu patru 
picioare. Ci mai întâi, măcar că aceasta mă costă despăr- 
irea de tine, vreau să-ţi ajut să te întorci în împărăţia ta, ca 
să se curme zbuciumul mamei tale şi al supuşilor tăi! Şi 
pentru aceasta am să te ajut să urmezi drumul cel mai scurt. 

Şi, rostind aceste cuvinte, şeicul îşi puse două degete 
între buze şi scoase un şuierat lung şi puternic, şi numai- 
decât se ivi dinaintea lui un ginn mare, cu patru aripi, 
care se opri smirnă în vârful picioarelor şi îl întrebă pricina 
pentru care fusese chemat. Iar şeicul îi spuse: 

— O, ginnule Fulgerătură, ai să-l iei în cârcă pe sulta- 
nul Zâmbet-de-Lună, aci de faţă, şi ai să-l duci de sârg la 
palatul lui, din Cetatea-Albă! 

Iar ginnul Fulgerătură se încovoie în două, lăsând capu-n 
jos; şi Zâmbet-de-Lună, după ce sărută mâna şeicului, 
izbăvitorul său, şi după ce îi mulţumi, se sui în cârca lui 
Fulgerăcură şi, lăsându-și picioarele să-i atârne peste piep- 
tul acestuia, se prinse de gâtul lui. Şi ginnul se ridică în 
văzduhuri şi zbură cu o iuţeală de porumbel călător, fă- 
când cu aripile lui un vuiet ca de moară de vânt. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi opta noapte 
Spuse: 


„.. vuiet ca de moară de vânt. 

Şi ginnul drumeţi aşa, neostenit, vreme de o zi şi o 
noapte, şi străbătu în felul acesta o depărtare de şase luni 
de drum. Şi ajunse deasupra Cetăţii-Albe şi îl lăsă pe 
Zâmbet-de-Lună chiar pe terasa palatului său. Pe urmă se 
mistui. 

lar Zâmbet-de-Lună, cu inima topită de adierea abu- 
rului ţării sale, cobori degrabă în iatacul unde, de când 
pierise el, şedea maică-sa, Floare-de-Granată, plângând în 
tăcere şi purtându-şi jalea tainic în suflet, ca să nu se dea 
în vileag şi să-i ispitească în felul acesta pe cei ce râvneau 
la scaunul de domnie. Şi Zâmbet-de-Lună trase la o parte 
perdeaua de la sala în care tocmai se aflau în ospeţie la 
sultană bătrâna mamă-mare Lăcusta, sultanul Saleh şi 
verişoarele. Şi intră în sală, urând bună pace celor de faţă, 
şi se repezi în braţele mamei sale, care, când îl văzu, căzu 
leşinată de bucurie şi de tulburare. Ci nu zăbovi mult 
până să-şi vină iarăşi în fire şi, strângându-şi feciorul la 
piept, plânse îndelung, zguduită toată de suspine, în vre- 
me ce verişoarele sărutau picioarele nepotului lor, iar bu- 
nica îl ţinea de o mână şi moşul Saleh de cealaltă. Şi stărură 
aşa, în bucuria întoarcerii, fără a putea să rostească o 
vorbă. 

Ci, după ce le fu cu putință, într-un sfârșit, să-şi des- 
carce sufletele în vorbe, îşi povestiră cu toţii toate păța- 
niile, și îl binecuvântară laolaltă pe Allah cel Binefăcător, 
care îngăduise să fie mântuiţi şi să se vadă laolaltă iarăşi. 

După care Zâmbet-de-Lună se întoarse către mama sa 
şi către bunică-sa şi le spuse: 

— Nu-mi mai rămâne acuma decât să mă însor! Şi stă- 
rui a nu vroi să mă însor decât cu domnița Gemma, fata 
lui Solomâzdru! întrucât, într-adevăr, ea este o adevărată 
gemmă, aşa cum o arată numele! 

Şi bunica cea bătrână răspunse: 

— Acuma, o, copile al meu, lucru-i lesne, întrucât încă 
îl mai avem prins pe tatăl ei în palatul său. 

Şi trimise numaidecât după Solomâzdru, pe care robii 
îl aduseră legat cu lanţuri de mâini şi de picioare. Ci 
Zâmbet-de-Lună porunci să fie numaidecât slobozit din 
lanţuri; şi porunca fu îndeplinită pe dată. 

Atunci Zâmbet-de-Lună se duse lângă Solomâzdru şi, 
după ce îşi ceru iertare că fusese pricina necazurilor întâm- 
plate, îi luă mâna, i-o sărută cuviincios şi spuse: 

— O, împărate Solomâzdru, cinstea de a mă înrudi cu 
tine nu ţi-o mai cere un mijlocitor; ci chiar eu, Zâmbet- 
de-Lună, sultanul peste Cetarea-Albă şi peste cea mai ma- 
re împărăție de pe pământ, îţi sărut mâinile şi ţi-o cer de 
soţie pe fiica ta Gemma. lar dacă nu vrei să mi-o dai, am 
să mor. lar dacă primeşti, nu numai că ai să fii iarăşi domn 
peste împărăţia ta, ci și eu am să fiu robul tău! 

La vorbele acestea, Solomâzdru îl sărută pe Zâmbet- 
de-Lună şi spuse: 

— Hotărâr, o, Zâmbet-de-Lună, nimenea mai mult de- 
cât tine n-ar putea să fie vrednic de fata mea! Or, întrucât 
ea este supusă puterii mele, are să primească această dorin- 
ţă cu dragă inimă! Încât trebuie să trimit s-o cheme din os- 
trovul unde stă ascunsă de când am fost lipsit de scaunul 
domniei mele. 

Şi, spunând vorbele acestea, porunci să vină din mare 
un sol, pe care îl însărcină să plece numaidecât s-o caute 
pe domniţa din insulă şi să i-o aducă fără de zăbavă. lar 
solul pieri şi nu zăbovi mult până să se întoarcă dimpre- 
ună cu domnița Gemma şi cu slujnica ei Mirta. 

Atunci sultanul Solomâzdru o sărută mai întâi pe 
fiică-sa, pe urmă o duse să se închine dinaintea bătrânei 
doamne Lăcusta şi dinaintea sultanei Floare-de-Granată, 
şi îi spuse, arătându-i-l cu degetul pe Zâmbet-de-Lună, 
cel pierit de bucurie. 

— Află, o, fata mea, că te-am făgăduit acestui tânăr sultan 
falnic, acestui leu viteaz, Zâmbet-de-Lună, fiul sultanei 
Floare-de-Granată-din-mare, întrucât fără de nicio îndoială 

că el este cel mai frumos dintre oamenii vremilor lui, şi cel 
mai minunat, şi cel mai puternic, şi cel mai presus ca stirpe 
şi cin, şi încă şi mai mult! Încât socot că el este făcut pentru 
tine şi că tu eşti făcută pentru el. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute patruzeci şi noua noapte 
Spuse: 


.. Încâr socot că el este făcut pentru tine şi că tu eşti fä- 
cută pentru el. 

La vorbele acestea ale tatălui său, domniţa Gemma lăsă 
ochii în jos, cuminte, şi răspunse: 

— Sfaturile tale, o, părinte al meu, sunt pravila mea de 
purtare; iar dragostea ta plină de grijă este umbra sub care 
huzuresc! Şi întrucât aşa-i dorinţa ta, de-acuma înainte 
chipul celui pe care mi l-ai ales are să fie în ochii mei, nu- 
mele lui are să fie pe gura mea, iar locuinţa lui are să fie 
în inima mea! 

Când auziră cuvintele acestea, mătușile lui Zâmbet- 
de-Lună şi celelalte doamne de față umplură palatul cu 
strigătele lor de bucurie şi cu /i4-/i4-liu-urile lor ascuţite. 
Pe urmă sultanul Saleh şi Floare-de-Granată trimiseră 
numaidecât după cadiu şi după martori, ca să scrie senetul 
de căsătorie dintre sultanul Zâmbet-de-Lună şi domniţa 
Gemma. Şi nunta se sărbători cu mare vâlvă şi cu o fală 
aşa de nemaipomenită încât, pentru datina îmbrăcării hai- 
nelor, rochia miresei fu schimbată de nouă ori. În ce pri- 
veşte celelalte, ar creşte păr pe limbă până a izbuti să poves- 
teşti totul cum se cuvine. Încât mărire lui Allah carele 
unește între ele lucrurile frumoase şi nu zăboveşte bucuria 
decât ca să dăruiască fericirea! 

Când sfârşi de povestit povestea aceasta, Şeherezada, tăcu. 

Atunci micuța Doniazada strigă: 

— O, surioara mea, ce dulci, şi ce gingaşe, şi ce zemoase sunt 
vorbele tale! Şi ce minunată-i povestea aceasta! 

Iar sultanul Şahriar spuse: 

— Hotărât, o, Șeherezada, m-ai învăţat multe lucruri despre 
care habar nu aveam! Căci n-am ştiut până astăzi mai nimic 
despre lucrurile de sub ape. Iar povestea lui Abdallah-din-mare, 
precum şi cea a Floarei-de-Granată m-au mulțumit pe deplin! 
Ci, o, Șeherezada, nu cumva ştii vreo povestire cu totul diavo- 
lească? 

lar Şeherezada zâmbi a râde şi răspunse: 

— Tocmai, o, Măria Ta, ştiu una, pe care am să ţi-o povestesc 
numaidecât! 

Şi Șeherezada spuse: 


SEARA DE IARNĂ A LUI ISAC 
DIN MOSSUL! 


e la Isac din Mossul, meşterul cântăreț cel îndrăgit 
4 de Al-Raşid, ne-a rămas povestirea snoavei care ur- 
mează. Isac spunea: 

Într-o noapte, stam la mine acasă, iarna, şi, pe când 
afară vânturile urlau ca nişte lei şi norii se descărcau cu 
vuiet ca nişte guri de burdufe pline cu apă şi larg deschise, 
îmi încălzeam mâinile deasupra plitei mele de aramă şi 
eram posomorât că nu puteam, din pricina noroiului de 
pe drumuri, a ploii şi a negurii, nici să ies, nici să nădăjdu- 
iesc în venirea vreunui prieten care să-mi țină tovărăşie. Şi, 
cum pieptul îmi era din ce în ce mai apăsat, i-am spus ro- 
bului meu: 

— Dă-mi ceva de mâncare, ca să-mi trec vremea! 

Şi pe când robul se pregătea să-mi îndeplinească po- 
runca, nu izbuteam să nu mă gândesc la nurii unei fetiş- 
cane pe care o văzusem mai înainte la sarai’; şi nu ştiam 
de ce amintirea ei îmi stăruia atâta în minte, nici din ce 
pricină gândul mi se oprea mai des la obrazul ei decât la 
al oricărei alteia dintre toate cele multe câte îmi descân- 
taseră vreodată nopțile. Şi-atâta de tare mă apăsa acea des- 
fărătoare dorinţă, că până la urmă nici n-am băgat de 
seamă că robul se şi înfăţişase dinaintea mea, stând drept, 
cu braţele încrucişate, şi, după ce isprăvise de întins masa, 


! La M. A. Salie, titlul este Povestea cu Isac din Mossul şi cu orbul. 

2 La M. A. Salie : „o roabă a unuia dintre fii lui Ali-Mahdi.“ (Ali-Mahdi 
— cel de al treilea calif din dinastia Abbasizilor — a fost tatăl lui Harun al- 
Raşid şi a deţinut califatul între anii 775-785). 

nu mai aştepta decât un semn din ochii mei ca să aducă 
tăvile. Iar eu, plin de visătoria mea, am strigat cu glas tare: 

— Ah, dacă tânăra Saieda cea cu glasul atâta de dulce ar 
fi aici, n-aş mai fi eu aşa de mohorât! 

Am rostit vorbele cu glas tare, într-adevăr, ţin minte ca 
acum, măcar că de obicei gândurile mele sunt tăcute. Iar 
uimirea mea a fost până peste poate când mi-am auzit aşa 
sunetul glasului, dinaintea robului care rămăsese cu ochii 
bulbucați. 

Or, nici nu mi-am rostit eu bine dorul, că s-a şi auzit 
o bătaie în uşă, de parcă ar fi fost acolo cineva care nu pu- 
tea răbda să aştepte, şi un glas tineresc a suspinat: 

— Mult-iubizul oare îi poate deschide uşa iubitei lui? 

Eu atunci am gândit în cugetul meu: „Pesemne că este 
cineva care, pe negură, a greşit casa! Ori şi-o fi dat roadele 
pomul sterp al dorințelor mele?“ Ci tot m-am grăbit să 
sar în picioare şi am dat fuga să deschid chiar eu uşa; şi în 
prag, am văzut-o pe Saieda cea mult dorită, da cu ce înfă- 
țişare ciudată şi cu ce strălucire de vrajă! Era îmbrăcată cu 
o rochie scurtă de mătasă verde, iar pe capu-i era întinsă 
o basma de zarafir, care n-o putuse apăra de ploaie şi de 
apa ce şuroia de pe streşinile de la terase. Pe deasupra, tre- 
buie să se fi afundat adesea în noroi pe drum, aşa cum 
mărturiseau limpede picioarele ei. Iar eu, dacă am văzut-o 
în starea aceea, m-am minunat: 

— O, stăpână a mea, de ce te-ai primejduit să ieşi aşa 
din casă, şi încă şi pe o noapte ca asta! 

Ea mi-a spus, cu glasul ei gingaş: 

— Eh, aş fi putut oare să nu mă plec la dorința pe care 
solul tău mi-a adus-o adineaori acasă? Mi-a spus ce tare 
ţi-e dor de mine şi, în ciuda vremii acesteia amarnice, 
iată-mă! 

Or, eu, măcar că nu-mi aminteam deloc să fi dat o 
atare poruncă, iar de-aş fi dat-o, singurul meu rob tot n-ar 
fi putut s-o îndeplinească, de vreme ce şezuse lângă mine, 

n-am vrut să-i arăt iubitei mele cât de tulburate îmi erau 
minţile de toate astea; şi i-am spus: 

— O, stăpâna mea, mărire lui Allah carele a îngăduit să 
ne întâlnim şi care schimbă în miere amărăciunea dorinţii! 
Venirea ta să înmiresmeze casa şi să aducă tihna în inima 
stăpânului casei! Într-adevăr, dacă n-ai fi venit tu, aş fi ple- 
cat eu după tine, aşa de chinuit îmi era sufletul de dorul 
tău în seara aceasta. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizecea noapte 
Spuse: 


„.. aş fi plecat eu după tine, aşa de chinuit îmi era su- 
fletul de dorul tău în seara aceasta. 

După care m-am întors către robul meu şi i-am spus: 

— Du-te repede şi adu nişte apă caldă şi miresme! 

Şi după ce robul a îndeplinit porunca mea, am început 
să spăl chiar eu picioarele iubitei mele, şi i-am turnat pe 
ele un şip întreg cu miresme de trandafiri. Pe urmă am 
îmbrăcat-o într-o rochie frumoasă de muselină verde, şi 
am poftit-o să şadă alături de mine, lângă o tabla cu poa- 
me şi cu băuturi. Şi după ce a băut cu mine de mai multe 
ori dintr-o cupă, am vrut, ca să-i fac plăcere, eu, care de 
obicei nu mă apuc să cânt decât după multe rugăminți şi 
stăruinţi, am vrut, dar, să-i cânt un cântec nou, pe care 
tocmai îl făcusem. Ci ea mi-a spus că sufletul ei nu avea 
chef să mă asculte. 

Iar eu i-am zis: 

— Atunci, o, stăpâna mea, binevoieşte de ne cântă tu 
ceva! 

Ea a răspuns: 

— Ba nici eu! Căci sufletul meu nu vrea! 

Eu i-am spus: 

— Ci, o, tu, ochi al meu, bucuria nu poate fi întreagă 
fără de cântec şi fără de muzică! Tu ce crezi? 

Ea mi-a spus: . 

— Ai dreptate! În seara aceasta însă, nu ştiu de ce, nu 
am niciun chef să aud pe cineva cântând, afară doar de 
vreun om din gloată, ori vreun cerşetor de pe uliţă. Nu vrei 
să te duci să vezi de nu cumva trece pe la uşa ta vreunul 
care să-mi poată îndeplini dorinţa? 

Şi eu, ca să n-o supăr, şi măcar că eram încredinţat că pe 
o noapte ca aceea nu era niciun trecător pe drum, m-am 
dus să deschid ușa de la intrare şi am scos capul pe crăpă- 
tură. Şi spre marea mea nedumerire, am văzut un cerşetor 
bătrân, sprijinit în bâta lui şi rezemat de zidul din față, 
vorbind singur: „Ce mai vuieşte şi furtuna asta! Vântul îmi 
spulberă glasul, de nu mă aude nimenea! Vai de bietul orb, 
săracul! Când cântă, nimenea nu-l ascultă! Şi dacă nu cântă, 
moare de foame!“ Şi, după ce a rostit vorbele acestea, orbul 
cel bătrân a început să bâjbâie cu bâta lui pe pământ și pe 
lângă pereţi, dând să-şi urmeze drumul. 

Eu atunci, uimit și bucuros totodată de întâlnirea aceea 
neaşteptată, i-am spus: 

— O, moşule, oare ştii să cânţi? 

El a răspuns: 

— Se zice că aş şti să cânt! 

lar eu i-am spus: 

— Dacă-i aşa, o, şeicule, nu vrei să-ţi închei noaptea cu 
noi şi să ne bucuri cu tovărășia ta? 

El mi-a răspuns: 

— Dacă aşa ţi-e vrerea, ia-mă de mână, căci sunt orb 
de amândoi ochii! 

Şi l-am luat de mână, şi, după ce l-am băgat înlăuntru și 
am încuiat cu grijă uşa casei în urmă, i-am spus iubitei mele: 

— O, stăpână a mea îţi aduc un cântăreț care pe dea- 
supra, mai este şi orb! Are să ne dăruiască desfătare, fără 

a vedea ce facem noi. lar tu n-ai să te simţi stânjenită, şi 
nu mai trebuie să-ți acoperi obrazul. 

Ea mi-a zis: 

— Adu-l degrabă! 

Şi l-am adus în odaie. 

Am început dintru-întâi să-l poftesc să ia loc dinaintea 
noastră şi l-am îmbiat să mănânce oleacă. Iar el atunci a 
mâncat cu multă cuviință, din vârful degetelor. Și după ce 
a isprăvit şi s-a spălat pe mâini, l-am poftit să bea, iar el a 
băut trei cupe pline, şi-atunci m-a întrebat: 

— Poţi să-mi spui la cine mă aflu ca oaspete? 

Eu i-am răspuns: 

— La Isac, fiul lui Ibrahim din Mossul! 

Or, numele meu nu l-a tulburat peste măsură; şi s-a 
mulțumit să-mi răspundă: 

— A, da, am auzit de tine. Şi sunt bucuros că mă aflu 
în casa ta. 

Eu i-am zis: 

— O, stăpâne al meu, sunt cu adevărat bucuros să te 
primesc în casa mea! 

El mi-a spus: 

— Atunci, o, Isac, dacă vrei, ia să-ţi aud glasul, care se 
zice că e tare frumos! Căci gazda-i datoare să înceapă mai 
întâi a face pe pofta musafirilor săi! 

Iar eu i-am răspuns: 

— Ascult şi mă supun! 

Şi întrucât treaba începea să mă înveselească, am luat 
lăuta şi am cântat cu tot harul de care sunt în stare. lar 
când am isprăvit şi partea de sfârşit a cântecului, pe care 
l-am cântat cu cea mai deosebită grijă, şi când cele mai de 
pe urmă sunete s-au risipit, cerşetorul cel bătrân a zâmbit 
zefliu şi mi-a zis: 

— Dreptu-i, ya Isac! Nu-ţi mai lipseşte decât puţin ca 
să ajungi un muzician desăvârşit şi un cântăreț deplin! 

Or eu, când am auzit lauda aceea, care mai degrabă 
era ocară, am simţit că mă fac mic de tot în ochii mei şi, 
de ciudă şi mâhnire, am aruncat lăuta cât colo. Dar în- 
trucât nu vroiam să mă arăt nicicum lipsit de cuviinţă față 
de musafirul meu, n-am socotit că se cade a-i răspunde şi 
n-am mai spus nimic. Atunci el mi-a zis: 

— Nu mai cântă nimeni? Oare nu mai este nimeni alt- 
cineva aici? 

Eu am spus: 

— Mai este o tânără roabă. 

EI a spus: 

— Porunceşte-i să cânte, ca s-o aud şi eu! 

Am spus: 

— Pentru ce să mai cânte, de vreme ce ţi-a şi fost de 
ajuns ce ai auzit? 

El a spus: 

— Să cânte totuşi! 

Atunci fetişcana, iubita mea, a luat lăuta, da vădit fără 
voie bună, şi, după ce a însăilat un pestref iscusit, a cântat 
cât a putut mai bine. Ci bătrânul cerşetor a oprit-o numai- 
decât şi i-a zis: 

— Tu mai ai mult de învăţat! 

Şi iubita mea, mânioasă, a aruncat lăuta departe de ea 
şi a dat să se ridice. lar eu n-am izbutit s-o fac să mai stea 
decât cu mare greutate şi numai după ce am căzut la ge- 
nunchii ei. Pe urmă m-am întors către cerșetorul cel orb 
şi i-am zis: 

— Pe Allah, o, tu, oaspete al meu, sufletul nostru nu poate 
să dea decât atâta cât cuprinde în el! Ci noi am făcut tot ce 
am ştiut mai bine, ca să te mulțumim. E rândul tău acuma 
să dai în vileag ceea ce ai, ca dovadă de bună-cuviinţă! 

El a zâmbit de la o ureche la alta şi mi-a zis... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a cinci sute cincizeci şi una noapte 
Spuse: 


El a zâmbit de la o ureche la alta şi mi-a zis: 

— Atunci, adu-mi mai întâi o lăută neatinsă de nicio 
mână până acum! 

Iar eu m-am dus şi am deschis un sipet şi i-am adus o 
lăută nou-nouţă, pe care i-am pus-o în mâini. Şi el a strâns 
între degete pana ascuţită, de gâscă, şi a atins încetişor 
strunele răsunătoare. Şi de la cele dintâi sunete am cunos- 
cut că acel cerşetor orb era de departe cel mai bun cântăreţ 
al vremurilor noastre. Da care nu mi-a fost mirarea şi tul- 
burarea când l-am auzit cum cântă o bucată într-un chip 
ce îmi era cu totul necunoscut, măcar că nu pot fi socotit 
un neştiutor în meşteşugul meu! Pe urmă, cu un glas fără 
de pereche, a cântat stihurile acestea: 


Atunci, ieșind afară-n ploaia deasă, 
Tubita pleacă repede de-acasă, 

Şi-n toiul nopții o aud la prag. 

Și până a-mi ura bună pace-n grabă, 
După ce bate-n uşă scurt, întreabă: 
„Poate veni iubita la cel drag?“ 


Când am auzit cântecul acesta al bătrânului orb, eu şi 
cu iubita mea ne-am uitat unul la altul, uluiţi până peste 
poate. Pe urmă ea s-a făcut roşie la față de mânie şi mi-a 
spus, aşa ca numai eu s-o aud: 

— O, vicleanule! au nu ţi-a fost ruşine ca în acele câteva 
clipe, când te-ai dus de i-ai deschis ușa, să mă vinzi, spu- 
nându-i acestui bătrân cerşetor de venirea mea aici? O, 
Isac, chiar că nu aş fi crezut să ai un piept atâta de mic în- 
cât să nu poată ţine în el o taină, măcar vreme de un ceas! 
Ruşine să le fie celor asemenea ție! 

Ci eu i-am jurat de mii de ori că nu mă ştiam cu nimi- 
ca vinovat şi i-am spus: 

— Îți jur pe mormântul tatălui meu Ibrahim că n-am 
spus nimica acestui orb bătrân! 

Şi copila a binevoit să mă creadă şi, până la urmă, m-a 
lăsat s-o mângâi şi s-o sărut, fără a se teme că ar fi văzută 
de orb. Iar eu ba o sărutam pe obraji şi pe buze, ba o alin- 
tam, ba o mângâiam pe piept, ba o giugiuleam; şi ea râdea 
nestăvilit. După care, m-am întors către moşneagul nostru 
şi i-am spus: 

— Nu vrei să ne mai cânți ceva, o, dascăle al meu? 

El a zis: 

— De ce nu? 

Şi a luat iarăşi lăuta şi a început: 


Adeseori, ah, sorb eu, ca-n beție, 
Nurii iubitei mele, rând pe rând, 

Și mâna mi-o cobor cu gingăşie 

Pe trupu-i gol, arzând şi fremătând. 


Strâng rodiile sânilor, vârtoase, 

De fildeş tânăr, şi mă-nfrupt cu bar 
Din merele obrajilor ei grase. 

Si tot așa pe urmă, iar şi iar, 


Eu atunci, auzindu-i cântecul, n-am mai avut nicio în- 
doială despre înşelătoria orbului cel calp, şi am rugat-o pe 
iubita mea să-şi acopere fața cu iașmacul. Iar cerşetorul 
mi-a spus deodată: 

— Am mare zor să merg afară! Unde-i umblătoarea? 

Eu atunci m-am ridicat şi am ieşit o clipă să caut o lu- 
mânare, şi m-am întors să-l duc pe orb la umblăroare. Da 
când m-am întors, n-am mai găsit pe nimeni: şi orbul pie- 
rise, şi fetişcana! Apoi, dezmeticindu-mă din uluiala mea, 
i-am căutat prin toată casa, dar nu i-am mai găsit nicăieri. 
Ci uşile erau încuiate, iar zăvoarele de la uși erau închise 
pe dinlăuntru, şi-aşa că nu mai pricepeam: ori că ieşiseră 
prin tavan, ori că intraseră în pământul care s-o fi deschis 

şi-apoi s-o fi închis la loc! Da de-atunci am rămas 
încredinţat că altceva n-a fost decât că însuşi Eblis, în car- 
ne şi oase, îmi slujise mai întâi de codoş, şi pe urmă mi-o 
luase şi-o dusese cu el pe fetişcana aceea care n-a fost decât 
o vedenie amăgitoare şi o nălucire.! 


Pe urmă Șeherezada, după ce sfârşi de povestit această snoa- 
vă, tăcu. Iar sultanul Şahriar, tulburat până peste poate, strigă: 

— Prăpădi-l-ar Allah pe Cel-rău! 

lar Șeherezada, văzându-l că îşi încrâncena sprâncenele, vroi 
să-l domolească şi îi spuse următoarea povestire: 


! La M. A. Salie, maestrul Isac în încheiere îşi aduce aminte de cele 
spuse de poetul Abu-Nuvas : 
Mult mă tot mir de Iblis — ce trufie 
Cuprinde-n el, şi câtă mârțăvie: 
Trufaş, n-a vrut lui Adam să se-nchine, 
Dar vine-acum, codoş spurcat, la mine! 


FELAHUL DE LA EGIPT 
ŞI COPIII SĂI CEI ALBI! 


“ acătă ce scrie emirul Mohammad, zabetul cetății 
Cairo, în cărţile hronicilor. El spune?: 

Pe când mă aflam într-o călătorie prin Egiptul-de-Sus, am 
poposit o noapte în casa unui felah care era şeih-al-balad? 
peste acele locuri. Era un om în vârstă, oacheş cu totul la 
piele, cu o barbă ce începuse să încărunţească. Ci am băgat 
de seamă că avea nişte copii cruzi de ani, şi bălai, de o culoare 
tare bălaie, sporită de rumeneala din obraji, cu nişte plete 
aurii şi cu ochii albaştri. Pe urmă, întrucât după ce ne-a făcut 
o primire frumoasă şi ne-a dat să mâncăm bine, a venit să stea 
la taifas în tovărăşia noastră şi i-am spus în chip de întrebare: 

— Hei, Cutare, cum se face că tu, care eşti atât de oacheş, 
ai nişte copii aşa de luminoşi, cu pielea aşa de albă şi de 
trandafirie, şi cu ochii şi părul aşa de limpezi? 

lar felahul, strângându-şi la sine copiii pe care a înce- 
put să-i mângâie, mi-a spus: 

— O, stăpâne al meu, mama copiilor mei este o fată de 
frânci,* iar eu am cumpărat-o ca pe o prinsă de război, pe 
vremea lui Saladin Biruitorul”, după bătălia de la Hattinf, 


! La M. A. Salie, titlul este Povestea cu saidul și femeia frâncă. 

? La M. A. Salie, începutul este astfel: „Se povesteşte că emirul Şudja- 
ad-din Muhammed, ocârmuitorul cetăţii Cairo, istorisea“. 

*La M. A. Salie: „la un ins din țara as-Said“ (As-Said este numele arab 
al Egiptului-de-Sus). 

i t: M. A. Salie: afrandjoaică, adică locuitoare din Afrandj, numele 
arab al Europei. 

5 Sultanul Ali-Malik-Nasir Salah-ad-din (Saladin) a domnit între anii 
1169-1193. 

6 Bătălia de la Hattin (mai corect Hittin) a avut loc la 4 iulie 1187, 
când Saladin a zdrobit armatele Cruciadei a doua. 

care ne-a izbăvit pe totdeauna de creştinii străini, răpitorii 
împărăției lerusalimului. Ci-i tare mult de-atunci, că astea 
s-au petrecut la zilele tinereţii mele! 

Iar eu i-am zis: 

— Atunci, o, şeicule, te rugăm să ne faci hatârul de a ne 
povesti întâmplarea aceea! 

Şi felahul a spus: 

— Din toată inima, prieteneşte, și ca pe un dar datorat 
oaspeţilor! Căci povestea cu soţia mea, fata frâncilor, este 
tare minunată! 

Şi ne-a istorisit: 

Trebuie să ştiţi că eu de meserie sunt crescător de in; şi 
tatăl meu şi bunicul meu au semănat şi ei in, înaintea 
mea; iar de neam şi de obârşie, sunt felah ca toți felahii din 
țara aceasta. Or, într-un an, s-a nimerit, din mila Celui- 
de-Sus, ca inul semănat, îngrijit, curățat şi adus la desăvâr- 
şire de mine să se ridice la un preţ de cinci sute de dinari 
de aur. Şi întrucât îl pusesem în vânzare, dar nu izbuteam 
să capăt pe el preţul cuvenit, neguțătorii mi-au spus: 

— Du-ţi inul la cetatea Acrei!, în Siria, unde ai să-l vinzi 
cu câştig foarte mare! 

Iar eu, dându-le ascultare, mi-am luat inul şi m-am dus 
la cetatea Acrei, care pe vremurile acelea era în mâinile 
frâncilor. Şi, cu adevărat, am început o vânzare bună, lă- 
sând jumătate din inul meu unor misiţi, pe veresie de şase 
luni; iar jumătatea cealaltă am păstrat-o, şi am rămas în 
cetate, s-o vând cu mărunțişul, dobândind câştiguri straş- 
nice. 

Or, într-o zi, pe când îmi vindeam inul, o tânără frân- 
că, cu obrazul dezvelit şi fără iaşmac pe cap, după obiceiul 
frâncilor, veni să cumpere in de la mine. Şi şedea acolo, 


! Accra (Saint Jean d'Acre) — oraş şi port palestinian. Între 1104-1187 
a fost capitala stăpânită de franci în „Pământul Sfânr“. Apoi a fost cuceri- 
tă de Saladin, dar din 1191 până în 1291 a fost stăpânit neîntrerupt de 
către cruciați. Abia în 1291 sultanul Ali-Mali-ali-Asraf a ocupat Accra, 
punând capăt stăpânirii creştinilor în Palestina. 

dinaintea mea, frumoasă, albă şi gingaşă; iar eu puteam să 
mă bucur în voie privindu-i nurii şi prospeţimea. Şi cu cât 
mă uitam mai mult la faţa ei, cu atâta dragostea îmi nă- 
pădea minţile! Și zăbovii mult până să-i vând inul. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi doua noapte 
Spuse: 


Şi zăbovii mult până să-i vând inul. 

Într-un sfârşit, îi cântării marfa şi i-o lăsai la un preţ tare 
lesnicios. Iar ea plecă, urmată de privirile mele. 

Or, peste câteva zile, fata veni iarăşi să cumpere in de la 
mine, şi eu i-l vândui şi mai ieftin decât întâia dată, fără s-o 
las să se tocmească. Iar fata pricepu că eram îndrăgostit de 
ea, şi plecă; ci aceasta fu spre a veni iarăşi, nu peste multă 
vreme, însoţită de o femeie bătrână, care rămase acolo, în 
răstimpul vânzării, şi care o întovărăşi pe urmă de fiece 
dată când fata avea trebuință să cumpere in. 

Eu atunci, întrucât dragostea îmi năpădise de-a binelea 
inima, o luai de-o parte pe bătrână şi îi zisei: 

— Au s-ar putea, în schimbul vreunui dar ce ţi-aş face, 
să-mi înlesneşti o bucurie cu ea? 

Bătrâna îmi răspunse: 

— Aş putea să-ţi înlesnesc o întâlnire, spre a te bucura 
de ea, ci numai cu învoiala ca lucrul să rămână o taină în- 
tre noi trei — tu, eu și ea; şi, pe deasupra, să te învoieşti a 
mişca şi ceva bănişori! 

Eu răspunsei: 

— O, izbăvitoare mătuşă, dacă sufletul şi viaţa mea ar 
fi să fie preţul pentru bunăvoia ei, i-aş da şi sufletul şi viața. 
Iar dacă-i vorba numai de bani, nu-i mare lucru! 

Şi ne învoirăm să-i dau, pentru samsarlâc, cincizeci de 
dinari; şi-i numărai banii pe dată. Şi după ce încheiarăm 
târgul aşa, bătrâna mă lăsă, se duse la fată şi se întoarse 
numaidecât cu un răspuns priincios. Pe urmă îmi spuse: 

— O, stăpâne al meu, tinerica aceasta nu are niciun fel 
de loc pentru asemenea întâlniri, întrucât ea-i încă fecioa- 
ră la trup, şi habar nu are de lucruri ca acestea. Trebuie, 
dar, s-o primeşti în casa ta, unde are să vină şi are să stea 
până dimineaţa! 

lar eu primii cu mare sârg, şi mă dusei acasă să pre- 
gătesc tot ce se cuvenea, și mâncăruri, şi băutură, şi zaha- 
ricale. Şi rămăsei să aştept. 

Şi în curând o văzui pe tânăra frâncă sosind, şi îi des- 
chisei uşa, şi o poftii să intre în casă. Şi, fiind vară, orân- 
duisem totul pe terasă. Şi o poftii să stea jos lângă mine, 
şi mâncai şi băui cu ea. lar casa în care locuiam se afla pe 
țărmul mării; iar terasa era minunată sub lumina de lună; 
iar noaptea era plină de stele, care se oglindeau î în apă. lar 
eu, privind toate astea, îmi întorsei gândul către mine şi 
cugetai în sinea mea: „Nu ţi-e ţie rușine ca aci, de faţă cu 
Allah Preaînaltul, sub lumina cerului şi dinaintea mării, în 
țara aceasta străină, să te ridici împotriva Celui-slăvit, dez- 
măţându-te cu această creştină, care nu-i nici de neamul, 
nici de legea ta?“ Şi, măcar că mă şi aflam întins alături de 
fata care se ghemuise drăgăstoasă lângă mine, îmi zisei în 
cugetul meu: „Doamne-Stăpâne al Slavei şi al Adevărului, 
fii-mi martor că mă înfrânez cu toată neprihana de la 
această fată, fiică de frânci!“ Şi, gândind aşa, mă întorsei 
cu spatele către fată, fără s-o ating, nici cu mâna; şi ador- 
mii, sub strălucirea blândă a cerului. 

Dis-de-dimineaţă, tânăra frâncă se sculă, fără să-mi 
spună o vorbă, şi plecă mohorâtă rău. Iar eu mă dusei la 
prăvălia mea, unde mă apucai să-mi vând inul, ca de obi- 
cei. Ci, pe la prânz, fata, însoţită de bătrână, iacătă că tre- 
cu pe dinaintea prăvăliei mele, cu o față îmbufnată; şi eu 
iarăşi o râvnii, din toată ființa mea, de-mi venea să mor. 

Căci, pe Allah! era ca luna; şi nu mă putui lepăda de ispită; 
şi gândii, mustrându-mă: „Au cine eşti tu, o, felahule, 
de-ţi struneşti aşa dorul după o fetişcană ca aceasta? Nu 
cumva ai fi vreun schivnic, ori vreun sufist, ori vreun ha- 
dâmb, ori vreun scopit, ori te pomeneşti că ai fi vreun 
giuvan de prin Bagdad ori de prin Persia? Nu cumva că 
n-ai fi din neamul cel volnic al felahilor din Egiptul-de- 
Sus, ori poate că maică-ta o fi uitat să te alăpteze?“ Şi, cu 
asta, alergai pe urmele bătrânei şi, trăgând-o de-o parte, îi 
spusei: 

— Tare aș vrea să mă mai întâlnesc o dată! 

Ea îmi spuse: 

— Pe Messia, acuma lucrul nu se poate face decât la 
preţul de o sută de dinari! 

lar eu numărai pe dată cei o sută de dinari de aur şi-i 
dădui. Şi tânăra frâncă veni la mine a doua oară. Ci eu, 
dinaintea cerului gol, mă simţii iarăşi cuprins de șovăieli 
şi nu mă folosii nici de această a doua întâlnire mai mult 
decât de cea dintâi, şi mă înfrânai de la fetişcană cu toată 
neprihana. lar ea, cu o ciudă amarnică, se ridică de lângă 
mine, ieşi şi se duse. 

Or, a doua zi, iarăși, pe când fata trecea pe dinaintea 
prăvăliei mele, simţii în mine acelaşi tremur, şi inima-mi 
bătu, şi mă dusei după bătrână, şi îi spusei cum stă treaba. 
Ci ea se uită la mine cu mânie şi îmi spuse: 

— Pe Messia, o, musulmanule! oare aşa se poartă cu 
fecioarele cei de credinţa ta? N-ai să te mai poți bucura 
niciodată de ea, afară doar dacă vrei să-mi dai de data 
aceasta cinci sute de dinari! 

Pe urmă se duse. 

Eu, tremurând tot de tulburare, şi cu para dragostei 
arzând în mine, hotărâi să strâng toți banii pe care îi 
căpătasem pe in şi să jertfesc pentru viaţa mea cei cinci 
sute de dinari de aur. Şi după ce legai banii într-o basma, 
pe când mă pregăteam să-i duc bătrânei, deodată... 

În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a cinci sute cincizeci şi treia noapte 
Spuse: 


... pe când mă pregăteam să-i duc bătrânei, deodată îl 
auzi pe telalul pieţii cum striga: 

- Hei, isnafuri de musulmani, voi, care aţi venit pen- 
tru neguțătoriile voastre în cetatea noastră, aflaţi că pacea 
şi învoiala pe care am încheiat-o cu voi s-a sfârşit. Şi vi se 
dă o săptămână ca să vă orânduiţi negustoriile şi să plecaţi 
din cetatea noastră și să vă întoarceți în ţara voastră! 

Eu atunci, dacă auzii vestea aceea, grăbii să vând inul 
care îmi mai rămăsese, strânsei banii ce mi se cuveneau de 
la inul dat pe veresie, cumpărai mărfuri bune de vândut 
în țara şi în împărăția noastră şi, lăsând cetatea Acrei, ple- 
cai cu inima potopită de mâhnire şi de păreri de rău după 
fata aceea creştină care îmi năpădise mintea şi gândul. 

Or, mă dusei la Damasc, în Siria, unde îmi vândui 
marfa de la Acra cu mare folos şi câştig, ca urmare a opririi 
drumurilor, din pricina începerii iarăşi a încăierărilor. Şi 
făcui nişte treburi neguțătoreşti tare frumoase şi, cu ajuto- 
rul lui Allah (preamărit fie EI!), toate sporiră în mâinile 
mele. Şi în felul acesta izbutii să fac, cu mare câştig, negu- 
țătorie largă cu fete de creştini roabe, luate ca prinse de răz- 
boi. Şi-aşa trecură trei ani de la întâmplarea mea de la Acra 
şi, încet-încet amărăciunea grabnicei mele despărțiri de 
tânăra frâncă începu să se mai domolească în inima mea. 

lar noi dobândeam mai departe mari biruințe împo- 
triva frâncilor, atât în ţara Ierusalimului, cât şi în ţara 
Siriei. Şi, cu ajutorul lui Allah, sultanul Saladin, după 
multe bătălii izbânditoare, îi birui până la urmă cu totul 
pe frânci şi pe toţi necredincioşii; şi îi duse robi la Damasc 
pe domnii şi pe mai-marii lor, pe care îi luase prinși, după 

ce pusese stăpânire peste cetăţile de coaste şi întemeie 
pacea în toată ţara. Slavă lui Allah! 

Estimp, mă dusei într-o zi cu o roabă tare frumoasă, 
s-o vând, la corturile unde pusese tabără sultanul Saladin. 
Şi îi arătai roaba, pe care vru s-o cumpere. lar eu i-o lăsai 
la numai o sută de dinari. Ci sultanul Saladin (aibă-l Allah 
întru mila lui!) nu avea la el decât nouăzeci de dinari, 
întrucât îşi cheltuise toți banii din vistierie ca să ducă la 
bine războiul împotriva necredincioşilor. Atunci sultanul 
Saladin, întorcându-se către unul dintre străjerii lui, îi 
spuse: 

— Ia-l şi du-l pe neguţătorul acesta la cortul în care se 
află adunate fetele luate prinse în încăierarea de pe urmă, 
şi să-și aleagă dintre ele pe aceea care i-o plăcea mai mult, 
în locul celor zece dinari pe care i-i datorez! 

Aşa făcea, cu dreptate, sultanul Saladin. 

Straja mă duse, aşadar, la cortul cu frâncele prinse, iar 
eu, trecând printre acele fete, de cum îmi aruncai ochii 
pe una dintre ele, o şi cunoscui pe tânăra frâncă de care 
fusesem îndrăgostit la Acra. Iar ea, de-atunci, ajunsese 
nevasta unei căpetenii de viteji frânci. Eu, dar, dacă o cu- 
noscui, o cuprinsei în braţe, ca să pun stăpânire pe ea, şi 
zisei: 

— Pe aceasta o vreau! 

Şi o luai şi plecai. 

Atunci, după ce o dusei în cortul meu, îi spusei: 

— O, fetişcano, nu-ţi mai aduci aminte de mine? 

Ea îmi răspunse: 

— Nu, nu-mi aduc! 

Eu îi spusei: 

— Sunt prietenul tău, chiar acela la care, în Acra, ai 
venit de două ori, prin mijlocirea bătrânei, pentru cinci- 
zeci de dinari întâia oară, şi pentru o sută de dinari a doua 
oară, şi care nu s-a atins de tine în toată curăţia, lăsându-te 
să pleci, tare necăjită, din casa lui! Şi acela care tot ar fi 

vrut, şi a treia oară, să te aibă o noapte, pentru cinci sute 
de dinari, pe când acuma sultanul mi te-a dat pe zece 
dinari! 

Ea îşi lăsă capu-n jos şi, deodată, ridicându-l, spuse: 

— Ceea ce s-a petrecut este o minune islamică, încât ri- 
dic degetul şi mărturisesc că nu este alt dumnezeu decât 
numai unul Allah şi că Mahomed este trimisul lui Allah! 

Şi, în felul acesta, rosti, după datină, mărturisirea noas- 
tră de credinţă; și pe dată se încunună întru Islam! 

Eu atunci gândii: „Pe Allah! n-am să mă bucur de ea, 
de data aceasta, decât după ce am s-o slobozesc din robie 
şi am să mă însor cu ea legiuit!“ Şi mă dusei pe dată la ca- 
diul Ibn-Şeddad, pe care îl lămurii cum stă treaba şi care 
veni în cortul meu, dimpreună cu martorii, să scrie sene- 
tul de căsătorie. 

Atunci mă bucurai de ea. Iar ea prinse copil cu mine. 
Şi ne aşezarăm la Damasc. 

Trecură aşa câteva luni, când sosi la Damasc un sol de 
la craiul frâncilor, trimis la sultanul Saladin ca să ceară, 
potrivit cu învoielile hotărâte între ei, schimbul prinşilor 
de război. Şi toți prinşii, bărbaţi şi femei, fură daţi până 
la unul îndărăt frâncilor, în locul prinşilor musulmani. 
Da când solul frânc îşi cercetă înscrisurile, băgă de seamă 
că îi mai lipsea la număr nevasta viteazului Cutare, chiar 
acela care fusese soțul dintâi al femeii mele. Şi sultanul îşi 
trimise străjerii s-o caute peste tot, şi până la urmă i se 
spuse că femeia se afla în casa mea. Şi ei veniră să mi-o 
ceară. lar eu mă schimbai de tot la obraz, şi mă dusei plân- 
gând la nevastă-mea şi-i povestii cumu-i treaba. Ci ea se 
ridică şi îmi spuse: 

— Du-mă numaidecât dinaintea sultanului! Ştiu eu ce 
am să-i spun, când voi fi de față cu el! 

Eu, dar, luându-mi femeia, o dusei coperită cu iaşma- 
cul dinaintea sultanului Saladin; şi îl văzui pe solul frân- 
cilor stând jos lângă sultan, de-a dreapta. 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi patra noapte 
Spuse: 


„.. şi îl văzui pe solul frâncilor stând jos lângă sultan, 
de-a dreapta. 

După care sărutai pământul dintre mâinile sultanului 
Saladin şi îi spusei: 

— lacătă femeia cu pricina! 

Şi el se întoarse către soaţa mea și îi spuse: 

— Tu ce ai de zis? Vrei să te duci în ţara ta cu solul, ori 
vrei mai degrabă să rămâi cu soţul tău? 

Ea răspunse: 

- Rămân cu soţul meu, căci sunt musulmană şi am 
prins copil cu el, şi tihna sufletului meu n-a rămas la frânci! 

Atunci sultanul se întoarse către sol şi îi spuse: 

— Ai auzit? Ci, dacă vrei, vorbeşte şi tu cu ea! 

Şi trimisul frâncilor o dojeni şi o certă pe soţia mea, şi 
la urmă îi zise: 

— Vrei să rămâi cu soţul tău musulman, ori vrei să te 
întorci la căpetenia de oşteni Cutare, frâncul? 

Ea răspunse: 

— Nu mă despart de soțul meu egipteanul, căci tihna 
sufletului meu este la musulmani! 

Şi trimisul, tare necăjit, bătu din picior şi îmi zise: 

— la-o atunci pe femeia aceasta! 

Iar eu îmi luai soața şi ieşii cu ea de acolo. Şi deodată 
solul ne strigă îndărăr şi îmi spuse: 

— Mama soției tale, o frâncă bătrână, care locuieşte la 
Acra, mi-a dat pentru fiică-sa bocceaua aceasta! 

Şi îmi întinse bocceaua şi adăugă: 

— Şi bătrâna m-a însărcinat să-i spun fiică-sii că nădăj- 
duia s-o vadă cu bine şi sănătoasă! 

Luai aşadar bocceaua şi mă întorsei cu femeia mea 
acasă. 

Şi, când dezlegarăm bocceaua, găsirăm în ea hainele 
pe care soţia mea le purta la Acra, precum şi cei cincizeci 
de dinari dintâi pe care i-i dădusem, şi ceilalți o sută de di- 
nari de la a doua întâlnire a noastră, înnodaţi chiar în bas- 
maua în care îi înnodasem eu! Atunci cunoscui, din asta, 
binecuvântarea pe care mi-o adusese neprihana mea, şi 
înălțai slavă lui Allah! 

Pe urmă o adusei pe soția mea, frânca făcută musulma- 
nă, în Egipt, chiar aici. Şi ea, o, oaspeţi ai mei, este aceea 
care m-a făcut părintele acestor copii albi, care îl proslă- 
vesc pe Zămislitorul lor. Şi până în ziua aceasta am trăit 
în tihna înţelegerii, mâncând pâinea noastră aşa cum 
ne-am copt-o dintru-ntâi! Şi-asta-i povestea mea! Ci Allah 
ştie mai bine! 


Iar Șeherezada, după ce povesti întâmplarea aceasta, tăcu. 

— Fericit este felahul acela, o, Şeherezada! 

Iar Șeherezada spuse: 

— Aşa-i, o, Măria Ta! Ci de bună seamă că nu este mai fericit 
decât a fost Khalif-cel-Sărac, cu maimuţele de mare şi cu califul! 

Iar sultanul Şahriar întrebă: 

— Şi care-i acea Poveste cu Khalif şi califul: 

Şeherezada răspunse: 

— Am să ţi-o povestesc numaidecâr! 

Şi spuse: 


POVESTEA LUI KHALIF 
ŞI A CALIFULUI! 


| i s-a povestit, o, norocitule sultan, că a fost odată, în 
vechimea vremilor şi în trecutul veacurilor şi al cli- 
pelor, î în cetatea Bagdadului, un om, pescar de meserie, şi 
care se numea Khalif. Şi era aşa de sărac, aşa de amărât și de 
lipsit de toate, încât nu izbutise nicicum să adune cei câțiva 
bănuţi de aramă trebuitori ca să se însoare; aşa că rămase 
neînsurat, când până şi săracii săracilor aveau muiere şi copii. 

Or, într-o zi, îşi luă ca de obicei năvoadele în spinare 
şi plecă la malul Tigrului, ca să le arunce în apă de cu zori, 
înainte de a se ivi şi alţi pescari. Ci de zece ori la rând le 
aruncă fără să prindă chiar nimic. Şi dintru-ntâi se înciudă 
până peste poate; pieptul i se zburli şi minţile i se năuciră; 
şi şezu jos pe țărm, pradă deznădejdii. Ci până la urmă îşi 
domoli gândurile cele negre şi zise: „lerte-mi Allah porni- 
rea dintâi! Nu este scăpare decât la EI! Are EI grijă de hrana 
făpturilor lui, şi ceea ce dă Fl nimenea nu ne mai poate 
răpi; iar ceea ce nu vrea El nimenea nu poate să ne dea! Să 
luăm, dară, şi zilele cele bune şi pe cele rele aşa cum vin, şi 
să ne tăbăcim pieptul cu multă răbdare împotriva neca- 
zurilor. Căci nenorocul este ca buboiul, care nu se sparge 
şi nu se tămăduieşte decât îngrijit cu multă caznă!“? 


! La M. A. Salie, titlul este Povestea cu Kalif pescarul. 
? La M. A. Salie, aceste gânduri sunt exprimate în versuri: 
Când te prăbușește soarta sub necazuri şi nevoi, 
a-ţi răbdarea scut şi-nfruntă ucigașul ei puhoi. 
Că stăpânul lumii-i darnic, şi din mare sila sa, 
După şiruri de necazuri, şi dulceaţă îți va da. 

Pe urmă pescarul Khalif, întărindu-şi sufletul cu vor- 
bele acestea, se ridică plin de hotărâre şi — după ce îşi su- 
flecă mânecile, îşi strânse brâul şi îşi sumese poalele cămăşii 
— zvârli năvoadele în apă, cât putu mâna lui mai departe; 
şi aşteptă o bună bucată de vreme; după care apucă frân- 
ghia şi trase din toate puterile; ci năvoadele erau aşa de 
grele, că trebui să lucreze cu multă luare-aminte ca să le 
strângă fără a le rupe. Izbuti până la urmă, canonindu-se 
cu băgare de seamă; şi când le avu dinainte, le desfăşură, 
cu inima bătând; ci nu găsi în ele decât o maimuţă bon- 
doacă, chioară şi beteagă. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi cincea noapte 
Spuse: 


... ci nu găsi în ele decât o maimuţă bondoacă, chioară 
şi beteagă. 

La vederea maimuţei, amărâtul de Khalif strigă: „Nu 
este tărie şi putere decât întru Allah! Cu adevărat, ai lui 
Allah suntem şi la El ne întoarcem! Da ce blestem mă bate 
astăzi? Şi ce să fie cu nenorocul acesta amarnic şi cu be- 
leaua asta afurisită? Ce mi-e dat să pat în ziua aceasta bine- 
cuvântată? Ci totu-i scris de la Allah (preamărit fie E!).“ Şi, 
grăind aşa, luă maimuța şi o legă cu o frânghie de un copac 
de pe malul apei; pe urmă apucă un bici pe care îl avea la 
el şi, ridicându-l, vru să abată asupra maimuţei nişte 
lovituri bine aduse, ca să-şi potolească focul. Ci deodată 


Gustă şi zahărul vremii, gustă şi amarul ei — 
Că Allah Măritul ştie sfântul lumilor temei. 
Noaptea de amar e-adesea ca buboiul care coace: 
Până să se spargă, doare, junghie şi n-ai ce-i face. 
Valuri valuri peste tine vin necazurile grele — 
Când s-au dus, le uiţi pe toate, nici nu mai gândeşti la ele! 

maimuța, cu ajutorul lui Allah, îşi mişcă limba şi, cu grai 
limpede, îi spuse lui Khalif; 

- O, Khalif, opreşte-ţi mâna şi nu mă lovi! Mai degra- 
bă lasă-mă aici legată de pom şi du-te de-ţi mai aruncă o 
dată năvodul în apă, punându-ţi credinţa în Allah, care 
are să-ţi dea pâinea acestei zile! 

Dacă auzi ce spunea maimuța aceea chioară şi beteagă, 
Khalif îşi curmă pornirea cea rea şi se duse la apă, unde îşi 
aruncă năvodul, lăsând frânghia să se desfăşoare. lar când 
vru să tragă năvodul afară, văzu că era şi mai greu ca de 
data cealaltă; ci, lucrând cu binişorul şi cu grijă, izbuti să-l 
aducă la mal, şi iacără! Găsi în năvod tot o maimuţă, dar 
nu chioară sau oarbă, ci tare frumoasă, cu ochii alungiţi 
cu kohl, cu unghiile vopsite cu henneă, cu dinții albi şi bine 
rânduiţi, şi cu un funduleț trandafiriu şi nicidecum de 
culoarea aceea verde, ca fundul celorlalte maimuțe; şi avea 
prinsă peste mijloc o fustiţă roşie şi albastră, tare plăcută la 
vedere, şi nişte brățări de aur la încheieturile mâinilor şi la 
glezne, şi cercei de aur la urechi; şi râdea uitându-se la 
pescar, şi-i făcea cu ochiul şi plescăia din limbă. 

La priveliştea aceea, Khalif strigă: „Care va să zică astăzi 
este ziua maimuţelor! Slavă lui Allah, carele a schimbat în 
maimuțe peştele din apă! Aşadar n-am venit aici decât la 
un pescuit ca acesta! O, zi de păcură, iacătă cum începi! 
Eşti ca o carte în care ştii tot ce se află, de îndată ce i-ai ce- 
tit întâia foaie! Ci nu păţesc toate astea decât din pricina 
sfatului maimuţei dintâi!“ Şi, după ce rosti vorbele aces- 
tea, se repezi la maimuța cea chioară legată de pom şi îşi 
ridică asupra ei biciul, din care pliuţăi mai înainte de trei 
ori în vânt, strigând: 

— O, faţă de rea-vestire, uită-te cu ce m-am ales de pe 
urma sfatului pe care mi l-ai dat! Dacă te-am ascultat şi 
dacă mi-am început ziua cu priveliştea ochiului tău cel 
chior şi a pocelii tale, iacătă-mă osândit să mor de oste- 
neală şi de foame! 

Şi îi arse o fişcă peste fund, şi era să-i tragă aşa mai de- 
parte, când maimuța strigă: 

- O, Khalif, decât să mă baţi, mai bine du-te de vor- 
beşte întâi cu tovarăşa mea, maimuța pe care ai scos-o adi- 
neaori din apă! Întrucât, o, Khalif. bătaia pe care vrei să 
mi-o tragi nu are să-ți slujească la nimic, ba dimpotrivă! 
Ascultă-mă, că e spre binele tău. 

Şi Khalif, tare încurcat, o lăsă pe maimuța cea chioară 
şi se întoarse la cealaltă, care îl întâmpină râzând din toți 
dinţii. Iar Khalif ţipă: 

— Şi tu, o, faţă de catran, cine-ai mai fi şi tu? 

lar maimuța cea cu ochi frumoşi răspunse: 

— Cum, o, Khalif? Au nu mă mai cunoşti? 

E] zise: 

— Nu! nu te cunosc! Spune degrabă, că de nu, biciul 
acesta are să se abată pe spinarea ta. 

Şi maimuța răspunse: 

— Nu este cuviincios, o, Khalif, să vorbeşti aşa! Şi ai face 
mai bine să vorbeşti altminteri cu mine, şi să iei aminte la 
răspunsurile mele, care să te îmbogăţească! 

Atunci Khalif aruncă biciul departe de el şi îi spuse 
maimuţei: 

— lacătă-mă-s gata să te ascult, o, doamnă maimuţă, 
crăiasă peste toate maimuţele! 

lar maimuța spuse: 

— Află atunci, o, Khalif, că eu sunt maimuța stăpânului 
meu, evreul Abu-Saada, zaraful, şi că averea lui şi norocul 
lui la neguțărorii mie mi le datorește! 

Khalif întrebă: 

— Da cum aşa? 

Maimuţa răspunse: 

— Păi iacă numai aşa că, în fiecare dimineaţă, eu sunt 
făptura cea dintâi la al cărei chip se uită, şi sunt cea de pe 
urmă de la care îşi ia bun-rămas seara înainte de a se culca! 

Iar Khalif, la vorbele acestea, strigă: 

— Aşadar, nu-i adevărată zicala care spune: „Păgubos 
ca un chip de maimuță“... ? 

Pe urmă se întoarse către maimuța cea chioară şi ţipă: 

— Tu pricepi, nu-i aşa? Chipul tău nu mi-a adus în di- 
mineaţa asta decât trudă şi necaz! Nu eşti ca soră-ta asta 
de-aici! 

Ci maimuța cea cu ochi frumoşi spuse: 

— Las-o în pace pe sora mea, o, Khalif, şi ascultă-mă 
odată! Începe, ca să te încredinţezi de adevărul vorbelor me- 
le, şi mă leagă de capătul frânghiei de la năvoadele tale, şi 
mai aruncă-le o dată în apă. Şi ai să vezi dacă îţi port noroc... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi şasea noapte 
Spuse: 


.. Şi ai să vezi dacă îţi port noroc. 

Khalif atunci făcu aşa cum îl sfătuise maimuta şi, arun- 
cându-şi năvoadele!, scoase un peşte falnic, mare cât un 
berbec, cu nişte ochi ca doi dinari de aur şi cu solzii ca niş- 
te diamante. Şi mândru de parcă ar fi ajuns stăpânul pă- 
mântului şi al tuturor câte ţin de pământ, i-l înfăţişă 
biruitor maimuţei cea cu ochi frumoşi, care îi spuse: 


! În varianta tradusă de M. A. Salie, pescarul rostește totodată aceste 
versuri : 

Când inima geme-n piept, lui Allah cer ajutor, 
Că doar El poate-ajuta în nevoie, tuturor, 

Și numai prin mila lui, într-o clipă, nesmintit, 
Ce s-a spart e iar întreg, slobod e ce-a fost robit. 

Lasă-n seama lui Allah grija ce te bântuie, 
Că doar mare mila lui are să te mântuie. 


Tu, cela ce ne-ai menit pe pământ durerile, 
Ujurează-mi zbuciumul, chinul şi poverile. 

Nu-mi da doruri fără sat, pururi nemplinitele! 
De la mine spulberă, lacome, ispitele! 

— lacătă, vezi? Acuma du-te de strânge nişte iarbă în- 
miresmată şi înrourată, pune-o pe fundul coșului tău, aşază 
peştele deasupra, acoperă totul cu alt braţ de iarbă şi, 
lăsându-ne pe noi, maimuţele, pe amândouă, legate de 
copacul acesta, ia coşul pe umăr şi du-te cu el în cetatea 
Bagdadului. Şi dacă te-or întreba cei întâlniți pe cale ce duci 
în coş, să nu le răspunzi o vorbă. Şi să intri în sukul zarafilor, 
şi acolo ai să vezi în mijlocul sukului dugheana stăpânului 
meu Abu-Saada, evreul, şeicul zarafilor. Şi ai să-l vezi pe el 
stând pe un divan, cu o pernă dindărăt şi cu două lăzi dina- 
inte, una pentru aur şi una pentru argint. Şi ai să vezi acolo 
la el o mulțime de flăcăi, şi de robi, şi de slugi, şi de slujbaşi. 
Tu atunci să te duci drept la el, să pui coșul cu peştele jos, 
dinaintea lui, şi să-i spui: „O, Abu-Saada, ia uite! M-am 
dus la pescuit astăzi şi am aruncat năvoadele, în numele 
tău, şi Allah mi-a trimis peştele acesta care se află în coş!“ Şi 
să dai la iveală binişor peştele. Atunci zaraful are să te 
întrebe: „L-ai mai arătat spre vânzare şi altcuiva afară de 
mine?“ Tu să-i spui: „Nu, pe Allah!“ Şi el are să ia peştele şi 
are să te îmbie, ca preţ, cu un dinar. Ci tu să nu primeşti. 
Iar el are să te îmbie cu doi dinari; ci tu să i-i dai îndărăt. Şi 
de câte ori o încerca să te îmbie, tu să nu te învoieşti, de ţi-ar 
da până şi greutatea în aur a peştelui! Să nu primeşti nimic 
de la el, ia bine aminte! Şi el are să-ți zică: „Spune-mi, 
atunci, ce doreşti!“ Iar tu să-i răspunzi: „Pe Allah, nu vând 
peştele decât pe două vorbe!“ Şi dacă te-o întreba: „Care sunt 
acele două vorbe?“, tu să-i răspunzi: „Ridică-te în picioare 
şi spune: «Fiţi martori, o, voi toţi câți vă aflați de faţă în suk, 
că mă învoiesc să schimb maimuța lui Khalif pescarul cu 
maimuța mea, că facem troc între noi, eu dând norocul 
meu pentru norocul lui, şi partea mea de fericire pentru 
partea lui de fericire!“ Şi să adaugi, vorbind către Abu- 
Saada: „Acesta-i prețul pentru peştele meu. Întrucât eu cu 
aurul nu am ce să fac! Nu-i ştiu nici mirosul, nici gustul, 
nici folosul!“ Aşa să-i spui, o, Khalif! Şi dacă evreul are să se 

învoiască să facă târgul, eu, ajungând în stăpânirea ta, în 
fiecare zi dis-de-dimineaţă am să-ţi urez ziuă-bună, iar seara 
am să-ţi urez seară-bună; şi astfel am să-ţi port noroc, iar tu 
ai să dobândeşti o sută de dinari în fiecare zi. lar Abu-Saada 
evreul are să-şi înceapă toate dimineţile zilelor lui uitân- 
du-se la chipul maimuţei acesteia chioare şi betege, şi tot aşa 
are să-şi încheie şi serile; şi Allah are să-l blagoslovească în 
fiecare zi cu câte o pagubă, ori cu câte o pacoste, ori cu câte 
o belea; şi în felul acesta nu peste mult are să fie ticăloşit cu 
totul şi, nemaiavând nimic, are să ajungă un cerşetor! Așa 
că, o, Khalif, ia bine aminte la ce ţi-am spus, şi ai să te vezi 
cum înfloreşti pe calea cea dreaptă a norocului! 

Când auzi cele spuse de maimuţă, Khalif pescarul răs- 
punse: 

— Primesc sfatul tău, o, crăiasă peste toate maimuţele! 
Da atunci ce să fac cu chioara asta a pacostei? S-o las legată 
de copac? Căci tare-s nedumerit în privința ei! N-ar mai 
binecuvânta-o Allah în veci! 

Maimuţa răspunse: 

— Mai degrabă sloboade-o, ca să se întoarcă în apă. Şi 
sloboade-mă şi pe mine. E mai bine! 

Fl răspunse: 

— Ascult şi mă supun! 

Şi se duse la maimuța cea chioară şi beteagă şi o dez- 
legă de la pom; şi tot aşa o slobozi şi pe maimuța cea sfet- 
nică. Şi numaidecât, din două ţopăituri, amândouă săriră 
în apă unde se cufundară şi pieriră. 

Atunci Khalif luă peştele, îl spălă, îl puse în coş pe 
iarba verde şi proaspătă, îl coperi cu altă iarbă la fel, aburcă 
totul pe umăr şi plecă la cetate, cântând cât îl ţineau băie- 
rile beregăţilor.! 


! La M. A. Salie, este redat şi cântecul: 
Pune-ţi în Allah nădejdea şi urmează drumul tău: 
Fă în viaţă numai bine, fără ca să-ți pară rău, 
Fugi de cei pătați de vină — să nu fii învinuit; 
Nu huli nicicând pe nimeni — să nu fii şi tu hulit! 

Or, când ajunse la sukuri, oamenii şi trecătorii îl cu- 
noscură şi, cum de obicei toți îl luau peste picior, începură 
să-l întrebe: 

— Ce duci acolo, o, Khalif? 

Ci el nu le răspundea nimica şi nici măcar nu se uita la 
ei, şi-aşa pe tot lungul drumului. Şi ajunse astfel în sukul 
zarafilor şi, trecând de la dugheană la dugheană, ajunse şi 
la dugheana evreului. Şi îl şi văzu pe zaraf cum sta falnic în 
mijlocul dughenei, pe un divan, şi în juru-i, zorind să-l slu- 
jească, văzu o liotă de slugi de toate vârstele şi de toate cu- 
lorile; şi cum sta aşa, parcă era un sultan de la Khorassan! 
Şi Khalif, după ce se bine-încredinţă că acela era chiar evreul 
pe care îl căuta, se duse până dinaintea lui şi se opri. Iar 
evreul ridică fruntea către el şi, după ce îl cunoscu, spuse: 

— Belşug şi spor, o, Khalif! Fii binevenit... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi şaptea noapte 
Spuse: 


— Belşug şi spor, o, Khalif! Fii binevenit! Şi ia zi-mi, ce 
te aduce şi ce dorinţă ai? Şi dacă s-a întâmplat să-ți spună 
careva niscaiva vorbe rele, ori dacă te-a ocărit, ori dacă ţi-o 
fi dat vreun ghionr, nu pregeta să-mi spui, ca să merg cu 
tine la valiu şi să-i cerem daune pentru necazul ori pentru 
paguba ce ţi s-a căşunat! 

El îi răspunse: 

— Nu, pe viaţa capului tău, o, căpetenie a ovreilor, ni- 
menea nu mi-a spus vorbe rele, nici nu m-a ocărit, nici nu 
m-a ghiontit, ba dimpotrivă! Da am plecat astăzi de-acasă, 
şi m-am dus pe țărm şi, în norocul şi în numele tău, 
mi-am aruncat năvoadele în apă. Şi le-am tras şi am găsit 
în ele peştele acesta! 

Şi pe când vorbea astfel, îşi deschise coşul, luă binişor 
peştele de pe stratul de iarbă şi îl înfățişă fălos zarafului. Iar 
când văzu peştele, evreul îl găsi minunat şi strigă: 

— Pe Pentateuc şi pe cele Zece Porunci! află, o, pescarule, 
că ieri, pe când dormeam, am văzut-o în vis pe Sfânta 
Fecioară, care mi s-a arătat şi mi-a zis: „O, Abu-Saada, mâi- 
ne ai să capeţi un dar de la mine!“ Or, chiar peştele acesta 
trebuie să fie darul cu pricina, fără de nicio îndoială! 

Pe urmă adăugă: 

— Pe legea ta, ia spune-mi, o, Khalif, ai mai arătat sau 
ai mai vrut să vinzi peştele şi altcuiva decât mie? 

Şi Khalif îi răspunse: 

— Nu, pe Allah, mă jur pe viața lui Abu-Bekr lubito- 
rul-de-Adevăr!, o, căpetenie a ovreilor şi cunună a lor, afa- 
ră de tine nu l-a mai văzut nimenea! 

Atunci evreul se întoarse către unul dintre robii lui cei 
tineri şi îi zise: 

— Vino-ncoace! la peştele şi du-l acasă şi spune-i fetei 
mele Saada să-l curețe, să pună să prăjească jumătate, iar 
cealaltă jumătate s-o frigă, şi să-mi ţie totul la cald până 
ce-oi sfârşi cu treburile şi-oi putea să mă întorc şi eu acasă! 

lar Khalif, ca să întărească porunca, îi spuse băiatului: 

— Ci, o, băiete, s-o sfătuieşti pe stăpâna ta să nu-l ardă, 
şi dă-i să vadă ce culoare frumoasă au urechile lui! 

Şi băiatul răspunse: 

— Ascult şi mă supun, o, stăpâne al meu! 

Şi plecă. 

Estimp, evreul îi întinse cu vârful degetelor un dinar 
pescarului Khalif, spunându-i: 

— Ia ăsta pentru tine, o, Khalif, şi cheltuieşte-l cu ai tăi! 

Şi după ce Khalif, din nărav, luă dinarul, când îl văzu 
cum strălucea în palmă-i, el, care în viaţa lui nu mai 


! Abu-Bekr (sau Abu Bakr), socrul lui Mahomed, a fost primul calif 
arab, între anii 632-634. 

văzuse aur până atunci şi nici măcar n-avea habar cât pre- 
țuieşte, strigă: 

— Slavă lui Allah, stăpânul vistieriilor şi domnul bogă- 
ţiilor şi al averilor! 

Pe urmă făcu vreo câţiva paşi să plece, când deodată 
îşi aduse aminte de sfatul maimuţei celei cu ochi frumoşi 
şi, întorcându-se îndărăt, aruncă dinarul dinaintea evre- 
ului şi îi spuse: 

— a-ţi aurul şi dă îndărăt peştele săracului lumii! Au tu 
socoți că poţi să-ţi baţi joc nepedepsit de cei sărmani ca 
mine? 

Când auzi asemenea vorbe, evreul gândi că pescarul 
Khalif vrea să glumească; şi, râzând de glumă, îi întinse 
trei dinari de aur, în loc de unul! Ci Khalif îi zise: 

— Nu, pe Allah! Destul cu joaca asta fără de haz! Au tu 
chiar crezi că m-aş hotări vreodată să-mi vând peştele la 
un preţ de batjocoră ca ăsta? 

Evreul atunci îi întinse cinci dinari, în loc de trei, şi îi 
zise: 

— la de colea cinci dinari ca preț pentru peştele tău, şi 
lasă păcatelor lăcomia! 

Şi Khalif luă cei cinci dinari în mână şi plecă tare mul- 
ţumit; şi se uita la dinarii aceia de aur, şi se minuna, şi îşi 
zicea: „Slavă lui Allah! De bună seamă că nici la califul 
Bagdadului nu se află ceea ce am eu în mână astăzi!“ Şi îşi 
văzu de drum mai departe, până ce ajunse la capătul 
sukului. Atunci îşi aduse aminte de vorbele maimuței şi de 
sfatul pe care i-l dase; şi se întoarse îndărăt la evreu şi îi 
aruncă aurul cu scârbă. 

Şi evreul îl întrebă: 

— Oare ce ai, o, Khalif, şi ce-mi ceri? Vrei să-ţi schimb 
dinarii de aur în drahme de argint? 

El răspunse: 

— Nu vreau nici drahmele, nici dinarii tăi, ci vreau 
să-mi dai îndărăr peştele omului sărac! 


A cinci sute cincizeci şi opta noapte 257 


La vorbele acestea, evreul se supără, şi ţipă, şi spuse: 

— Cum, o, pescărule? Îmi aduci un peşte care nu pre- 
ţuieşte niciun dinar, şi eu îţi dau cinci dinari pe el, iar tu 
nu eşti mulțumit? Eşti nebun? Au binevoieşti, la urma- 
urmei, să-mi spui cu cât vrei să mi-l dai? 

Khalif răspunse: 

— Nu vreau să-l dau nici pe argint, nici pe aur; vreau 
să-l vând numai pe două vorbe! 

Când îl auzi pe Khalif că nu vrea decât două vorbe, 
evreul gândi că astea nu pot fi decât cele două vorbe care 
slujesc de legământ la mărturisirea de credință întru Islam, 
şi că pescarul îi cerea, pentru un peşte, să se lepede de cre- 
dinţa lui! Incâr, de mânie şi de ciudă, ochii i se bulbucară 
până în creştetul capului, şi răsuflarea i se precurmă, şi 
pieptul i se goli, şi dinţii-i scrâşniră; şi răcni: 

— O, unghie lepădară de musulmani! vrei să mă despart 
de religia mea pentru peştele tău, şi să mă leapăd de cre- 
dinţa şi de legea mea, cele în care s-au închinat părinții 
mei înainte de mine? 

Şi îşi strigă slugile, care veniră pe fugă dinaintea lui, şi 
ţipă: 

— Urgie! Săriți pe mutra asta de catran şi înşfăcaţi-mi-l 
de ceafă şi ardeţi-i o ciomăgeală bună, de să-i plesnească 
pielea-n dungi! Şi să nu-l cruţaţi cumva! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi opta noapte 
Spuse: 


„«. Şi să nu-l cruțaţi cumva! 

Şi slugile numaidecâr tăbărâră asupra-i cu lovituri de 
ciomege, şi nu conteniră să mai dea în el decât după ce îl 
rostogoliră până jos sub scara dughenei! Şi evreul le zise: 

— Lăsaţi-l acuma să se ridice! 

Şi Khalif se ridică drept în picioare, în ciuda loviturilor 
primite, de parcă n-ar fi păţit nimic! Şi evreul îl întrebă: 

— Vrei să-mi spui acuma ce preţ doreşti să capeţi pentru 
peştele rău? Sunt gata să-ți dau cât ceri, ca să isprăvim! Şi 
cugetă la păţania cea de nedorit pe care ai păţit-o! 

Khalif începu să râdă şi răspunse: 

— Să n-ai nicio teamă, în ce mă priveşte, o, stăpâne al 
meu, din pricina loviturilor de ciomag; că eu pot să duc 
atâtea lovituri câte pot să capete zece măgari la un loc! 
Nici că-mi pasă de ele! 

Şi evreul începu şi el să râdă la vorbele acestea şi zise: 

— Allah fie cu tine! Spune-mi cât vrei, şi îţi jur pe ade- 
vărul credinței mele că atâta am să-ţi dau! 

Atunci Khalif răspunse: 

— Ţi-am mai spus! Nu îţi cer pentru peşte decât două 
vorbe! Şi nu-ţi mai face gânduri că aş vrea să rosteşti măr- 
turisirea noastră musulmană de credință! Căci, pe Allah, 
o, ovreiule! dacă te-ai făcea musulman, islamizarea ta nu 
ar fi pentru musulmani de niciun folos, iar pentru ovrei 
nu ar fi de nicio pagubă; şi dacă, dimpotrivă, te îndârjeşti 
să rămâi în legea ta cea păcătoasă şi în greşeala ta de necre- 
dincios, necredința ta nu are să fie de nicio pagubă pentru 
musulmani şi de niciun folos pentru ovrei! Ci vorbele cele 
două pe care ţi le cer sunt cu totul altceva! Vreau să te 
ridici în picioare şi să spui: „Fiţi martori ai vorbelor mele, 
o, locuitori ai acestui suk, o, neguțători de dreaptă-cre- 
dință: mă învoiesc, de bună voie, să schimb maimuța mea 
pe maimuța lui Khalif, şi să facem trocul, dându-i partea 
şi ursita mea din lumea aceasta pentru partea şi ursita lui, 
şi norocul meu pentru norocul lui!“ 

Când auzi ce vroia pescarul, evreul zise: 

— Dacă numai atâta ceri de la mine, apoi lucrul îmi 
este la îndemână! 

Şi pe clipă pe dată se ridică în picioare şi spuse vorbele 
pe care i le ceruse Khalif pescarul. După care se întoarse 
şi îl întrebă: 

— Îşi mai datorez ceva? 

El răspunse: 

— Ba! 

Evreul zise: 

— Atunci du-te-n bună pace! 

Şi Khalif, fără a mai zăbovi, se ridică, îşi luă coşul gol 
şi năvoadele şi se întoarse la malul apei. 

Atunci, încrezându-se în făgăduiala maimuţei cea cu 
ochi frumoşi, îşi aruncă năvoadele în apă, şi pe urmă le 
strânse; ci cu mare caznă, atâta de grele erau; şi le găsi 
pline cu peşte de toate neamurile. Şi numaidecât trecu pe 
lângă el o femeie care ţinea în cumpănă pe cap o tabla, şi 
care îi ceru peşte pentru un dinar; şi el îi vându peştele 
cerut. Şi tot aşa iacătă că trecu şi un rob, şi luă şi el peşte 
pentru un dinar. Şi la fel mai departe, până ce Khalif vân- 
du peşte de o sută de dinari în ziua aceea! Atunci, mân- 
dru cum nu se mai poate, luă suta de dinari şi se întoarse 
la amărâta de cocioabă de lângă târgul de peşte unde să- 
lăşluia. Şi când se lăsă noaptea, se simţi tare îngrijorat din 
pricina banilor pe care îi avea, şi îşi zise în sineşi, înainte 
de a se întinde pe rogojina lui ca să doarmă: „O, Khalif, 
toată lumea din mahala te ştie că eşti om sărac, un pârlit 
de pescar fără nimica la zilele lui! Or acuma iacătă-te că ai 
ajuns să ai o sută de dinari de aur! Şi oamenii au să afle, 
şi califul Harun Al-Raşid are să afle şi el până la urmă, şi 
într-o zi, când are s-o ducă prost cu paralele, are să-şi tri- 
mită la tine străjile ca să-ţi spună: «Am lipsă de atâţia bani 
şi am aflat că tu ai acasă o sută de dinari. Or, vreau să mi-i 
împrumuţi!» Eu atunci am să iau înfăţişarea mea cea mai 
jalnică şi am să mă căinez, lovindu-mă amarnic peste ochi, 
şi am să răspund: «O, emire al drept-credincioşilor, sunt 
om sărac şi un nimic pe lume! De unde să am eu atâţia 
bani? Pe Allah! cine ţi-a povestit una ca asta este un min- 
cinos de pomină! N-am avut de când sunt şi n-o să am cât 
oi fi atâta bănet!» Atunci, ca să pună gabja pe banii mei, 

şi ca să mă facă să mărturisesc locul unde am să-i ascund, 
are să mă dea pe mâna căpeteniei de agie Ahmad-cel- 
Hoţoman, care are să pună să mi se dea j jos nădragii şi are 
să mă ciomăgească până ce am să mărturisesc şi am să-i 
dau suta de dinari. Or eu acuma, ca să scap din beleaua 
asta, gândesc că lucrul cel mai bun de făcut este să nu 
mărturisesc nimica! 

Şi, ca să nu mărturisesc nimica, trebuie să-mi deprind 
pielea cu bătaia, măcar că, Allah fie lăudat, e şi-aşa destul 
de tăbăciră! Da se cade să fie bine de tot, încât gingăşia mea 
din născare să nu şovăiască şi să nu mă facă să săvârşesc ceea 
ce sufletul meu nu are de gând!“ 

Cugetând astfel, Khalif nu mai pregetă nicio clipită şi 
îşi puse în fapt planul pe care i-l năzărise mintea lui de 
mâncător de haşiş. Se ridică aşadar numaidecât, se dez- 
brăcă de tot... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute cincizeci şi noua noapte 
Spuse: 


Cugetând astfel, Khalif nu mai pregetă nicio clipită şi 
îşi puse în fapt planul pe care i-l năzărise mintea lui de 
mâncător de haşiş. Se ridică aşadar numaidecât, se dez- 
brăcă de tot, luă un burduf vârtos, care-i slujea de căpătâi, 
şi îl agăţă într-un cui din perete; pe urmă, înşfăcând un 
bici cu o sută optzeci de noduri, începu să tragă, rând pe 
rând, când o lovitură pe spinarea lui, când o lovitură pe 
pielea burdufului, scoțând totodată nişte țipete amarnice, 
de parcă s-ar fi şi aflat dinaintea căpeteniei de agii şi ar fi 
fost silit să se apere de învinuire. Şi ţipa: „Au! Văileu! Pe 
Allah, o, doamne al meu, este o minciună! Au! e o mare 
minciună! Văileu! Au! sunt vorbe care să mă piardă! Uf! Uf! 

tare mă mai doare! Nişte mincinoşi! Au! nu am niciun 
bun pe lume!“ Şi aşa se împărtăşi mai departe cu leacul 
acela, trăgând pe rând câte o lovitură, ba pe pielea lui, ba pe 
burduful ce-i slujea de căpătâi; iar dacă îl durea prea tare, 
mai sărea peste rândul lui, şi trăgea două lovituri în căpătâi; 
ba, până la urmă, nu-şi mai da decât câte o lovitură din trei, 
apoi din patru, apoi din cinci! Şi-aşa! 

Şi-atunci, pe toţi vecinii şi pe toți neguțărorii din ma- 
hala, dacă auziră cum răsunau în toi de noapte ţipetele şi 
loviturile, îi cuprinse îngrijorarea şi, până la urmă, îşi zise- 
ră: „Ce-o fi păţit bietul de el de ţipă aşa? Şi ce-o fi cu lo- 
viturile alea care plouă asupra lui? Poate-or fi niscaiva hoţi, 
care au tăbărât pe el şi-l bat de-l omoară!“ 

Şi-atunci, întrucât ţipetele şi urletele nu făceau decât să 
sporească tot mai tare, iar loviturile bubuiau tot mai dese, 
ieşiră cu toţii de prin case şi alergară la casa lui Khalif. Ci, 
găsind uşa încuiată, îşi ziseră: „Hoţii trebuie să fi intrat pe 
partea cealaltă, coborând de pe terasa de alături!“ Şi se suiră 
pe terasa casei de alături, iar de acolo săriră pe terasă la Khalif 
şi coborâră la el, strecurându-se prin bageaua de sus. Şi îl 
găsiră singur şi gol-goluț, trăgându-şi de zor lovituri cu bi- 
ciul, pe rând, şi scoțând totodată urlete, şi strigând că este 
nevinovat. Şi se frământa ca un efrit, ţopăind amarnic. 

Vecinii, dacă îl văzură aşa, îl întrebară uluiți: 

— Ce-ai păşit, Khalif? Şi care-i treaba? Loviturile care se 
auzeau şi urletele tale au sculat toată mahalaua şi nu ne-au 
mai lăsat să dormim! Şi iacătă-ne aici, cu inimile zvâcăind! 

Şi Khalif răcni la ei: 

— Ce vreţi, bre, de la mine? Ce, nu mai sunt stăpân pe 
pielea mea şi nu pot să mi-o deprind în tihnă cu bătăile? 
De unde ştiu eu ce mă mai aşteaptă mâine? Hai, oameni 
buni! Ar fi mai bine să faceţi şi voi ca mine şi să vă de- 
prindeţi cu leacul acesta! Că nici voi nu sunteți mai la 
adăpost ca mine de răutăți şi de năpaste! 

Şi fără a mai lua seama la cei de față, Khalif îşi văzu 
mai departe de urletele lui, sub loviturile care bubuiau de 
zor pe burduf, gândind că bubuiau chiar pe pielea lui. 

Atunci vecinii, dacă văzură aşa, se puseră pe un râs de 
se tăvăleau pe jos, şi până la urmă plecară cum veniră. 

lar Khalif osteni şi el după o bucată de vreme; ci nu 
vroi să închidă ochii o clipită, de frica hoților, atâta de rău 
intrase la griji din pricina proaspetei lui averi. Şi diminea- 
ţa, înainte de a pleca la muncă, tot se mai gândea la suta 
aceea de dinari ai lui, şi îşi zicea: „Dacă-i las aici acasă, de 
bună seamă că mi-i fură careva; dacă mi-i pun la brâu în 
chimir, au să fie băgaţi de seamă de vreun pungaş, care are 
să se aşeze la pândă în vreun ungher singuratic și are să mă 
aştepte când trec, şi are să sară pe mine, să mă omoare şi 
să mă jefuiască. Aşa că mai bine am să fac altceva!“ 

Atunci se ridică, îşi rupse în două turbanul, întocmi 
dintr-o jumătate un săculete, şi puse aurul în săculetele 
acela, pe care şi-l legă de gât cu o sfoară. Pe urmă îşi luă 
năvoadele, coşul şi bățul, şi se duse pe malul apei. Şi când 
ajunse acolo, apucă năvoadele şi, cu toată puterea braţu- 
lui său, le aruncă în apă. Ci mişcarea pe care o făcu fu 
atâta de repezită şi de nesocotită, încât legătura cu aurul 
se desprinse de la gât şi se duse în apă după năvoade; iar 
valurile o purtară departe spre adâncuri. 

Dacă văzu aşa, Khalif îşi lăsă năvoadele, se dezbrăcă 
într-o clipită şi, aruncându-şi hainele pe mal, sări în apă 
şi se cufundă să-şi caute săculetele; ci nu izbuti nicidecum 
să dea de el. Atunci se cufundă a doua oară, şi a treia oară, 
şi tot aşa mai departe, până de o sută de ori, da degeaba. 
Atunci, amărât şi la capătul puterilor, se întoarse sus pe 
mal şi vru să se îmbrace; ci văzu că hainele pieriseră şi 
nu-şi mai găsi decât năvodul, coşul şi bâta. Atunci îşi 
plesni palmele şi strigă: „A! ticăloşii şi hoţomanii! mi-au 
furat hainele! Da toate astea nu le păţesc decât ca să se 
adeverească zicala care spune: „Pentru cămilar, hagialâcul 
nu se isprăveşte decât după ce şi-a belit cămila“. 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizecea noapte 
Spuse: 


„Pentru cămilar, hagialâcul nu se isprăveşte decât după 
ce şi-a belit cămila“. 

Se hotărî atunci să se înfăşoare cu năvodul, neavând 
altceva cu ce să se îmbrace; pe urmă îşi luă bâta în mână şi, 
cu coşul în spinare, începu să alerge pe țărm, cu paşi mari, 
umblând de colo până colo, ba la dreapta, ba la stânga, ba 
înainte, ba îndărăt, pufnind, şi anapoda, şi turbat ca o că- 
milă în călduri, şi asemenea întru totul cu vreun efrit răz- 
vrătit, scăpat din strâmta închisoare de aramă în care îl 
ferecase Soleiman! 

Şi-atâta, în ce îl priveşte pe Khalif pescarul! 


Da în ceea ce îl priveşte pe califul Harun Al-Rașid, de 
care are să vină vorba acuma, iacătă! 

Trăia la Bagdad, pe vremurile acelea, ca misit şi giuva- 
iergiu al califului, un mare navab, pe nume Ibn Al-Kirnas. 
Şi-acesta era un slujbaş atâta de falnic în suk, încât tot ce 
se vindea în Bagdad, fie serasiruri, fie giuvaieruri, fie orice 
alte lucruri de preț, fie băieţi ori fete, nimica nu se vindea 
decât prin mijlocirea lui, ori după ce trecuse prin mâinile 
lui, ori fusese supus cercetării lui. Or, într-o zi ca toate zi- 
lele, pe când Ibn Al-Kirnas şedea în prăvălia sa, văzu că 
vine la el şeicul telalilor, care ţinea de mână o fetişcană 
cum nicio privire de om nu mai avusese parte să privească 
vreodată una la fel de minunată, fiind peste măsură de 
frumoasă, de zarifă, de gingaşă şi fără de cusur. Şi fata 
aceea, afară de harurile pe care le avea făptura ei, stăpânea 
toate ştiinţele, şi toate artele, şi poetica, şi cântecul cu lău- 
ta, şi cântecul cu glasul, şi danțul. Încât, acolo pe loc, Ibn 

Al-Kirnas nu pregetă s-o cumpere pe cinci mii de dinari 
de aur; şi, după ce o îmbrăcă în haine de o mie de dinari, 
o duse s-o arate emirului drept-credincioşilor. Şi fata îşi 
petrecu noaptea la calif. Iar califul putu, în felul acesta, 
să-i pună la încercare el însuşi harurile şi feluritele cu- 
noştințe. Şi o găsi măiastră în toate, şi fără de seamăn pe 
vremile ei. Şi o chema Kut-al-Kulub!, şi avea o piele oa- 
cheșă şi proaspătă. 

Atunci emirul drept-credincioșilor, mulțumit de roaba 
lui cea nouă, îi trimise a doua zi lui Ibn Al-Kirnas zece 
mii de dinari, drept preț de cumpărare. Şi fu cuprins de o 
patimă atâta de năprasnică pentru fetişcana aceea, şi inima 
îi fu atâta de înrobită de ea, încât califul, din pricina ei, îşi 
uitase de Sett Zobeida, vară-sa, fiica lui Al-Kassim; şi îşi 
lăsă în părăsire toate cadânele; şi şezu o lună încheiată în- 
chis cu ea, neieşind decât la rugăciunea de vinerea, şi în- 
torcându-se îndărăt numaidecâr, fără de zăbavă. Incât 
mai-marii împărăției găsiră tare nepotrivit ca lucrul să du- 
reze mai mult, şi se duseră să-şi spună păsurile la vizirul cel 
mare Giafar Al-Barmaki. Şi Giafar le făgădui că, fără de 
zăbavă, are să aducă îndreptarea acelei stări de lucruri; şi, 
spre a sta de vorbă cu marele calif, aşteptă rugăciunea din 
vinerea următoare. Şi intră în geamie, şi se întâlni cu el. 
Şi putu să-i vorbească pe îndelete despre felurite întâm- 
plări de dragoste şi despre urmările lor. Şi califul, după ce 
îl ascultă fără a-l opri, îi răspunse: 

— Pe Allah, o, Giafar, nu sunt întru nimic ca în poveş- 
tile şi ca în împrejurările acelea; ci vina-i numai a inimii 
mele, care s-a lăsat prinsă în năvoadele iubirii, de nu mai 
ştiu ce să fac ca să scap! 

Şi vizirul Giafar răspunse: 

— Află, o, emire al drept-credincioșilor, că draga ta Kut- 
al-Kulub este acuma în mâinile tale, supusă poruncilor 

tale, o roabă printre roabele tale; şi tu ştii că atunci când 
mâna stăpâneşte un lucru, inima nu-l mai râvneşte. Or, eu 
aş vrea să-ţi arăt o cale, pentru ca inima ta să nu se sature 
de aceea care ţi-e dragă; şi anume să te desparţi de ea din 
vreme în vreme, ducându-te, de pildă, la vânătoare ori la 
pescuit; întrucât s-ar putea ca năvoadele pescarului să-ţi 
dezlege inima din năvoadele în care o ţine priponită dra- 
gostea! Aşa ar fi deocamdată mai bine să faci, decât să te 
îngrijeşti de treburile ocârmuirii, întrucât, în starea în care 
te afli, asemenea griji ţi-ar pricinui prea mare silă! 

Şi califul răspunse: 

— Minunat ţi-e gândul, o, Giafar! Haidem fără de ză- 
bavă şi fără de preget să ne plimbăm oleacă. 

Şi, de îndată ce se sfârşi rugăciunea, califul şi Giafar 
ieşiră de la geamie, încălecară fiecare pe câte un catâr şi 
trecură în fruntea alaiului lor, ca să plece afară din cetate 
şi să colinde câmpurile. 

După ce hălăduiră îndelung de colo până colo, prin 
arşiţa zilei, ajunseră de lăsară departe în urmă alaiul, prinşi 
cum erau de tăifăsuiala lor; iar lui Al-Raşid i se făcu tare 
sete şi zise: 

— O, Giafar, mă chinuie o sete amarnică! 

Şi se uită peste tot de jur împrejur, căutând vreun să- 
laş, şi zări în depărtare, pe o măgură, ceva ce se mişca; şi 
îl întrebă pe Giafar: 

— Tu vezi ce văd eu acolo în zare? 

El răspunse: 

— Ba văd, o, căpetenie a drept-credincioşilor! văd parcă 
ceva pe dâmb. Trebuie să fie vreun zarzavagiu ori vreun 
grădinar de castraveți! Oricum, întrucât de bună seamă 
că omul acela trebuie să aibă pe undeva prin preajmă vreo 
apă, dau fuga să-ţi aduc! 

Al-Raşid răspunse: 

— Catârul meu este mai iute decât catârul tău! Aşa că 
stai aici şi aşteaptă alaiul, în vreme ce eu am să mă duc 

singur să-mi astâmpăr setea la grădinarul acela; și pe urmă 
mă întorc! 

Şi, spunând acestea, Al-Raşid îşi îndemnă catârul 
într-acolo, şi se depărtă iute ca o pală de furtună, ori ca un 
puhoi de apă când cade din vârful unei stânci; şi cât ai 
clipi din ochi ajunse la acel ins, care nu era altul decât 
Khalif pescarul. Şi califul îl văzu gol şi înfăşurat până la gât 
în năvoadele lui, şi plin de sudoare şi de țărână, şi cu ochii 
roşii, holbaţi şi rătăciţi, şi cu o înfăţişare greu de privit. 

Şi, în felul acesta, părea unul dintre efriții făcători de rele 
care rătăcesc prin locurile pustii. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi una noapte 
Spuse: 


Şi, în felul acesta, părea unul dintre efriții făcărori de rele 
care rătăcesc prin locurile pustii. Şi Harun îi ură bună pace, 
iar Khalif îi răspunse la urare posomorât şi aruncându-i o 
privire ca de foc. Şi Harun îi zise: 

— Măi omule, nu cumva ai să-mi dai o gură de apă? 

Şi Khalif îi răspunse: 

- Păi ce, tu eşti orb ori eşti nebun? Nu vezi apa cum 
curge pe după dâmb? 

Atunci Harun ocoli măgura şi cobori la Tigru, unde, 
culcându-se cu burta pe pământ, bău și îşi stâmpără setea; 
pe urmă duse şi catârul să se adape. După care se întoarse 
la Khalif şi îi spuse: 

— Ce faci tu aici, bre omule, şi ce meserie ai? 

Khalif răspunse: 

— Chiar că întrebarea asta e şi mai anapoda şi mai smin- 
tită decât a cu apa. Păi nu vezi pe umerii mei unealta me- 
seriei mele? 

Şi Harun, privind năvodul, zise: 

— Trebuie să fii pescar, fără de nicio îndoială! 

EI spuse: 

— Tu zici! 

Şi Harun îl întrebă: 

— Da unde-ţi sunt turbanul, şi cămaşa, şi sacul? 

La vorbele acestea, Khalif, care îşi pierduse toate acele 
lucruri pe care i le înşira Al-Raşid, nu se mai îndoi nicio 
clipită că n-ar fi chiar el hoţul care le furgăsise pe mal şi, 
repezindu-se ca un fulger, din vârful măgurii, la Al-Raşid, 
înhăță catârul de frâu şi răcni: 

— Dă-mi îndărăt lucrurile, şi pune capăt glumei tale 
neroade! 

Harun răspunse: 

— Eu, pe Allah! nici nu ţi-am văzut hainele, nici habar 
nu am ce vrei să spui! 

Or, Al-Raşid, după cum se ştie, avea obrajii graşi şi 
buhăiți, şi gura tare mică. Încâr Khalif, uitându-se la el cu 
mai multă luare- -aminte, gândi că trebuie să fie vreun cla- 
naretist, şi îi strigă: 

— Vrei au ba, o, clanaretistule, să-mi dai îndărăr lucru- 
rile? Ori vrei mai degrabă să dănţuieşti sub loviturile mele 
de ciomag, până ţi-ai fleşcăi hainele? 

Şi califul, dacă văzu toroipanul cel năprasnic al pesca- 
rului ridicat deasupra capului său, îşi zise: „Pe Allah! n-am 
să pot sprijini nici baremi jumătate de lovitură de la un 
ciomăgoi ca acesta!“ Şi, fără a mai sta o clipă pe gânduri, 
se dezbrăcă de frumoasa lui mantie de zarafir şi, dându-i-o 
lui Khalif, spuse: 

— Măi omule, ia caftanul acesta, în schimbul lucruri- 
lor tale pierdute! 

Şi Khalif luă mantia, o întoarse pe toare părțile şi zise: 

— O, clanaretistule, lucrurile mele preţuiesc de zece ori 
mai mult decât pârlita asta de mantie împodobită. 

Al-Raşid spuse: 

— Fie! da îmbracă-te cu ea, oricum, până ce mă duc 
să-ţi caut lucrurile! 

Şi Khalif luă mantia şi se îmbrăcă; părându-i însă prea 
lungă, îşi luă cuțitul care atârna la toarta coșului său de 
pescar și, dintr-o şuierătură, îi reteză toată partea de jos, 
din care îşi întocmi numaidecât un turban, pe când haina 
acuma de-abia îi ajungea până la genunchi; ci lui mai bine 
îi venea așa, că nu-l mai stânjenea la umblet. Pe urmă, se 
întoarse către calif şi îi zise: 

— Allah cu tine, o, clanaretistule! Ia spune-mi: cam cât 
agoniseşti tu pe lună cu meseria ta de clanaretist? 

Califul, necutezând să-l mai înfrunte pe cel care îl în- 
treba, răspunse: 

— Meseria mea de clarinetist îmi aduce cam la zece 
dinari pe lună! 

Iar Khalif, făcând un semn de mare milă, zise: 

— Pe Allah, o, sărmane, tare mi-e milă de tine! Eu, drept 
să-ţi spun, aceşti zece dinari ţi-i câştig într-un ceas de vre- 
me, numai aruncându-mi năvodul şi strângându-l; întru- 
cât am în apă o maimuţă care şi-a luat asupra-şi nevoile 
mele, şi care de fiecare dată are grijă să-mi strângă peştii 
în năvoade. Vrei, dară, o, obraz umflat, să intri în slujbă 
la mine, ca să înveţi meseria de pescar şi, într-o bună zi, 
să ajungi părtaş cu mine la câştig? Până una alta, de-nce- 
put, ca ucenic al meu, ai dobândi cinci dinari pe zi. Şi, pe 
deasupra, te-ai mai bucura şi de ocrotirea acestui ciomag 
împotriva vreunei asupriri din partea dascălului tău de 
mai înainte, clanaretistul, pe care mă însărcinez, de-o tre- 
bui, să-l deşel dintr-o lovitură! 

Şi Al-Rașid răspunse: 

— Primesc târgul! 

Khalif spuse: 

— Atunci dă-te jos de pe catâr şi leagă vita pe undeva, 
ca să putem, la nevoie, s-o folosim spre a duce peştele la 
târg cu ea! Și hai degrabă să-ți începi ucenicia de pescar! 

Atunci califul, măcar că ofrând în sufletul lui şi arun- 
când ochi pierduţi împrejuru-i, lăsă carârul legat pe undeva 
prin preajmă, îşi încinse ce-i mai rămăsese din haine, îşi 
prinse-n brâu poalele cămăşii, şi veni de se rândui lângă 
pescar, care îi spuse: 

— O, clanaretule, apucă năvodul ăsta de la un capăt, 
adu-l pe după mână în cutare fel, şi repede-l în apă în cu- 
tare fel 

Şi Al-Raşid îşi chemă în inima lui toată isteţia de care 
se simţea în stare şi, făcând ce-i poruncise Khalif, aruncă 
năvodul în apă; şi după un răstimp vru să-l tragă; ci îl găsi 
atâta de greu, încât nu putu să-i dea de hac singur, şi tre- 
bui să-l ajute Khalif; şi îl traseră amândoi la mal, în vreme 
ce Khalif tipa către ajutorul său: 

— O, clanaret al belelii mele, de-o da păcatul să-mi gă- 
sesc năvodul rupt ori vătămat în vreun fel de pietrele de 
la fund, te belesc! Şi întocmai cum mi-ai luat tu mie hai- 
nele, aşa am să-ţi iau şi eu catârul! 

Ci spre norocul lui Harun năvodul fu scos afară ne- 
atins şi plin cu peşte de cea mai aleasă frumuseţe! Alt- 
minteri de bună seamă că Harun ar fi trecut prin beleaua 
pescarului, şi numai Allah ştie cum ar fi putut el să îndure 
o sarcină ca aceea. Or, nu fu nimic! Dimpotrivă, pescarul 
îi spuse lui Harun: 

— O, clanaretule, tare mai eşti hâd, şi chipul tău sea- 
mănă aidoma cu fundul meu; ci pe Allah, dacă iei aminte 
bine la meseria ta cea nouă, într-o zi ai să ajungi un pescar 
straşnic... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi doua noapte 
Spuse: 


— O, clanaretule, tare mai eşti hâd, şi chipul tău sea- 
mănă aidoma cu fundul meu; ci pe Allah, dacă iei aminte 

bine la meseria ta cea nouă, într-o zi ai să ajungi un pescar 
straşnic! Până atunci, cel mai bun lucru pe care îl ai de 
făcut este să încaleci iar pe catâr şi să te duci la suk să-mi 
cumperi două coşuri mari, ca să pun în ele prisosul pescui- 
tului acesta minunat, în vreme ce eu, până te întorci, am 
să stau să păzesc peştele. Şi nu te mai îngriji de nimic 
altceva, întrucât am aici şi terezia de peşte, şi greutățile, şi 
tot ce este de trebuință pentru vânzarea cu amănuntul. 
lar tu nu o să ai altă sarcină, când o să ajungem în sukul 
de peşte, decât să-mi ţii terezia şi să strângi banii de la 
muşterii! Dă fuga iute şi cumpără coşurile. Şi, mai ales, ia 
seama să nu care cumva să-mi umbli gură-cască, auzi? Că 
de unde nu, are să-ţi joace bâta pe şerteaţă! 

Şi califul răspunse: 

— Ascult și mă supun! 

Pe urmă zori să-şi dezlege catârul şi să încalece pe el, 
dându-i pinteni grabnici; şi râzând de să-şi dea sufletul, se 
duse la Giafar care, când îl văzu împopoţonat aşa de ana- 
poda, ridică mâinile către cer şi strigă: 

— O, cap al drepr-credincioşilor, fără de nicio îndoială 
că în calea ta ai dat de vreo grădină frumoasă, în care te-ai 
culcat şi te-ai tăvălit prin iarbă! 

Şi califul, când auzi vorbele lui Giafar, se puse iar pe 
râs. Pe urmă barmecizii din alai, rudele lui Giafar, sărutară 
pământul dintre mâinile lui şi spuseră: 

— O, emire al drept-credincioşilor, deie Allah să zăbo- 
vească asupra ta bucuriile şi să se spulbere departe toate 
grijile! Da care-i pricina care te-a ţinut atâta de mult de- 
parte de noi, când nu plecasei decât să bei o gură de apă? 

Şi califul răspunse: 

— Mi s-a întâmplat o întâmplare de-a mirările, dintre 
cele mai de haz şi mai osebite! 

Şi le povesti tot ce păţise cu pescarul Khalif şi cum, în 
locul hainelor pe care acela era încredinţat că i le furase, 
îi lăsase în schimb caftanul de zarafir. Atunci Giafar strigă: 

— Pe Allah, o, emire al drept-credincioşilor! când am 
văzut că te depărtezi singur-singurel, îmbrăcat atâta de 
falnic, am avut ca un fel de presimţire să nu ţi se întâmple 
ceva. Da necazul nu-i mare, mă duc eu numaidecât să 
răscumpăr de la pescar mantia pe care i-ai dat-o! 

Califul începu să râdă şi mai tare şi zise: 

— Ar fi trebuit, o, Giafar, să te gândeşti la asta mai devre- 
me, întrucât şugubățul acela, ca să şi-o potrivească pe sta- 
tura lui, i-a şi tăiat poalele; iar din poale şi-a şi făcut un 
turban! Ci, o Giafar, mie mi-e prea destul un pescuit şi nu 
mă simt ispitit să iau iarăși de la cap o trudă ca aceea. Şi, de 
altminteri, am pescuit dintr-odată atâta peşte cât să mă pot 
lipsi de aci înainte să râvnesc o izbândă mai mare, întrucât 
peştele scos din năvodul meu este atâta de mult de parcă ar 
fi fost o vrăjitorie la mijloc; şi tot peştele acela se află colo 
jos, pe malul apei, în paza lui Khalif, stăpânul meu, care 
nu aşteaptă decât să mă întorc la el cu nişte coşuri, ca să ne 
ducem să vindem apoi în suk rodul pe care l-am agonisit! 

Şi Giafar spuse: 

— O, emire al drepr-credincioşilor, aşadar eu nu am de- 
cât a mă duce să abat cumpărătorii spre voi! 

Harun strigă: 

— O, Giafar! pe harurile strămoşilor mei cei neprihă- 
niţi, făgăduiesc un dinar pentru fiecare peşte tuturor ace- 
lora care au să cumpere de la Khalif, stăpânul meu, peştele 
pescuit de mine. 

Atunci Giafar strigă străjerilor din alai: 

— Hei, străjeri şi oameni din alai! daţi fuga pe malul apei 
şi siliți-vă să-i aduceţi peşte emirului drept-credincioşilor! 

Şi numaidecât toți cei din alai alergară la locul arătat 
şi îl găsiră pe Khalif păzind peştele; şi îl împresurară cum 
împresoară ereţii o pradă, şi îşi smulseră peştii grămădiți 
dinaintea lui, bărându-se pe ei, în pofida toroipanului cu 
care amenința Khalif rotindu-l amarnic. Şi Khalif, până la 
urmă, fu biruit cu totul de mulțimea lor şi strigă: 

— Nu încape îndoială că peştele acesta-i chiar peştele 
raiului! 

Şi, împărțind lovituri de zor, putu izbândi să scape de 
la pradă doi peşti, cei mai frumoşi din tot pescuitul acela; 
îi luă şi, cu câte unul în fiecare mână, fugi în apă, ca să 
scape de cei pe care îi credea a fi niscaiva ucigaşi, tâlhari 
de drumul mare. Şi, ajungând în felul acesta departe în 
apă, îşi ridică mâinile în care ținea peştii şi strigă: 

~ O, Allah! pentru harurile peştilor aceştia din raiul 
tău, fă ca tovarăşul meu, clanaretistul, să nu zăbovească a 
se-ntoarce! 

Or, cum îşi sfârşi această rugă, un arap din alaiul de 
pază al califului, rămas mai pe urma celorlalți, din pricina 
calului care i se oprise în drum să se uşureze, ajunse şi el 
la malul apei şi, nemaivăzând nici urmă de peşte, se uită 
la dreapta, se uită la stânga, şi îl zări pe Khalif în apă, ți- 
nând câte un peşte în fiecare mână. Şi îi strigă: 

— O, pescarule, ia fă-te-ncoace! 

Khalif răspunse: 

— Întoarce dosul, o, înghiţitorule de belele! 

La vorbele acestea, negrul, peste măsură de mânios, îşi 
ridică sulița şi, aţintind-o înspre Khalif, strigă: 

— Vrei să vii încoace şi să-mi vinzi peştii ăia doi, la ce 
preţ ai hotărât tu, ori vrei mai degrabă să-ţi împlânt sulița 
asta în coastă? 

Şi Khalif răspunse: 

— Stai aşa, bre puşlamao! Mai bine îți dau peştele, decât 
să-mi pierd viaţa! 

Şi ieşi din apă şi veni de-i aruncă în silă cei doi peşti 
arapului, care îi luă de pe jos şi îi puse într-o basma de 
mătasă bogat înflorată; pe urmă îşi duse mâna la buzunar, 
ca să scoată banii; ci văzu că buzunarul era gol; şi îi spuse 
pescarului: 

— Pe Allah, o, pescarule, nu ai noroc, căci nu am acu- 
ma în buzunar nici măcar o drahmă! Da să vii mâine la 

palat şi să întrebi de hadâmbul negru Sandal. Şi slugile au 
să te îndrume la mine, şi am să te întâmpin cu o primire 
mărinimoasă şi cu ce ţi-o meni norocul; şi pe urmă ai să 
te duci în calea ta! 

Şi Khalif, necutezând să facă pe năzurosul, îi aruncă 
hadâmbului o privire care spunea mai mult decât o mie de 
înjurături, ori de ameninţări cu belitul, ori de dezmăţuri cu 
mama sau cu sora celuilalt; şi se îndepărtă înspre Bagdad, 
plesnindu-şi palmele una de alta şi grăind, cu un glas ze- 
fliu şi plin de amărăciune: „Lacătă, cu adevărat, o zi care, 
dintru început, a fost mai blagoslovită decât toate zilele 
blagoslovite ale vieţii mele! E vădit!“ Şi, în felul acesta, 
trecu pragul cetăţii şi intră în sukuri. 

Or, când trecătorii şi prăvăliaşii... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi treia noapte 
Urmă: 


Or, când trecătorii şi prăvăliaşii îl văzură pe Khalif 
pescarul, care, pe de-o parte, îşi purta în spinare năvoa- 
dele, coşul şi bâta, iar pe de altă parte era îmbrăcat cu un 
caftan şi avea pe cap un turban care numai ele două pre- 
tuiau mai bine de o mie de dinari, îl împresurară şi porni- 
ră pe urma lui, ca să vadă ce putea să fie cu el, până ce 
ajunse în dreptul croitoriei pe care o ţinea croitorul califu- 
lui. Şi croitorul, de la cea dintâi privire aruncată asupra lui 
Khalif, cunoscu pe dată că haina de pe el era chiar haina 
pe care o lucrase nu de mult pentru căpetenia drept-cre- 
dincioşilor. Şi strigă către pescar: 

— O, Khalif, de unde ai căpătat feregeaua aceea de pe 
tine? 

Şi Khalif, cu sufletul cătrănit, îi răspunse fulgerându-l 
cu privirile: 

— Da ce te bagi tu, chip neisprăvit? Ci să ştii, ca să pri- 
cepi că nu am nimica de ascuns: mantia aceasta mi-a fost 
dată de ciracul meu, pe care îl învăţ pescuitul, şi pe care 
mi l-am luat ca ajutor. Şi nu mi-a dat mantia decât ca să 
scape cu mâna neretezată, pentru hoția de care s-a făcut 
vinovat când mi-a şterpelit hainele! 

La vorbele acestea, croitorul pricepu că însuşi califul, 
în plimbările lui, trebuie să se fi întâlnit cu pescarul şi să-i 
fi făcut vreun renghi, ca să-şi râdă de el. Şi îl lăsă pe Khalif 
să-şi vadă în tihnă de drum şi să ajungă la el acasă, unde 
avem să-l găsim iarăşi mâine. 

Ci acuma este timpul să aflăm ce s-a petrecut la sarai 
în lipsa califului Harun Al-Rașid. Apoi acolo s-au petrecut 
lucruri cu urmări grele. 

Ştim, dar, că marele calif nu plecase cu Giafar decât ca 
să se ducă să ia oleacă de aer pe câmpuri şi să-şi mai uite o 
clipă de patima-i cea aprigă după Kut-al-Kulub. Or, califul 
nu era nicidecum singurul suflet pe care îl chinuia patima 
aceea pentru roabă. Soţia şi verişoara lui, Sett Zobeida, de 
la venirea în harem a fetişcanei, ajunsă cadâna cea mai 
dragă a emirului drept-credincioşilor, nu mai putea nici să 
mănânce, nici să bea, nici să doarmă, nimica! Atâta de 
plin îi era sufletul de zavistia care le cuprinde de obicei pe 
femei din pricina potrivnicelor lor. Şi ca să-şi uşureze veni- 
nul stârnit de ocara aceea necurmată care o umilea şi în 
ochii ei şi în ochii celor din preajma ei, Sett Zobeida nu 
mai aştepta decât un prilej, fie vreo lipsă nevoită a califu- 
lui, fie vreo călătorie, fie vreo altă treabă, care să-i îngăduie 
a săvârşi în voie ceea ce îşi pusese de gând. Încât, de îndată 
ce află că marele calif plecase la vânătoare şi la pescuit, po- 
runci să se pregătească, în iatacurile ei, un ospăț falnic, de 
la care să nu lipsească nici băuturile, nici tăvile de farfuriu 
pline cu zumaricale şi cu dulceţuri. Şi trimise să fie poftită, 
cu mare pohfală, şi cadâna Kut-al-Kulub, poruncind roa- 
belor să-i spună: 

— Stăpâna noastră Sett Zobeida, fiica lui Kassem, soția 
emirului drept-credincioșilor te pofteşte astăzi, o, stăpână a 
noastră Kut-al-Kulub, la un ospăț pe care îl dă în cinstea ta. 
Căci Sett Zobeida a băut astăzi o doctorie şi, ca să do- 
bândească o vindecare cât mai deplină, trebuie să-şi vese- 
Jească sufletul şi să-și odihnească gândurile; şi socoate că 
tihna cea mai bună şi voioşia cea mai aleasă nu le poate 
căpăta decât privindu-te pe tine şi ascultând cântecele tale 
minunate, despre care l-a auzit pe calif vorbind cu multă 
desfătare. Şi tare mai doreşte să se încredințeze şi ea! 

Iar Kut-al-Kulub răspunse: 

— Ascultare şi supunere datorăm lui Allah şi stăpânei 
noastre Sett Zobeida! 

Şi se ridică pe clipă pe dată; şi habar nu avea ce-i me- 
nise ursita în hotărârile ei cele trainice. Şi îşi luă alăutele 
de trebuinţă, şi plecă împreună cu căpetenia hadâmbilor 
la iatacurile aprigei Sett Zobeida. 

Când ajunse în fața soției califului, fata sărută pămân- 
tul dintre mâinile ei de mai multe ori, pe urmă se ridică 
şi, cu un glas nespus de dulce, rosti: 

— Pacea fie asupra acestei perdele ridicate şi asupra vă- 
lului neprihănit al acestui harem, asupra urmaşului Pro- 
fetului şi moştenitor al volniciilor neamului lui Abbas! 
Deie Allah să dăinuie fericirea stăpânei noastre atâta vre- 
me cât s-or urma ziua şi noaptea una după alta! 

Şi, după ce rosti lauda aceasta, se trase îndărăt între ce- 
lelalre soții şi cadâne. 

Atunci Sett Zobeida, care sta tolănită într-un peş pe 
divanul larg de catifea, îşi ridică alene ochii către cadână 
şi o privi ţintă. Şi rămase năucă de ce vedea... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi patra noapte 

Spuse: 


.. Şi rămase năucă de frumuseţea pe care o vedea la 
fetişcana aceea desăvârşită, care avea nişte plete ca noap- 
tea, nişte obraji ca bobocii de trandafiri, nişte sâni ca de 
granate, nişte ochi strălucitori, pleoapele galeşe, o frunte 
luminoasă şi un chip de lună. Și de bună seamă că soarele 
sta să răsară de după cârlionţii de pe frunte.-i, şi că bezna 
nopții se înnegura de la pletele ei; iar moscul nu putea fi 
cules, fără de nicio îndoială, decât din răsuflarea ei, şi 
numai ei îşi datorau florile gingăşia şi mireasma; luna nu 
lumina decât luând cu împrumut din strălucirea frunţii ei; 
ramul nu se legăna decât după pilda mijlocului ei, iar ste- 
lele nu sclipeau decât de la sclipirea ei; arcul vitejilor nu 
se încorda decât ca să fie asemeni cu sprâncenele sale; iar 
mărgeanul de pe mări nu se înroşea decât de la buzele ei 
cele roşii! Dacă era supărată, cei îndrăgostiţi de ea se pră- 
buşeau la pământ, pieriţi de viaţă! Dacă era liniştită, sufle- 
tele se întorceau să dea viață iarăși trupurilor moarte! Dacă 
arunca o privire, vrăjea şi supunea lumile amândouă sub 
stăpânia sa. Căci cu adevărat era o minune de frumuseţe 
şi era fala Aceluia carele o zămislise şi o desăvârșise! 

După ce Sett Zobeida o privi cu uimire îndelungă şi o 
cercetă cu de-amănuntul, îi zise: 

— Pace, dragoste şi noroc! Fii binevenită printre noi, o, 
Kut-al-Kulub! Şezi colea şi veseleşte-ne cu meșteşugul tău 
şi cu frumusețea cântărilor tale! 

Şi fetişcana răspunse: 

— Ascult şi mă supun! 

Pe urmă șezu jos şi, întinzând mâna, luă mai întâi o 
dairea minunată; şi-aşa chiar că i se puteau potrivi vorbe- 
le poetului: 


O, cântăreaţo cu dairea, 
Tot ascultându-te, vrăjită, 

A-nnebunit inima mea! 

Și pe când degetele tale 

Bat ritmul cu mişcări agale, 
Iubirea-mi geme-mpătimită 

În tactul dulcelui tău cânt 

Ce-mi sună-n piept, adânc şi blând. 


N-am să-ți mai pot da-ntr-un sfârşit 
Decât o inimă rănită! 

De cânţi un cântec fericit, 

Ori gemi ca sub dureri zdrobită, 
Tu-nfigi în inimile noastre 

Potop de suliţi, şi dezastre. 


Ridică-te, ah! zvârle iute 
Veșmintele-ți! şi, ab! aruncă 
Iaşmacul, şi pe întrecute, 

Cu pasul zvelt, şi cu-ndelungă 
Pricepere, dansează-apoi, 

O, preafrumoaso, pentru noi, 
Nebunul dans ce ne răpune 
Al dragostei noastre nebune! 


Şi, după ce zăngăni iar din dairea, începu să cânte, în- 
soţindu-se de zdrăngănelile ei, stihurile acestea, ticluite pe 
loc: 


Surorile inimii mele, 
Gingaşele, dulci păsărele, 

L-au spusu-i-au inimii: „Fugi! 
Fugi de bărbaţi şi fugi de lume!“ 
Ci inimii mele, anume, 

L-am spus: »Orişiunde te duci, 
O, inimă, să te supui 
Bărbaţilor! Cată să-ţi pui 

În aripă largi evantaie 

Să freamăte lin, să se-nfoaie 
Și veselă fii, cum se cere, 

Să faci tuturora plăcere!“ 


A cinci sute şaizeci şi patra noapte 279 


Şi cântă apoi aceste două strofe, cu un glas atâta de mi- 
nunat încât, de farmecul lor, păsările cerului se opriră din 
zbor, iar palatele începură să dănţuiască din toate zidurile. 
Atunci Kut-al-Kulub lăsă daireaua şi luă o trişcă de trestie, 
pe care îşi lipi buzele şi degetele. Şi, în felul acesta, chiar 
că i se potriveau stihurile poetului: 


O, tu, cea care cânţi măiestru, 
Din fluierul acela rece, 

Din trestia aceea moartă 

Ce-o ţii cu degetele-ți lungi 
La jarul buzelor frumoase, 
Prin care un nou suflet trece 
Din răsuflarea ta ca focul 

În trişca răsucită-n dungi, 


Mai bine-n inima mea suflă! 

Ea ar suna cu mult mai bine 

Ca trestia acelui fluier 

Cu şapte găuri puse-n şir, 

Căci nu-s doar şapte răni cioplite 
În inima mea şi în mine, 

Ce-ar tresări înfiorate 

Sub degetele-ţi prea-subtiri! 


După ce le vrăji pe toate femeile de față cu cântecul 
din trişcă, fata puse jos fluierul şi luă o lăută minunată, îi 
potrivi strunele şi şi-o sprijini pe sân, plecându-se peste 
pântecele ei, cu o gingăşie ca de mamă ce se plecă peste 
pruncul său, aşa de frumos, încât de bună seamă că despre 
ea şi despre lăuta ei a zis poetul: 


O, cântăreațo din lăută, 

Cum ştii cu degetele tale 
S-aprinzi e strunele persane 
Sau să adormi pojar şi jale, 
Întocmai cum dorești, ca vraciul 
Ce ştie, meșter, după voie, 

Să lase sângele să curgă 
Cuminte — sau, de e nevoie, 
Să-l facă să țâșnească-ajară 
Din toate rosturile sale. 


Ce-adâncă vrajă se-nfioară 
Când degetele-ți diafane 
Grăiesc cu grai de alăută 

Pe limba strunelor persane, 
Iar cei ce nu ştiu graiu-acela 
Ascultă vraja-i fără nume 

Şi limba-i fără de cuvinte 
Venind de dincolo de lume, 

Şi toți pricep ce spune graiul 
Din strunele vuind de zvoane. 


Şi atunci fata porni să sune strunele pe paisprezece gla- 
suri osebite, şi cântă, ţinând hangul cu alăuta, un cântec 
întreg, care le topi de desfătare pe cele care o priveau, şi le 
cufundă în bucurie pe cele care o ascultau. 

Pe urmă Kut-al-Kulub, după ce zvoni din strunele felu- 
ritelor alăute şi după ce cântă felurite cântece dinaintea 
mândrei Sett Zobeida, se ridică în toată strălucirea şi în toa- 
tă mlădioasa ei gingăşie şi începu să dănţuiască. După care 
şezu jos şi făcu o mulțime de giumbuşlucuri, de panglicării 
şi de pozne, şi toate astea cu o mână atât de uşoară şi cu 
atâta dibăcie şi îndemânare, încât Sett Zobeida, în pofida 
geloziei, a ciudei şi a zăcăşiei ce-o rodeau, era mai-mai să 
cadă îndrăgostită şi să-i mărturisească patima pe care o sim- 
ţea. Ci izbuti să-şi curme la vreme atare pornire, gândind în 
cugetul ei: „Hotărât! vărul meu Al-Rașid nu are întru nimic 
de ce fi osândit că este atât de îndrăgostit de ea“. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi cincea noapte 

Spuse: 


„Hotărâr! vărul meu Al-Rașid nu are întru nimic de ce 
fi osândit că este atât de îndrăgostit de ea“. 

Şi Sett Zobeida le porunci roabelor să aştearnă masa, 
şi îşi lăsă ura să biruie aceste întâie simțăminte. Da nu-şi 
lăsă mila să i se topească întru totul din inimă şi, în loc 
să-şi înfăptuiască planul ce şi-l întocmise de-a o otrăvi pe 
potrivnica ei şi de a scăpa astfel de ea pe totdeauna, se 
mulțumi a pune să se amestece în prăjiturile dare frumoa- 
sei Kut-al-Kulub o porţie straşnică de bang adormitor. Şi, 
de cum îşi duse la gură o bucată din acele zumaricale, ca- 
dâna se și prăvăli cu capul pe spate şi se cufundă în negu- 
rile somnului. lar Sett Zobeida, prefăcându-se cuprinsă 
de mare durere, porunci roabelor s-o ducă într-un iatac de 
taină. Pe urmă puse să se împrăștie ştirea că murise, spu- 
nând că se înecase la masă, din lăcomie la mâncare, şi îi 
ridică degrabă un mormânt falnic, chiar în grădinile sara- 
iului. 

Toate astea se petrecură aşadar în lipsa califului. Când 
însă, după păţania cu pescarul Khalif, acesta se întoarse la 
sarai, cea dintâi grijă a lui fu aceea de a-i întreba pe ha- 
dâmbi despre draga sa Kut-al-Kulub. Iar hadâmbii, pe 
care Sett Zobeida îi prevestise că-i spânzură dacă dau în 
vileag, ceva, îi răspunseră califului cu un glas de înmor- 
mântare: 

— Vai, o, doamne al nostru, sporească-ţi Allah zilele şi 
întoarcă asupra capului tău zilele datorate stăpânei noastre 
Kut-al-Kulub! Lipsa ta, o, emire al drept-credincioşilor, i-a 
pricinuit o mâhnire şi o durere atâta de mari, încât n-a pu- 
tut să îndure zguduirea, şi moartea cea grabnică a răpus-o! 
Şi acuma se află întru tihna Stăpânului ei! 

La vorbele acestea, califul începu să alerge ca un smin- 
tit prin palat, astupându-şi urechile şi întrebându-i cu ți- 
pete amarnice despre mult-iubita lui pe toţi cei pe care îi 

întâlnea. Şi toată lumea, la trecerea lui, se arunca degrabă 
cu pieptul la pământ, ori se ascundea pe după stâlpi. Şi 
califul ajunse, în felul acesta, în grădina unde se ridica 
mormântul cel închipuit al cadânei, şi se prăbuşi cu frun- 
tea pe marmură şi, întinzând mâinile şi plângând cu toate 
lacrimile lui, strigă: 


O, trist mormânt! cum poate să închidă 
Adânca noapte-a umbrei tale reci 
Pe-aceea care-a fost cea mai iubită? 


O, trist mormânt! răspunde, dar: pe veci 
Se şterse frumusetea ei vrăjită? 

Acel desfăt al ochilor mei, deci, 

Se încheie şi el, într-o clipită? 


O, trist mormânt! tu nu ești, văd eu bine, 
Nici măcar adevărul, nici minciuna: 
Nici Raiul Desfătărilor senine, 

Nici cerul pământesc dintotdeauna. — 
OP, pe Allah! oare de ce în tine 

Dă-n floare ramul şi sclipește luna? 


Şi, în felul acesta, califul îşi oftă şi îşi vărsă durerea vreme 
de un ceas. După care se ridică şi se duse iute de se închise în 
iatacurile lui, fără a vroi să mai asculte nicio mângâiere, nici 
s-o primească pe soția lui ori pe celelalte soții dragi! 

În ce o priveşte pe Sett Zobeida, apoi aceasta, dacă văzu 
izbânda vicleniei sale, porunci ca frumoasa Kut-al-Kulub 
să fie închisă într-o ladă de haine (întrucât fata tot se mai 
afla sub puterea adormitoare a bangului) şi puse două roa- 
be de încredere să ducă lada afară din sarai şi s-o vândă în 
suk celui dintâi cumpărător care s-o ivi, cu înţelegerea ca 
vânzarea să se facă fără a se deschide capacul! 

Şi-atâta cu toți aceştia! 

Ci în ceea ce îl priveşte pe Khalif pescarul, apoi acesta, 
dacă se sculă, a doua zi după pescuit, cel dintâi gând al 

lui fu la arapul cel scopit, care nu-i plătise cei doi peşti, şi 
îşi zise: „Tare socotesc că tot ce am mai bun de făcut acum 
este să mă duc la sarai şi să întreb de acel Sandal hadâmbul, 
fiul blestematei cu nas borcănat, de vreme ce aşa m-a în- 
demnat chiar el! Şi de n-o vrea să-şi plătească datoria, pe 
Allah! am să-l belesc!“ Şi luă drumul către palat. 

Or, când ajunse acolo, Khalif găsi toată lumea întoarsă 
pe dos; şi chiar în poartă, cel dintâi ins pe care îl întâlni fu 
arapul Sandal hadâmbul, stând jos în mijlocul unei roate 
cuviincioase de arapi şi de hadâmbi, vorbind şi dând din 
mâini. Şi Khalif se îndreptă către el; iar când un mameluc 
tânăr vru să-i ațină calea, pescarul îl împinse şi strigă: 

— Cară-te de-aici, fecior de codoş! 

La răcnetul acela, hadâmbul Sandal întoarse capul şi îl 
văzu pe Khalif pescarul. Şi hadâmbul, râzând, îi spuse să 
se apropie; iar Khalif se apropie şi zise: 

— Pe Allah! te-aş fi cunoscut dintr-o mie, o, balaoache- 
şule, o, firicel de lalea! 

Şi hadâmbul, auzind vorbele acelea, pufni în râs şi zise 
cu gingăşie: 

— Stai colea jos oleacă, o, stăpâne al meu Khalif Am 
să-ți plătesc numaidecât ceea ce îţi datorez! 

Şi îşi băgă mâna în buzunar ca să scoată banii şi să-i dea, 
când deodată un strigăt vesti ivirea marelui vizir Giafar, care 
tocmai ieșea de la calif. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi şasea noapte 
Spuse: 
Şi îşi băgă mâna în buzunar ca să scoată banii și să-i dea, 


când deodată un strigăt vesti ivirea marelui vizir Giafar, care 
tocmai ieşea de la calif. 

Aşa că hadâmbii, robii şi tinerii mameluci se ridicară 
şi se aşezară pe două rânduri; iar Sandal, la un semn făcut 
cu mâna de către vizir că are să-i spună ceva, îl lăsă pe pes- 
car şi alergă să audă porunca lui Giafar. Şi amândoi înce- 
pură să vorbească de zor, plimbându-se în lung şi în lat. 

Khalif, dacă văzu că hadâmbul zăbovea să se întoarcă 
la el, socoti că era o viclenie din partea acestuia ca să nu-i 
plătească, mai ales că hadâmbul părea a-l fi uitat cu totul 
şi că nu-i mai păsa de pescar, de parcă nici n-ar fi fost pe 
lume. Atunci începu să se frământe şi să-i facă semne de 
departe hadâmbului, semne ce voiau să zică: „Întoarce-te 
odată!“ Şi întrucât acela nu lua deloc aminte la el, Khalif 
îi strigă cu un glas zefliu: 

— O, stăpâne al meu Lalea, dă-mi ce îmi datorezi, ca să 
mă duc! 

Şi hadâmbul, din pricină că se afla de față cu Giafar, 
rămase tare încurcat la strigătul acela, şi nu vroi să răs- 
pundă nimic. Ba dimpotrivă, începu să vorbească şi mai 
însufleit, ca să nu care cumva să ia seama vizirul în partea 
aceea; ci fu o trudă zadarnică. Întrucât Khalif se apropie 
şi mai mult şi, cu un glas năprasnic, răcni, făcând semne 
mari: 

— O, mişelule care nu-ţi plăteşti datoriile, prăpădi-i-ar 
Allah pe oamenii de rea-credinţă şi pe toţi care-i jefuiesc 
pe cei săraci de bunul lor! 

Pe urmă schimbă glasul şi strigă batjocoritor: 

— Mă pun sub ocrotirea ta, o, stăpâne Burtă-Goală al 
meu! Şi mă rog ţie să-mi dai ce îmi datorezi, ca să pot să 
mă duc. 

lar hadâmbul rămase peste poate de încurcat, căci 
Giafar, de data aceasta, văzuse şi auzise tot; ci întrucât încă 
nu-şi da seama despre ce e vorba, îl întrebă pe hadâmb: 

— Ce-o fi păţit oare bietul om? Şi cine l-o fi păgubit de 
bunul lui? 

Şi hadâmbul răspunse: 

— O, doamne al meu, tu nu ştii cine-i omul acesta? 

Giafar spuse: 

— Pe Allah! de unde să ştiu, de vreme ce acuma îl văd 
întâia oară? 

Hadâmbul spuse: 

— O, doamne al nostru, este chiar pescarul de la care 
am luat ieri peştele de l-am dus califului! Iar eu, întrucât 
i-am Făgăduit nişte bani pentru cei doi peşti care îi mai 
rămăseseră la urmă, i-am spus să vină astăzi la mine, să-i 
plătesc ce i se cuvine! Şi tocmai vroiam să-i dau banii, 
atunci când a trebuit să alerg dinaintea ta! Şi, drept aceea, 
omul, pierzându-și răbdarea, mă bruftuluieşte acuma în 
felul acesta! 

Vizirul Giafar, dacă auzi vorbele lui Sandal, zâmbi a 
râde şi îi spuse hadâmbului: 

— Cum ţi-ai făcut tu socoteala, o, căpetenie de ha- 
dâmbi, de te-ai dovedit atâta de lipsit de cinstire, de luare- 
aminte şi de cuviinţă tocmai față de chiar dascălul emirului 
drept-credincioşilor? Sărace Sandal! ce-o să zică marele ca- 
lif când are să afle că n-a fost cinstit până peste poate tova- 
răşul şi dascălul său, pescarul Khali? 

Pe urmă Giafar adaugă deodată: 

— O, Sandal, mai întâi de toate să nu-l laşi să plece, 
întrucât nici nu se putea să pice mai la țanc! Califul, cu 
pieptul apăsat, cu inima mâhnită, cu sufletul cernit, toc- 
mai se află cufundat în deznădejde, din pricina morţii 
cadânei dragi lui, Kut-al-Kulub; iar eu degeaba am căutat 
să-l mângâi, prin toate mijloacele obişnuite. Da poate cu 
ajutorul acestui pescar Khalif avem să izbândim a-i uşura 
pieptul. Ţine-l, dar, până ce mă duc să dibuiesc gândurile 
califului în privinţa lui! 

Şi hadâmbul Sandal răspunse: 

— O, doamne al meu, fă cum socoteşti potrivit! Şi Allah 
să te ţie şi să te apere pururea, ca pe sprijinul, stâlpul şi pia- 
tra de temelie a împărăției şi a neamului emirului drept- 
credincioşilor! Şi asupra ta şi a lui fie umbra ocrotitoare a 

Celui-Preaînalt! Şi facă el ca ramul, trunchiul şi rădăcina 
să rămână neatinse în veci! 

Şi alergă la pescarul Khalif, în vreme ce Giafar se în- 
toarse la califul Harun Al-Rașid. Şi pescarul, dacă îl văzu 
pe hadâmb că vine într-un sfârşit, îi zise: 

— lacără-te, dară, o Maţe-Goale! 

Iar când hadâmbul le porunci mamelucilor să-l ție pe 
pescar şi să nu-l lase să plece, acela strigă: 

— A, iacătă şi năpasta la care mă aşteptam! Cel care a dat 
a ajuns datornic, iar pârâşul a ajuns pârât! A, Lalea a belelei 
mele, eu vin aici să-mi cer dreptul, şi voi mă popriţi de parcă 
n-aş fi dat toate birurile ori nu mi-aş fi plătit adeturile? 

Şi-aşa cu el! 

În ce îl priveşte pe calif, când intră la el Giafar, sta frânt 
în două, cu capu-n mâini şi cu pieptul zguduit de suspine! 
Şi îşi procitea încetişor aceste stihuri: 


Prietenii mă ceartă că gem necontenit 

Și nu mai uit durerea şi chipul ce-am iubit. 
Dar ce să fac, prieteni, când n-am nicio putere 
Asupra bietei inimi ce nu vrea mângâiere, 

Și când nu sunt în stare să-ndur, fără să mor, 
Gingaşa amintire ce mă îngroapă-n dor, 
Copila minunată şi dulce, ah, de care 

Mi-e inima legată pe veci, färă scăpare. 

Ab, nu mai am putere s-o uit — când am băut 
Din cupa scumpă vinul privirii ei, pierdut, 
Ab, vinul fără seamăn din care-nfiorat 

Băui odinioară şi sunt şi-acuma beat. 


Şi când ajunse dinaintea califului, Giafar îl zise: 

— Pacea fie cu tine, o, emire al drept-credincioşilor, o, 
apărătorule al cinstei Legii noastre, o, coborâtorule din 
unchiul Sultanului Profeţilor! Rugăciunea și pacea lui 
Allah fie asupra lui şi asupra tuturor urmaşilor lui, fără de 
abatere! 

Şi califul îşi ridică asupra lui Giafar doi ochi plini de 
lacrimi şi o privire îndurerată, şi răspunse... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi şaptea noapte 
Spuse: 


Şi califul îşi ridică asupra lui Giafar doi ochi plini de 
lacrimi şi o privire îndurerată, și răspunse: 

— Şi asupra ta, o, Giafar, fie pacea lui Allah şi mila şi 
binecuvântările Lui! 

Şi Giafar întrebă: 

— Căpetenia drept-credincioşilor îngăduie robului să 
vorbească, ori mai degrabă îl opreşte? 

Iar Al-Raşid răspunse: 

— Da de când, o, Giafar, îți este oprit să vorbeşti ţie, 
stăpânul şi capul peste toți vizirii mei? Spune-mi tot ce ai 
să-mi spui! 

lar Giafar spuse atunci: 

— O, doamne al meu, plecând de dinaintea ta ca să mă 
întorc la mine acasă, l-am întâlnit afară, la poarta palatu- 
lui, în mijlocul hadâmbilor, pe stăpânul şi dascălul şi to- 
varăşul tău, pescarul Khalif, care avea multe pâre de adus 
împotriva ta, şi se plângea de tine, zicând: „Slavă lui Allah! 
nu pricep nimica din tot ce mi se întâmplă! Eu l-am învă- 
ţat meşteşugul pescuitului, şi el nu numai că nu mi-a păs- 
trat nicio mulțumire, da a mai şi plecat să-mi aducă două 
coşuri şi tare s-a ferit să se mai întoarcă! Asta-i tovărăşie 
cinstită şi ucenicie cuminte? Ori te pomeneşti că aşa s-or 
fi plătind dascălii?“ Or, eu, o, emire al drept-credincioşi- 
lor, m-am grăbit să vin a te înştiinţa cum stă treaba; ca, 
dacă tot mai ai de gând să-i fii tovarăș, să-i fii; de nu, să-i 
dai de ştire despre încetarea înțelegerii dintre voi doi, pen- 
tru ca să-şi poată găsi alt tovarăș ori părtaş! 

Când auzi vorbele acestea ale vizirului său, califul, în 
ciuda suspinelor care îl sugrumau, nu mai putu să se opreas- 
că a zâmbi, pe urmă a râde în hohote, şi deodată își simti 
pieptul ușurat; şi îi spuse lui Giafar: 

— Pe viaţa mea şi a ta, o, Giafar, spune-mi adevărat! Chiar 
aşa-i, se află acuma pescarul Khalif la poarta palatului? 

Şi Giafar răspunse: 

— Pe viaţa ta, o, emire al drept-credincioşilor, chiar pes- 
carul Khalif, cu ochii lui amândoi, este la poartă! 

Şi Harun zise: 

— O, Giafar, pe Allah! trebuie să-i fac numaidecât drep- 
tate astăzi, după vredniciile lui, şi să-i dau ce i se cuvine! 
Aşa că dacă Allah, prin mijlocirea mea, i-o trimite chinuri 
ori dureri, are să le capete pe de-a-ntregul; dacă, dimpo- 
trivă, are să-i scrie la soartă sporul şi norocul, are să le ca- 
pete întocmai! 

Şi, rostind vorbele acestea, califul luă o foaie mare de 
hârtie, o rupse în bucățele aidoma, şi spuse: 

— O, Giafar, scrie tu cu mâna ta, pe douăzeci dintre 
aceste hârtii, mai întâi sume de bani mergând de la un 
dinar la o mie de dinari, apoi numele tuturor dregăroriilor 
din împărăţia mea, de la dregătoria de calif, de emir, de 
vizir şi de musaip, până la cele mai mărunte slujbe de la 
sarai; pe urmă scrie, pe alte douăzeci de hârtii, toate soiu- 
rile de osânde şi de schingiuiri, de la bătaia cu vergi până 
la spânzurătoare şi moarte! 

Şi Giafar răspunse: 

— Ascult şi mă supun! 

Şi luă un calam şi scrise cu mâna lui, pe bucăţile de 
hârtie, toate cele poruncite de calif, precum: o mie de di- 
nari, slujba de musaip, dregătoria de emir, sarcina de calif; 
şi: pedeapsa cu moartea, întemnițarea, ciomăgeala, şi alte 
asemenea lucruri. Pe urmă le împături pe toate la fel, le 
aruncă într-un lighenaş de aur, și îi înmână totul califului, 
care îi spuse: 

— O, Giafar, jur pe sfintele haruri ale preasfinţilor mei 
strămoşi, cei neprihăniţi, şi pe împărăteasca mea spiță care 
suie până la Hamză şi la Akil’, că, atunci când pescarul 
Khalif are să se afle aici, am să-i poruncesc numaidecât să 
tragă o hârtie dintre aceste hârtii, pe care numai eu şi cu 
tine ştim ce stă scris, şi am să-i dăruiesc tot ce i-o meni 
hârtia pe care are s-o tragă, oricare ar fi lucrul scris! Şi, 
de-ar fi să i se nimerească chiar şi dregătoria de calif, am să 
cobor pe dată din scaunul de domnie şi am să i-l las lui, cu 
toată bucuria sufletului! Da dacă, dimpotrivă, spânzură- 
toarea, sau tăierea, sau scopirea, sau orice alt fel de moar- 
te are să-i fie partea, am să poruncesc s-o îndure nesmintit! 
Du-te de-l ia şi adu-mi-l fără de zăbavă! 

Când auzi vorbele acestea, Giafar îşi zise în sineşi: „Nu 
este domnie şi putere decât întru Allah Slăvitul şi Atotpu- 
ternicul! S-ar prea putea ca hârtia trasă de acest sărman să 
fie o hârtie de năpastă, care să-i prilejuiască pieirea! Şi-așa 
că eu, fără de voia mea, am să fiu pricina nenorocirii lui! 
Întrucât califul s-a legat cu jurământ, şi n-ai cum nădăjdui 
să-l faci să-şi schimbe hotărârea! Nu am, dar, decât a mă 
duce după acest sărman! Şi nu are să se întâmple decât ce e 
scris de Allah!“ Pe urmă ieşi să-l caute pe Khalif pescarul şi, 
luându-l de mână, vru să-l ducă înlăuntrul palatului. Khalif 
însă, care nu mai contenise să se frământe, să se plângă de 
popreala sa şi să se căiască de faptul că venise la curte, era 
mai-mai să-şi vadă minţile rătăcite întru totul, şi strigă: 

— Mare prost am fost să-i dau ascultare şi să vin aici 
după hadâmbul ăsta negru, Laleaua pacostei, plodul cel 
buzat al blestematei cu nas borcănar, Maţe-Goale ăsta! 

Giafar însă îi zise: 

— Hai, vino după mine! 

Şi îl duse înconjurat de o mulţime de robi şi de flăcăi, 

! Hamza, unchiul profetului Mahomed, a fost fratele, iar Akil nepotul 


lui Abu al-Abbas al-Saffah, primul calif din dinastia Abbasizilor (750- 
1258), bunicul lui Harun al-Raşid. 

pe care Khalif nu mai contenea să-i blesteme. Şi după ce îl 
trecu prin şapte săli de intrare nemăsurate, Giafar îi spuse: 

— a seama, o, Khalif! Ai să te afli dinaintea emirului 
drept-credincioşilor, apărătorul dreptei-credinţe! 

Şi, ridicând o perdea mare, îl împinse în sala de primi- 
re, unde Harun Al-Raşid sta în jeţul lui, înconjurat de 
emirii şi de mai-marii de la curtea sa. lar Khalif, care ha- 
bar n-avea de ce vede, nu se simţi întru nimic tulburat; ba, 
uitându-se cu cea mai mare luare-aminte la Harun Al- 
Raşid în vâlva slavei sale, se duse la el hohotind de râs şi 
îi zise: 

— A, iacătă-te, o, clanaretule! Au tu socoţi că te-ai pur- 
tat cinstit ieri, când m-ai lăsat să păzesc singur peştele, pe 
mine, care te-am învățat meseria şi te-am însărcinat să te 
duci să-mi cumperi două coşuri? Încât m-ai lăsat fără de 
apărare şi la cheremul unei liote de hadâmbi care au venit 
ca un potop de ciori să-mi fure şi să-mi ia peştele, care ar 
fi putut să-mi aducă pe puţin o sută de dinari! Şi tot tu eşti 
pricina pentru tot ce mi-e dat să păţesc şi acuma, în mij- 
locul inşilor ăstora care mă ţin aici! Ci tu, o, clanaretule, 
ia să-mi spui, cine oare-a putut să pună mâna şi pe tine şi 
să te înşface şi să te lege în scaunul ăla? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi opta noapte 
Spuse: 


„.. Ci tu, o, clanaretule, ia să-mi spui, cine oare-a putut 
să pună mâna şi pe tine şi să te înşface şi să te lege în 
scaunul ăla? 

La vorbele acestea ale lui Khalif, califul zâmbi şi, luând 
cu mâinile amândouă ligheanul de aur în care se aflau hâr- 
tiile scrise de Giafar, zise: 

— Apropie-te, o, Khalif, şi vino de trage o hârtie dintre 
hârtiile acestea! 

Khalif însă, izbucnind în râs, strigă: 

— Ce, o, clanarerule, ţi-ai şi schimbat meseria şi te-ai lä- 
sat de muzică? Acuma iacătă că ai ajuns astrolog! Şi ieri 
erai ucenic de pescar! Crede-mă, clanaretule, treaba asta 
n-o să te ducă departe! Căci cu cât te apuci de mai multe 
meserii, cu atâta câştigi mai puţin! Lasă, dar, deoparte as- 
trologia şi fă-te iar clanaret, ori mai degrabă întoarce-te la 
mine, să-ți faci ucenicia de pescar! 

Şi-ar fi ţinut-o aşa înainte, când deodată Giafar se duse 
la el şi îi zise: 

— Gata cu vorbele astea! Şi vino de trage o hârtie, așa 
cum ţi-a poruncit emirul drept-credincioşilor! 

Şi îl împinse către scaunul împărătesc. 

Atunci Khalif, tot împotrivindu-se la împingerea lui 
Giafar, şi bodogănind, se lăsă dus până la ligheanul de aur 
şi cufundându-şi deodată mâna în el scoase un pumn în- 
treg de hârtii. Giafar însă, care îl veghea, îi porunci să le 
dea drumul şi îi spuse să nu ia decât una. Şi Khalif, împin- 
gându-l cu cotul, îşi băgă iar mâna în lighean şi nu scoase 
de data aceasta decât o hârtie, zicând: 

— Departe de mine orice gând de a-l mai lua de-acu- 
ma-ncolo în slujba mea pe clanaretistul ăsta cu bucile obra- 
jilor umflare, astrologul ăsta întocmitor de horoscoape! 

Şi, zicând acestea, despături hârtia şi, ţinând-o de-an- 
doaselea, căci nu ştia să citească, o întinse califului şi zise: 

— Vrei, o, clanaretule, să-mi spui horoscopul scris pe hâr- 
tia asta? Şi ia seama să nu care cumva să-mi ascunzi ceva! 

Iar califul luă hârtia şi, fără a o citi, o întinse la rândul 
său lui Giafar, zicându-i: 

— Spune-ne cu glas tare ce stă scris acolo! 

Şi Giafar luă hârtia şi, citind-o, ridică braţele şi strigă: 

— Nu este domnie şi nu este putere decât întru Allah 
Slăvirul şi Atotputernicul! 

Iar califul, zâmbind, îl întrebă pe Giafar: 

— Veşti bune, nădăjduiesc, o, Giafar! Ce este? Spune! 
Trebuie să cobor din scaunul de domnie? Trebuie să-l înalt 
în el pe Khalif? Ori te pomeneşti că trebuie să-l spânzur? 

Şi Giafar răspunse, cu glas înduioşat: 

— O, emire al drept-credincioşilor, pe hârtia aceasta stă 
scris: O sută de lovituri de ciomag pescarului Khalif! 

Atunci califul, cu toate ţipetele şi împotrivirile lui 
Khalif, spuse: 

— Să se îndeplinească hotărârea! 

Şi spătarul Massrur porunci să fie luat pescarul, care 
urla deznădăjduit, şi să fie întins pe burtă, să i se tragă, 
numărat, o sută de lovituri de ciomag, nici una mai mult, 
nici una mai puţin! lar Khalif, măcar că nu simţea nicio 
durere, datorită învârtoşirii pe care o dobândise, scotea 
nişte pipete înfricoşătoare şi arunca un potop de ocări asu- 
pra clanaretistului. Şi califul râdea să se topească! Şi când 
se sfârşiră de dat cele o sută de lovituri, Khalif se sculă, de 
parcă n-ar fi păţit nimic, şi strigă: 

— Blestema-ţi-ar Allah zbegul ăsta, o, buhăitule! Au de 
când o fi ajuns bătaia cu ciomagul prilej de şotii între oa- 
menii cumsecade? 

lar Giafar, care avea un suflet milos şi o inimă duioasă, 
se întoarse către calif şi spuse: 

— O, emire al drept-credincioşilor, îngăduie-i pesca- 
rului să mai tragă o hârtie! Poate că soarta are să-i fie mai 
priincioasă de data aceasta! Şi-apoi, doar n-ai să vrei ca 
fostul tău dascăl să plece de la apa bunătăţii tale fără a-şi 
fi potolit setea! 

Şi califul răspunse: 

— Pe Allah, o, Giafar, eşti tare nechibzuit! Tu ştii că 
domnii nu prea au obiceiul să-şi întoarcă jurămintele sau 
făgăduielile! Or, trebuie să fii încredinţat de la început că 
dacă pescarul, trăgând a doua hârtie, are să aibă parte de 

spânzurătoare, va fi spânzurat fără de abatere! Şi tu ai să 
fii pricina morţii lui! 

lar Giafar răspunse: 

— Pe Allah, o, emire al drept-credincioşilor, pentru 
omul nenorocit moartea este mai de dorit decât viaţa! 

lar Califul spuse: 

— Fie! Să mai tragă o hârtie! 

Khalif însă, întorcându-se către calif, strigă: 

- O, clanaret al pacostei, plăti-ţi-ar Allah dărniciile! 
Da ia spune-mi, nu puteai să găseşti în Bagdad alt ins în 
locul meu, ca să pui să i se facă mândreţea asta de dovadă? 
Ori n-o mai fi fost altul afară de mine mai la îndemână în 
tot Bagdadul? 

Giafar însă veni lângă el şi îi zise: 

— Mai ia o hârtie, şi Allah are să ţi-o aleagă! 

Atunci Khalif îşi băgă mâna în ligheanul de aur, şi, 
într-o clipită, scoase o hârtie pe care i-o întinse lui Giafar. 
Şi Giafar o despături, o citi, şi lăsă ochii în pământ fără a 
spune nimic. Iar califul, cu un glas liniştit, îl întrebă: 

— Pentru ce nu spui nimic, o, fiu al lui Yahia? 

Şi Giafar răspunse: 

— O, emire al drept-credincioşilor, pe hârtia aceasta nu 
stă scris nimic! Este o hârtie albă! 

Şi califul zise: 

— Vezi şi tu! Nu la noi îl aşteaptă norocul pe acest pescar! 
Aşa că acuma spune-i să plece cât mai degrabă de dina- 
intea feţei mele! L-am văzut de-ajuns! 

Giafar însă spuse: 

— O, emire al drept-credincioşilor, mă rog ție, pe sfin- 
tele haruri ale preasfinților tăi strămoşi, cei neprihăniți, 
îngăduie-i pescarului să mai tragă şi a treia hârtie! Poate că 
aşa are să poată dobândi cu ce să nu moară de foame. 

Şi Al-Raşid răspunse: 

— Bine! Să ia şi a treia hârtie, şi gata! 


Şi Giafar îi spuse lui Khalif: 

— Hai, o, săracule, ia a treia hârtie şi cea de pe urmă... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaizeci şi noua noapte 
Spuse: 


— Hai, o, săracule, ia a treia hârtie şi cea de pe urmă. 

Şi Khalif mai trase o dată, iar Giafar luând hârtia, citi 
cu glas tare: 

— Un dinar pescarului! 

Când auzi vorbele acestea, Khalif strigă: 

— Afurisit să fii, o, claneret al belelelor! Un dinar pentru 
o sută de lovituri de ciomag! Câtă mai dărnicia! Da-ţi-o-ar 
îndărăt Allah la Ziua Judecăţii! 

Iar califul începu să râdă din tot sufletul, şi Giafar, care 
izbutise până la urmă să-l înveselească pe stăpânul său, îl 
luă de mână pe Khalif pescarul şi îl scoase din sala dom- 
nească. 

Când ajunse la poarta palatului, Khalif se întâlni cu 
hadâmbul Sandal, care îi zise: 

— Vino încoace, Khalif. Hai de ne dă oleacă de parte şi 
nouă din cele cu câte te-a cinstit dărnicia emirului drept- 
credincioşilor! 

Şi Khalif îi răspunse: 

— A, arap de păcură, vrei oleacă de parte? Hai, dar, şi 
ia jumătate din suta de lovituri de ciomag, pe pielea ta aia 
neagră! Până ți le-o da Eblis în iad, na! ţine dinarul pe care 
mi l-a dăruit clanaretistul de stăpânu-tău! 

Şi îi aruncă în obraz dinarul pe care i-l pusese Giafar 
în mână, şi vru să iasă pe poartă şi să se ducă în drumul 
lui. Hadâmbul se repezi însă după el și, scoțând din buzu- 
nar o pungă cu o sută de dinari, i-o întinse lui Khalif, 
spunând: 

— O, pescarule, ia dinarii aceștia ca preţ pentru peştele 
pe care l-am cumpărat ieri de la tine! Şi du-te în pace! 

Iar Khalif, dacă văzu așa, se bucură din plin şi luă pun- 
ga cu o sută de dinari, precum şi dinarul dat de Giafar, şi, 
uitându-și belelele şi necazul pe care le îndurase, îşi luă 
rămas-bun de la hadâmb şi se întoarse acasă, plin de fală şi 
peste poate de mulțumit. Acum, întrucât Allah, dacă a ho- 
tărât el odată un lucru, îl înfăptuieşte nesmintit, şi întru- 
cât de data aceasta hotărârea lui era tocmai în privinţa lui 
Khalif, voința sa trebuia să se împlinească. Așa că, pe când 
străbătea sukurile spre a se întoarce acasă, Khalif fu oprit, 
în fața târgului de robi, de o mare roată de oameni, care 
toţi priveau spre acelaşi loc. Şi Khalif se întrebă: „La ce 
s-o uita aşa toată lumea asta strânsă ciorcă?“ Şi, mânat de 
nedumerire, porni să-şi croiască drum cu coatele printre 
neguţători şi telali, printre bogătani şi sărăcani, care, dacă 
îl cunoscură, începură să râdă, strigându-şi: 

— Loc! faceţi loc navabului cel grozav care are să cum- 
pere tot târgul! Loc preastrălucitului Khalif, şeicul belito- 
rilor! 

Şi Khalif, fără a se tulbura, şi tare pe el, întrucât se sim- 
rea ghiftuit cu dinarii de aur strânşi la şerpar, ajunse la 
mijlocul rândului din față şi cătă să vadă care-i treaba. Şi 
văzu un bătrân care avea dinainte-i o ladă pe care şedea un 
rob. Şi bătrânul acela tocmai striga cu glas mare, zicând: 

- O, negustorilor! o, bogătanilor! o, preacinstiţilor lo- 
cuitori din cetatea noastră! care dintre voi vrea să-şi bage 
banii într-o târguială de sută la sută, cumpărând cu tot ce 
se află în ea, fără ca noi să ştim ce, lada aceasta bine gătită, 
venită de la saraiul preaslăvitei Sett Zobeida, fiica lui 
Kassem, soția emirului drept-credincioşilor? N-aveţi decât 
a spune cât daţi! Şi Allah să-l blagoslovească pe acela care 
are să dea cel mai mult! 

Ci o tăcere largă răspundea la chemarea lui, căci negu- 
ţătorii nu cutezau să-şi arunce bănetul pe o ladă în care nu 

ştiau ce se află, şi se temeau să nu fie la mijloc vreun ma- 
trapazlâc! Da până la urmă unul dintre ei dădu glas şi zise: 

— Pe Allah! târgul acesta-i cam la noroc! Şi poate să fie 
tare păgubos! Ci eu tot am să dau ceva, da să nu mi se ia 
în nume de rău! Aşa că am să zic o vorbă, da să nu mă cer- 
taţi! Iacără! douăzeci de dinari, niciunul mai mult! 

Ci un alt neguțător ridică numaidecât preţul și zise: 

— Eu dau cincizeci! 

Şi alți neguţători ridicară iarăşi; şi preţul ajunse la o 
sută de dinari. Atunci telalul strigă: 

— Dă careva dintre voi mai mult, o, neguțătorilor? Pre- 
țul cel de pe urmă! O sută de dinari! Cine dă mai mult? 

Atunci Khalif ridică glasul şi zise: 

— Eu! Dau o sută şi unu de dinari! 

La vorbele acestea ale lui Khalif, negustorii, care îl ştiau 
tot atâta de lefter ca un preş scuturat şi bătut, socotiră că 
glumeşte ci şi începură să râdă. Khalif însă îşi descinse 
chimirul şi iar strigă cu glas mare şi mânios: 

— O sută şi unu de dinari! 

Atunci telalul, cu toate râsele neguțătorilor, spuse: 

— Pe Allah! lada este a lui Khalif! Iar eu nu i-o vând de- 
cât lui! 

Pe urmă adăugă: 

— Pofteşte, o, pescarule! plăteşte o sută şi unu, şi ia lada 
cu tot ce se află în ea! Allah să binecuvânteze vânzarea! Şi 
sporul fie asupra-ţi, odată cu această cumpărare! 

Şi Khalif îşi întoarse chimirul, în care se aflau taman o 
sută şi unu de dinari, pe care îi scutură în mâinile tela- 
lului; şi târgul se făcu în deplină învoială a amânduror 
părţile. Şi tot atunci lada intră în stăpânirea lui Khalif pes- 
carul. 

Şi pe dată hamalii din suk, dacă văzură târgul încheiat, 
se repeziră asupra lăzii, bătându-se care s-o ducă, nu pe 
degeaba, fireşte. Ci treaba nu-i era nicidecum la îndemână 
lui Khalif care, cu târguiala asta, se scuturase de toți banii 

dobândiţi şi nu mai avea acuma nici cu ce să-şi cumpere o 
ceapă! lar hamalii se luptară mai departe, smulgându-şi 
care mai de care lada, până ce neguțătorii se băgară între 
ei de-i despărţiră şi le spuseră: 

— Hamalul Zoraik a fost cel dintâi! Aşa că lui i se cade 
s-o care! 

Şi îi alungară pe ceilalți hamali, afară de Zoraik, şi, cu 
toate împotrivirile lui Khalif, care vroia să-și ducă singur 
cumpărătura, aburcară lada în spinarea hamalului şi îi spu- 
seră să-l urmeze, cu povara aceea, pe stăpânul ei Khalif. Şi 
hamalul, cu lada în spinare, porni pe urma pescarului. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezecea noapte 
Spuse: 


Şi hamalul, cu lada în spinare, porni pe urma pesca- 
rului. 

Şi Khalif, mergând pe drum, îşi zicea în cugetul său: 
„Nu mai am niciun ban, nici de aur, nici de argint, nici 
de aramă, nici măcar mireasma vreunui ban! Şi ce-o să mă 
fac când o să ajung acasă şi-o trebui să-l plătesc pe afuri- 
situl ăsta de hamal? Şi ce nevoie aveam eu de hamal? Și, 
de altminteri, ce nevoie aveam eu şi de pacostea asta de la- 
dă? Şi cine păcatului a putut să-mi bage în cap gândul cu 
târguiala asta? Da ce e scris trebuie să se împlinească! Până 
una alta, ca să scap din beleaua cu hamalul ăsta, am să-l 
fac să alerge şi să umble şi să rărăcească drumul de-a lun- 
gul uliţelor, până ce o să se sfârșească de trudă. Atunci are 
să se oprească de bunăvoia lui şi nu are să mai vrea să mear- 
gă. lar eu am să mă folosesc de nevrerea lui și n-am să vo- 
iesc nici eu la rându-mi să-i plătesc, şi am să-mi iau singur 
lada în spinare!“ 

Şi, după ce îşi întocmi aşa planul acesta, îl şi puse numai- 
decât în fapt. Începu, dar, să rătăcească de pe o uliţă pe alta 
şi de la o piaţă la alta, şi să-l ocolească pe hamal după el prin 
toată cetatea, şi-aşa de la prânz până în amurgit de soare, 
încât hamalul se vlăgui de tot şi, într-un sfârşit, începu să 
bombănească şi să mormăie, şi se hotărî să-i spună lui Khalif: 

— O, stăpâne al meu, da unde ţi-e casa? 

Şi Khalif răspunse: 

— Pe Allah! ieri ştiam bine unde este, da astăzi am uitat 
de-a binelea. Şi iacătă-mă nevoit să caut împreună cu tine 
unde-o fi aşezată! 

Şi hamalul zise: 

— Dă-mi plata şi ia-ți lada! 

Şi Khalif zise: 

— Mai rabdă oleacă, mergând încetişor, ca să-mi dai ră- 
gaz să-mi adun gândurile şi să cuget în ce loc se află casa 
mea. 

Pe urmă, după o vreme, întrucât hamalul începuse iar 
să se văicărească şi să bombăne printre dinţi, îi zise: 

— O, Zoraik, nu am la mine niciun ban ca să-ţi pot 
plăti aci pe loc! Căci mi-am lăsat banii acasă, iar casa am 
uitat unde se află! 

Şi cum hamalul se oprise, nemaiputând să umble, şi 
pusese povara jos, iacătă că trece un cunoscut de-al lui 
Khalif, care îl bare pe umăr şi îi zice: 

— Na! tu eşti Khalif? Ce cauţi prin mahalaua asta, aşa de 
departe de mahalaua ta? Şi ce l-ai pus pe omul ăsta să-ți care? 

Ci, până ce Khalif, descumpănit, să apuce să-i răspun- 
dă, hamalul Zoraik se şi întoarse către trecărorul cu prici- 
na şi îl întrebă: 

— O, unchiule, unde se află casa lui Khalif? 

Omul răspunse: 

— Pe Allah! auzi ce întrebare! Păi casa lui Khalif se află 
tocmai în partea cealaltă a Bagdadului, la hanul năruit de 
la târgul de peşte, în mahalaua Rawassin! 

Şi plecă râzând. 

Atunci Zoraik hamalul îi spuse lui Khalif pescarul: 

— Hai, mişcă-te, o, neisprăvitule! Dare-ar să nu mai 
trăieşti ori să umbli! 

Şi îl sili să meargă înaintea-i şi să-l ducă la locuinţa lui, 
la hanul năruit, de la târgul de peşte! Şi nu mai conteni, 
până ce ajunseră acolo, să-l tot dodelească şi să-l certe pen- 
tru purtarea lui, zicându-i: 

- O, chip de pacoste, lipsi-te-ar Allah de pâinea cea de 
toate zilele pe lumea asta! De câte ori n-am mai trecut noi 
pe dinaintea prăpăditei tale de case, şi nu mi-ai făcut un 
semn să mă opresc! Hai! Acuma ajută-mă să dau jos lada 
din spinare! Şi dare-ar Allah să fii pe dată închis în ea pe 
veci! 

Şi Khalif, fără a scoate o vorbă, îl ajută să dea jos lada, 
iar Zoraik, ştergându-şi de pe frunte cu dosul mâinii bro- 
boanele mari de sudoare, spuse: 

— Să vedem acuma cât de larg eşti la suflet şi cât de 
darnică ţi-e mâna, la plata ce mi-o datorezi după toate os- 
cenelile astea pe care m-ai făcut să le îndur degeaba! Şi 
grăbeşte-te, ca să mă laşi să plec în calea mea! 

Şi Khalif îi spuse: 

— De bună seamă, o, tovarăşe al meu! Ai să fii răsplătit 
strașnic! Au vrei să-ți aduc aur ori argint? Poţi să-ţi alegi! 

Iar hamalul răspunse: 

— Tu ştii mai bine decât mine ce mi se cuvine! 

Atunci Khalif, lăsându-l pe hamal la poartă cu lada, 
intră în casă şi se întoarse numaidecât, ţinând în mână un 
bici înfricoşător de curele, țintuit fiecare cu patruzeci de 
ţinte ascuţite, taman bun să doboare o cămilă dintr-o lo- 
vitură! Şi se repezi la hamal, cu mâna ridicată şi, învârtind 
biciul, i-l aldui pe spinare, şi iar de la cap, şi încă o dată, 
așa de vârtos, încât hamalul începu să urle din rărunchi şi 
dând dosul, o luă la fugă drept înainte, cu mâinile întinse, 
şi se mistui pe după un colț de uliţă. 

Descotorisit în felul acesta de hamal, care, la urma ur- 
mei, se încărcase de buna lui voie cu lădoiul, Khalif se pre- 
gătea să tragă lada în casă. Ci, de toată zarva aceea, vecinii 
se strânseseră ciotcă şi, când îl văzură pe Khalif împopoţonat 
aşa de ciudat cu caftan de zarafir scurtat pe sub genunchi 
şi cu turban tot de zarafir, şi când mai văzură şi lada pe 
care o căra, Îi ziseră: 

— O, Khalif, de unde ai caftanul şi lada aceea atât de 
grea? 

El răspunse: 

— De la un băiat, ucenic la mine şi clanaretist de mese- 
rie, pe care îl cheamă Harun Al-Rașid. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezeci şi una noapte 
Spuse: 


— De la un băiat, ucenic la mine şi clanaretist de mese- 
rie, pe care îl cheamă Harun Al-Raşid. 

La vorbele acestea, pe locuitorii din hanul năruit, ve- 
cini ai lui Khalif, îi prinse spaima pentru sufletele lor şi îşi 
ziseră între ei: „De nu l-ar auzi nimenea pe smintitul ăsta 
vorbind așa! Că-l înhaţă agiii şi-l spânzură numaidecât! Şi 
ne spulberă hanul cu totul, şi, din pricina lui, poate să ne 
spânzure şi pe noi dinaintea hanului, ori să ne osândeas- 
că la vreo caznă năprasnică!“ Și, speriați până până peste 
poate, îl siliră să-şi încuie limba în gură şi, ca să sfârșească 
mai iute, îl ajutară să-și care lada în casă şi împinseră uşa 
după el. 

Or, odaia lui Khalif era atâta de strâmtă, încât lada o 
umplu cu totul de parcă ar fi fost anume făcută spre a se 
îmbuca tocmai pe tocmai între pereți. Şi Khalif, nemai- 
ştiind unde să se aşeze spre a-şi trece noaptea, se întinse cât 

era de lung pe ladă, şi, în felul acesta, începu să cugete la 
cele câte i se întâmplaseră în ziua aceea. Şi deodată se în- 
crebă: „Da la urma urmei, ce-aştept de nu deschid lada ca 
să văd ce-o fi în ea?“ Şi sări în picioare şi se căzni din toate 
puterile cu mâinile, încercând s-o deschidă, da degeaba. Şi 
îşi zise: „Unde mi-or fi fost minţile când m-am hotărât 
așa, deodată, să cumpăr lada asta, pe care nu pot nici mă- 
car s-o deschid?“ Şi iar se încercă să-i spargă lacătul şi să-i 
sfarme încuietoarea, că tot nu izbuti mai mult! Atunci îşi 
zise: „Să aşteptăm până mâine, ca să vedem mai bine cum 
s-o luăm!“ Şi iarăşi se întinse de-a lungul pe lădoi, şi nu ză- 
bovi mult până să înceapă a dormi din toate sforăiturile lui! 

Or, cum dormea aşa de vreun ceas de vreme, se trezi 
deodată, sărind de spaimă, şi se izbi cu capul de tavanul 
odăii! Căci simţise cum se mişca ceva în lăuntrul lăzii. Şi 
dintr-odată somnul îi şi zbură din cap, cu minte cu tot; şi 
strigă: „Fără de nicio îndoială că acolea înlăuntru se află 
niscai ginni! Slavă lui Allah că mi-a dat gândul să nu deschid 
capacul! Că dacă-l deschideam, ar fi sărit pe mine, în bezna 
asta, şi cine ştie ce mi-ar fi făcut! Hotărât! mare bine nu 
mi-ar fi fost, oricum!“ Ci, pe când îşi rumega el în felul 
acesta gândul de spaimă, iată că zgomotul dinlăuntru lăzii 
spori, şi îi ajunse la urechi ca un soi de geamăt. Khalif atunci, 
speriat peste poate, căută pierit o lumânare, ca să facă lumi- 
nă; ci uitase că sărăcia nu-i îngăduise nicicând să aibă vreo 
lumânare şi, bâjbâind întruna cu mâinile pe pereţii odăii, 
clănțănea din dinţi şi îşi zicea: „De data asta, e prăpăd! pră- 
păd de tot!“ Pe urmă, cu spaimă sporită, deschise uşa şi nă- 
văli afară, în dric de noapte, țipând cât îl ţinea gura: 

— Ajutor! O, locuitori din han! o, vecinii mei! săriţi! 
ajutor! 

Iar vecinii, dintre care cei mai mulţi erau cufundați în 
somn, se treziră speriaţi rău şi ieşiră afară, pe când femeile 
îşi scoteau capetele, acoperite pe jumătate, prin crăpătura 
uşilor. Şi toți îl întrebară: 

— Au ce-ai păţit, bre Khalif? 

El răspunse: 

— Iute, dați-mi iute o lumânare căci la mine au venit 
ginnii! 

Şi vecinii începură să râdă, iar unul dintre ei îi aduse 
până la urmă o lumânare. Şi Khalif luă lumânarea şi se 
întoarse în odaia lui, mai stăpân pe el. Ci deodată, cum se 
plecase peste ladă, auzi un glas care suspina: 

— Ah, unde sunt? 

Şi, încă şi mai speriat, Khalif lăsă tot şi se repezi afară 
ca un nebun, țipând: 

— O, vecinilor! scăpaţi-mă! 

Iar vecinii îi spuseră: 

— O, Khalif, afurisitule! da ce pacoste a dat peste tine? 
N-ai de gând odată să nu ne mai chinuieşti? 

El răspunse: 

— Bre oameni buni, ginnul este în ladă! Se mişcă şi vor- 
beşte! 

Ei îl întrebară: 

— O, mincinosule! şi ce spune ginnul ăla? 

El răspunse: 

— A întrebat: „Unde sunt?“ 

Vecinii îi răspunseră râzând: 

— Păi, în iad, fără de nicio îndoială, bre afurisitule! De 
n-ai mai gusta somn pân la moarte! Ai sculat tot hanul şi 
toată mahalaua! Dacă n-ai să taci, avem să coborâm să-ţi 
sfărâmăm oasele! 

Şi Khalif, măcar că murea de frică, se hotărî să se în- 
toarcă iarăşi în odaia lui şi, adunându-şi curajul tot, luă un 
pietroi şi sfărmă încuietoarea de la ladă, şi dete dintr-odată 
capacul la o parte! Şi văzu, întinsă acolo în ladă, lâncedă 
şi cu pleoapele întredeschise, o ferişcană frumoasă ca o 
hurie, şi sclipind de nestemate. Era Kut-al-Kulub! Şi, dacă 
se simți slobozită și răsuflând cu tot pieptul aer proaspăt, 
se dezmetici de-a binelea, iar somnul dat de bangul cel 
adormitor se risipi pe deplin. Şi sta acolo, galbenă și atât 
de frumoasă şi de ispititoare, într-adevăr! 

Când o văzu, pescarul, care în viaţa lui nu mai privise 
aşa, descoperită, nu numai o frumuseţe ca aceea, da nici 
măcar o femeie de rând, căzu în genunchi dinaintea ei şi 
o întrebă: 

— Pe Allah! o, stăpână a mea, cine eşti? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezeci şi doua noapte 
Spuse: 


... căzu în genunchi dinaintea ei şi o întrebă: 

— Pe Allah! o, stăpână a mea, cine ești? 

Fata deschise ochii, nişte ochi negri cu gene înconde- 
iate, şi spuse: 

— Unde este lasomia? Unde este Narcisa? 

Or, acestea erau numele celor două copile roabe care o 
slujeau la sarai. Şi Khalif, închipuindu-şi că fata îi cerea 
iasomii şi zarnacadele, răspunse: 

— Pe Allah! o, stăpâna mea, nu am aici acuma decât 
nişte flori uscate de henneă. 

Şi fetişcana, când auzi răspunsul acela şi glasul lui 
Khalif, îşi veni în fire întru totul şi, deschizându-şi ochii 
larg, întrebă: 

— Cine eşti tu? Şi unde mă aflu? 

Şi spuse astea cu un glas mai dulce ca zahărul, însoţit 
de un semn vrăjitor cu mâna! Şi Khalif, care de altminteri 
avea un suflet gingaş, se simţi năucit cu totul de ce vedea 
şi de ce auzea, şi răspunse: 

— O, stăpâna mea, o, cu adevărat prea-frumoaso, eu 
sunt Khalif pescarul; iar tu te afli chiar în casa mea. 

Şi Kut-al-Kulub întrebă: 

— Atunci, nu mai sunt în saraiul califului Harun Al- 
Raşid? 

EI răspunse: 

— Nu, pe Allah! eşti acasă la mine, în odaia mea care-i un 
sarai numai întrucât te adăposteşte pe tine! Şi ai ajuns roaba 
mea, cu învoială şi cu târguială, întrucât te-am cumpărat 
astăzi, cu lada ta cu tot, după strigarea din târg, pe o sută şi 
unu de dinari! Şi te-am adus, adormită în lada aceasta, la 
casa mea! Şi n-am ştiut că eşti în ladă decât când ai început 
să te mişti şi când, dintru-ntâi, m-am speriat! Şi-acuma văd 
limpede că steaua mea suie în zarea norocului, măcar că 
până acuma o știam atâta de pe jos şi de păguboasă! 

Şi Kut-al-Kulub, la vorbele acestea, zâmbi şi zise: 

— Aşa că, o, Khalif, m-ai cumpărat din suk, fără să mă 
fi văzu 

El răspunse: 

— Aşa, pe Allah! fără măcar să am habar că eşti în ladă! 

Şi Kut-al-Kulub pricepu atunci că tot ce păţise fusese 
urzit împotriva ei de Sett Zobeida, şi îl puse pe pescar să-i 
povestească toate câte i se întâmplaseră, de la început până 
la sfârşit. Şi şezu aşa de vorbă cu el până dimineaţa. Şi 
atunci ea îi spuse: 

— O, Khalif, oare tu nu ai nimic de mâncat? Căci mi-e 
cam foame! 

El răspunse: 

— Nici de mâncat, nici de băut, nimic, chiar nimic! 
Nici eu, pe Allah, iacătă că de două zile n-am pus o bucă- 
tură în gură! 

Ea întrebă: 

— Da măcar ceva bani? 

El spuse: 

— Bani, o, stăpână a mea? Allah să-mi ţie lada aceasta pe 
care, îndemnat de ursitoarea şi de neştiința mea, am dat 
până la cel mai de pe urmă bănuț! Şi iacătă-mă lefter uscat! 

lar fata, la vorbele acestea, începu să râdă şi zise: 

— Du-te, oricum, şi adu-mi ceva de mâncare; cere de 
la vecini, care n-au să te lase! Căci vecinii trebuie să se 
într-ajute unul cu altul! 


A cinci sute şaptezeci şi doua noapte 305 


Atunci Khalif se ridică şi ieşi în curtea hanului şi, în 
tăcerea zorilor, începu să strige: 

— O, locuitori ai hanului, o, vecinilor! Iacătă că gin- 
nul din ladă îmi cere acuma de mâncare! Şi eu nu am 
nimica la îndemână să-i dau! 

lar vecinii, temându-se de glasul său, şi mai fiindu-le şi 
milă de el din pricina sărăciei lui, coborâră şi-i aduseră care 
vreo coaje de pâine rămasă de la cina din ajun, care vreo 
bucată de brânză, care vreun castravete, care vreo ridiche. 
Şi i le puseră pe toate în poala caftanului, şi se întoarseră 
la ei. Iar Khalif, mulțumit cu cele dobândite, se întoarse în 
odaia lui şi puse totul dinaintea fetei, spunându-i: 

— Mănâncă, mănâncă! 

Şi ea zâmbi a râde şi zise: 

— Cum aş putea să mănânc, dacă nu am o oală ori o că- 
niță cu apă să beau? Altfel, de bună seamă că înghiţiturile 
mi s-ar opri în gât şi aş muri! 

Şi Khalif răspunse: 

— Departe de tine orice rău, o, preafrumoaso! Dau fuga 
şi îşi aduc nu o căniță, ci un ulcior de-al mare! 

Şi ieşi în curtea hanului şi răcni din toate beregățile: 

— O, vecinilor! o, locuitori ai hanului! 

Şi din toate părţile glasurile supărare începură să-l ocă- 
rască şi să-i strige: 

— Zi, blestematule, ce mai este? 

El răspunse: 

— Ginnul din ladă cere acuma de băut! 

Şi vecinii coborâră la el, aducându-i care un ulcior, care 
un chiup, care un ol, care un stacan; şi Khalif le strânse de 
la ei, luând una într-o mână, alta în cealaltă mână, alta în 
cumpănă pe cap, alta la subsuoară, şi se grăbi să ducă totul 
la Kur-al-Kulub, spunându-i: 

— Îţi aduc ce-ţi doreşte sufletul. Mai vrei ceva? 

Ea spuse; 

— Nu! darurile lui Allah sunt din destul! 

El spuse: 

— Atunci, o, stăpâna mea, spune-mi la rându-ţi vor- 
bele tale atâta de dulci, şi povesteşte-mi povestea ta, pe 
care n-o ştiu! 

Atunci Kut-al-Kulub se uită la Khalif, zâmbi şi spuse: 

— Află, dar, o, Khalif, că povestea mea se poate spune 
în două vorbe! Zavistia potrivnicei mele, Sett Zobeida, 
soţia califului Harun Al-Raşid, m-a aruncat în starea 
aceasta din care, spre norocul soartei tale, m-ai scăpat tu! 
Căci sunt Kur-al-Kulub, cadâna cea mai dragă a emirului 
drept-credincioşilor! În ce te priveşte, belşugul vieții tale 
de aci înainte este neîndoielnic! 

Şi Khalif o întrebă: 

— Da Harun ăsta e totuna cu ăla pe care l-am învăţat 
eu meseria de pescar? Şi-i totuna cu spăimăilă ăla pe care 
l-am văzut la palat, şezând pe un scaun mare? 

Ea răspunse: 

— Întocmai, chiar el este! 

Khalif spuse: 

— Pe Allah! n-am întâlnit în viaţa mea un clanaretist 
mai neisprăvit şi un ticălos mai mare! Nu numai că peze- 
venghiul ăla cu obrajii buhăiți m-a furat, da mi-a mai şi 
dat un dinar pentru o sută de lovituri de ciomag! Dacă 
m-oi mai întâlni cu el vreodată, am să-i spintec burdiha- 
nul cu țărușul ăsta! 

Ci Kut-al-Kulub, cerându-i să tacă, îi spuse: 

— Să laşi de-acuma felul acesta necuvincios de a vorbi, 
pentru că, în starea cea nouă în care ai să te afli, trebuie, 
înainte de toate, să-ţi deschizi ochiul minţii şi să te de- 
prinzi cu gingăşiile şi cu purtarea aleasă! Și, în felul acesta, 
o, Khalif, ai să pui să ți se treacă peste piele gealăul purtării 
frumoase şi ai să ajungi un târgoveţ de vază şi un om de 
frunte, plin de strălucire şi de cuviință. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a cinci sute şaptezeci şi treia noapte 
Spuse: 


Şi, în felul acesta, o, Khalif, ai să pui să ţi se treacă peste 
piele gealăul purtării frumoase şi ai să ajungi un târgoveț 
de vază şi un om de frunte, plin de strălucire şi de cuviință. 

Dacă auzi vorbele acelea spuse de Kut-al Kulub, Khalif 
simţi dintr-odată cum se săvârşeşte în el o schimbare, şi 
cum i se deschid ochii minții, şi cum i se lărgeşte înţele- 
gerea lucrurilor, şi cum i se ascute cugetul! Şi totul întru 
norocul lui! Atâta-i de adevărat că sufletele gingaşe pot 
schimba mult sufletele necioplite! Astfel, de la o clipă la 
alta, datorită vorbelor blajine spuse de Kut-al Kulub, pes- 
carul Khalif, nesimţitor şi bădăran până atunci, se schim- 
bă într-un târgoveț subțire, dăruit cu purtări minunate şi 
cu un fel de a vorbi foarte ales. 

Într-adevăr, după ce Kut-al Kulub îi arătă, în felul acesta, 
cum trebuie să se poarte, mai ales dacă va mai fi chemat în 
faţa emirului drept-credincioşilor, pescarul Khalif răspunse: 

— Pe capul şi pe ochii mei! Sfaturile tale, o, stăpână a 
mea, sunt pravila mea de purtare, iar bunăvoința ta este 
umbra în care huzuresc! Ascult şi mă spun! Allah să te aco- 
pere cu binecuvântările lui şi să-ţi împlinească şi cele mai 
mici dorinţe! lată-l dinaintea ta, supus şi plin de cinstire 
față de harurile tale, pe cel mai credincios dintre robii tăi, 
Khalif pescarul! 

Pe urmă adăugă: 

— Grăieşte, o, stăpână a mea! Ce aş putea să fac ca să-ţi 
fiu de folos? 

Ea răspunse: 

— O, Khalif, nu-mi trebuie decât un calam, o călimară 
şi o foaie de hârtie. 

Şi Khalif dete fuga fără de zăbavă la un vecin, care îi 
făcu rost de acele lucruri; iar el le duse la Kut-al Kulub, care 

numaidecât scrise o scrisoare lungă către misitul care avea 
grijă de daraverile califului, giuvaiergiul Ibn Al-Kirnas, 
chiar acela care o cumpărase odinioară şi o dusese în dar 
califului. Şi, în scrisoarea aceea, îl înştiința despre tot ce i 
se întâmplase şi îi arăta că se află în casa pescarului Khalif, 
care o avea în stăpânirea lui, vândută şi cumpărată. Şi îm- 
pături scrisoarea şi i-o înmână lui Khalif, spunând: 

— Ia scrisoarea şi du-te în sukul giuvaiergiilor să i-o dai 
lui Ibn Al-Kirnas, omul care se îngrijeşte de daraverile 
califului, şi care are o prăvălie pe care toată lumea o ştie! 
Şi să nu uiţi ce te-am învăţat în privinţa purtărilor fru- 
moase şi a felului cum să vorbeşti! 

Şi Khalif răspunse că ascultă şi că se supune, luă scri- 
soarea, o duse la buze, pe urmă la frunte, şi plecă degrabă 
la sukul giuvaiergiilor, unde întrebă de prăvălia lui Ibn Al- 
Kirnas, care îi fu arătată. Şi se duse la prăvălie şi, într-un 
chip cât se poate de ales, se temeni dinaintea giuvaiergiu- 
lui şi îi ură bună pace. Şi giuvaiergiul îi răspunse la urare, 
da numai din vârful buzelor, abia uitându-se la el, şi îl 
întrebă: 

— Ce vrei? 

Şi Khalif, drept orice răspuns, îi întinse scrisoarea. Şi 
giuvaiergiul foia cu vârful degetelor scrisoarea şi o puse pe 
chilim lângă el, fără a o citi sau măcar a o deschide, căci 
gândea că-i vreo jalbă, cerând vreo pomană, şi că pescarul 
Khalif o fi vreun milog. Şi îi spuse unui slujitor de-al său: 

— Dă-i o jumătate de drahmă! 

Khalif însă împinse îndărăt, cu multă mândrie, acea 
pomană, şi îi spuse giuvaiergiului: 

— Nu am ce să fac cu pomana! Te rog numai să citeşti 
scrisoarea! 

Şi giuvaiergiul luă de jos scrisoarea, o despături şi o 
citi; şi deodată o sărută şi o duse la frunte cu cinstire, şi îl 
pofti pe Khalif să şadă, şi îl întrebă: 

— O, fratele meu, unde-i casa ta? 

El răspunse: 

— În cutare mahala, pe cutare uliţă, la cutare han! 

Ei spuse: 

— E bine! 

Şi îi chemă pe cei doi slujbaşi ai lui de credință şi le 
spuse: 

— Duceţi-l pe acest preacinstit la prăvălia zarafului meu 
Mohsen, ca să-i dea o mie de dinari de aur. Pe urmă 
aduceți-i îndărăt la mine, cât mai degrabă! 

Şi cei doi lefegii îl duseră pe Khalif la zaraf, căruia îi 
spuseră: 

— O, Mohsen, dă acestui preacinstit o mie de dinari de 
aur! 

Şi zaraful cântări o mie de dinari de aur şi i-i înmână 
lui Khalif, care se întoarse cu cei doi slujbaşi la Ibn Al- 
Kirnas; şi îl găsi pe misit călare pe un catâr înfotăzat falnic, 
înconjurat de o sută de robi îmbrăcați în haine scumpe. 
Şi giuvaiergiul îi arătă un alt catâr, nu mai puțin frumos, 
şi îi spuse să încalece pe el şi să-l urmeze. Khalif însă zise: 

— Pe Allah! o, stăpâne al meu, în viaţa mea nu m-am 
suit pe un catâr, şi habar n-am să merg nici pe cal, nici pe 
măgar! 

Şi giuvaiergiul îi spuse: 

— Nu-i nicio supărare din asta! Ai să înveţi astăzi; şi gata! 

Şi Khalif zise: 

— Tare mi-e frică să nu mă trântească şi să-mi rupă 
coastele! 

El răspunse: 

— N-avea nicio teamă şi încalecă! 

Şi Khalif zise: 

— În numele lui Allah! 

Şi încălecă pe catâr dintr-o săritură, însă de-a-ndoaselea, 
şi apucă de coadă în loc să apuce de frâu. Şi catârul, care 
era gâdilicos nevoie mare, se zburli şi, începând să zvârle 

cu picioarele din toate puterile lui, nu dură mult până să-l 
arunce la pământ. Şi Khalif, vătămat, se ridică şi spuse: 

— Ştiam eu bine că n-am să pot călători niciodată decât 
pe picioarele mele! 

Acesta fu însă cel mai de pe urmă necaz al lui Khalif 
Şi, de-aci înainte, ursita lui avea să-l ducă nesmintit pe 
calea sporului... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezeci şi patra noapte 
Spuse: 


Acesta fu însă cel mai de pe urmă necaz al lui Khalif! 
Şi, de-aci înainte, ursita lui avea să-l ducă nesmintit pe 
calea sporului. Într-adevăr, giuvaiergiul grăi către doi din- 
cre robii săi: 

— Duceţi-l pe acest stăpân al vostru la hammam, şi spu- 
neți să i se facă o baie de cea mai bună! Şi pe urmă adu- 
ceţi-l acasă la mine, unde am să-l aştept! 

Şi se duse numai el singur la locuinţa lui Khalif, s-o ia 
pe Kut-al-Kulub şi s-o aducă şi pe ea la el acasă. 

În ce-l priveşte pe Khalif, cei doi robi îl duseră la ham- 
mam, unde nu pusese piciorul în viața lui, şi îl trecură în 
seama celui mai bun masagiu şi a celor mai buni băieşi, care 
se apucară numaidecât să-l spele şi să-l frece. Şi îi scoaseră 
din piele şi din păr rânduri-rânduri de tot soiul de jeguri, şi 
de păduchi, şi de căpuşi de toate neamurile! Şi îl curățiră şi 
îl frăgeziră şi, după ce îl şterseră, îl îmbrăcară într-un caftan 
de mătase pe care cei doi robi alergaseră să-l cumpere. Şi, 
dichisit aşa, îl duseră acasă la Ibn Al-Kirnas, stăpânul lor, 
care şi sosise acolo împreună cu Kut-al-Kulub. 

Şi Khalif, când intră în sala cea mare a casei, o văzu pe tâ- 
năra Kut-al-Kulub stând pe un divan frumos şi înconjurată 

de o mulţime de slujnice şi de roabe care dau zor s-o 
slujească. Şi, de altminteri, încă de la poarta casei chiar, 
portarul, când îl văzuse, se grăbise să se ridice în cinstea lui 
şi să-i sărute mâna cuviincios. Şi toate astea îl aruncară pe 
Khalif în cea mai mare uluială. Ci el nu lăsă să se vadă 
nimic, de teamă să nu pară prost crescut. Ba încă, atunci 
când toată lumea se înghesui împrejuru-i ca să-i spună: 
„Plăcută fie-ţi baia!“, ştiu să răspundă cu bună-cuviinţă şi 
cu vorbe frumoase; şi vorbele pe care le rostea, răsunându-i 
în urechi, îl fermecau și îl mângâiau plăcut până și pe el. 

Atunci, ajungând în faţa lui Kut-al-Kulub, se plecă 
dinaintea-i şi aşteptă să-i vorbească ea mai întâi! Şi Kut- 
al-Kulub se ridică în cinstea lui, şi îl luă de mână, şi îl 
pofti să şadă lângă ea pe divan. Pe urmă fata îi întinse o 
cană plină cu sorbet de zahăr, înmiresmat cu apă de tran- 
dafiri; iar el luă cana şi bău încetişor, fără a sorbecăi și, ca 
să-şi arate şi mai bine buna creștere, nu o goli decât până 
la jumătate, în loc s-o dea pe gât pe toată şi să-și mai bage 
la sfârşit şi degetul în ea, ca să şi-l lingă, aşa cum de bună 
seamă ar fi făcut mai înainte. Ba mai şi puse cana, fără s-o 
spargă, pe tabla, şi spuse, cu nişte vorbe foarte iscusite, 
mulțamul care se spune de către oamenii binecrescuți, 
atunci când au primit ceva de mâncat ori de băut: 

— Fie ca să dăinuie în veci bunăstarea casei acesteia! 

lar Kut-al-Kulub, fermecată, îi spuse: 

— Atâta cât şi viața ta! 

Şi, după ce îl cinsti cu un ospăț strălucit, îi spuse: 

— Acum, o, Khalif, iată că a venit şi clipa să-ţi arăţi is- 
cusința minţii şi harurile! Aşa că să mă asculţi cu luare- 
aminte, şi să nu uiţi ce vei auzi! Ai să te duci de aici la 
palatul emirului drept-credincioşilor şi ai să ceri să fii pri- 
mit de calif; şi lucrul are să ţi se îngăduie; şi, după plecă- 
ciunile cuvenite califului, ai să-i spui: „O, emire al drept- 
credincioşilor, mă rog ţie, în amintirea învățăturii pe care 
ţi-am dat-o, să-mi îngăduieşti un hatâr!“ Şi el are să ţi-l 

îngăduie de la bun început! Şi tu să-i spui: „Doresc să-mi 
faci cinstea de a fi oaspetele meu în noaptea aceasta!“ 
Atâta tot! Şi ai să vezi şi tu dacă primeşte sau nu! 

Numaidecât Khalif se ridică şi plecă însoţit de un alai 
mare de robi puşi în slujba lui, şi îmbrăcat cu un caftan de 
mătasă care putea să preţuiască mai bine de o mie de di- 
nari. Şi, în felul acesta, frumuseţea din naştere a trăsături- 
lor lui ieşea la iveală pe deplin; şi era tare uimitor! Căci 
zicala spune: „Pune nişte haine frumoase pe un băț, şi bă- 
țul are să arate ca un ginere!“ 

Când ajunse la sarai, fu zărit de departe de hadâmbul 
Sandal care, năucit de schimbarea lui, fugi cât îl ţineau 
picioarele la sala împărătească şi îi spuse califului: 

— O, emire al drept- -credincioşilor, nu ştiu, da Khalif 
pescarul a ajuns sultan! Întrucât iacătă-l că vine îmbrăcat 
într-un caftan care prețuieşte mai bine de o mie de dinari, 
şi însoţit de o vâlvă falnică! 

Şi califul spuse: 

— Adu-l degrabă înăuntru! 

Or, Khalif fu adus în sala împărătească, unde sta 
Harun Al-Raşid în mijlocul falei lui. Şi se temeni, aşa cum 
ştiu să se temenească numai cei mai de frunte dintre emiri, 
şi zise: 

— Pacea fie cu tine, o, căpetenie a drept-credincioşilor, 
o, calif al stăpânului celor Trei Lumi, apărător al noroa- 
delor de credincioşi şi al legii noastre! Allah cel Preainalt 
să-ţi alungească zilele şi să-ţi cinstească domnia şi să-ţi spo- 
rească fala şi s-o ridice până la cea mai de sus slavă! 

Şi califul, dacă văzu şi dacă auzi toate astea, rămase 
peste poate de minunat. Şi nu pricepea nicicum pe ce cale 
îi venise lui Khalif atâta de repede averea. Şi îl întrebă pe 
Khalif: 

— Poți să-mi spui mai întâi, o, Khalif, de unde ai luat 
hainele acestea frumoase? 

El răspunse: 

— De la palatul meu, o, emire al drepr-credincioşilor! 

El întrebă: 

— Aşadar, ai un palat, o, Khalif? 

EI răspunse: 

- Tu zici, o, emire al drept-credincioşilor! Şi am venit 
anume ca să te poftesc să mi-l luminezi în noaptea aceasta 
cu chipul tău! Aşa încât eşti musafirul meu. 

Şi Al-Raşid, tot mai uluit, zâmbi a râde şi întrebă: 

— Musafirul tău? Fie! da numai eu, ori şi toți care sunt 
aici cu mine? 

El răspunse: 

— Şi tu, şi toţi cei pe care doreşti să-i aduci cu tine... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute şaptezeci şi cincea noapte 
Spuse: 


Şi tu, şi toţi cei pe care doreşti să-i aduci cu tine! 
lar Harun se uită la Giafar, şi Giafar se duse lângă 
Khalif şi îi spuse: 

— Vom fi oaspeţii tăi în noaptea aceasta, o, Khalif! 
Emirul drept-credincioşilor primeşte! 

Şi Khalif, fără a mai adăuga niciun cuvânt, sărută pă- 
mântul dintre mâinile califului, şi, după ce îi spuse lui 
Giafar unde se află noua lui locuinţă, se întoarse la Kut- 
al-Kulub şi îi dădu socoteală despre izbânda drumului său. 

În ce îl priveşte pe calif, apoi acesta rămăsese năuc de-a 
binelea; şi îi spuse lui Giafar: 

— Tu poţi să pricepi, o, Giafar, schimbarea aceasta atâta 
de neaşteptată a lui Khalif, nătărăul cel caraghios de ieri, 
într-un târgoveţ aşa de subțire şi de iscusit la vorbă, şi bo- 
gat ca emirii ori ca negustorii cei mai bogaţi? 

Şi Giafar răspunse: 

~ Singur Allah, o, emire al drept-credincioşilor, ştie 
scurtăturile drumului pe care umblă soarta. 

Ci când se lăsă seara, califul, însoțit de Giafar, de Massrur 
şi de ali câţiva dintre tovarășii lui de credinţă, încălecă pe 
cal şi se duse la casa unde fusese poftit. Şi, când ajunse 
acolo, văzu pământul acoperit pe jos peste tot, de la poartă 
până la uşa de intrare, numai cu chilimuri frumoase şi 
scumpe, iar chilimurile erau presărate cu flori de toate 
culorile. Şi îl zări, stând în picioare la scară, pe Khalif 
zâmbind, care îl aştepta şi care se grăbi să-i țină scara de la 
şa, spre a-l ajuta să coboare de pe cal. Şi îi ură bun venit, 
temenindu-se până la pământ, şi îl pofti în casă, spunând: 

— Bismillah! 

Şi califul se văzu într-o sală mare, cu tavan înalt, falnică 
şi bogată, iar la mijloc cu un jeţ pătrat de aur greu şi de 
fildeş, ridicat pe patru picioare de aur; şi Khalif îl pofti să 
se aşeze în jeţ. Şi numaidecât intrară, aducând nişte tablale 
mari de aur şi de farfuriu, nişte tineri paharnici frumoşi ca 
nişte lune, care îi îmbiară cu nişte cupe scumpe pline cu 
siropuri înghețate, cu mosc curat, şi cu nişte răcoritoare 
tare plăcute! Pe urmă, alți tineri intrară, îmbrăcați în alb, 
şi mai frumoşi decât cei de dinainte, care le aduseră bucate 
de culori minunate, gâște umplute, pui de găină, miei la 
cuptor, şi tot felul de păsări fripte. Apoi intrară alți robi 
albi, tineri şi fermecători, încinşi peste mijloc şi tare zarifi, 
care curățară mesele şi aduseră tăvile cu băuturi şi cu za- 
haricale. Şi vinurile se colorau în vasele de cristal şi în sta- 
canele de aur împodobite cu nestemate! Şi când vinurile 
acelea curseră din mâinile albe ale paharnicilor, împrăşti- 
ară o mireasmă fără de seamăn, şi chiar că li s-ar fi putut 
potrivi, într-adevăr, versurile acestea ale poetului: 


Paharnice, toarnă-mi din vinul acesta bătrân, 

Și toarnă-i şi-acestei copile pe care-o iubesc. 

O, vin minunat, ce nume să-ţi dau pe potriva virtuților tale? 
„Licoarea miresei“ — cu numele-acesta am să te numesc. 

Încât califul, tot mai uluit, îi spuse lui Giafar: 

— O, Giafar, pe viaţa capului meu! nu ştiu de ce se cade 
să mă minunez mai mult aici: de strălucirea acestei pri- 
miri, ori de purtarea gingaşă, aleasă şi măreață a gazdei 
noastre! Chiar că toate sunt mai presus de înțelegerea mea! 

Giafar însă răspunse: 

— Tot ce vedem noi aici nu este nimic pe lângă ceea ce 
mai poate face Acela carele nu are decât să le spună lucru- 
rilor: „Fiţi!“ pentru ca ele să şi fie! Oricum, o, emire al 
drept-credincioşilor, ce mă minunează pe mine mai cu 
osebire la Khalif este încrederea cu care vorbeşte şi înţelep- 
ciunea lui desăvârşită! Şi mi se pare că acestea-s semn al 
frumuseţii soartei lui! Întrucât Allah, când le împarte oa- 
menilor bunurile sale, dăruieşte înţelepciune aceluia pe 
care voia lui l-a ales dintre toți, şi el o împerechează de 
obicei cu bunurile acestei lumi! 

Estimp, Khalif, care lipsise o clipă, se întoarse şi, după 
alte urări de bun venit, îi spuse califului: 

— Emirul drept-credincioşilor binevoieşte să-i îngăduie 
robului său a-i aduce o cântăreaţă şi lăutăreasă care să-i 
desfete ceasurile nopții? Şi nu se află acuma în Bagdad cân- 
tăreață mai pricepută ori lăutăreasă mai iscusită ca aceasta! 

lar califul răspunse: 

— De bună seamă! ţi se îngăduie! 

Şi Khalif se ridică, şi se duse la Kut-al-Kulub, şi îi spuse 
că a venit clipa. 

Atunci Kut-al-Kulub, care era de mult gătită şi parfuma- 
tă, nu avu decât să se învăluie cu izarul ei cel mare şi să-şi 
arunce peste cap şi peste faţă iaşmacul cel subţire de mătasă, 
ca să fie gata să se înfăţişeze. Şi Khalif o luă de mână şi o duse, 
învăluită aşa, în sală, care se tulbură de mersul ei domnesc. 

Şi după ce sărută pământul dintre mâinile califului, 
care n-avea cum să ghicească cine este, se aşeză nu departe 
de el, potrivi strunele lăutei şi începu să cânte un pestref 
care îi răpi de încântare pe toți cei de față. Pe urmă cântă: 

Va mai aduce timpul 
Vreodată, înapoi, 

Ce-am îndrăgit din suflet 
Și-i viu şi-acum în noi? 
O, dulce fericire 

A celor ce cândva 

Gustau cu drag iubirea, 
AP, te voi mai gusta? 


O, nopti de farmec pline 
În dulcele iatac, 

O, fericiri trăite 

La pieptul celui drag, 


În vraja fără nume 
Care mă-nvălui, 

Fără nădejdea voastră 
Am să mai pot trăi? 


Auzind glasul de odinioară... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a cinci sute șaptezeci şi şasea noapte 
Spuse: 


.... Auzind glasul de odinioară, ale cărui mlădieri le ştia 
atâta de bine, califul, cu o tulburare peste poate de năpras- 
nică, se făcu galben la chip şi, când cele de pe urmă cuvin- 
te ale cântecului se stinseră, căzu fără de simţire! Şi toată 
lumea se repezi împrejurul lui, neprecupeţind să-i dea 
îngrijiri degrabă. Kut-al-Kulub însă îl chemă pe Khalif şi 
îi spuse: 

— Spune-le la toți să treacă pentru o clipă în sala de 
alături şi să ne lase singuri! 

Şi Khalif îi rugă pe musafiri să treacă alături, pentru ca 
să poată Kut-al-Kulub să-i dea califului îngrijirile de cuviinţă 

în toată voia. Şi, după ce aceştia ieşiră din sală, Kut-al- 
Kulub, cu o mişcare iute, aruncă departe de ea izarul cel 
mare care o învăluia şi iaşmacul care îi acoperea faţa, şi se 
arătă îmbrăcată într-o rochie întru totul aidoma cu cele pe 
care le purta la sarai, atunci când califul era cu ea. Şi se 
apropie de Al-Raşid care zăcea fără de mişcare, şi şezu jos 
lângă el, şi îl stropi cu apă de trandafiri, şi îl vântură cu 
evantaiul şi, până la urmă, îl deşteptă. 

Şi califul deschise ochii şi, când o văzu pe Kut-al-Ku- 
lub lângă el, era să leşine iar; ci ea, zâmbind şi cu lacrimi 
în ochi, se grăbi să-i sărute mâna; şi califul, peste poate 
de tulburat, strigă: ; 

— Oare suntem la Ziua Învierii şi se scoală morţii din 
morminte, sau mai degrabă-i un vis al meu? 

Şi Kut-al-Kulub răspunse: p 

— O, emire al drept-credincioşilor, nu-i nici ziua Învi- 
erii şi nici tu nu visezi! Căci sunt Kut-al-Kulub, şi trăiesc! 
lar moartea mea nu a fost decât o adormire! 

Şi îi povesti, în câteva cuvinte, tot ce i se întâmplase, 
de la început până la sfârşit. Pe urmă adăugă: 

— Şi toată fericirea pe care o trăim acuma o datorăm lui 
Khalif pescarul! 

Şi Al-Raşid, auzind toate astea, ba plângea şi suspina, 
ba râdea de fericire. Şi când Kut-al-Kulub sfârşi de poves- 
tit, o trase la el şi o sărută lung pe gură, strângând-o la piept. 
Şi nu putu să rostească o vorbă! Şi şezură aşa amândoi, 
vreme de un ceas. 

Atunci Khalif se ridică şi spuse: 

— Pe Allah! o, emire al drepr-credincioşilor, nădăjduiesc 
că acuma n-ai să mai pui să fiu ciomăgit! 

Şi califul, venindu-şi în fire cu totul, începu să râdă şi 
îi spuse: 

— O, Khalif, tot ce aş putea să fac de-acuma înainte 
pentru tine nu va însemna nimic față de ceea ce îţi dato- 
răm! Ci vrei să-mi fii prieten şi să ocârmuieşti o ţară din 
împărăția mea? 

Şi Khalif răspunse: 

— Oare poate robul să nu primească darurile de la prea- 
strălucitul lui stăpân? 

Atunci Al-Raşid îi spuse: 

— Ei bine, Khalif, nu numai că eşti numit valiu peste 
un vilaiet, cu huzmeturi de zece mii de dinari pe lună, da 
vreau ca însăşi Kut-al-Kulub să-ţi aleagă, după gustul ei, 
dintre tinerele din sarai ori dintre fetele emirilor şi ale oa- 
menilor de vază, o copilă pe care s-o iei de soţie! Iar de 
hainele şi de zestrea pe care ai să le primeşti de la părintele 
ei am să mă îngrijesc chiar eu! Şi, de-acuma înainte, vreau 
să te văd în fiecare zi şi să te am alături de mine la ospeţe, 
în rândul dintâi al prietenilor mei! Şi vreau să ai o casă 
vrednică de slujbele şi de cinul tău, şi tot ce ţi-ar putea 
dori sufletul! 

Şi Khalif sărută pământul dintre mâinile califului. Şi 
toate acele huzururi se împliniră, şi încă multe alte bucu- 
rii! Şi puse capăt şi burlăciei, şi trăi ani şi ani cu tânăra so- 
ţie pe care i-o alese Kut-al-Kulub, şi care era cea mai frumoasă 
şi cea mai cuminte femeie de pe vremurile ei! Aşa! Slavă 
Celui carele dăruie harurile lui, fără a se precupeţi, făptu- 
rilor sale, şi care împarte cum i-i voia bucuriile şi huzu- 
rurile! 


Pe urmă Șeherezada spuse: 

— Da nu care cumva să crezi, o, norocitule sultan, că poves- 
tea aceasta ar fi mai minunată decât aceea pe care ţi-o păstrez 
spre a încheia noaptea aceasta! 

Şi sultanul Şahriar strigă: 

— De bună seamă, o, Şeherezada, nu mă mai îndoiesc de 
vorbele tale! Da spune-mi repede cum se cheamă povestea 
aceea! Căci trebuie să fie nemaipomenită, dacă este mai 
minunată decât cea a lui Khalif pescarul! 

lar Şeherezada zâmbi şi spuse: 

— Aşa-i, o, Măria Ta! Acestea-s Păzanii/e lui Hassan Al-Bassri 
și ale preafrumoasei Strălucire. 

